
НОРМАТИВТІК СІЛТЕМЕЛЕР
Бұл диссертациялық жұмыста нормативтік құжаттарға сілтемелер қолданылған:

ҚР «Білім туралы» Заңы. Астана, 27 шілде  2007 ж.

Қазақстан Республикасының «Тіл туралы» Заңы. 1997 жылғы 11 шілде, № 151-I.

ҚР Үкіметінің №248 қаулысымен бекітілген «2023–2029 жылдарға арналған жоғары білім мен ғылымды дамыту» тұжырымдамасы. 

01.09.2021 жылғы Қ.Тоқаевтың «Халық бірлігі және жүйелі реформалар – елдің өркендеуінің берік негізі» Жолдауы. 

Жоғары және жоғары оқу орнынан кейінгі білім берудің мемлекеттік жалпыға міндетті стандарттарын бекіту туралы Қазақстан Республикасы Ғылым және жоғары білім министрінің 2022 жылғы 20 шiлдедегi № 2 бұйрығы. 

Концепция полиязычного образования – Астана: НАО имени И. Алтынсарина, 2022. – 141 с.
«2025-2026 оқу жылында Қазақстан Республикасының жалпы білім беретін мектептерінде білім беру процесін ұйымдастырудың ерекшеліктері туралы» әдістемелік нұсқау хат. – Астана: Ы.Алтынсарин атындағы ҰБА, 2025. 

Қазақстан Республикасында мектепке дейінгі, орта, техникалық және кәсіптік білім беруді дамытудың 2023-2029 жылдарға арналған тұжырымдамасын бекіту туралы Қазақстан Республикасы Үкіметінің 2023 жылғы 28 наурыздағы № 249 қаулысы.

АНЫҚТАМАЛАР

Диссертациялық жұмыста төмендегідей анықтамаларға сәйкес терминдер қолданылды:
Тіл – қоғамдағы адамдардың өзара сөйлесуін, түсінісуін және пікір алмасуын қамтамасыз ететін қарым-қатынас құралы. 

Көптілділік - адамның әртүрлі тілдерді меңгеру арқылы түрлі тілдік ортада қарым-қатынас жасау қабілеті, бұл оның материалдық және рухани қажеттіліктерін қанағаттандыруға мүмкіндік береді. 

Билингвал – екі тілді де еркін меңгерген және оларды қарым-қатынас барысында тең дәрежеде қолдана алатын адам. 

Үштілділік – тұлғаның үш тілді бірдей меңгеруі және оларды қарым-қатынас пен іс-әрекет барысында еркін қолдана алу қабілеті. 

Білім мазмұны – білім алушының тұлғалық, зияткерлік және әлеуметтік дамуын қамтамасыз етуге бағытталған, қоғамның әлеуметтік-мәдени сұраныстары мен ғылымның даму деңгейіне сәйкес іріктелген білімдер, біліктер, дағдылар, құндылықтар мен тәжірибелердің жүйесі.

Интеграция - білім беру үдерісінде әртүрлі мазмұндық компоненттердің, оқу пәндерінің, білім салалары мен әрекет түрлерінің өзара байланысын қамтамасыз етіп, оларды біртұтас жүйе ретінде ұйымдастыруға бағытталған педагогикалық үдеріс.

Көптілді білім беру – оқу-тәрбие үдерісінде бірнеше тілді меңгеруді мақсат етіп, әртүрлі тілдерде білім беру мен қарым-қатынас жасауға жағдай жасайтын білім беру жүйесі. 

Көптілді оқыту – бұл бірнеше тілді бір уақытта немесе кезең-кезеңімен меңгеруге бағытталған, көптілді коммуникативтік құзыреттілігі бар тұлғаны қалыптастыруды көздейтін жүйелі және мақсатты түрде ұйымдастырылған білім беру үдерісі. Қарым-қатынас – адамдардың өзара түсінісуі мен ақпарат алмасуын қамтамасыз ететін, ойлар мен сезімдерді жеткізуге бағытталған әлеуметтік және танымдық процесс. 

CLIL (Content and Language Integrated Learning) – мазмұнды-тілдік интеграцияланған оқыту – бұл пәнді білім алушыларға олардың ана тілі болып табылмайтын тілде оқыту тәсілі (D. Marsh, B. Marsland және K. Stenberg бойынша).

БЕЛГІЛЕУЛЕР МЕН ҚЫСҚАРТУЛАР
ҚР - Қaзaқстан Республикaсы 

ҚР ҒжЖБМ - Қaзaқстaн Республикaсы Ғылым және жоғары білім министрлігі 

ҚР МЖМБС - Қaзaқстaн Республикaсы мемлекеттік жaлпыға міндетті білім беру стaндaрттары 

ЖОО - Жоғaры оқу орны 

ҚазҰПУ - Aбaй aтындaғы Қaзaқ ұлттық педaгогикaлық университеті

БОПӘ - Бaстaуыштa оқыту педaгогикaсы мен әдістемесі 

ББСМ – Болашақ бастауыш сынып мұғалімдері 

UNESCO - United Nations Educational, Scientific and Cultural Organizations/ Біріккен Ұлттар Ұйымының Білім, Ғылым және Мәдениет Ұйымы 

CLIL - Content and Language Integrated Learning 

СBI – Content based Instruction

EMI – English as medium of instruction

ESP – English for specific purposes

ESL- English as second language

BICS –  Basic interpersonal communication skills

CALP – Cognitive academic language proficiency 

АКТ - Ақпараттық-Коммуникациялық Технологиялар 

ЭТ - Экспериметтік топ

 БТ - Бақылау топ

КІРІСПЕ

Зерттеудің көкейкестілігі. Қазіргі кезде ЖОО-да даярланатын кадрлардың бәсекелестік қабілетін арттыру және білім беру секторының экспорттық әлеуетін арттыру білім беру жүйесінде өзекті мәселелердің бірі ретінде көтерілуде [1]. Бұл стратегиялық бағыт білім беруді интернационалдандыру, көптілді тұлғаны қалыптастыру және адами капиталдың сапасын арттыру тұжырымдамаларымен тікелей сабақтас. Ал бұл өз кезегінде педагог кадрлардың тілдік және әдістемелік даярлығын арттыруды, оқу бағдарламаларын халықаралық стандарттарға сәйкестендіруді, оқу-әдістемелік кешендерді жаңартуды қажет етеді. Ағылшын тілінде оқытуға кезең-кезеңмен көшу қағидаты білім алушылардың жас ерекшеліктерін, тілдік дайындық деңгейін және пәндік мазмұнның күрделілік деңгейін ескеруге мүмкіндік беріп, реформаның тұрақты әрі нәтижелі жүзеге асуын қамтамасыз етеді. 

Осыған байланысты Қазақстан Республикасының «Білім туралы» Заңында: «Білім беру жүйесінің басты міндеті - ұлттық және жалпыадамзаттық құндылықтар, ғылым мен практика жетістіктері негізінде жеке адамды қалыптастыруға және кәсіби шыңдауға бағытталған білім алу үшін қажетті жағдайлар жасау, білім беруді ақпараттандыру, халықаралық ғаламдық коммуникациялық желілерге шығу» деп көрсетілген [2]. Бұл талаптар білім беру мазмұны мен құрылымының тұлғаны жан-жақты дамытуды, оның мәдени, зияткерлік және коммуникативтік әлеуетін арттыруды көздейтін бағытта ұйымдастырылуын қажет етеді. Аталған міндеттерді жүзеге асыруда педагог мамандарын даярлайтын жоғары оқу орындарының орны айрықша. 

Қазақстан Республикасының Президенті Қ.Ж. Тоқаев өз Жолдауларында білім беру сапасын арттыруды, адами капиталды дамытуды және көптілді, бәсекеге қабілетті ұлт қалыптастыруды мемлекеттік саясаттың басым бағыттарының бірі ретінде атап көрсетеді. Атап айтқанда, Мемлекет басшысы «Білім беру жүйесі еңбек нарығының сұранысына сай, заман талабына жауап беретін, бірнеше тілді меңгерген, ойы сергек, ұрпақ тәрбиелеуге бағытталуы тиіс» екенін айқындайды [3]. Президенттің бұл ұстанымы білім беру жүйесінде тілдік даярлықты күшейту, білім алушылардың коммуникативтік құзыреттілігін дамыту және көптілді білім беру моделін жүйелі іске асыру қажеттігін көрсетеді.

 Осы тұрғыда Қазақстан Республикасында жүргізіліп отырған тіл саясаты мемлекеттік тілдің жетекші рөлін сақтай отырып, қоғамдағы көптілділікті дамытуға, тіл мәдениетін арттыруға және тілдік капиталды нығайтуға бағытталған. Мемлекет басшысы қазақ тілінің мемлекеттік тіл ретіндегі мәртебесін күшейте отырып, орыс тілінің ұлтаралық қатынас тілі ретіндегі қызметін және ағылшын тілін жаһандық коммуникация тілі ретінде меңгерудің маңыздылығын көрсетеді. Бұл ұстаным білім беру жүйесінде қазақ, орыс және ағылшын тілдерін қатар меңгеруге негізделген үштілді білім беру моделін кезең-кезеңімен енгізуге негіз болды.

Қазақстан Республикасында мектепке дейінгі, орта, техникалық және кәсіптік білім беруді дамытудың 2023-2029 жылдарға арналған тұжырымдамасында тілдерді оқыту мазмұны білім алушылардың бастапқы және функционалдық коммуникативтік дағдыларын қалыптастыруға бағытталған [4]. Атап айтқанда, білім алушылар тыңдалым, тілдесім барысында қарым-қатынас мазмұнын түсінуі, жағдаятқа, орнына қарай сөйлеу стилін бейімдей алуы, түрлі тілдік жағдаяттарда өзінің коммуникативтік ниетін білдіре отырып, диалогқа қатысуы күтіледі. Бұл талаптар тілдерді оқытудың тек пәндік мақсатпен шектелмей, нақты өмірлік жағдаяттарда қолдануға бағытталуын айқындайды.

Осыған байланысты үштілді білім мазмұнын интеграциялау жағдайында болашақ бастауыш сынып мұғалімдерін даярлау мәселесі ерекше өзектілікке ие. Үштілді білім мазмұнын интеграциялау негізінде болашақ бастауыш сынып мұғалімдерін даярлау барысында олардың қазақ, орыс, ағылшын тілдерінің нормаларын меңгеруі, сөздерді орынды әрі жағдаятқа сай қолдана білуі, сөйлеудің коммуникативтік сапаларын сақтай отырып кәсіби қарым-қатынас ұйымдастыру қабілетін қалыптастыру аса маңызды болып табылады. Қазіргі кезде білім беру ұйымдарында, оның ішінде, жоғары оқу орындарында тіл мәдениетін жетілдіру және тілдік капиталды дамыту бағытында жаңа формациядағы педагог мамандарға сұраныс артуда. Үштілді білім беру жағдайында болашақ мұғалімдердің кәсіби даярлығына қойылатын талаптар күшейіп келеді. Олар тек өз мамандығының мазмұнын ғана емес, сонымен бірге қазақ, орыс, ағылшын тілдерін терең меңгеріп, алған білімдерін практикада тиімді қолдана білуі тиіс. Сондықтан болашақ педагог мамандардың кәсіби даярлығын қамтамасыз ететін білім беру бағдарламаларын жетілдіру қажеттілігі туындауда. 

Қазіргі педагогика ғылымында көптілді және үш тілді білім беру проблематикасы тіл саясаты, білім мазмұнын жаңғырту және педагог кадрларды даярлау мәселелерімен өзара тығыз байланыста қарастырылатын кешенді ғылыми бағыт ретінде қалыптасты. Бұл мәселе отандық ғалымдар Б.А.Жетпісбаева [5], С.С. Құнанбаева [6], Э.Д. Сүлейменова [7], Д.Е. Ғайыпов [8], А.Н. Жорабекова [9], С.Ж. Берденова [10], С.Л. Сырымбетова [11] еңбектерінде әртүрлі теориялық-әдіснамалық ұстанымдар мен қолданбалы модельдер негізінде зерттелген.

Педагогтың кәсіби даярлығын көптілді ортада қамтамасыз ету шарттары Ж.Т. Саимбетова [12], Т.М. Есімғалиева [13], Н.Ш. Тойбекова [14], С.М.Молдабекова [15], С.Т. Тлеубай [16], Б. А. Алметов [17], К.Н. Булатбаева [18], С.Д. Полатова [19], А.Е. Жұмабаева [20], Г. Садулова [21], А.С. Стамбекова [22], Г.Б. Қыдырбаева [23] зерттеулерінде нақты пәндік және әдістемелік контексте қарастырған.  

Кәсіби білім беру жағдайында көпмәдениетті тұлғаны қалыптастыру мәселесі Қ.Ж Қожахметова [24], Г. Исабекова [25], М.Н. Юнусова [26], К.А. Жолдасбекова [27], Ш.М. Мұхтарова [28], М.А. Абсатова [29], С.Қ. Әбілдина [30], В.А. Бурминистрова [31] зерттеулерінде қарастырылған.

Білім мазмұнын интеграциялау мәселесі А.А. Бейсенбаева [32], Н.А.Оразахынова [33], А.Д. Болтаев [34], К. Шолпанкулова [35], Ә.М. Шарзадин [36], А.А. Костангельдинова [37], Р.А. Дәрменова [38], Д.Ж. Кішібаева [39], Ш.А. Убниязова [40] А.А. Құралбаева [41], Ж.М. Саурыкова [42], С.А. Фейзулдаева [43], К.Б. Жанадилова [44] еңбектерінде пәнаралық байланыстарды күшейту және білімді тұтастықта меңгертудің әдіснамалық негізі ретінде негізделген.

Көптілді және үштілді білім берудің аймақтық және ұлттық модельдері тіл саясаты мен педагогикалық практика тұрғысынан талдау мәселелері Е.М. Веращагин [45], Киргуева Ф.З. [46], З.А. Дибирова [47], S. Canagarajah, Н.Ashraf [48], D. Gorter, J. Cenoz [49], J. Cenoz, J.F. Valencia [50] еңбектерінде педагогикалық зерттеу нысаны ретінде талданған.

Көптілді білім берудің теориялық аппараты C. Baker [51], J. Cummins [52], O. García [53], Li Wei [54], Sumargono S. [55], Bob Reyes [56] еңбектерінде тілдік теңдік, әлеуметтік әділеттілік және транслингвизм идеялары аясында жүйеленген.

Білім мазмұнын интеграциялау идеясының теориялық негіздері J. Dewey [57], J. Bruner [58], Н.H. Jacobs [59], J.A. Beane [60] еңбектерінде негізделсе, көптілді ортада пән мен тілді кіріктіре оқытудың қолданбалы үлгісі ретінде CLIL теориясы мен контекстіндегі мұғалім даярлау мәселелері D. Coyle [61], D. Marsh [62], P. Mehisto [63], C. Dalton-Puffer [64], Ball, P., Kelly, K., мен Clegg, J. [65], C. Escobar Urmeneta [66], L. Pons-Seguí [67], M. Cherro Samper [68], N.Gearing [69] еңбектерінде кәсіби даярлық тұрғысынан талданған.

Сонымен аталған еңбектерге жүргізілген психологиялық, педагогикалық және әдістемелік талдау нәтижелері үш тілді білім мазмұнын  интеграциялау негізінде болашақ бастауыш сынып мұғалімдерін даярлаудың теориялық негіздері мен оны жүзеге асырудың әдістемесі арнайы ғылыми тұрғыда жеткілікті деңгейде зерттелмегенін көрсетеді. 
Зерттеу барысында, біз, үш тілді білім мазмұнын интеграциялау негізінде болашақ бастауыш сынып мұғалімдерін даярлау үдерісін жүзеге асыруда қоғамның сұранысы мен педагогика ғылымында оның теориялық және әдістемелік негіздерінің жеткілікті дәрежеде жасалмауы арасындағы қарама-қайшылықтардың бар екендігін анықтадық. Атап айтқанда:
- үш тілді білім мазмұнын интеграциялау негізінде болашақ бастауыш сынып мұғалімдерін даярлау қажеттілігі мен оның зерттелуі деңгейінің жеткіліксіздігі арасында;

- үш тілді білім мазмұнын интеграциялау негізінде болашақ бастауыш сынып мұғалімдерін даярлауды ЖОО үдерісіне енгізу қажеттігі мен оның әдістемелік жүйесінің жасалмауы арасындағы қарама-қайшылықтар.

Анықталған қарама-қайшылықтарды ғылыми тұрғыда шешу қажеттілігі зерттеу мәселесін үштілді білім мазмұнын интеграциялау негізінде болашақ бастауыш сынып мұғалімдерін даярлаудың әдістемелік жүйесін әзірлеу деп айқындап, зерттеу жұмысының өзектілігі мен жоғарыда анықталған қарама-қайшылықтардың шешімін табу зерттеу мәселесін айқындауға және тақырыпты: «Үш тілді білім мазмұнын интеграциялау негізінде болашақ бастауыш сынып мұғалімдерін даярлау» деп таңдауымызға негіз болды.

Зерттеудің мақсаты: үштілді білім мазмұнын интеграциялау негізінде болашақ бастауыш сынып мұғалімдерін даярлаудың теориялық-әдіснамалық тұрғыдан негіздеу, әдістемелік жүйесін жасау және тәжірибелік-эксперимент арқылы оның тиімділігін тексеру, ғылыми негізделген ұсыныстар беру.

Зерттеудің нысаны: жоғары оқу орнындағы оқыту үдерісі.

Зерттеу пәні: үштілді білім мазмұнын интеграциялау негізінде болашақ бастауыш сынып мұғалімдерін даярлаудың әдістемелік жүйесі.
Зерттеудің ғылыми болжамы????
Зерттеудің міндеттері:

- «үш тілді білім», «білім мазмұнын интеграциялау» ұғымдары мен «үш тілді білім мазмұнын интеграциялау негізінде болашақ бастауыш сынып мұғалімдерін даярлау» түсінігінің мәні мен мазмұнын нақтылау;

- үш тілді білім мазмұнын интеграциялау негізінде болашақ бастауыш сынып мұғалімдерін даярлаудың әдіснамалық тұғырлары мен ұстанымдарын негіздеу;

- үш тілді білім мазмұнын интеграциялау негізінде болашақ бастауыш сынып мұғалімдерін даярлаудың құрылымдық-мазмұндық моделін жасау;

- үш тілді білім мазмұнын интеграциялау негізінде болашақ бастауыш сынып мұғалімдерін даярлаудың әдістемелік жүйесін әзірлеу және тәжірибелік- эксперимент арқылы оның тиімділігін тексеру.

Зерттеудің жетекші идеясы: болашақ бастауыш сынып мұғалімдерін даярлаудың тиімділігі үштілді білім мазмұнын пәндік-тілдік-мәдени тұтастықта интеграциялау арқылы қамтамасыз етіледі. Интеграцияланған оқыту мен тәжірибеге бағытталған даярлық нәтижесінде білім алушылардың пәнді үш тілде оқытуға, оқу үдерісінде тілдерді орынды қолдануға және көпмәдениетті ортада кәсіби қарым-қатынас жасауға дайындығы артады.

Зерттеудің теориялық және әдіснамалық негіздерін үш тілді білім мазмұнын интеграциялау негізінде болашақ бастауыш сынып мұғалімдерін даярлауға қатысты философиялық, психологиялық және педагогикалық, ғылыми-әдістемелік ой-пікірлер мен тұжырымдамалар; көптілді білім беру теориялары; білім мазмұнын интеграциялау және пәнаралық байланыстар тұжырымдамалары; пәндік мазмұн мен тілді кіріктіріп оқыту тұжырымдамасы; пәнді оқыту тілі ретінде шет тілін қолдану тұжырымдамасы (EMI); транслингвизм/транслингвалды педагогика; сондай-ақ, үш тілді білім мазмұнын интеграциялау негізінде болашақ бастауыш сынып мұғалімдерін даярлаудың әдіснамалық тұғырлары мен ұстанымдары құрайды.

Зерттеу көздері: зерттеудің дереккөздерін философиялық, психологиялық және педагогикалық ғылымдар саласындағы тұлғаның дамуы, көптілді білім беру, білім мазмұнын интеграциялау және болашақ мұғалімдерді кәсіби даярлау мәселелеріне арналған отандық және шетелдік ғалымдардың ғылыми еңбектері құрайды. Сонымен қатар үш тілді білім беру, мазмұн мен тілді кіріктіріп оқыту, құзыреттілікке негізделген білім беру жөніндегі монографиялар, диссертациялық зерттеулер, оқу және оқу-әдістемелік құралдар пайдаланылды. Зерттеу көздеріне Қазақстан Республикасының білім беру саласындағы заңнамалық және нормативтік-құқықтық құжаттары, мемлекеттік білім беру стандарттары, стратегиялық бағдарламалар алынды.

Зерттеу әдістері: қойылған міндеттерді шешу және зерттеу гипотезасын тексеру үшін төмендегідей бір-бірін толықтыратын әдістер кешені қолданылды:
- теориялық әдістер: ғылыми-педагогикалық, психологиялық және әдістемелік әдебиеттерді талдау, жүйелеу, контент-талдау, салыстырмалы талдау, нақтылау, модельдеу;

- эмпирикалық әдістер: педагогикалық бақылау, сауалнама, тест, тәжірибелік-эксперимент жұмысы, 
- зерттеу барысында алынған деректерді математикалық-статистикалық өңдеу және нәтижелерді интерпретациялау.

Зерттеу базасы: Абай атындағы Қазақ ұлттық педагогикалық университеті.

Зерттеудің негізгі кезеңдері:

Бірінші кезеңде (2017-2018 ж.ж.) білім беру жүйесіндегі жаңғырту үдерістері мен көптілді білім беруді енгізу талаптарына сәйкес болашақ бастауыш сынып мұғалімдерін үштілді білім мазмұнын интеграциялау негізінде даярлау мәселесінің өзектілігі айқындалды. Осы кезеңде зерттеу тақырыбына қатысты отандық және шетелдік зерттеушілер қатарындағы ғылыми-теориялық, психологиялық-педагогикалық және әдістемелік еңбектер іріктеліп, олардың мазмұнына жүйелі талдау жасалды. Сонымен қатар жоғары білім беру жүйесіндегі болашақ мұғалімдерді үштілді оқытуға даярлау тәжірибесінің қазіргі жай-күйі зерделеніп, зерттеудің теориялық негіздері, тақырыбы, мақсаты, міндеттері, ғылыми болжамы мен әдіснамалық аппараты нақтыланды. Үштілді білім мазмұнын интеграциялау негізінде болашақ бастауыш сынып мұғалімдерін даярлаудың генезисі талданып, негізгі ұғымдар мен түсініктер нақтыланды.

Екінші кезеңде (2018-2019 ж.ж.) зерттеудің ғылыми болжамына сәйкес болашақ бастауыш сынып мұғалімдерін үштілді білім мазмұнын интеграциялау негізінде даярлаудың қазіргі жайы айқындалды. Зерттеудің әдіснамалық тұғырлары мен ұстанымдары түзілді. Осы кезеңде үш тілді білім мазмұнын интеграциялау негізінде болашақ бастауыш сынып мұғалімдерін даярлаудың құрылымдық-мазмұндық моделі жасалып, оның компоненттері мен өлшемдері, көрсеткіштері мен жоғары, орта, төмен деңгейлері анықталды. Тәжірибелік-эксперименттік жұмыстардың мазмұны жоспарланды.

Үшінші кезеңде (2019-2025 ж.ж.) зерттеу нәтижелілігін қамтамасыз ету мақсатында тәжірибелік-экспериментке арналған арнайы курс, оқу-әдістемелік кешен және оны іске асырудың әдістемесі әзірленіп, болашақ бастауыш сынып мұғалімдерін үштілді білім мазмұнын интеграциялау негізінде даярлауға бағытталған арнайы курс бағдарламасы мен әзірленген әдістеме белгіленген зерттеу базаларында тәжірибелік-эксперименттік жұмыстары барысында апробациядан өткізілді. Эксперимент нәтижелері жинақталып, сандық және сапалық тұрғыда талданып, математикалық-статистикалық өңдеуден өткізілді. Алынған нәтижелер негізінде зерттеу болжамының дұрыстығы дәлелденіп, қорытындылар мен ғылыми-әдістемелік ұсыныстар тұжырымдалып, диссертациялық жұмыс рәсімделді.

Зерттеудің жаңалығы мен теориялық мәнділігі: 

- «Үш тілді білім», «білім мазмұнын интеграциялау» ұғымдары мен «үш тілді білім мазмұнын интеграциялау негізінде болашақ бастауыш сынып мұғалімдерін даярлау» түсінігінің мәні мен мазмұны нақтыланды;

- үш тілді білім мазмұнын интеграциялау негізінде болашақ бастауыш сынып мұғалімдерін даярлаудың әдіснамалық тұғырлары мен ұстанымдары негізделді;

- үш тілді білім мазмұнын интеграциялау негізінде болашақ бастауыш сынып мұғалімдерін даярлаудың құрылымдық-мазмұндық моделі жасалды;

- үш тілді білім мазмұнын интеграциялау негізінде болашақ бастауыш сынып мұғалімдерін даярлаудың әдістемелік жүйесі әзірленді.

Зерттеу жұмысының тәжірибелік маңыздылығы: үш тілді білім мазмұнын интеграциялау негізінде болашақ бастауыш сынып мұғалімдерін даярлауды жетілдіруге арналған әдістемелік жүйесін: болашақ бастауыш сынып мұғалімдеріне арналған «Бастауыш сыныпта үштілді оқытудың негіздері» тақырыбындағы арнайы элективті курс бағдарламасы; «Бастауыш сыныпта үштілді оқытудың негіздері» оқу-әдістемелік құралы; интеграцияланған тілдік және пәндік тапсырмалары құрайды. «Picture it, Say it! practical guide to teaching speaking with visual aids for young learners» практикалық әдістемелік нұсқаулығы, интеграцияланған тапсырмалар құрайды. Зерттеу нәтижелерін педагогикалық жоғары оқу орындарының оқытушылары, білім алушылары, бастауыш сынып мұғалімдері пайдалана алады.

Қорғауға ұсынылатын қағидалар:

1. «Үш тілді білім», «білім мазмұнын интеграциялау» ұғымдары мен «үш тілді білім мазмұнын интеграциялау негізінде болашақ бастауыш сынып мұғалімдерін даярлау» түсінігінің психологиялық-педагогикалық тұрғыда нақтыланған мәні мен олардың мазмұндық сипаты зерттеу жұмысының теориялық негізін құрайды.

«Үш тілді білім беру» ұғымы оқу-тәрбие үдерісінде ана тілімен қатар ресми (мемлекеттік/аймақтық) және халықаралық тілдерді мақсатты әрі үйлесімді түрде меңгертуді қамтамасыз ететін, соның нәтижесінде көптілді және көпмәдениетті тұлға қалыптастыруға бағытталған білім беру жүйесі ретінде сипатталады.

«Білім мазмұнын интеграциялау» ұғымы оқу пәндерінің мазмұндық, әрекеттік және тілдік компоненттерін ортақ мағыналық өзек негізінде жүйелі біріктіру арқылы білім алушының пәндік, метапәндік және тұлғалық құзыреттіліктерін кешенді қалыптастыруға бағытталған педагогикалық құбылыс ретінде танылады.

«Үш тілді білім мазмұнын интеграциялау негізінде болашақ бастауыш сынып мұғалімдерін даярлау» түсінігі жоғары педагогикалық білім беру кеңістігінде пәндік мазмұнды, тілдік құралдарды және мәдени-аксиологиялық мағыналарды біртұтас дидактикалық жүйе ретінде жобалау арқылы болашақ мұғалімнің үш тілде оқытуға кәсіби дайындығын кешенді қалыптастыруға бағытталған көпдеңгейлі педагогикалық үдеріс ретінде түсіндіріледі.
2. Үштілді білім мазмұнын интеграциялау негізінде болашақ бастауыш сынып мұғалімдерін даярлаудың әдіснамалық негізіне жүйелік, интегративтік, коммуникативтік және іс-әрекеттік тұғырлар, сондай-ақ сабақтастық, интеграциялау, көптілділік және рефлексиялық ұстанымдар басшылыққа алынады.

3. Үштілді білім мазмұнын интеграциялау негізінде болашақ бастауыш сынып мұғалімдерін даярлаудың құрылымдық-мазмұндық моделі – күтілетін нәтижеге жетудің теориялық-әдіснамалық негіздері айқындалған, даярлау үдерісінің мазмұны мен технологиялық тетіктері жүйеленген, кәсіби даярлықтың мотивациялық-бағдарлық, танымдық-коммуникативтік және әрекеттік-рефлексивті компоненттері мен оларды сипаттайтын өлшемдер мен көрсеткіштер анықталған, іске асыру әдістері мен құралдары нақтыланған, нәтижелердің деңгейлік сипаттамалары белгіленген және интеграциялау негізінде студенттерді даярлауды кезең-кезеңмен жүзеге асуын қамтамасыз ететін тұтас құрылым болып табылады.

4. Болашақ бастауыш сынып мұғалімдерін үш тілді білім мазмұнын интеграциялау негізінде даярлау үдерісінің әдістемелік жүйесін құрайтын   болашақ мұғалімдерге арналған «Бастауыш сыныпта үш тілді оқытудың негіздері» атты ғылыми-әдістемелік семинарының бағдарламасы; «Бастауыш сыныпта үштілді оқытудың негіздері» тақырыбындағы арнайы элективті курс бағдарламасы; «Бастауыш сыныпта үш тілді оқытудың негіздері» оқу-әдістемелік құралы; «Picture it, Say it! practical guide to teaching speaking with visual aids for young learners» практикалық әдістемелік нұсқаулығы және интеграцияланған тапсырмалар көптілді және көпмәдениетті тұлғаның мақсат қою, мазмұнды сұрыптау, тілдік қолдауды ұйымдастыру, оқу сабақтарын жүргізу, оқу жетістіктерін бағалау және кәсіби рефлексия жасау дағдыларын қалыптастыруға бағытталады.

Зерттеу нәтижелерінің дәлелділігі мен негізділігі: зерттеу мақсаты мен міндеттерінің зерттеу логикасына сәйкестігімен; зерттеу мәселесіне қатысты отандық және шетелдік теориялық еңбектерге жүргізілген жүйелі талдау және теориялық, әдіснамалық негіздерінің тұтастығымен; үштілді білім мазмұнын интеграциялауға бағытталған құрылымдық-мазмұндық модель мен әдістемелік жүйенің тәжірибелік-эксперимент жұмысы барысында апробациядан өткізілуімен; алынған эмпирикалық деректердің математикалық-статистикалық өңделуімен; әзірленген элективті курс пен оқу-әдістемелік материалдардың білім беру үдерісіне енгізілуімен қамтамасыз етілді.

Зерттеу нәтижелерінің сенімділігі, мақұлдануы, тәжірибеге ендірілуі:

Диссертациялық зерттеу жұмысының негізгі тұжырымдары мен теориялық және практикалық нәтижелері халықаралық және республикалық ғылыми конференцияларда талқыланып, ғылыми басылымдарда жарияланды.

Зерттеу нәтижелері бойынша барлығы 10 ғылыми еңбек жарық көрді. Оның ішінде 1 мақала Scopus деректер қорына енетін халықаралық журналда жарияланды; 3 мақала Қазақстан Республикасы Ғылым және жоғары білім министрлігінің Ғылым және жоғары білім саласындағы сапаны қамтамасыз ету комитеті ұсынған басылымдар тізбесіне енгізілген ғылыми журналдарда жарық көрді; 1 мақала шетелде ұйымдастырылған халықаралық ғылыми-практикалық конференция материалдарында; 2 мақала Қазақстан Республикасында ұйымдастырылған халықаралық ғылыми-практикалық конференциялар материалдарында жарияланды; 1 мақала республикалық ғылыми-әдістемелік журналда жарық көрді. Сонымен қатар зерттеу нәтижелері бойынша 1 әдістемелік-практикалық нұсқаулық және 1 оқу-әдістемелік құрал дайындалып, жарияланды:

1.«Primary school teacher candidates' views on multilingual concepts: A perspective of learning technology World Journal on Educational Technology Сuтrеnt Іssuеs. -Vоlumе 13. - Іssuе 1. -2021. -С. 01-09. (процентиль - 56). httірs://dоі.оrg/10.18844/wjеt.v1214.5184 (Ж.Б. Хаджаева 70%, Қосалқы авторлар: А.С. Стамбекова 10 %, Г.Т. Смагулова 10 %, Ж. Газиханова 5 %, С.Мухаметжанова 5 %). 

2.«Methods and approaches in teaching languages in the case of updated соntеnt оf еduсаtіоn». Қарағанды университетінің Хабаршысы. «Педагогика» сериясы. N2 (90). -2018. - Б. 142-146. httр://rер.Кsu.Кz/hаndlе/dаtа/3672 (Ж.Б. Хаджаева 80 % қосалқы авторлар: А.С. Стамбекова 10 %, Б. Дринк 10%). 

3. «Бастауышта көптілді білім берудің маңызы». Қарағанды университетінің Хабаршысы. «Педагогика» сериясы. N1(93). -2019. - Б. 38-45 httр://rер.Кsu.Кz//hаndlе/dаtа/7600 (Ж.Б. Хаджаева 80 % қосалқы авторлар: А.С Стамбекова 10%, Б. Дринк 10%). 

4. «Интеграция трехъязычного содержания в процессе подготовки 

учителей начального образования». Қарағанды университетінің Хабаршысы. «Педагогика» сериясы. 2024. Т. 29, N4  (116).Б. 61-71. DОІ: 10.31489/2024Реd4/61-71 (Ж.Б. Хаджаева 70 % қосалқы авторлар: Ш.Г. Искакова 10%, К.А. Беспаева 10%, С.Т. Ускенбаева 10%). 

5. «Қазақстан Республикасы бастауыш мектептерінде үш тілде білім берудің мәселелері мен болашағы». Республикалық ғылыми-әдістемелік ақпарттық журнал «Өрлеу. Үздіксіз білім жаршысы - Өрлеу.» N4 (23). - 2018. -Б. 50-56 (Ж.Б. Хаджаева 80 % қосалқы авторлар: А.С.Стамбекова 20 %). 

6. «Реализация полиязычного образования в Казахстане и в мире в системе полиязычного образования». Ғылыми мақалалар жинағы «Лингводидактика и методика преподавания материалам ХХХІ Межд. науч.- практ. конф «Актуальные вопросы филологии, переводоведения и лингводидактики в контексте межкультурного взаимодействия». /Чуваш. гос. пед. ун-т. (28-29 октября 2021 года). - Б.145-150. 

7. «Бастауыш сыныпта үш тілді білім берудің нормативтік кұжаттардағы алатын орны. Білім және ғылымдағы инновациялар» тақырыбындағы халықаралық ғылыми-әдістемелік конференция - Алматы: «НЦПІК «Өрлеу» «Институт повышения квалификации педагогических работников по Алматинской области». І - часть (21-22 қараша, 2017), - Б. 156-160. 1SВN 978- 601-267-570-0 (Ж.Б. Хаджаева 80 % қосалқы авторлар: А.С. Стамбекова 20%). 

8. «Activity types and their purposes in the case of teaching CLIL». Университеттің 60 жылдығына арналған «Жаңа Қазақстан дайындағы педагогикалық білім жаңғырту: теориялық және қолданбалы аспектілері» атты халықаралық ғылыми-практикалық конф. Матер. жинағы: - Павлодар: ППУ, 2022. - 40-46 б. 1ІSВN 978-601-267-722-5 (Ж.Б. Хаджаева 80 % қосалқы авторлар: Н.Аманжол 20%). 

9. Practical guide to teaching speaking with visual aids for young learners: Picture it, Say it!: əдістемелік практикалық нұсқаулық. – Қарағанды, 2026. –21б. (Ж.Хаджаева 70 % қосалқы автор: Б. Оразбек 30%). 

10. Хаджаева Ж.Б., Стамбекова А.С. Бастауыш сыныпта үш тілді оқытудың негіздері: оқу-əдістемелік құрал. – Алматы, 2026. – 152б.( Ж. Хаджаева 70 % қосалқы автор: А.С.Cтамбекова 30%). 
Бұл жарияланымдар диссертацияның мазмұнымен байланысты, алынған  зерттеу нәтижелері докторанттың дербес еңбектері болып табылады. 
Диссертация құрылымы: диссертация кіріспеден, үш бөлімнен, қорытындыдан, пайдаланылған әдебиеттер тізімінен және қосымшалардан гұрады. 

Кіріспеде зерттеу тақырыбының өзектілігі ғылыми тұрғыда негізделіп, зерттеудің мақсаты мен міндеттері, нысаны мен пәні, ғылыми болжамы, ғылыми жаңалығы, теориялық және практикалық маңызы, қорғауға ұсынылатын негізгі тұжырымдар, сондай-ақ зерттеу нәтижелерінің апробациясы мен жариялануы көрсетіледі. 

Бірінші бөлім – «Yш тілді білім мазмұнын интеграциялау негізінде болашақ бастауыш сынып мұғалімдерін даярлаудың теориялық негіздері» -үш тілді білім беру идеяларының қалыптасуы мен даму генезисін талдауға, «үш тілді білім», «білім мазмұнын интеграциялау» ұғымдарының мәні мен құрылымын ашуға, сондай-ақ үштілді білім мазмұнын интеграциялау негізінде болашақ бастауыш сынып мұғалімдерін даярлаудың қазіргі жайын айқындауға арналған. 

Екінші бөлім – «Үш тілді білім мазмұнын интеграциялау негізінде болашақ бастауыш сынып мұғалімдерін даярлауды модельдеу» - даярлау үдерісінің әдіснамалық тұғырлары мен ұстанымдарын негіздеуге, жоғары оқу орнындағы даярлаудың мүмкіндіктерін талдауға және болашақ бастауыш сынып мұғалімдерін даярлаудың авторлық құрылымдық-мазмұндық моделін ұсынуға бағытталған.
Үшінші бөлім – «Yш тілді білім мазмұнын интеграциялау негізінде болашақ бастауыш сынып мұғалімдерін даярлаудың тәжірибелік-эксперимент жұмыстары» - зерттеудің тәжірибелік бөлігін қамтып, даярлық деңгейін диагностикалау, үштілді білім мазмұнын интеграциялауға негізделген даярлау әдістемесін іске асыру және тәжірибелік-эксперимент жұмысының нәтижелерін талдау арқылы ұсынылған модель мен әдістеменің тиімділігін дәлелдеуге арналған. 

Қорытындыда зерттеу нәтижелері жинақталып, негізгі ғылыми тұжырымдар мен практикалық ұсыныстар беріледі. 

Пайдаланылған әдебиеттер тізімінде зерттеудің теориялық және әдіснамалық негізін құраған отандық және шетелдік ғылыми еңбектер мен нормативтік-құқықтық құжаттар қамтылады. 

Қосымшаларда зерттеу барысында қолданылған және нәтижелерді нақтылайтын қосымша материалдар ұсынылады. 

1 ҮШ ТІЛДІ БІЛІМ МАЗМҰНЫН ИНТЕГРАЦИЯЛАУ НЕГІЗІНДЕ БОЛАШАҚ БАСТАУЫШ СЫНЫПІ МҰҒАЛІМДЕРІН ДАЯРЛАУДЫҢ ТЕОРИЯЛЫҚ НЕГІЗДЕРІ 
1.1 Үш тілді білім мазмұнын интеграциялау негізінде болашақ бастауыш сынып мұғалімдерін даярлау идеяларының генезисі 
Заманауи ғаламдық өзгеріс жағдайында білім беру жүйесінің ұзақ мерзімді басымдықтарының бірі – көптілді тұлға қалыптастыру және соған сәйкес педагог кадрлардың кәсіби даярлығын жаңғырту болып отыр. Қазақстан Республикасында үш тілде білім беру саясаты мемлекеттік тілдің жетекші рөлін сақтай отырып, орыс және ағылшын тілдерін функционалдық деңгейде меңгертуді көздейді және бұл міндет білім мазмұнын қайта құрылымдау, пәндік-тілдік ықпалдастықты күшейту, сондай-ақ, болашақ бастауыш сынып мұғалімдерінің көптілді ортада жұмыс істеу кұзыреттілігін қалыптастыру талаптарын алға тартады. Осыған байланысты «үш тілді білім мазмұнын интеграциялау негізінде болашақ бастауыш сынып мұғалімдерін даярлау» мәселесі педагогика ғылымында теориялық тұрғыдан негіздеуді және тарихи- әдіснамалық контексте зерделеуді қажет етеді. 

Аталған мәселені терең түсіндіру үшін оның бүгінгі күнгі көрінісін ғана емес, пайда болу алғышарттары мен даму логикасын анықтау маңызды. Себебі кез келген педагогикалық құбылыстың ғылыми негізділігі оның тарихи эволюциясымен, әлеуметтік сұранысымен және педагогикалық ойдың жинақталған тәжірибесімен тығыз байланысты. Сондықтан бұл бөлімде үш тілді білім беру идеяларының қалыптасу жолы мен білім мазмұнын интеграциялау ұстанымдарының тарихи сабақтастығы кезең-кезеңмен қарастырылып, олардың болашақ бастауыш сынып мұғалімдерін даярлау жүйесіне ықпалын талдаймыз. Сонымен қатар генезистік талдау әдіснамасына сүйене отырып, көптілділік пен тілдік білім беру туралы көзқарастардың эволюциясы ежелгі және ортағасырлық философиялық ойлардан бастап, классикалық педагогика, ұлттық ағартушылық дәстүр, кеңестік кезеңдегі білім мазмұнын жүйелеу тәжірибесі, тәуелсіз Қазақстандағы тіл саясаты және қазіргі жаһандану дәуіріндегі үштілді оқытудың интеграциялық бағыттарының қалыптасуына дейінгі хронологиясын сипаттаймыз. 

Үш тілді білім беруді дамыту идеясының генезисін тарихи-педагогикалық тұрғыдан қарастырсақ, көптілділік феноменіне қызығушылықтың тұжырымдамалары бар екенін байқаймыз. 

І кезең. Ежелгі және ортағасырлық педагогикалық пікірлердегі тілдің орны және көптілді білім идеяларының қалыптасуы. 

Үш тілді білім мазмұнын интеграциялау негізінде болашақ бастауыш сынып мұғалімдерін даярлау идеяларының генезисін зерделеу тіл мен білімнің өзара байланысын түсіндіретін ежелгі және ортағасырлық философиялық- педагогикалық көзқарастарға сүйенуді қажет етеді. Бұл кезеңдерде тіл білім беру мазмұнының жай құралы ретінде ғана емес, тұлғаның танымдық әрекетін ұйымдастыратын, мәдени тәжірибені ұрпақтан ұрпаққа жеткізетін және тәрбиелік ықпал жасайтын әмбебап феномен ретінде пайымдалды. 
Ежелгі грек ойшылдарының еңбектерінде тіл адамның болмысын танытатын және әлеуметтік тәжірибені реттейтін негізгі құрал ретінде сипатталады. Антикалық философияда (Платон, Аристотель) тілдің ойлау мен танымға тәуелділігі, ұғымды қалыптастырудағы орны және білімді меңгерудегі қызметі арнайы талданды [70]. Бұл тұжырымдар кейінгі кезеңдерде білім мазмұнын игеру процесінде тілдің жетекші рөлін ғылыми негіздеуге, сонымен қатар тілдік норманы сақтау мен дәл ой айту мәдениетін тәрбиелік міндет деңгейіне көтеруге теориялық алғышарт болды. 

Ал ортағасырлық дәуірде тілдің тек логикалық-танымдық қызметі ғана емес, оның мәдени-рухани мағынасы тереңдеп, көптілділіктің таным көкжиегін кеңейтетін әлеуеті туралы пікірлер жүйелене бастады [71]. 

Ортағасырлық түркі-ислам өркениетінде тіл мәселесіне айрықша мән берген көрнекті ғалымдардың бірі – Махмұд Қашқари (ХІ г.). Оның 1072-1074 жылдары жазылған «Диуани лұғат ат-түрк» еңбегі лексикографиялық жинақпен шектелмей, түркі халықтарының тілдік бірлігін, мәдени коды мен дүниетанымдық кеңістігін сипаттайтын энциклопедиялық сипаттағы ғылыми мұра ретінде бағаланады. Ғалым түрлі тілдік деректерді салыстыра отырып, лексикалық-семантикалық ұқсастықтар мен айырмашылықтарды көрсетіп, тілдік материалды этномәдени контексте ұсынудың үлгісін қалыптастырды [72]. Осы тұрғыдан алғанда, аталған еңбек кейінгі дәуірлерде тілдерді салыстыра оқыту мен көптілді білім берудің салыстырмалы-типологиялық негіздерін пайымдауға теориялық бағдар берген қайнаркөздердің бірі ретінде қарастырылады. 

Тіл мен білімнің өзара байланысын терең философиялық деңгейде  негіздеген ойшылдардың бірі – Әбу Насыр әл-Фараби (870-950). Оның «Ғылымдардың жіктелуі туралы сөз» трактатында ғылым салалары жүйеленіп, тіл білімі бастапқы іргелі сала ретінде аталады. Әл-Фараби логика мен тілдің сабақтастығын көрсетіп, тілдің қызметін тек ақпарат жеткізу деңгейінде ғана емес, ойды қалыптастыру, білімді жүйелеу және оны меңгертуге мүмкіндік беретін танымдық құрал ретінде түсіндіреді [73]. Бұл пайым көптілді біл идеясының философиялық негізін айқындайды: әртүрлі тілдерді меңгеру тұлғаның ұғымдық аппараты мен когнитивтік өрісін кеңейтіп, білімді түрлі мәдени-танымдық жүйелер арқылы игеруге жағдай жасайды. 

Ортағасырлық ойлау кеңістігінде тіл халықтың рухани тәжірибесін, әдет- ғұрпын, дүниетанымын сақтайтын негізгі тетік ретінде бағаланып, білім беру үдерісінде тәрбиелік маңызы ерекше атап өтілді. Мұнда тіл тұлғаның мәдени сәйкестігін қалыптастыратын, әлеуметтік ортада өзара түсіністік орнатуға ықпал ететін құндылықтық өлшем ретінде көрініс тапты. Демек, тілдік білім берудің мазмұны тек пәндік білімді жеткізу міндетімен шектелмей, тұлғаның рухани-адамгершілік дамуына қызмет ететін маңызды фактор ретінде танылды. 

Жалпы алғанда ежелгі және ортағасырлық кезеңде тіл білім мен тәрбиенің өзегі ретінде қарастырылып, көптілділік идеялары философиялық-әдіснамалық деңгейде қалыптаса бастады. Бұл дәуірде көптілді оқытудың жүйелі педагогикалық технологиялары әлі орнықпағанымен, тілдің танымдық, мәдени және тәрбиелік әлеуетін айқындайтын тұжырымдар жасалып, кейінгі ғасырларда тілдерді мазмұнмен кіріктіре оқыту, көптілді тұлға қалыптастыру, сондай-ақ кәсіби педагог даярлауда тілдік құзыреттілікті іргелі талап ретінде қарастыру идеяларының дамуына негіз қалады. 

Осылайша, үш тілді білім мазмұнын интеграциялау негізінде болашақ бастауыш сынып мұғалімдерін даярлау идеяларының генезисі ежелгі және ортағасырлық педагогикалық ойдағы «тіл – таным – мәдениет – тәрбие» бірлігінен бастау алады. Бұл кезеңде қалыптасқан тілдің жетекші рөлі туралы қағидалар қазіргі көптілді білім беру теориясында мазмұнды кіріктіру, тілдік-коммуникативтік мәдениетті дамыту және педагог тұлғасының кәсіби құзыреттерін жүйелеу мәселелеріне тұғырлық негіз бола алады. 

ІІ кезең. ХVІІ-ХІХ ғасырлардағы классикалық педагогикада тіл мен білім мазмұнын кіріктіру идеяларының қалыптасуы. 

Үш тілді білім мазмұнын интеграциялау негізінде болашақ бастауыш сынып мұғалімдерін даярлау идеяларының генезисін айқындауда ХVІІ-ХІХ ғасырлардағы классикалық педагогикалық ойдың орны айрықша. Бұл дәуірде тіл білім беру жүйесінің ажырамас құрылымдық компоненті ретінде қарастырылып, оны оқыту мазмұнымен, танымдық әрекетпен және тәрбиелік мақсаттармен бірлікте ұйымдастыру қажеттігі ғылыми тұрғыда негізделе түсті. Нәтижесінде тілдерді оқыту біртіндеп дербес пән шеңберімен шектелмей, білім мазмұнын меңгертудің әмбебап құралы ретінде пайымдала бастады. 

ХVІІ ғасырдағы еуропалық педагогиканың көрнекті өкілі Ян Амос Коменский (1592-1670) тіл мен пәндік мазмұнды кіріктіре оқыту идеяларының тарихи-дидактикалық бастауында тұрған ғалымдардың бірі болып саналады. Оның педагогикалық жүйесі оқытудың табиғилық, көрнекілік, жүйелілік және бірізділік қағидаларына сүйеніп, білімді окушының өмірлік тәжірибесіне жақындатуды көздеді. Осы тұрғыда «Оrbis Sеnsuаlіum Рісtus» еңбегі оқу материалының суреттер арқылы берілуімен ғана құнды емес, тіл үйретуді нақты пәндік мазмұнмен байланыстырудың алғашқы үлгілерінің бірі ретінде маңызды: мұнда латын тілі ана тілімен қатар ұсынылып, тілдік бірліктер өмірлік заттар мен құбылыстарды таныту арқылы меңгертіледі. Коменский ұсынған «ақыл – тіл – қол» (mеns–lіnguа – таnus) триадасы білім берудің когнитивтік, коммуникативтік және практикалық компоненттерінің тұтастығын көрсетіп, тіл дамуының ойлау мәдениеті мен әрекет тәжірибесі арқылы қамтамасыз етілетінін айғақтайды [74]. Осы қағида тұрғысынан тіл білім мазмұнын игертудің табиғи арнасы ретінде сипатталып, көптілді білім берудің дидактикалық алғышарттарын қалыптастырды деп қорытынды жасауға болады. 

ХVІІ-ХІХ ғасырлардағы классикалық педагогикада тілдің тәрбиелік және дамытушылық қызметі одан әрі терендетілді. Неміс классикалық философиясының өкілі Вильгельм фон Гумбольдт тіл мен мәдениет байланысын ғылыми деңгейде негіздеп, тілді халық рухының көрінісі ретінде түсіндірді: әрбір тіл – сол ұлттың дүниені тану тәсілін бейнелейтін ерекше форма [75]. Бұл тұжырым тілдік білім беруді тек қатысымдық қажеттілікпен шектемей, мәдени-танымдық құндылық ретінде қарастыруға мүмкіндік берді. Демек, өзге тілді меңгеру – өзге мәдениетті, өзге дүниетанымды танып-білудің, тұлғаның рухани көкжиегін кеңейтудің жолы ретінде пайымдалды.

ХІХ ғасыр педагогикасында тіл мәселесіне айрықша үлес қосқан ғалымдардың бірі – К.Д. Ушинский (1824-1870). Оның тіл туралы тұжырымдары ана тілінің тұлға қалыптастырудағы жетекші рөлін дәлелдей отырып, тілде халықтың тарихи жады, мәдени құндылықтары мен ұрпақтар сабақтастығы жинақталатынын негіздейді [76]. Ушинскийдің бұл пайымдары білім мазмұнын игеруде ана тілінің тіректік қызметін күшейтіп, тілдік норманы сақтау, сөз мәдениетін қалыптастыру және тіл арқылы тәрбие беру идеяларын классикалық педагогика деңгейінде орнықтырды. 

ХІХ ғасырдың екінші жартысында тіл мен білім мазмұнын кіріктіру мәселесі педагогикалық тәжірибеде нақты көрініс таба бастады. Еуропалық білім беру кеңістігінде классикалық гимназияларда латын және грек тілдерін тарих, философия, әдебиет мазмұнымен ұштастыра оқыту тәжірибесі кең тарады. Бұл – тілдің білім мазмұнын меңгертудің құралы ретінде қолданылуының практикалық үлгісі. Әрине, аталған кезеңде грамматикалық- аударма әдісі басым болғанымен, пәндік мазмұн арқылы тілдік білімді тереңдету үрдісінің қалыптасуы кейінгі интеграциялық әдістемелерді логикалық алғышарттарын жасады. 

Осы кезенде көптілді тұлғаны қалыптастыру идеясы да біртіндеп айқындала түсті. Мемлекетаралық байланыстардың ұлғаюы, ғылым мен мәдениеттің дамуы бірнеше тілді меңгеруді әлеуметтік қажеттілік деңгейіне көтеріп, көптілділік көбіне элиталық білімнің көрсеткіші ретінде бағаланды. Бұл тәжірибе жаппай сипат алмаса да, дәл осы дәуірде жинақталған теориялық тұжырымдар көптілді білім берудің кейінгі ғасырларда жүйелі түрде дамуына әдіснамалық негіз қалады. 

Классикалық педагогикадағы тіл мен білім мазмұнын кіріктіру идеяларының маңызды қыры – тәрбиелік аспект. Педагогикалық ойда тіл арқылы оқушының адамгершілік қасиеттерін, дүниетанымын, мәдени бағдарын қалыптастыруға болатыны дәлелденіп, тіл әдебиетпен, тарихпен, философиямен және діни-этикалық ілімдермен бірлікте қарастырылды. Бұл ұстаным қазіргі көптілді білім беруде тілді тек коммуникативтік құрал ретінде емес, мәдени және құндылықтық бағдар қалыптастыратын фактор ретінде түсіндіруге мүмкіндік береді. 

Осылайша, ХVІ-ХІХ ғасырлар классикалық педагогикада тіл мен білім мазмұнын кіріктіру идеяларының жүйелі қалыптасу кезеңі ретінде сипатталады. Коменскийдің дидактикалық қағидаттары тілдің пәндік мазмұн арқылы меңгерілу мүмкіндігін негіздесе, Гумбольдт тілдің мәдени-танымдық табиғатын айқындап, тіл арқылы дүниені тану ерекшелігін көрсетті; ал Ушинский ана тілінің тұлғалық дамудағы тіректік қызметін дәлелдеп, тілдің тәрбиелік әлеуетін күшейтті. Бұл идеялар қазіргі үш тілді білім беру тұжырымдамасының теориялық іргетасын құрай отырып, болашақ бастауыш сынып мұғалімін даярлауда тілді білім мазмұнымен кіріктіре оқытуға бағытталған кәсіби-әдістемелік бағдардың мәнін айқындайды. 

ІІІ кезең. Қазақ ағартушылары еңбектеріндегі тіл, білім және ұлттық мазмұнды кіріктіру идеялары 

Үш тілді білім мазмұнын интеграциялау негізінде болашақ бастауыш сынып мұғалімдерін даярлау идеяларының генезисін ұлттық педагогикалық ой тұрғысынан зерделеуде ХІХ ғасырдың екінші жартысы мен ХХ ғасырдың басында қалыптасқан қазақ ағартушыларының еңбектері айрықша маңызға ие. Аталған кезеңдегі ағартушылық қозғалыс тілдің білім беру жүйесіндегі орнына  жаңа көзқарас қалыптастырып, ұлттық мазмұнды сақтай отырып, өзге тілдер арқылы әлемдік ғылым мен мәдениетке ұмтылу идеясын негіздеді. Бұл ретте тіл тек оқу пәні ретінде ғана емес, халықтың рухани дамуын, ұлттық санасы мен дүниетанымын қалыптастыратын жетекші әлеуметтік-мәдени құрал ретінде қарастырылды. 

Қазақ ағартушыларының педагогикалық көзқарастарында ана тілінің тұлға қалыптастырудағы жетекші рөлі басты қағидат деңгейінде орнықты. Сонымен қатар олар өзге тілдерді меңгерудің білім көкжиегін кеңейтуге, ғылым мен өркениет жетістіктерін игеруге мүмкіндік беретінін терең түсінді. Осы тұрғыдан алғанда, қазақ ағартушылары ұсынған идеялар қазіргі үш тілді білім беру тұжырымдамасының ұлттық-мәдени негізін құрайды. 

Қазақ ағартушылық педагогикасының негізін қалаушылардың бірі – Ыбырай Алтынсарин (1841-1889) қазақ даласында зайырлы мектеп жүйесін қалыптастырып, білім мазмұнын тіл арқылы ұлттық негізде меңгертудің алғашқы үлгілерін жасады. Ол қазақ балаларына арналған тұңғыш мектептерді ашып, оқу үдерісін қазақ және орыс тілдерінде ұйымдастыру арқылы екітілді білім берудің практикалық алғышарттарын қалыптастырды. «Қазақ мектептерінде орыс тілін үйренуге басшылық» атты еңбегінде орыс тілін оқытуда жаттанды, формалды әдістерден гөрі практикалық, өмірлік мазмұнға негізделген тәсілдерді ұсынды. Бұл – мазмұн мен тілді кіріктіре оқытудың қазақ ағартушылығы аясындағы алғашқы тәжірибелерінің бірі. 

Ы.Алтынсариннің педагогикалық қызметінде ана тілі мен өзге тілдерді қатар қолдану оқушының танымдық дамуын қамтамасыз ететін маңызды құрал ретінде қарастырылды. Ол ана тілінде берілген білімнің ұлттық дүниетанымды қалыптастыратынын, ал орыс тілін меңгерудің ғылым мен мәдениетке жол ашатынын атап көрсетті. Оның «Қазақ хрестоматиясы» еңбегі тек оқу құралы ғана емес, ұлттық мазмұн мен тілдік тәрбиені өзара кіріктірген тұтас педагогикалық жүйенің үлгісі болды [77]. Бұл ұстаным қазіргі көптілді білім беру жүйесінде мемлекеттік тілдің жетекші рөлін сақтай отырып, өзге тілдерді функционалдық тұрғыда меңгерту қағидатымен толық үндеседі. 

Қазақ ағартушыларының бұл идеялары қазақ даласындағы рухани- философиялық ой-пікірлерде де жалғасын тапты. Ұлы ойшыл Абай Құнанбайұлының тіл туралы көзқарастары шығыстық және классикалық философиялық дәстүрлермен сабақтас келеді. Оның жиырма бесінші қара сөзінде өзге тілдерді меңгерудің адамның танымдық мүмкіндіктерін кеңейтетіні, білім мен өнерге жол ашатыны айқын көрсетіледі. Абай тіл арқылы адамның «көкірек көзінің» ашылатынын атап өтіп, тілдік білімді рухани кемелденудің маңызды шарты ретінде қарастырады [78]. Бұл ойлар әл- Фарабидің тіл мен танымның бірлігі туралы тұжырымдарымен идеялық тұрғыда үндес. 

Абай Құнанбайұлының тіл философиясында ана тілін сақтау мен дамыту ұлттық болмыстың негізі ретінде бағаланса, өзге тілдерді меңгеру әлемдік өркениетке кірігудің жолы ретінде түсіндіріледі. Оның көзқарасында тілдер иерархиялық емес, функционалдық тұрғыда меңгерілуі тиіс: әрбір тіл белгілі бір әлеуметтік-мәдени және танымдық ызмет атқарады. Бұл ұстаным қазіргі Қазақстандағы үш тілді білім беру саясатының идеялық өзегін кұрайды. 

ХХ ғасырдың басында ұлттық тілдік білім берудің ғылыми негіздерін жүйелеген ірі тұлға – Ахмет Байтұрсынұлы (1872-1937). Ол тіл мен білім мазмұнын кіріктіру мәселесін ғылыми-әдістемелік деңгейде қарастырып, ана тілін ұлттық білім беру жүйесінің өзегі ретінде таныды. Байтұрсынұлының «Әліппе», «Тіл-құрал», «Баяншы» еңбектері бастауыш білім беру жүйесіне арналған алғашқы кешенді әдістемелік құралдар ретінде ерекше мәнге ие болды [79]. 

Ахмет Байтұрсынұлы тілдің танымдық қызметін айрықша атап көрсетіп баланың ойлау қабілеті алдымен ана тілінде қалыптасатынын дәлелдеді. Оның пікірінше, ана тілінде берік негіз қалыптасқан жағдайда ғана оқушы өзге тілдерді саналы әрі нәтижелі меңгере алады. Бұл тұжырым қазіргі көптілді білім беру теориясындағы когнитивтік трансфер қағидасымен толық сәйкес келеді. Сонымен қатар ғалым ана тілінің тазалығын сақтау мәселесіне ерекше назар аударып, өзге тілдерді меңгеру барысында ұлттық тілдің табиғи заңдылықтарын бұзбау қажеттігін ескертті. Бұл идея қазіргі үш тілді білім беру жүйесінде мемлекеттік тілдің басымдығын сақтауға бағытталған ұстанымдармен тікелей сабақтас. 

Жалпы алғанда, қазақ ағартушыларының тіл мен білім туралы көзқарастары мазмұн мен тілді кіріктіре оқытудың ұлттық моделін қалыптастыруға негіз болды. Олар ұсынған қағидаттар қазіргі үш тілді білім беру саясатының теориялық-идеялық алғышарттарын құрайды. Атап айтқанда: ана тілінің тұлға қалыптастырудағы жетекші рөлі; өзге тілдерді меңгерудің танымдық және мәдени маңызы; тіл арқылы білім мазмұнын меңгерту; ұлттық құндылықтарды сақтай отырып, әлемдік білім кеңістігіне кірігу идеясы. 

Бұл кезеңде қалыптасқан идеялар болашақ бастауыш сынып мұғалімдерін даярлау жүйесінде ерекше өзектілікке ие. Өйткені бастауыш мектеп - баланың тілдік, танымдық және мәдени негіздері қаланатын шешуші кезең. Қазақ ағартушыларының мұралары бастауыш сынып мұғалімінің кәсіби бейнесін айқындауда маңызды бағдар береді: мұғалім ана тілін жетік меңгерген, ұлттық мәдениетті терең түсінетін және өзге тілдер арқылы білім мазмұнын тиімді жеткізе алатын тұлға болуы тиіс. 

Осылайша, ХІХ ғасырдың екінші жартысы мен ХХ ғасырдың басындағы қазақ ағартушылары еңбектерінде тіл, білім және ұлттық мазмұнды кіріктіру идеялары жүйелі түрде қалыптасты. Аталған идеялар қазіргі үш тілді білім мазмұнын интеграциялау негізінде болашақ бастауыш сынып мұғалімдерін даярлау тұжырымдамасының ұлттық-рухани негізін құрай отырып, кейінгі кезендерде кеңестік педагогикада және тәуелсіз Қазақстанның білім беру саясатында жаңа мазмұнмен дамытылды. 
ІV кезең. Кеңестік кезеңдегі тіл саясаты және білім мазмұнын интеграциялау идеялары 

Yш тілді білім мазмұнын интеграциялау негізінде болашақ бастауыш сынып мұғалімдерін даярлау идеяларының генезисін талдауда кеңестік кезең өзіндік күрделі тарихи-әлеуметтік және идеологиялық сипатымен ерекшеленеді. ХХ ғасырдың 20-80-жылдары аралығын қамтыған бұл кезенде тіл саясаты орталықтандырылған мемлекеттік идеологияның ықпалымен жүргізіліп, білім беру мазмұны саяси-әлеуметтік мақсаттарға сәйкес қатаң реттелді. Соған қарамастан дәл осы кезеңде білім мазмұнын жүйелеу, пәнаралық байланыстарды жүзеге асыру және оқыту үдерісін интеграциялау мәселелері педагогикалық ғылымда терең зерттеліп, кейінгі көптілді білім беру идеяларының қалыптасуына белгілі бір дәрежеде теориялық-әдістемелік алғышарттар жасалды. 

Кеңес Одағы құрамындағы республикаларда, соның ішінде, Қазақстанда тіл саясаты социалистік қоғам идеалдарын қалыптастыруға бағытталды. Орыс тілі «кеңес халқының ортақ тілі» мәртебесіне ие болып, білім беру жүйесінде жетекші орын алды. Қазақ тілі формалды түрде оқу пәні ретінде сақталғанымен, оның оқыту тілі ретіндегі қызметі шектеулі болды. Көптеген мектептер мен жоғары оқу орындарында білім беру негізінен орыс тілінде жүзеге асырылып, бұл жағдай ана тілінің білім мазмұнын меңгерудегі әлеуетін әлсіретіп, біртілді білім беру моделінің үстем болуына алып келді. 

Сонымен қатар кеңестік педагогикада тіл тек қарым-қатынас құралы ретінде ғана емес, идеологиялық тәрбие тетігі ретінде де қарастырылды. Оқу пәндерінің мазмұны саяси-идеялық сүзгіден өткізіліп, тіл арқылы «жаңа кеңес адамының» дүниетанымын қалыптастыру мақсаты көзделді. Осыған байланысты тілдік білім беру көбіне нормативтік сипатта жүргізіліп, оның коммуникативтік және мәдени-танымдық әлеуеті толық іске асырылмады. Дегенмен, педагогикалық ғылымда білім мазмұнын жүйелеу, оқыту үдерісін кешенді ұйымдастыру және пәнаралық байланыстарды қамтамасыз ету мәселелері өзектілігін жоғалтқан жоқ. 

Кеңестік педагогикада білім мазмұнын интеграциялау идеясы ең алдымен пәнаралық байланыс ұғымы арқылы дамыды. ХХ ғасырдың ортасынан бастап зерттеушілер пәндердің оқшау оқытылуы оқушылардың білімін фрагментарлық деңгейде қалдыратынын ғылыми тұрғыда дәлелдей бастады. Осыған орай оқу пәндері арасындағы мазмұндық, логикалық және әдістемелік байланыстарды  қамтамасыз ету қажеттігі алға шықты. Бұл идеялар, әсіресе, бастауыш білім беру саласында кеңінен қарастырылды, себебі бастауыш мектеп баланың дүниетанымы мен тілдік дағдыларының қалыптасуындағы шешуші кезең ретінде танылды. 

Қазақстандық педагогикада тілдік білім беру мәселелерін дамытуда Телжан Шонанұлының 1931жылы жарыққа шыққан «Орыстар үшін қазақша әліппе» еңбегі айрықша орын алады. Бұл еңбек қазақ тілін екінші тіл ретінде оқытудың алғашқы ғылыми-әдістемелік үлгілерінің бірі болып табылады. Аталған оқулық Халық ағарту комиссариаты тарапынан мақұлданып, орыс мектептерінде қазақ тілін оқытудың бастапқы сатысына арналған ресми оқу құралы ретінде қолданылды. Осы тұрғыдан алғанда еңбек қазіргі көптілді білім беру және басқа ұлттарға қазақ тілін екінші тіл ретінде оқыту мәселелерін зерттеуде маңызды тарихи-теориялық дереккөз ретінде бағаланады [80]. 

Кеңестік кезеңде пәнаралық байланыс пен білім мазмұнын интеграциялау мәселелерін зерттеген ғалымдардың қатарында А.А. Бейсенбаеваның еңбектері ерекше мәнге ие. Ғалым пәнаралық байланысты білім мазмұнын, оқыту әдістері мен ұйымдастыру формаларын сапалық тұрғыда қайта құрудың тиімді кұралы ретінде қарастырып, оның оқытудың білімдік, дамытушылық және тәрбиелік қызметтерін бірлікте жүзеге асыруға мүмкіндік беретінін негіздеді. Бұл тұжырым пәнаралық байланысты білім мазмұнын интеграциялаудың маңызды педагогикалық шарты ретінде сипаттайды [81]. 

Сондай-ақ И.Д. Зверев пен В.Н. Максимова пәнаралық байланыстарды жүйелі ойлауды қалыптастыратын әдіснамалық ұстанымының нақты формасы ретінде анықтап, олардың пәндер арасындағы мазмұндық және логикалық үйлесімділікті қамтамасыз етудегі рөлін дәлелдеді. Аталған еңбектерде тілдік пәндерді (орыс тілі, әдебиет) өзге оқу пәндерімен байланыстыра оқыту қажеттігі ғылыми тұрғыда негізделді [82]. 

Кеңестік кезеңдегі бастауыш білім беру мазмұнында тілдік дайындыққа ерекше көңіл бөлінді. Оқу, жазу, сөйлеу дағдыларын қалыптастыру негізгі міндет ретінде қойылғанымен, бұл үдеріс көбіне орыс тілінің аясында жүзеге асырылды. Қазақ мектептерінде оқыту ана тілінде жүргізілгенімен, оқу- әдістемелік базаның жеткіліксіздігі мен ғылыми терминологияның толық қалыптаспауы білім мазмұнын терең меңгеруге кедергі келтірді. Бұл жағдай ана тілінде білім берудің әдістемелік негіздерін жетілдіру қажеттігін айқын көрсетті. 

Сонымен бірге кеңестік кезеңде көптілділік мәселесі дербес ғылыми проблема ретінде қарастырылмағанымен, шет тілдерін оқыту жүйесі біртіндеп дамыды. Ағылшын, неміс, француз тілдері орта мектептің жоғары сыныптарында пән ретінде енгізілді. Алайда оларды оқыту негізінен грамматикалық-аударма әдісіне сүйеніп, пәндік мазмұнмен кіріктірілмеді. Бұл тілдердің коммуникативтік және когнитивтік әлеуетін толық пайдалануға мүмкіндік бермеді. Дегенмен, шет тілдерін оқыту тәжірибесі кейінгі кезеңдерде көптілді білім беру жүйесін дамытуға қажетті кадрлық және әдістемелік база қалыптастырды. 

Кеңестік педагогикада тұлғаның жан-жақты дамуы мәселесі маңызды орын алды. Л.С. Выготскийдің мәдени-тарихи теориясы тіл мен ойлаудың өзара байланысын ғылыми тұрғыда дәлелдеп, ана тілінің когнитивтік дамудағы жетекші рөлін негіздеді. Оның «жақын даму аймағы» туралы тұжырымдамасы оқыту үдерісінде тілдік қолдаудың маңызын айқындап, кейінгі көптілді білім беру теорияларының психологиялық негізін қалады [83]. Бұл идеялар кеңестік кезенде толыққанды көптілді білім беру жүйесіне айналмаса да, тілдік дамудың ғылыми-психологиялық негіздерін терең түсінуге мүмкіндік берді. 

Кеңестік кезендегі педагогикалық тәжірибенің қайшылықты сипатын атап өткен жөн. Бір жағынан, кеңестік білім беру жүйесі жаппай сауаттылықты қамтамасыз етіп, оқыту үдерісін ғылыми тұрғыда ұйымдастырды. Екінші жағынан, тілдік біріздендіру саясаты ұлттық тілдердің дамуын шектеп, көптілді тұлға қалыптастыруға қажетті икемділік пен еркіндікті толық қамтамасыз ете алмады. Дегенмен, білім мазмұнын жүйелеу, пәнаралық байланыстарды дамыту және тілдің танымдық қызметін зерттеу саласындағы ғылыми жетістіктер кейінгі кезендерде тәуелсіз Қазақстандағы көптілді білім беру жүйесінің қалыптасуына елеулі ықпал етті. 

Қорыта айтқанда, ХХ ғасырдың 20-80-жылдарындағы кеңестік кезең үш тілді білім мазмұнын интеграциялау шектегенімен, интеграциялау идеяларының тікелей дамуын педагогикалық ғылымда білім мазмұнын ұйымдастыру, пәнаралық байланыстарды жүзеге асыру және тілдің когнитивтік қызметін негіздеу бағытында маңызды теориялық-әдістемелік алғышарттар қалыптастырды. Бұл алғышарттар тәуелсіздік кезеңінде ұлттық тіл саясаты мен халықаралық білім беру тәжірибесін ескере отырып, көптілді білім беру жүйесін жаңаша тұрғыда дамытуға негіз болды.

V кезең. Тәуелсіз Қазақстандағы үш тілді білім беру саясатының қалыптасуы және болашақ бастауыш сынып мұғалімдерін даярлау идеялары (2015 жылға дейін)
Үш тілді білім мазмұнын интеграциялау негізінде болашақ бастауыш сынып мұғалімдерін даярлау идеяларының генезисінде Қазақстан  Республикасының тәуелсіздік алуымен басталған кезең түбегейлі жаңа мазмұнмен сипатталады. 1991 жылдан бастап елдің әлеуметтік-саяси, экономикалық және мәдени дамуындағы түбегейлі өзгерістер білім беру жүйесінің мақсаттары мен мазмұнын қайта қарауды талап етті. Ұлттық мемлекеттіліктің орнығуы, тілдік егемендіктің нығаюы және жаһандану үдерістеріне кірігу қажеттілігі Қазақстанда көптілді білім беру саясатының қалыптасуына объективті алғышарттар жасады.

Тәуелсіздіктің алғашқы жылдарында тіл мәселесі мемлекеттік маңызы бар іргелі де басым бағыт ретінде айқындалды. 1997 жылы қабылданған «Қазақстан Республикасындағы тіл туралы» Заң мемлекеттік тіл – қазақ тілінің мәртебесін бекітіп, оның қоғамдық өмірдің барлық саласында қолданылуын қамтамасыз етуге бағытталды. Сонымен қатар құжатта орыс тілінің ресми мәртебесі сақталып, азаматтардың өзге тілдерді меңгеруіне құқықтық негіз қаланды. Бұл заң тәуелсіз Қазақстандағы көптілділік саясатының құқықтық іргетасын қалыптастырған негізгі нормативтік актілердің бірі болды [84].

1990 жылдардың соңы мен 2000 жылдардың басында білім беру жүйесінде ұлттық мазмұнды жаңғырту мен халықаралық стандарттарға бейімдеу үрдістері қатар жүрді. 1999 жылы қабылданған «Білім туралы» Заңда білім мазмұнын жаңарту, білім алушылардың функционалдық сауаттылығын дамыту және әлемдік білім кеңістігіне кірігу міндеттері айқындалды. Осы кезеңде шет тілдерін, әсіресе, ағылшын тілін оқытуға ерекше мән беріліп, оны мектептер мен жоғары оқу орындарының оқу жоспарларына жүйелі түрде енгізу басталды. Ағылшын тілі халықаралық ғылым, экономика және технология тілі ретінде қарастырылып, болашақ мамандардың бәсекеге қабілеттілігін арттырудың маңызды құралына айналды.

Қазақстандағы үш тілді білім беру саясатының институционалдық тұрғыда қалыптасуы Н.Ә. Назарбаевтың жүйелік бастамаларымен тығыз байланысты. Н.Ә. Назарбаевтың 2007 жылғы 28 ақпандағы «Жаңа әлемдегі жаңа Қазақстан» атты Қазақстан халқына Жолдауында «Қазақстан халқы үш тілді қазақ, орыс және ағылшын тілдерін меңгеруі тиіс» деген тұжырым жасалып, «Тілдердің үштұғырлығы» мәдени жобасы ұсынылды. Бұл бастама көптілді білім беруді тек тілдерді оқыту мәселесі ретінде ғана емес, білім мазмұнын жаңғыртудың және адами капитал сапасын арттырудың маңызды тетігі ретінде қарастыруымен ерекшеленді [85].

2007 жылғы өзгерулер бойынша Қазақстан Республикасының «Білім туралы» Заңында көптілді білім беру идеясы мемлекеттік білім беру саясатының басым бағыттарының бірі ретінде бекітілді. Заңда білім алушылардың мемлекеттік тілді меңгеруімен қатар, орыс және шет тілдерін үйренуіне жағдай жасау қажеттігі атап көрсетілді. Осыдан кейін қабылданған білім беруді дамытудың мемлекеттік бағдарламаларында (2011-2020 жж.) үш тілді білім беру нақты лық мақсаттармен айқындалды. Аталған бағдарламаларда білім беру мазмұнын жаңарту, халықаралық стандарттарға сәйкестендіру және көптілді тұлғаны қалыптастыру міндеттері алға қойылды [2;б.12].

2011-2020 жылдарға арналған Қазақстан Республикасында тілдерді дамыту мен қолданудың мемлекеттік бағдарламасы үштілділік саясатын іске асырудың нақты көрсеткіштері мен кезеңдік индикаторларын белгіледі. Бағдарламада қазақ, орыс және ағылшын тілдерін меңгерген халық үлесін біртіндеп арттыру көзделді [86]. Бұл мақсаттарды жүзеге асыруда білім беру жүйесіне, соның ішінде мектеп пен педагогикалық жоғары оқу орындарына ерекше жауапкершілік жүктелді. Осы кезеңде жалпы білім беретін мектептерде, лицейлер мен гимназияларда, сондай-ақ педагог кадрларды даярлайтын жоғары оқу орындарында үш тілді оқыту элементтерін енгізу тәжірибесі басталды.

Тәуелсіз Қазақстандағы үш тілді білім беру саясатының маңызды қадамдарының бірі жоғары білім жүйесінде көптілді кадрлар даярлау мәселесінің өзектенуі болды. 2012 жылдан бастап еліміздің бірқатар жоғары оқу орындарында пәндерді қазақ, орыс және ағылшын тілдерінде оқытуға бағытталған пилоттық бағдарламалар іске қосылды. Бұл бағдарламалар болашақ мұғалімдерді, оның ішінде, бастауыш сынып мұғалімдерін үш тілде кәсіби қызмет атқаруға даярлауды көздеді. Аталған тәжірибелер білім мазмұнын тілдік оқытумен кіріктіре ұйымдастырудың қажеттілігін айқын көрсетті.

Үш тілді білім беру мәселелері ғылыми тұрғыда да жүйелене бастады. 2012-2014 жылдары Ы.Алтынсарин атындағы Ұлттық білім академиясының базасында жүзеге асырылған «Орта және жоғары мектеп жүйесіндегі көптілді білім берудің ғылыми-әдістемелік негіздері» атты гранттық жоба шеңберінде тілдік емес пәндерді оқытуда когнитивті-коммуникативтік тәсілге негізделген билингвалды және көптілді тұлғаны қалыптастырудың әдістемелік негіздері әзірленді. Бұл зерттеулер көптілді білім берудің отандық ғылыми-әдістемелік базасын нығайтуға елеулі үлес қосты [87].

Бастауыш мектеп оқушының тілдік, когнитивтік және әлеуметтік дамуының іргетасы қаланатын маңызды кезең болғандықтан, осы деңгейде жұмыс істейтін мұғалімнің кәсіби даярлығына қойылатын талаптар да күшейе түсті. Бастауыш сынып мұғалімі енді тек пәндік білімді жеткізуші емес, сонымен қатар тілдік орта қалыптастыра алатын, оқушылардың бірнеше тілде ойлау және қарым-қатынас жасау дағдыларын дамытатын педагог тұлға ретінде қарастырылды. Бұл талаптар болашақ бастауыш сынып мұғалімдерін даярлау мазмұнын жаңғыртуды және тілдік-пәндік интеграцияны күшейтуді қажет етті.

Осы кезеңде қазақстандық педагогика ғылымында үш тілді білім беру мәселесіне арналған зерттеулер саны айтарлықтай артты. Отандық ғалымдар көптілді білім берудің теориялық негіздерін, әдіснамалық тұғырларын және педагогикалық шарттарын айқындауға бағытталған еңбектер жариялады. Б.А. Жетпісбаева [88], С.С. Құнанбаева [89], К.Ж. Қожахметова [90] және басқа да зерттеушілердің жұмыстарында көптілді тұлғаны қалыптастырудың ғылыми негіздері, тілдерді білім мазмұнымен кіріктіре оқытудың жолдары жан-жақты талданды. Бұл еңбектерде көптілді білім беру ұлттық мәдениетті сақтай отырып, жаһандық білім кеңістігіне кірігудің тиімді тетігі ретінде сипатталды.

Тәуелсіздік кезеңінің тағы бір маңызды ерекшелігі - халықаралық білім беру тәжірибесіне бет бұруы. Қазақстанның Болон процесіне қосылуы академиялық ұтқырлықты дамытуға, білім беру бағдарламаларын интернационалдандыруға және шетелдік тәжірибені енгізуге мүмкіндік берді. Бұл үдерістер үш тілді білім берудің объективті қажеттілігін күшейтті, өйткені халықаралық академиялық ортада тиімді әрекет ету үшін, әсіресе, ағылшын тілін меңгеру маңызды факторға айналды.

Осылайша, 1991-2015 жылдар аралығы Қазақстанда үш тілді білім беру саясатының қалыптасуы мен институционалдану кезеңі ретінде сипатталады. Бұл кезеңде мемлекеттік тілдің мәртебесін нығайту, орыс тілінің қоғамдық қызметін сақтау және ағылшын тілін жаһандық коммуникация тілі ретінде меңгерту біртұтас ұзақ мерзімді жоспар аясында тілдік саясаты жүзеге асырылды. Білім беру жүйесінде, әсіресе, болашақ бастауыш сынып мұғалімдерін даярлау үдерісінде тілдік және пәндік мазмұнды кіріктіру қажеттілігі айқындалды. Осы кезеңде жинақталған идеялар мен тәжірибелер кейінгі жылдары үш тілді білім беруді жүйелі түрде енгізуге және оны ғылыми тұрғыда негіздеуге берік іргетасы қаланды.

VІ кезең. ХХІ ғасырдағы жаһандану жағдайында үш тілді білім мазмұнын интеграциялау және болашақ бастауыш сынып мұғалімдерін даярлаудың заманауи бағыттары (2015 жылдан қазіргі кезеңге дейін)
ХХІ ғасырдың екінші онжылдығынан бастап Қазақстандағы үш тілді білім беру саясаты сапалық жаңа кезеңге көтерілді. Бұл кезең жаһандану, цифрландыру, халықаралық білім кеңістігіне белсенді кірігу және адами капиталды дамытудың жаңа талаптарымен сипатталады. Үш тілді білім мазмұнын интеграциялау ендігі жерде тек тілдік саясаттың жекелеген бағыты ретінде емес, ұлттық білім беру жүйесін жаңғыртудың заманауи мүмкіндігі ретінде қарастырыла бастады. Әсіресе, болашақ бастауыш сынып мұғалімдерін даярлау үдерісінде үштілділік кәсіби құзыреттіліктің ажырамас құрамдас бөлігіне айналды.

2015 жылы қабылданған «Үш тілде білім беруді дамытудың 2015-2020 жылдарға арналған жол картасында» білім берудің барлық деңгейлерінде үш тілді оқытуды кезең-кезеңімен енгізу міндеттері нақты айқындалды [91]. Аталған құжатта үш тілді білім беру қазақ, орыс және ағылшын тілдерін пән әрі оқыту құралы ретінде параллель қолдануға негізделген үздіксіз үдеріс ретінде сипатталды. Бұл тұжырым үш тілді білім беруді жүйелі түрде іске асырудың нормативтік-әдіснамалық негізін қалады.

2016 жылдан бастап Қазақстанда жаңартылған білім мазмұнына көшу басталып, мемлекеттік жалпыға міндетті білім беру стандарттарында пәндік біліммен қатар тілдік, коммуникативтік және функционалдық сауаттылық негізгі оқу нәтижелері ретінде белгіленді. Бастауыш білім беру деңгейінде тіл пәндерімен қатар жаратылыстану, дүниетану, математика пәндерінің мазмұнында тілдік дағдыларды дамытуға бағытталған тапсырмалар кеңінен енгізілді. Бұл бастауыш мектепте білім мазмұнын тілді оқытумен кіріктірудің нақты педагогикалық механизмдерінің қалыптасуына ықпал етті.

Осы кезеңде пәндік-тілдік интеграцияны жүзеге асырудың ғылыми-әдістемелік негізі ретінде халықаралық педагогикалық қауымдастықта кең таралған CLIL (Content and Language Integrated Learning) тұжырымдамасы Қазақстанның білім беру жүйесіне біртіндеп енгізіле бастады. Г.С.Жусупованың «Методика CLIL в обучении предмету и языку» атты әдістемелік құралында көптілділік пен көпмәдениеттілік баланың қазіргі әлемге табысты кірігуінің қажетті шарты ретінде қарастырылып, интеграцияланған оқыту жағдайында бағалау мен кері байланысты ұйымдастырудың тиімді тәсілдері ұсынылды. Бұл еңбек CLIL технологиясын практикалық деңгейде жүзеге асыруға бағытталған маңызды әдістемелік бағдар болып табылады [92].  

А.С. Аубакиров және авторлық ұжым құрастырған «Интегрированное обучение языкам с использованием методики CLIL» әдістемелік құралында мектеп мұғалімдеріне арналған тілдік-пәндік кіріктірілген тапсырмалар жүйеленіп, үш тілді білім беруді іске асырудың практикалық үлгілері ұсынылды. Аталған еңбектер пән мен тілді кіріктіре оқыту әдістемесінің отандық тәжірибеде орнығуына ықпал етті [93].

2017-2020 жылдары Абай атындағы Қазақ ұлттық педагогикалық университетінің базасында А.Е. Жұмабаеваның жетекшілігімен жүзеге асырылған АР05130498 «Қазақстан Республикасының көптілді жағдайында болашақ бастауыш білім беру педагогін кәсіби даярлауды жаңғырту» іргелі ғылыми жобасы болашақ бастауыш сынып мұғалімдерін даярлау мәселесін жаңа қырынан қарастыруға мүмкіндік берді. Осы жоба аясында 2018 жылы алғаш рет 6801304 «Бастауыш білім көптілділікпен» және 6B01306 «Бастауыш білім ағылшын тілінде» білім беру бағдарламаларының ашылуы үш тілді мұғалім даярлаудың институционалдық негізін қалыптастырды.

2017-2018 оқу жылынан бастап кадрлық әлеуетті арттыру мақсатында педагогикалық бейіндегі бірқатар жоғары оқу орындарында жаратылыстану бағытындағы пәндерді ағылшын тілінде оқыту тәжірибесі енгізілді. Нәтижесінде 2019 жылға қарай жаратылыстану-математикалык цикл пәндерін ағылшын тілінде оқытуға мүмкіндік беретін В1 және одан жоғары деңгейдегі тілдік құзыреттерге ие мыңдаған педагогтер даярланды. Ұлттық білім беру деректер базасының мәліметтері үш тілді білім беру аясында педагог кадрлардың тілдік құзыреттерін арттыру бағытында жүйелі жұмыстар жүргізілгенін көрсетеді.

Сонымен қатар жоғары білім беру жүйесінде ЕMI (English as a Medium of Instruction) тәжірибесі кеңейіп, педагогикалық жоғары оқу орындарында бірқатар пәндер ағылшын тілінде оқытыла бастады. Бұл болашақ мұғалімдердің академиялық ағылшын тілін меңгеруіне, халықаралық ғылыми акпаратпен жұмыс істеу дағдыларын қалыптастыруына ықпал етті. Дегенмен ЕМІ бағдарламаларын тиімді жүзеге асыру арнайы тілдік-әдістемелік даярлықты талап ететіні айқындалды. Осыған байланысты болашақ бастауыш сынып мұғалімдерін даярлау бағдарламаларына академиялық ағылшын тілі, пәндік- тілдік интеграция әдістемесі және көптілді дидактика курстары енгізіле бастады.

ХХІ ғасырдың осы кезеңінде көптілді білім беру мәселесі халықаралық ғылыми дискурста ерекше өзектілікке ие болды. Scopus және Web of Science дерекқорларындағы жарияланымдарды талдау 2015 жылдан кейін көптілділік, үш тілді білім беру және ағылшын тілін оқыту тілі ретінде қолдану тақырыптары бойынша ғылыми еңбектер санының тұрақты өскенін көрсетеді. О. Гарсиа [94], Д. Камминс [95], Д. Гортер [96] сынды шетелдік ғалымдардың еңбектерінде ұсынылған когнитивтік өзара тәуелділік теориясы, транслингвизм тұжырымдамасы қазақстандық зерттеушілер тарапынан ұлттық контексте қайта пайымдалып, бейімделуде. Бұл теориялар бастауыш мектеп оқушыларының бірнеше тілде білім алу барысында когнитивтік дамуының тиімді жолдарын анықтауға мүмкіндік берді. Қазақстандық зерттеушілердің еңбектерінде үш тілді білім берудің ұлттық моделін қалыптастыру, мемлекеттік тілдің жетекші рөлін сақтау және бастауыш мектепте көптілді ортаны дамыту мәселелері кеңінен талқылануда. Бұл зерттеулерде үш тілді білім беру көпмәдениетті, коммуникативтік және кәсіби кұзыретті тұлғаны қалыптастыратын кешенді педагогикалық құбылыс ретінде сипатталады.

Қазакстан Республикасында 2019 жылы кабылданған «Педагог мәртебесі туралы» Заң мұғалімнің кәсіби құзыреттілігіне қойылатын талаптарды жаңа деңгейге көтерді [97]. Үздіксіз кәсіби даму, заманауи педагогикалық технологияларды меңгеру және білім беру сапасын арттыру мұғалім қызметінің негізгі талаптары ретінде айқындалды. Үш тілді білім беру жағдайында бұл талаптар болашақ бастауыш сынып мұғалімінің кәсіби бейнесін қайта пайымдауды қажет етті: мұғалім көптілді ортада жұмыс істей алатын, пәндік мазмұнды бірнеше тілде түсіндіре алатын және оқушылардың тілдік әpi танымдық дамуын бірлікте қамтамасыз ететін маман ретінде қарастырыла бастады.

Сонымен катар Қазақстан Республикасында жоғары білімді және ғылымды дамытудың 2023–2029 жылдарға арналған тұжырымдамасында жоғары білім беру жүйесін интернационалдандыру, академиялық ұтқырлықты кеңейту және көптілді білім беру ортасын қалыптастыру мәселелері қазақстандық ЖОО мен ЖЖОКБҰ алға қойған маңызды факторы ретінде бекітілді [98]. Сонымен бірге қазіргі уақытта болашақ бастауыш сынып мұғалімдерін даярлау жүйесінде цифрлық технологиялар мен жасанды интеллект элементтерін пайдалану арқылы үш тілді білім беруді жүзеге асыру мүмкіндіктері де кеңеюде. Онлайн платформалар, цифрлық оқу ресурстары және көптілді контенттер білім мазмұнын тілдер арасында икемді түрде интеграциялауға жағдай жасап, оқыту үдерісін жекелендіру әлеуетін арттыруда.

Осылайша, 2015 жылдан қазіргі кезеңге дейінгі уақыт аралығы Қазақстанда үш тілді білім мазмұнын интеграциялау идеяларының жүйелі түрде дамып, институционалданған кезеңі ретінде сипатталады. Бұл кезеңде үштілділік білім беру мазмұнының, педагогикалық технологиялардың және мұғалім даярлау жүйесінің ажырамас құрамдас бөлігіне айналды. Болашақ бастауыш сынып мұғалімдерін даярлау үдерісінде үш тілді білім беру кәсіби даярлықтың кешенді даму бағыты тұрғысында айқындалып, ғылыми-әдістемелік тұрғыда негізделді.

Сонымен қатар тарихи-теориялық талдау нәтижелерін жинақтап көрсету мақсатында үш тілді білім мазмұнын интеграциялау идеяларының эволюциясын кезеңдік-хронологиялық тұрғыда құрылымдау қажеттілігі туындайды. Мұндай кұрылымдау әр кезеңдегі ғылыми көзқарастар мен педагогикалық тәжірибенің сабақтастығын нақты айқындауға және олардың қазіргі үш тілді мұғалім даярлау жүйесіне ықпалын салыстырмалы түрде көрсетуге мүмкіндік береді. Осы негізде төменде ұсынылған 1-кестеде үш тілді білім мазмұнын интеграциялау негізінде болашақ бастауыш сынып мұғалімдерін даярлау идеяларының генезисі негізгі тарихи кезеңдер бойынша жүйеленіп берілді.

Кесте 1 – Үш тілді білім мазмұнын интеграциялау негізінде болашақ бастауыш сынып мұғалімдерін даярлау идеяларының генезисі (хронологиялық шолу)

	Кезеңдер
	Уақыттық ауқым
	Негізгі өкілдер мен дереккөздер
	Негізгі идеялар мен тұжырымдар
	Қазіргі үш тілді мұғалім даярлауға ықпалы

	1
	2
	3
	4
	5

	I кезең. Ежелгі және ортағасырлық кезең
	Ежелгі дәуір – ХІ ғ.
	Платон, Аристотель; М. Қашқари; Әбу Насыр әл-Фараби
	Тіл – ойлау мен танымның негізі; тіл арқылы білімді игеру; көптілді тұлғаның философиялық алғышарттары
	Тілдің когнитивтік, мәдени және тәрбиелік қызметін мойындау; көптілді педагог тұлғасының идеялық бастауы

	II кезең. Классикалық педагогика кезеңі
	XVII–XIX ғғ.
	Я.А. Коменский; В. фон Гумбольдт; К.Д. Ушинский
	Тіл мен мазмұнның бірлігі; ана тілінің жетекші рөлі; тіл – мәдениетті тану құралы; пәнаралық байланыс
	Пән мен тілді кіріктіре оқыту қағидаттары; бастауыш білімде тіл арқылы оқыту негіздері


1 – кестенің жалғасы

	1
	2
	3
	4
	5

	III кезең. Ұлттық ағартушылық кезең
	ХІХ ғ. соңы – ХХ ғ. басы
	Ы. Алтынсарин; А. Құнанбайұлы; А. Байтұрсынұлы
	Ана тілінде білім беру; екітілділік тәжірибесі; тіл – ұлттық сана мен рухани дамудың өзегі
	Мемлекеттік тілдің басымдығын сақтау; бастауыш мұғалімнің ұлттық-мәдени құзыреттілігін қалыптастыру

	IV кезең. Кеңестік кезең
	ХХ ғ. 20–80 жж.
	Л.С. Выготский; Т. Шонанұлы; А.А. Бейсенбаева
	Пәнаралық байланыс; білім мазмұнын жүйелеу; тілдің танымдық дамудағы рөлі
	Интеграциялық оқытуға әдіснамалық алғышарттар; тілдік қолдау қағидаты

	V кезең. Тәуелсіз Қазақстан кезеңі
	1991–2015 жж.
	ҚР заңдары мен бағдарламалары; Н.Ә. Назарбаев; отандық ғалымдар
	«Үш тұғырлы тіл» саясаты; көптілді тұлға; халықаралық стандарттарға бейімделу
	Үш тілде кәсіби даярлық; болашақ бастауыш мұғалімнің көптілді құзыреттілігі

	VI кезең. Қазіргі жаһандану кезеңі
	2015 ж. – қазіргі кезең
	Scopus/WoS зерттеулері; ҚР БҒДМ құжаттары; 

Г.С. Жусупова,

А.С. Аубакиров,

А.Е. Жұмабаева
	Мазмұн мен тілді кіріктіре оқыту; цифрландыру; көпмәдениетті орта
	Көптілді орта жағдайында болашақ бастауыш білім беру педагогін кәсіби даярлау моделі


Кесте 1-де ұсынылған хронологиялық шолу үш тілді білім мазмұнын интеграциялау негізінде болашақ бастауыш сынып мұғалімдерін даярлау идеяларының тарихи дамуын кезеңдік тұрғыда жүйелейді. Кестеде әр кезеңнің уақыттық ауқымы, жетекші өкілдері мен дереккөздері, негізгі теориялық тұжырымдары және олардың қазіргі үш тілді мұғалім даярлау жүйесіне тигізген ықпалы өзара сабақтастықта көрсетілген. Бұл құрылым тіл мен білім мазмұнын кіріктіре оқыту идеяларының біртіндеп философиялық пайымдаудан педагогикалық жүйеге, ал кейін мемлекеттік саясат пен заманауи білім беру моделіне дейін эволюцияланғанын айқын дәлелдейді.

Сонымен қатар кестеде жинақталған мәліметтер әр тарихи кезеңнің өзіндік ерекшеліктерімен қатар, олардың қазіргі көптілді білім беру практикасына ықпалын салыстырмалы түрде талдауға мүмкіндік береді. Бұл ретте үштілді білім беру идеяларының дамуы үздіксіз, логикалық сабақтастықта жүзеге асқан үдеріс ретінде көрініс табады.

Кестеде берілген деректер үш тілді білім мазмұнын интеграциялау идеяларының тарихи-педагогикалық сабақтастығын көрнекі түрде айқындап, аталған үдерістің ішкі логикасын терең түсінуге жағдай жасайды. Бұл өз кезегінде төменде келтірілетін қорытынды тұжырымдарды негіздеп, үштілді білім беру феноменін кешенді педагогикалық құбылыс ретінде қарастыруға мүмкіндік береді.

Қорыта айтқанда, үш тілді білім мазмұнын интеграциялау негізінде болашақ бастауыш сынып мұғалімдерін даярлау идеяларының генезисін тарихи-педагогикалық тұрғыдан талдау бұл феноменнің кездейсоқ немесе жекелеген реформалар нәтижесі емес, керісінше, әлеуметтік сұраныс, ғылыми-педагогикалық ойдың эволюциясы және мемлекеттік тіл саясатының жүйелі дамуы негізінде қалыптасқан заңды үдеріс екенін көрсетті. Ежелгі және ортағасырлық философиялық ойларда тілдің білім мен танымдағы жетекші рөлі, тіл мен мазмұнның бірлігі айқындалса, классикалық педагогикада дидактикалық қағидат ретінде негізделді. Ұлттық ағартушылық кезеңде ана тілінің тұлға қалыптастырудағы маңызы мен өзге тілдерді меңгерудің өркениеттік мәні дәлелденіп, кеңестік кезеңде пәнаралық байланыс пен білім мазмұнын жүйелеу идеялары орнықты. Ал тәуелсіз Қазақстан жағдайында бұл алғышарттар мемлекеттік саясат деңгейінде үш тілді білім беру тұжырымдамасына ұласып, қазіргі жаһандану дәуірінде мазмұн мен тілді кіріктіре оқытудың заманауи модельдерімен толықтырылды.

Алайда үш тілді білім беру феноменін ғылыми тұрғыда терең негіздеу үшін оның тарихи даму логикасын сипаттаумен шектелу жеткіліксіз. Зерттеу нысанын нақтылау, теориялық-әдіснамалық негіздерін жүйелеу және педагогикалық модельді негіздеу мақсатында негізгі ұғымдық- терминологиялық өрісті айқындау ерекше маңызға ие.

Келесі бөлімде «Үш тілді білім», «Білім мазмұнын интеграциялау» ұғымдарының мәні айқындалып, «Үш тілді білім мазмұнын интеграциялау негізінде болашақ бастауыш сынып мұғалімдерін даярлау» ұғымының құрылымы сипатталады.

1.2 «Үш тілді білім», «білім мазмұнын интеграциялау» ұғымдары мен «үш тілді білім мазмұнын интеграциялау негізінде болашақ бастауыш сынып мұғалімдерін даярлау» түсінігінің мәні және құрылымы

Педагогика ғылымында «үш тілді білім беру» термині кемінде үш тілді ана тілін, мемлекеттік (немесе аймақтық) тілді және халықаралық тілді бір мезгілде меңгертуді көздейтін мақсатты ұйымдастырылған білім беру үдерісін білдіреді. Бұл түсінік халықаралық ғылыми-педагогикалық кеңістікте де орныққан. Атап айтқанда, ЮНЕСКО-ның 1999 жылғы 12-ші Бас конференциясының арнайы шешімінде көптілді білім беру білім жүйесінде үш тілді қатар оқып-үйрену, яғни ана тілі, аймақтық немесе мемлекеттік тіл және халықаралық тіл меңгеру ретінде анықталған [99]. Демек, үштілділік жай ғана тілдердің механикалық жиынтығы емес, білім беру мазмұны мен оқыту формалары арқылы іске асатын институционалданған педагогикалық жүйе.

Қазақстандық нормативтік-бағдарламалық кеңістікте де ұғымның мазмұны нақты айқындалған. Қазақстанда әзірленген үш тілді білім беруді дамытудың жол картасында: «көптілді білім үш немесе одан да көп тілдерді параллельді түрде игеру негізінде көптілді тұлғаны қалыптастырудың мақсатты түрде ұйымдастырылған үдерісі» деп көрсетілген [100]. Осы анықтамаға сәйкес, үштілді білім беру арнайы мақсатқа бағытталған, жүйелі ұйымдастырылған окыту үдерісі; мұнда жеке тұлға бірнеше тілді бір уақыт ішінде меңгеру арқылы көпмәдениетті, көптілді тұлға ретінде қалыптасады.

Қазақстандағы үш тілді білім беру саясаты тілдік теңдік, мәдени бірлік және әлеуметтік келісім қағидаттарын білім беру бағытталған мемлекеттік кеңістігінде басым бағыт ретінде институционалдандыруға айқындалады. Бұл саясаттың нормативтік-реттеуші негізі, ең алдымен, «Білім туралы» Қазақстан Республикасының Заңымен (2007) және білім беруді мазмұнында мемлекеттік тілдің басымдығын сақтай отырып, орыс және ағылшын тілдерін функционалдық-коммуникативтік деңгейде меңгертудің қажеттілігі бекітіледі. Бұл ретте үштілділік білім мазмұнының қосымша бөлігі емес, адами капитал сапасын арттыруға бағытталған ұзақмерзімді мемлекеттік басымдық ретінде қарастырылады.

Үштілділік саясатының идеологиялық-бағдарлық өрісі Президент Қасым-Жомарт Тоқаевтың білім саясаты туралы тұжырымдарымен де бекітілген. Мәселен, Тоқаев  жыл сайынғы мұғалімдердің тамыз конференциясында үш тілді білім беру мәселесін «өзекті тақырып» ретінде атап, оны жан-жақты талдап, салмақты шешіммен жүзеге асыру қажеттігін, сондай-ақ ана тілінің іргелі ұстаным ретіндегі рөлін айқындаған. Бұл позиция үштілділіктің «тілдерді қатар қою» емес, ең алдымен, мемлекеттік тілдің жетекші мәртебесін сақтай отырып, өзге тілдерді функционалдық мақсатта меңгертетін теңгерімді саясат екенін көрсетеді [101].

Үш тілді білім беру идеясы білім берудің барлық деңгейлерінде біртіндеп іске асырылуда. Бұл үдерістің нормативтік негізі ретінде бастауыш деңгейде «Мектепке дейінгі тәрбие мен оқытудың, бастауыш, негізгі орта, жалпы орта, техникалық және кәсіптік, орта білімнен кейінгі білім берудің мемлекеттік жалпыға міндетті стандарттарын бекіту туралы» стандарттың мазмұндық- әдіснамалық бағыттары оқу нәтижелерін құзыреттілік тұрғыда белгілеуге, білім мазмұнында пәндік нәтижелерді тілдік дағдылармен кіріктіре дамытуға, соның ішінде функционалдық және академиялық сауаттылыққа бағдарлануға мүмкіндік береді [102].

Осы талаптар болашақ бастауыш сынып мұғалімдерін даярлау жүйесінде әдістемелік, тілдік және психологиялық-педагогикалық дайындықты біртұтас байланыста құрастыруды қажет етеді: мұғалім пәндік мазмұнды игертумен қатар, оқу әрекетінің тілдік құралдарын (академиялық тіл, терминология, түсіндіру/дәлелдеу құрылымдары) мақсатты түрде қалыптастыра алуы тиіс.

Сонымен бірге педагогтің кәсіби әлеуетін жүйелі арттыру мәселесі «Педагог мәртебесі туралы» Қазақстан Республикасының Заңында (2019 жылғы 27 желтоқсандағы №293-VI) нормативтік түрде бекітіледі: заң педагогтің кәсіби қызметіне қойылатын талаптарды нақтылап, кәсіби шеберлікті үздіксіз жетілдіру және біліктілікті арттырудың регламенттелген тетіктерін көздейді. Осыдан келіп көптілді білім беру жағдайында қазіргі мұғалімнің кәсіби бейнесі пәндік-әдістемелік құзыретпен қатар, оқу материалын кемінде үш тілде түсіндіре алатын функционалдық тілдік құзыретті талап ететінін ғылыми тұрғыда тұжырымдауға болады [97; 43].

Үш тілді білім беру тек тілдік дағдыларды дамытумен шектелмейді; ол мәдениетаралық коммуникацияның негізі ретінде қарастырылады. Өйткені ұлт болып қалыптасуда дін, дүниетаным, әдебиет, мәдениет, әдет-ғұрып сияқты рухани құндылықтардың бәрі тіл арқылы ұрпақтан-ұрпаққа жетіп, жинақталады.

«Жаңа гуманитарлық білім. Қазақ тіліндегі 100 жаңа оқулық» жобасы бойынша Торе Янсонның «Тілдер тарихы» кітабында: «Адамды адам еткен  сөйлей алу, тілді пайдалану қабілеті» деген тұжырым тілдің адам болмысының іргелі белгісі қызметінде рөлін айқындайды. Автор тілді тек қарым-қатынас құралы емес, адамның әлеуметтік, танымдық және мәдени дамуын қамтамасыз ететін негізгі механизм тұрғысында  қарастырады [103].

Белгілі тілтанушы ғалым Б. Қалиұлы: «Тіл - халықтың бүкіл өмірінің айнасы. Ол халықтың ақыл-ойы мен сана-сезімінің, мәдениетінің барлық жауһарлары жинақталған мұражайы, асыл қазынасы, алтын қоры. Өмірді тілден артық бейнелейтін, тілден артық сипаттайтын еш нәрсе жоқ» деп көрсетеді [104].

Ал Ю. Н. Караулов тіл мен мәдениеттің өзара байланысын одан әрі тереңдете түсіндіреді: қоғамның білім жиынтығы тек тіл арқылы ғана емес, ең алдымен мәдениет арқылы іске асатынын атап көрсетіп, индивидтің жаңа ақпарат пен бұрынғы білім қоры арасындағы сәйкессіздікті еңсере отырып, өз тезаурусын толықтыратынын негіздейді. Осы көзқарасқа сәйкес, мәдениет - дүниенің тіл арқылы суреттелген бөлігі болғандықтан, белгілі бір ұлттың «ойлау тәсіліне, әлемді көріп-түсіну ерекшелігіне» сол мәдениеттің өкілдері сөйлейтін тілді меңгеру арқылы ғана енуге болады [105]. Демек, өзге халық мәдениетін толық танып-білу үшін оның материалдық құндылықтарын зерттеумен қатар, сол халықтың рухани қазыналарының қайнар көзі болып табылатын тілін де жетік меңгеру қажет.

Bильгельм фон Гумбольдт еңбектерінде тіл мен мәдениеттің өзара байланысы туралы: материалдық әрі рухани мәдениет тілде көрініс табады; кез келген мәдениет ұлттық сипатта; оның ұлттық болмысын айқындайтын тіл; тіл - ұлттық рухтың дәнекері [106] деген тұжырымдар келтірілген. 

Қазақ тіл білімінде Ж. А. Манкеева: «Тіл - мәдениеттің дерегі, себебі ол мәдениетті құраушы бөлік болып табылады және тіл - мәдениетті танудың негізгі құралы, өйткені біз мәдениетті тіл арқылы меңгереміз… Осылайша, тіл қазіргі ұрпақты келер ұрпақпен бір тұтастыққа байланыстырады. Демек, тіл мәдениет аясында өсіп-өрбиді, дамиды және оны бейнелейді» деп жазады [107]. Бұл тұжырымдар үш тілді білім берудің мәдени-әлеуметтік компонентін теориялық тұрғыда негіздеп, көптілді тұлға қалыптастырудың құндылық өлшемін айқындайды.

«Жаңа гуманитарлық білім. Қазақ тіліндегі 100 жаңа оқулық» жобасы бойынша аударылған Гарвард университетінің профессоры С. Пинкердің «Тіл - инстинкт» еңбегінде: «Тіл өзі қалыптасқан мәдениеттен тыс… басқа мәдени ортаға ауысып, кең таралып кетуі керек еді…» деген пайым келтіріледі. Біздің ойымызша, автор бұл арқылы тілдің белгілі бір мәдени ортада қалыптасқанына қарамастан, одан тыс кеңістікте де өмір сүруге, өзге мәдени контекстерге бейімделуге және кең таралуға қабілетті әмбебап жүйе екенін негіздейді [108].

Қазақстандық педагогика ғылымында көптілді білім беру, ең алдымен, көптілді тұлға қалыптастырудың әлеуметтік-педагогикалық феномені сипатында қарастырылады. Бұл бағытта Б.А. Жетпісбаева көптілді білім берудің теориясы мен әдіснамасын жүйелеп, Қазақстан Республикасында көптілді білім берудің Концепциясының авторларының бірі ретінде танылған. Ғалым көптілді білім беруді: мақсатқа бағытталған, ұйымдастырылған үдеріс; жеке тұлғаны бір мезгілде бірнеше тілді меңгеру негізінде көптілді тұлға негізінде тәрбиелеу және дамыту; бұл үдерісте тілдік және сөйлеу қызметіндегі білім мен дағды, тіл мен мәдениетке деген эмоционалдық-құндылықтық қатынас жинақталады деп тұжырымдайды. Демек, бұл үдерістің түпкі мақсаты - тілдерді тек қарым-қатынас құралы ретінде емес, тұлғаның когнитивтік, мәдени және құндылықтық дамуының маңызды тетігі мәнінде қарастыру [5; б.15]. 

C.С. Құнанбаева еңбектерінде шет тілдерін оқыту теориясы контексінде көптілді білім берудің нәтижесі мәдениетаралық коммуникация субъектісі - көптілді тұлғаның қалыптасуы қарастырылады. Оның жетекшілігімен көптілді оқыту және шеттілдік білім беру мәселелеріне арналған ғылыми жобалар жүзеге асырылды: «Жаһандық мәдениетаралық және лингвистикалық қауымдастықтағы Қазақстан (қазақ тілі және әлем тілдері)» және «Әлемдегі білім беруді интернационалдандыру контексінде жоғары білім беру жүйелерін әмбебаптандыру модельдері мен механизмдері». Бұл жобаларда көптілді білім беру мен мәдениетаралық құзыреттілік Қазақстанның білім беру жүйесін жаһандық кеңістікке тиімді интеграциялаудың негізгі алғышарттары сипатында талданады. Сонымен бірге көптілді білім берудің құзыреттілік бағдарлы мазмұны мен жобалық технологиялар жүйесі ЖОО оқыту үдерісінде іске аса бастады [6; б. 67].

Э.Д. Сүлейменованың бастауымен жүргізілген «New language identity in transforming societies: Kazakhstan, Kyrgyzstan, Tajikistan and Uzbekistan» INTAS жобасы шеңберінде макросоциолингвистикалық зерттеулер жүргізіліп, Қазақстандағы тілдік ахуал мен тіл саясатын көптілді білім берудің әлеуметтік- тілдік кеңістігі контексінде түсіндірудің ғылыми негізі қалыптастырылды [7;б.23]. 

Үш тілді білім берудің ұлттық деңгейдегі даму траекториясы мен институционалдық негіздері Д.Е. Ғайыповтың диссертациялық зерттеуінде жүйелі талданып, көптілді білім берудің мемлекеттік саясатпен сабақтастығы айқындалады [8;б. 34]. 

A.Н. Жорабекованың зерттеулерінде болашақ мұғалімнің кәсіби құзыреттілігін полилингвистикалық тәсіл негізінде қалыптастыру мәселесі жоғары білім мазмұны арқылы негізделіп, көптілді даярлаудың әдіснамалық шекарасы нақтыланды [9; б.45]. 

Көптілді білім берудің теориясы мен практикасын ұштастыра зерттеген еңбектер қатарында С.Л. Сырымбетованың зерттеулері маңызды орын алады. Автор көптілді білім беру саясатын үш тілді оқытудың әдіснамалық тәсілдері мен стратегиялар жүйесімен байланыстыра отырып, білім берудің ұйымдастырушылық және мазмұндық тетіктерін сипаттайды [10; б.12]. 

C.Ж. Берденованың пікірінше, көптілді тұлғаның қалыптасуы мәдениетаралық қарым-қатынас пен кәсіби-лингвистикалық қызмет жағдайында табысты жұмыс жасауға мүмкіндік берумен қатар, коммуникативтік және интеллектуалдық қажеттіліктерді қанағаттандыруға бағытталады; сонымен бірге тілдік қабілеттер мен құзыреттерді дамыту негізгі нәтиже мәнінде айқындалады [11; б. 44].

Үш тілді білім беру ұғымына қатысты отандық және шетелдік ғалымдар көптеген анықтамалар берген. Мәселен, зерттеуші С.Д. Полатова үш тілді білім беруді «қазақ, орыс және ағылшын тілдерін пәндік-бағытталған және қосымша оқу формалары арқылы параллель оқытудың үздіксіз үдерісі» деп сипаттайды [19; б.29]. Оның пікірінше, басты мақсат - екі немесе үш тілді еркін меңгерген болашақ көптілді тұлғаны қалыптастыру.

Т.М. Есимгалиева еңбектерінде: «Көптілділік - әлеуметтік ортада жеке адамның материалдық және рухани қажеттіліктерін бірнеше тілдік құралдарды (сөздік қоры, тілдік заңдылықтар, көпмәдениеттілік) пайдалану арқылы қарым- қатынас жасауы» деген тұжырым беріледі. Бұл жерде көптілділік адамның тілдесімге түсуі үшін өзінің интеллектуалдық дағдыларын, тілдік білімін және мәдениетаралық коммуникациядағы толеранттылық ұстанымын іске қосатын әлеуметтік-прагматикалық қажеттілік сипатында түсіндіріледі [13;б. 46].

C. К. Молдабекова көптілді оқытуды тұтас педагогикалық үдерісте пәндерді шет тілдерінде меңгертудің тиімді тәсілі санатында бағалап, оның коммуникативтік дағдылар мен толеранттылықты дамытуға ықпал ететінін негіздейді. Бұдан мазмұн мен тіл біртұтас педагогикалық жүйе аясында өзара кіріктіріледі деген қорытындыға келеміз [15;34].

А.Н. Садыкова қысқа түрде: «көптілді білім беру - оқу үдерісінде бір немесе одан да көп тілде білім беру» деп анықтайды [109]. 

Ал К.Ж. Қожахметова [89; 125] көпмәдениетті ортада көптілді тәрбиенің әлеуметтік маңызына назар аударып, «көптілділік және көпмәдениеттілік негізінде білім беру үдерісінде төзімділікке тәрбиелеу – этносаралық интеграцияның басты шарты» екенін атап көрсетеді. Профессор Ш.М.Мұхтарова [110]: «…ана тілін және мемлекеттік тілді білу, сонымен қатар шет тілін меңгеру жеке адамның ой-өрісін кеңейтеді, оның жан-жақты дамуына әсер етеді, төзімділік көзқарасын қалыптастырады және әлемге үш өлшемді тұрғыдан қарауға жол ашады» деп жазады. 

Г.А. Хамитованың «Полиязычное образование: современное состояние и перспективы развития» атты еңбегінде: «Полиязыковое обучение представляет собой процесс, обладающий характеристиками целенаправленности, организованности и нормируемой языковой триединости» деген анықтама ұсынылады. Бұл тұжырым қазақстандық үш тілді білім беруде тілдерді меңгертудің жүйелілігі, жоспарлы іске асырылуы және тілдердің құрылымдық үйлесімін қамтамасыз ететін әдіснамалық негіздің маңызын айқындайды [111].

C.Т. Тлеубайдың «Болашақ мектепке дейінгі ұйым педагогтерінің үштілділік коммуникативтік құзыреттілігін дамыту» тақырыбындағы PhD диссертациясында: «Үштілділік дегеніміз - белгілі бір мақсатқа сай бағытталған, сөйлеушінің қарым-қатынасқа түсу жағдайындағы қолданатын үш тілдің жиынтығы» деген қорытынды жасалады. Мұнда үш тілдің сөйлеуші тарапынан жағдаятқа сәйкес функционалды түрде қолданылуы негізгі белгі ретінде танылған [16; б. 43].

Ы. Алтынсарин атындағы Ұлттық білім академиясы ұсынған «Үш тілді білім беруді дамыту бойынша ғылыми-зерттеу бағдарламасы» жобасында: «Үштілді білім беру - қазақ, орыс, ағылшын тілдерін оқыту пәні ретінде де, оқыту құралы (тілі) ретінде де параллель игеруге бағытталған үзіліссіз үдеріс» деген анықтама берілген. Бұл жерде «оқыту пәні» - тіл сабақтарын, ал «оқыту құралы (тілі)» - тілдік емес пәндерді (биология, тарих, физика т.б.) қазақ, орыс немесе ағылшын тілдерінде оқытуды қамтиды. Демек, үштілді білім берудің құрылымы [112]:

- тілдерді жеке пән ретінде оқыту;

- тілдерді оқыту тілі ретінде пайдалану арқылы пәндерді меңгерту деген екі өзекті бағыттан тұрады. Бұл мазмұн мен тілді кіріктіре оқыту әдістемесімен үйлесіп, шет тілдерін функционалдық деңгейде меңгертудің тиімді жолы мәнінде қарастырылады.

Үш тілді білім беру теориясы тілдерді салыстыра-салғастыра оқыту ұстанымына да негізделеді. Н.В. Евдокимова бірнеше тілді меңгерту үдерісі оқушыларға сол тілдердің ортақ және өзіндік ерекшеліктерін аңғартатындай құрылуға тиіс екенін атап өтеді [113]. Бұл тәсіл білім алушылардың саналы тілдік қабілетін дамытуға және мәдени ұқсастық пен айырмашылықты тәжірибелік деңгейде пайымдауға мүмкіндік береді 

Мектептерде үштілділікті қалыптастыру бойынша жүргізілген зерттеулер

де мұндай үйлесімді оқытудың нәтижелілігін көрсетеді. Мысалы, қалмақ, орыс және ағылшын тілдерін қатар оқыту тәжірибесін талдаған Г.А. Цереева [114] көптілді білім беруді тілдерді коммуникация құралы негізінде меңгертуге қажетті білім, білік, дағдыларды қалыптастыру үдерісі деп сипаттайды; әрі қалмақ, орыс және шет тілдерін кеңейтілген көзқараспен оқытуда ұқсас және қарама-қарсы ұғымдарды параллель зерттеу принципі арқылы пәнаралық және тіларалық байланыстарды жүзеге асыру тиімді екенін көрсетеді. 

Ресейлік зерттеуші Ю.И. Трофимова [115] үш тілді білім беруді жүйелілік тұрғысынан қарастырып, үш тілді қатар оқытуда әр тілдің өзара сәйкестіктері мен айырмашылықтарын ескеріп, алдын ала үйлестірілген жүйе арқылы іске асыру қажеттігін дәлелдейді. Нәтижесінде үш тілдің сабақтас оқытылуы табиғи түрде интеграцияланған көпмәдениетті көптілді тұлғаны қалыптастырады: мұндай тұлға бір жағынан бірнеше ұлттық тілдерді және сол тілдердегі сөйлеу мәдениетін меңгерсе, екінші жағынан барлық тілдерге ортақ әмбебап коммуникация тәсілдерін игереді.

Көптілділік құбылысы тіл білімінде жаңа бағыт – полилингвистика саласының қалыптасуына ықпал етті. Д. Рогозин полилингвизмді көптілділік ұғымының синонимі сипатында қарастырып, оны белгілі бір әлеуметтік қауымдастық шеңберінде бірнеше тілдің қолданылуы және индивидтің бірнеше тілді нақты коммуникативтік жағдайға сай таңдап қолдануы қызметінде анықтайды [116]. Бұл анықтама үш тілді білім берудің нәтижесін функционалдық-прагматикалық тұрғыдан түсіндіруге мүмкіндік береді. Үш тілді білім беру саясаты жаһандану жағдайында әлемнің көптеген өңірлерінде кең қолдау тауып, әр елдің әлеуметтік-мәдени, тілдік және саяси ерекшеліктеріне сәйкес әртүрлі модельдерде жүзеге асырылуда. Соның ішінде, Оңтүстік Азия елдерінде - Үндістан мен Пәкістанда – үш тілді білім берудің институционалдық үлгісі қалыптасқан. S. Canagarajah мен H. Ashraf еңбектерінде [48; б.128] бұл елдерде «үш тілді формула» (tripartite language formula) қабылданғаны көрсетіледі: бастауыш және орта мектептерде жергілікті басым тіл (Үндістанда - хинди, Пәкістанда - урду) аймақтық тілмен қатар халықаралық коммуникация тілі ретінде ағылшын тілі де оқытылады. Мұндай саясат бір мезгілде:

- ана тілінде сапалы білім алу құқығын қамтамасыз ету;

- ортақ ұлттық тіл арқылы әлеуметтік-саяси тұтастықты нығайту;

- ағылшын тілі арқылы жаһандық ресурстарға қол жеткізу сияқты стратегиялық міндеттерді қатар шешуге бағытталған.

Сонымен бірге шетелдік зерттеулер үш тілді толыққанды меңгертуді қамтамасыз ету барлық өңірлерде бірдей жүзеге аспайтынын көрсетеді: материалдық-техникалық база, оқу-әдістемелік ресурстар, көптілді педагог кадр тапшылығы басым тілдердің күшеюіне әкелуі мүмкін. Бұған қоса еңбек нарығы мен цифрлық коммуникация ықпалы ағылшын тілінің қолданылуын арттырып, тілдік тәжірибенің «гибридті» сипат алуын күшейтеді.

Осы қайшылықтарды еңсеру үшін бірқатар ғалымдар ана тілін басым негізгі мәнін сақтайтын сатылы-функционалдық модельді ұсынады: бастауышта білім негізі ана тілінде қаланады; орта буында өңірлік/мемлекеттік тіл тереңдетіледі; ал жоғары сыныптар мен жоғары білімде ағылшын тілі кәсіби-академиялық коммуникацияның негізгі құралы тұрғысында дамытылады. Мұндай тәсіл тілдердің мәртебелік-әлеуметтік теңгерімін сақтауға мүмкіндік береді.

Батыс Еуропада да көптілділік қағидаты жүйелі қолдауға ие. J. Сenoz пен D. Gorter [49; б. 251] білім берудегі көптілділіктің үлгілерін талдай келе, мектептегі тілдік саясат қоғам құндылықтары мен әлеуметтік басымдықтарына тәуелді екенін атап көрсетеді: қай тілге жоғары символдық және әлеуметтік мәртебе берілсе, сол тіл оқу бағдарламаларында басымдыққа ие болады. Сонымен қатар этникалық әрі тілдік тұрғыдан әртекті қоғамдарда үстем топ тілі кейде кейбір тілдерді ығыстыруы мүмкін, сондықтан көптілді мектептер типологиясы тіл мәртебесі, оқыту тілін енгізу кезеңі, әдістеме және оқу ортасының сипаты секілді өлшемдер арқылы жіктеледі. Бұл зерттеулерде көптілді сыныптарда code-switching (тілдерді алма-кезек қолдану) құбылысының жиі кездесетіні және оның көптілді коммуникативтік құзыретті қалыптастыруда белгілі педагогикалық әлеуеті бар екені де атап өтіледі.

Канада контексінде көптілділік мәселесіне ерекше мән берген Julia E. Kiernan еңбектерінде көптеген университеттерде студенттерге өздері қалаған тілдерде білім алу мүмкіндігі берілетіні көрсетіледі. Канадалық тілдік саясат пен тәжірибені зерттеу көпмәдениеттілік контексінде жүргізіліп, лингвистикалық әртүрліліктің жаһандық нарыққа көпір болатын адами капитал тұрғысынан қарастырылатыны негізделеді. 
Сондай-ақ Munro (1979) еңбегіндегі көпмәдениеттілік ұстанымы «елдің барлық бөліктеріндегі барлық канадалықтардың пайдасына жұмыс істейтін мәдениет пен тілдің құндылығын жоғарылатады» деген идеямен айқындалады. Канада 1988 жылы қабылданған «Көпмәдениеттілік туралы Заңы» арқылы көпмәдениетті қоғамды мемлекеттің ресми саясаты деңгейінде бекіткен елдердің бірі санатында сипатталады [117].

Жалпы халықаралық тәжірибе бірнеше тілде білім беруді ұйымдастырудың түрлі педагогикалық механизмдері бар екенін және олардың тиімділігі көп факторға тәуелді екенін дәлелдейді. Бұл тұрғыда тілдердің типологиялық жақындығы немесе алшақтығы маңызды: егер меңгерілетін тілдер туыстас болса (испан-португал, қазақ-қырғыз, швед-норвег сияқты), ортақ лексика мен ұқсас синтаксистік құрылымдарға сүйеніп меңгеру салыстырмалы түрде жеңілдейді.

Ал Қазақстан жағдайында қазақ, орыс және ағылшын тілдері әртүрлі тілдік отбасыларға жататындықтан, оларды бір мезгілде оқыту анағұрлым күрделі және ғылыми-әдістемелік тұрғыдан негізделген тәсілдерді талап етеді. Бұл ерекшелік отандық үш тілді білім беру әдістемесінде міндетті түрде ескерілуі тиіс [118].

Жоғарыда қарастырылған ғылыми еңбектер мен ресми құжаттардағы көзқарастарды талдау негізінде «үш тілді білім беру» ұғымының мәні мен құрылымын төмендегідей тұжырымдауға болады. Аталған құрылым 1-суретте көрнекі түрде ұсынылған.

Үш тілді білім беру - білім беру жүйесінде ана тілі (немесе мемлекеттік тіл), ұлтаралық қатынас тілі және халықаралық тілдің оқу пәні негізінде, білім мазмұнын меңгертудің құралы ретінде де қатар қолданылуын көздейтін, нормативтік-құқықтық негізде реттелген, мақсатты түрде ұйымдастырылатын педагогикалық үдеріс. Бұл үдеріс білім алушының тілдік даярлығын қалыптастырумен шектелмей, оның пәндік білімін, коммуникативтік қабілеттерін және мәдени-әлеуметтік дамуын кешенді түрде қамтамасыз етуге бағытталады.

Мазмұндық тұрғыдан үш тілді білім беру тілдерді механикалық түрде қатар оқытуға емес, оларды білім беру міндеттеріне сәйкес функционалдық тұрғыда пайдалануға негізделеді. Бұл жағдайда мемлекеттік тіл жетекші және біріктіруші негізі қызметінде сақталып, өзге тілдер пәндік мазмұнды меңгерту мен академиялық және кәсіби коммуникацияның құралы мәнінде кезең-кезеңімен енгізіледі. Аталған ерекшелік үш тілді білім беруді жай көптілді оқытудан ажыратып, оны білім беру кеңістігінде институционалданған педагогикалық жүйе  сипаттайды.

Құрылымдық тұрғыдан үш тілді білім беру:

- тілдерді жеке оқу пәні ретінде меңгертуді;

- тілдерді оқыту тілі ретінде пайдалану арқылы пәндік мазмұнды игертуді;

- пән мен тілдің кіріктірілуіне негізделген әдістемелік тәсілдерді;

- білім беру деңгейлері бойынша сатылы және бірізді іске асыруды;

- педагог кадрлардың тілдік және әдістемелік даярлығын қамтамасыз етуді;

- көпмәдениетті және мәдениетаралық коммуникацияға бағдарланған тәрбиелік мазмұнды біртұтас педагогикалық жүйе аясында қамтиды.

Аталған құрылым 1-суретте көрнекі түрде ұсынылған.

Сурет 1 - Үш тілді білім беру ұғымының құрылымы

Жүргізілген теориялық талдауды негізге алып, «үш тілді білім беру» ұғымын төмендегідей нақтылаймыз: Үш тілді білім беру - оқу-тәрбие үдерісінде ана тілімен қатар ресми (мемлекеттік аймақтық) және халықаралық тілдерді мақсатты әрі үйлесімді түрде меңгертуді қамтамасыз ететін, соның нәтижесінде көптілді және көпмәдениетті тұлға қалыптастыруга бағытталган білім беру жүйесі. Бұл анықтамада үш тілді білім берудің басты белгілері көрініс табады: кем дегенде үш тілді ана тілін, екінші (мемлекеттік немесе ресми) тілді және әлемдік қатынас тілін жүйелі әрі теңгерімді түрде үйрету; тілдерді оқытудың пәндік (тіл ретінде) және пәнаралық (оқыту тілі ретінде) формаларын ұштастыру; нәтижесінде бірнеше тілде коммуникативтік құзыреті жоғары, түрлі мәдениеттерді түсіне әрі қадірлей білетін, дүниетанымы кең тұлғаны дамыту. 

Осылайша үштілді білім беру жеке адамның да, тұтас қоғам мен мемлекеттің де бәсекеге қабілеттілігін арттыруға бағытталған әлеуметтік- мәдени және педагогикалық маңызы жоғары стратегиялық үдеріс ретінде бағаланады. Интеграция құбылысын жоғары білім берудің заманауи мәселелері тұрғысынан қарастыру бұл ұғымды әртүрлі ғылыми позициялардан кешенді талдауды талап етеді. Өйткені интеграция әмбебап әрі көпфункционалды категория ретінде қолданылу аймағына қарай түрлі міндет атқарады: ғылыми білімді жүйелеу, оқу мазмұнын жаңарту, пәнаралық байланысты күшейту, құзыреттіліктерді кешенді қалыптастыру, тілдік және пәндік мақсаттарды үйлестіру және т.б. 
Біздің пайымдауымызша, философиялық, психологиялық және педагогикалық әдебиеттердегі анықтамалардың алуан түрлі болуы интеграцияның дәл осы көпқырлы табиғатымен түсіндіріледі. Философиялық ғылымда интеграция, ең алдымен, тұтастық, жүйелілік, өзара әрекеттесу категорияларымен сабақтасады. Философиялық түсіндірудің басты құндылығы интеграцияны жай «қосу/біріктіру» әрекеті қызметінде ғана емес, жаңа сападағы тұтастықтың қалыптасу үдерісі ретінде карастыруында.

Осы орайда Б.А. Ахлибинский [119] интеграцияны жалпы мағынада «тұтастыққа тән барлық нысандарға ортақ тұтастықтың қалыптасу процесі» деп түсіндіреді. Мұнда интеграция нәтижесі тек элементтердің бір арнаға тоғысуымен шектелмей, олардың өзара тәуелділігі күшейіп, жүйеде интегративті қасиеттің пайда болуымен сипатталады. Бұл анықтаманың ғылыми әлеуеті интеграцияның нәтижесін механикалық қосынды емес, жүйелік сапаның жаңаруы мәнінде көрсетуінде деп санаймыз.

Интеграция тақырыбы аясында құнды еңбектер жазған ғалым В. Паркер [120] интеграцияны «жүйе элементтері арасындағы өзара байланыстар мен қатынастардың артуы және олардың қарқындылығының күшеюі» ретінде толықтырады. Демек, интеграция байланыс санының артуы ғана емес, байланыстардың интенсивтілігі мен сапасының өзгеруі. Біздің көзкарасымызша, бұл тұжырым интеграцияның білім мазмұнын ұйымдастырудағы қызметін түсіндіруде ерекше маңызды, өйткені білім компоненттері арасындағы байланыс күшейген сайын білімнің жүйелілігі мен колданбалылығы арта түседі. 
Пәндердің интеграциясының философиялык алғышарттары санатында табиғат-қоғам-ойлау бірлігі, әлем құбылыстарының өзара шарттасуы және дамудың үздіксіздігі қарастырылады. Философиялық аспект интеграцияның әдіснамалық рөлін ашады: пәнаралық байланыстар жалпы жүйелілік ұстанымын дидактикалық формасы ретінде әрекет етіп, жеке тұлғаның жан-жақты дамуы мәселелерін шешуде білімнің фрагменттелуін еңсеруге ықпал етеді. Осы тұрғыдан интеграцияланған үрдістер студенттің диалектикалық дүниетанымын, әдіснамалық мәдениетін және әрекеттік дағдыларын қалыптастырудың шешуші жолы тұрғысында бағаланады.

Интеграцияны психологиялық тұрғыда түсіндіруде білімнің адам санасында ұйымдасу логикасы алдыңғы орынға шығады. Е.Н. Нельзинаның зерттеу жұмысында [121]: «Интеграцияны психологиялық тұрғыда талдағанда негізгі назар білімнің адам санасында ұйымдасу логикасына аударылады: ұғымдарды жүйелеу, мағыналық байланыстарды құру, бұрынғы білімді жаңа контексте қолдану, трансфер» деп көрсетіледі. Бұл жерде интеграция когнитивтік үдеріс мәнінде қарастырылып, білімді «бөлек блоктар» ретінде емес, өзара байланысқан құрылым қызметінде меңгеруге мүмкіндік береді. Бұдан шығатын қорытынды: интеграция оқу мазмұнын ғана емес, білім алушының ойлау жүйесін де құрылымдайтын елеулі танымдық үдеріс болып табылады.

Ғылыми әдебиеттерді саралау педагогикалық тұрғыда интеграцияны пәнаралық байланыстарды күшейту және оқу мазмұнын жүйелік жобалау арқылы жүзеге асатын үдеріс ретінде қарастыруға мүмкіндік береді. Халықаралық білім беру теориясында интеграциялық оқыту оқу мазмұнын ұйымдастырудың икемді әрі көпдеңгейлі моделі ретінде түсіндіріледі. Осы тұрғыда Heidi Hayes Jacobs  ұсынған интеграциялық оқыту үлгілері білім мазмұнын пәнаралық үйлестіру, пәндік және метапәндік құзыреттерді жүйелі дамыту, оқыту нәтижелілігін арттыру мақсатында кеңінен қолданылады [122].

Heidi Hayes Jacobs үлгілері интеграцияның төмен деңгейінен (пәндік автономия) бастап жоғары деңгейіне (толық бағдарламалар) дейінгі өзара сабақтас кезеңдер жиынтығын қамтиды. Төмен деңгейлі үлгілерде (пәнге негізделген мазмұндық дизайн, параллельді пәндік дизайн) пәндік кұрылым сақталып, интеграция шектеулі түрде іске асады. Бұл тәсілдер үш тілді білім беру жағдайында пәнішілік тілдік-терминологиялық базаны қалыптастыруға қолайлы болғанымен, пәндер арасындағы мазмұндық байланыстарды тереңдетуді көздемейді.

Орта деңгейдегі үлгілер (көпсалалы және пәнаралық бөлімдер/курстар) ортақ тақырып немесе мақсат негізінде бірнеше пәнді біріктіруге бағытталып, пәндік мазмұн мен тілдік мақсаттардың үйлесуін қамтамасыз етеді. Бұл үлгілер үш тілді білім мазмұнын кезең-кезеңімен енгізуге және пән мен тілдің функционалдық бірлігін жүзеге асыруға мүмкіндік береді. Жоғары деңгейдегі интеграция (біріктірілген күн үлгілері, толық бағдарламалар) оқу үдерісін тұтас тақырыптық немесе өмірлік тәжірибеге негіздеп ұйымдастырумен сипатталады. Мұнда пәндік шекаралар шартты сипатқа ие болып, білім алушының тәжірибесі, қызығушылығы мен әлеуметтік өзара әрекеті негізгі өзекке айналады. Алайда мұндай үлгілерді іске асыру жоғары ұйымдастырушылық, ресурстық және әдістемелік дайындықты талап етеді. Осы үлгілердің деңгейлік иерархиясы, олардың мазмұндық және ұйымдастырушылық ерекшеліктері 2 -суретте жинақталып көрсетілген:

                      Жоғары интеграция деңгейі

6. Толық бағдарламалар (оқу мен өмірдің толық кірігyi)

5. Біріктірілген күн үлгілері (күндік оқу тұтас тақырыпқа негізделеді)

4. Пәнаралық бөлімдер/курстар (ортақ мақсат, ортақ нәтижелер)


3. Көпсалалы бөлімдер/курстар (ортақ тақырып, пәндер сақталады)

2. Параллельді пәндік дизайн (тақырыптық сәйкестік, жанама байланыс)

1. Пәнге негізделген мазмұндық дизайн (пәндік автономия, тіл пәнішілік кұрал)

Төмен интеграция деңгейі

Сурет 2 - Heidi Hayes Jacobs ұсынған интеграциялық оқыту үлгілерінің деңгейлік құрылымы
Сонымен Heidi Hayes Jacobs ұсынған интеграциялық оқыту үлгілері бастауыш мектеп жағдайында үш тілді білім мазмұнын ғылыми негізде, бірізді және кезеңдік тұрғыда интеграциялаудың әдіснамалық негізі бола алады. Аталған үлгілер мазмұндық, әдістемелік, ұйымдастырушылық және нәтижелік деңгейлердің өзара байланысын қамтамасыз етіп, үш тілді білім беру жағдайында пәндік, тілдік және коммуникативтік құзыреттерді кешенді дамытуға мүмкіндік береді. Пәнаралық байланыс бүгінгі күнде де оқыту жүйесінің өзекті тақырыптарының бірі. Пәнаралық байланыс туралы ғылыми әдебиеттерде кырықтан астам анықтамалар бар. Мәселен, ғалымдардың еңбегінде берген анықтамасы: «Интеграция даму үдерісінің әр текті бөліктер мен элементтерді тұтасқа біріктірумен байланысты жағы; пәнаралық байланыс оқу бағдарламаларының өзара үйлесімділігі» деп анықталған. Біздің пайымдауымызша, мұнда пәнаралық байланыс интеграциялық үдерістің білім беру саласындағы көрінісі болып табылады және оқу бағдарламаларының мазмұндық, құрылымдық әрі мақсаттық үйлесімділігі арқылы жүзеге асады[123].
А.А. Бейсембаева пәнаралық байланыс ұғымын өз ішінде келесідей үш бөлікке бөледі: байланыс құрамы, байланыс амалы, байланыстың бағыттылығы.

Олардың біріншісі байланыс құрамы. Бұған байланыстардың негізгі объектілері кіреді (оқу пәндері арасындағы құрамы мен такырыптары және пәндік хабарламалардың объектілері). 

Екіншісі - байланыс амалы, құралы. Бұл бір пәннен екінші пәнге және басқаларына хабар беру амалдары мен құралдары. Ал хабар кез келген теориялық жаңалық деп түсіндіріледі. Байланыс амалдарын таңдау әр түрлі жағдайлармен шешіледі: білім деңгейіне, көрнекі құралдарды, техникалық оқу кұралдарын, әр түрлі жағдайларды қамтамасыз етуімен анықталады. 

Үшіншісі - байланыстың бағыттылығы: хабардың, кейбір мәліметтердің бір пәннен екінші пәнге берілу бағыты [124].

Жоғарыда аталған пәнаралық байланыс ұғымының үш бөлігінің құндылығы мынада: аталған құрылымдардың әр түрлі жағдайда болуы. Мәселен, ілеспелі, жалғаспалы, бірге болатын байланыстар, сонымен қатар кезектесіп отыратын байланыс, алдын-ала жүретін байланыстар. Сөйтіп пәнаралық байланыс маңызды дидактикалық-әдістемелік категория және оқыту жүйесінің бір проблемасы ретінде таныстырылады. Білімді меңгеру процесі ертерек алынған білім мен кейінгі білім арасындағы байланыс болып табылады [81;6. 65]. Бұл идеялар классикалық педагогикада да негізделген. Отандық ғалымдар білім мазмұнын өзара байланыста оқытуды ұсынса, шетелдік ғалымдар Дж. Локк [125] пен И.Г. Песталоцци [126] білімді тұтастықта құру арқылы ойлау айқындығына жетуді көздеген. Мұндай ұстаным қазақ ағартушыларының еңбектерінде де сабақтастық тапқан: М. Жұмабаев [127] «Педагогика» еңбегінде психология, физиология, әдебиет, тарих тәрізді ғылымдардың байланысы негізінде тұлғалық дамудың кешенді сипатын көрсетеді. Біз бұл сабақтастықты қазіргі интеграциялық үрдістердің тарихи-педагогикалық алғышарттары cанатында қарастырамыз.

Жоғарыдағы теориялық тұғырларға сүйене отырып, «білім мазмұнын интеграциялау» ұғымын: Білім мазмұнын интеграциялау - оқу пәндерінің мазмұндык компоненттерін, әрекеттік тәсілдерін және күтілетін нәтижелерін ортақ мағыналық өзекке біріктіру арқылы білім алушыны пәндік, метапәндік және тұлғалық құзыреттерді кешенді қалыптастыруға бағытталған жүйелік үдеріс деп тұжырымдауға болады.

Бұл жерде интеграция «пәндерді қысқарту» немесе «бір пәнге қосып жіберу» емес; керісінше, білім мазмұнын мағыналық толықтыру, білімді функционалды қолдану және оқу нәтижелерін көпөлшемді ұйымдастыру. Біздің ойымызша, интеграцияның осы түсіндірмесі көптілді білім беру жағдайындағы пән-тіл бірлігін негіздеуге де мүмкіндік береді.

Білім беру компоненттерін интеграциялау мәселесін мазмұн теориясы деңгейінде негіздеуде В.С. Ледневтің [128] «білім мазмұны концепциясының» орны ерекше. Оның жүйелік тәсілі мазмұнды құрастыруда функционалдық тұрғыдан толық, бірақ артық жүктемесіз ұйымдастыруды талап етеді:

- функционалдық толықтық, минимизация және оптимизация;

- білім беру сатыларының сабақтастығы;

- дифференциация және интеграцияның бірлігі. 

Б.А. Жетписбаеваның[129] еңбектерінде бұл қағидаттар көптілді білім беру мазмұнын құрастыру логикасымен ұштастырылып, әсіресе Ледневтің «қосарлы кіру» идеясы әдіснамалық тұрғыда маңызды тетік ретінде түсіндіріледі: мазмұн компоненттері жүйеге бірнеше функция арқылы еніп, түрлі пәндер мен әрекеттерде қайталама емес, толықтырушы қызмет атқарады. Біз бұл қағидатты интеграцияланған мазмұнды жобалаудағы тиімді механизм ретінде қарастырамыз.

Әдебиеттерді талдау барысында интеграцияға жақын терминдер катарында кіріктірілген оқу бағдарламасы, пәнаралық оқыту, кешенді оқыту, синергетикалық оқыту аталады. Бұлар бір-біріне ұқсас болғанымен, айырмашылығы интеграция деңгейі мен ұйымдастыру логикасында жатыр. Интеграция арқылы ғылым мен білімнің орталықтандырылған, пәнаралық байланыстарымен оқудың сапалы түріне өту үдерісін көруімізге болады.

Шетелдік әдебиеттерде кіріктірілген оқу бағдарламасы «бірнеше пән бойынша білімді белгілі бір ортақ тақырып/аспект аясында кеңінен зерттеу» ретінде сипатталады [130]. Ал Shoemaker [131] интеграцияланған оқу бағдарламасын пәндік шекаралардан өтетіндей ұйымдастырылған, оқу жоспары аспектілерін мағыналы бірлікте біріктіретін, оқыту мен оқуды тұтас қарастыратын жүйе ретінде анықтайды. Осы анықтамалар білім мазмұнын интеграциялаудың үш басты белгісін нақтылайды:

- пәндік шекарадан шығу;

- мағыналы байланыс пен тұтастық;

- «нақты әлемнің» интербелсенді табиғатына жақындау.

Ең алдымен, Г. К. Шолпанқұлованың диссертациясында: «..пәнаралық байланыс ғылымдар арасындағы интегративті фактор бола отырып, оқыту процесінің функциялары негізінде жеке тұлғаның гумандық қарым-қатынасты қалыптастырушылық қызмет атқарады» делінген. Мұнда пәнаралық байланыс оқыту үдерісінің функциялары негізінде қарастырылып, оның жеке тұлғаның гумандық қарым-қатынасты қалыптастырудағы рөлі айқындалады. Ғалым пәнаралық байланысты тек оқу мазмұнын ұйымдастыру тетігі ретінде емес, тұлғаның әлеуметтік-этикалық сапаларын дамытатын интегративті фактор ретінде түсіндіреді [35; б.10]. Біз бұл ойды интеграцияның тәрбиелік-құндылықтық әлеуетін негіздеуде маңызды деп есептейміз.

Ә.М. Шарзадиннің пәнаралық байланыстың құрылымын негіздеуі  – бұл ұғымның педагогика ғылымындағы кешенді әрі көпқырлы сипатын айқын көрсетеді. Зерттеуші пәнаралық байланысты жай ғана әдістемелік тәсіл негізінде емес, жалпы педагогикалық маңызы бар іргелі дидактикалық категория деңгейінде қарастырады [36; б.48]. Біздің бағамдауымызша, бұл тұжырым пәнаралық байланысты білім мазмұнын интеграциялаудың әдіснамалық өзегі мәнінде қабылдауға мүмкіндік береді.

А.А. Костангельдинованың педагогика ғылымдарының кандидаты дәрежесін алу үшін дайындаған диссертациялық зерттеуінде «Интеграция математики и информатики как содержательный компонент процесса реализации воспитательно-развивающих функций в школе»: «Интеграция пәндік білімдерді өзара байланыста әдіснамалық талдау тәсілі» деп көрсетіледі. Мұнда интеграция қағидаты нақты пәндік салада (математика мен информатика) іске асырылып, пәнаралық мазмұнды кіріктіру оқушылардың танымдық белсенділігін арттырып, білімнің жүйелілігін қамтамасыз ететіні туралы ғылыми дәлелдемелері беріледі [37; б.67]. Бұл тұжырымды біз пәндік интеграцияның нәтижелік әсерін сипаттайтын 
елеулі ғылыми негіздеме тұрғысында қабылдаймыз.

Ш.А. Убниязованың «Оқыту үдерісінде интеграция негізіндегі студенттердің толеранттылығын қалыптастыру» атты философия (PhD) докторы дәрежесін алу үшін дайындаған диссертациясында мынандай авторлық анықтама береді: «Интеграция – кез келген бөліктердің, субъектілердің тұтасқа бірігуі арқылы, олардың арасындағы байланыстарды дамытып, өзара ынтымақтастықты іс-қимылын терендету». Автор ғылымдар интеграциясын оқыту үдерісінің әдіснамалық өзегі ретінде қарастырып, оның студенттердің толеранттылығын, кешенді ойлауын және көпқырлы кәсіби құзыреттілігін қалыптастырудағы рөлін ғылыми тұрғыдан негіздейді [40; б.54]. Біз бұл көзқарасты интеграцияның тұлғалық-әлеуметтік құндылықтарды дамытудағы мүмкіндігін айқындайтын тұжырым ретінде қолдаймыз. 

Ж.М. Саурыкованың зерттеуінде: «Интеграция – заман және де қоғам дамуындағы өзгерістерді адам танымының дүниесінде екі немесе одан да көп ғылымдар топтамасының бөлімдері, құрылымдары мен қасиеттері және заңдылықтарының өзара ықпалдаса отырып, жаңаша бейнеленуінің пәнаралық байланыс аркылы жүзеге асыра отырып, адам капиталын дамытатын құралдардың бірі және өзегі болып табылатын, жаңаша ғылыми айналымға түсетін құбылыс» деп анықтама берді. Бұл зерттеу қазіргі білім беру жүйесіндегі өзекті ғылыми-педагогикалық мәселелердің бірі болашақ бастауыш сынып мұгалімдерін жаңартылған білім беру жағдайында кәсіби даярлау үдерісін жетілдіруге арналған. Автор ұсынған пәнаралық сабақтастық ұғымы мұғалім даярлаудың мазмұнын жүйелі түрде жаңғыртуға бағытталған интегративті педагогикалық механизм ретінде негізделеді [43; б.36]. Біз бұл тұжырымды кәсіби даярлықтағы интеграцияның жүйе құраушы рөлін дәлелдейтін өзекті дерек негізінде бағалаймыз.

Ал пәнаралық сабақтастық арқылы болашақ бастауыш сынып мұғалімдерін кәсіби даярлауды зерделеген ғалым С.А. Фейзуллаеваның пікірінше: «Жаңартылған білім беру жағдайында студенттерге кәсіби білім жүйесін, жеке, жалпы және кәсіби құзыреттілікті, тұлғаның өзін-өзі реттейтін интегративтік сапаларын меңгерту»  болып табылады [44; б.57].  Автордың тұжырымдауынша, кәсіби даярлау үдерісі тұлғаның өзін-өзі реттеу қабілеттерін, рефлексивтік ойлауын және интегративтік сапаларын дамытумен тығыз байланыста жүзеге асуы тиіс. Бұл тұжырым зерттеу жұмысымыздың әдіснамалық ұстанымымен үндеседі, себебі көптілді оқыту жағдайында мұғалім даярлау да интегративтік сипатқа ие болуы тиіс.

Көптілді білім беру жағдайында «білім мазмұнын интеграциялау» ұғымы пәндік білім мен тілдік құралдарды функционалды біріктіру арқылы ерекше сипат алады. Мұнда пән мазмұны тілдерге «механикалық бөлінбейді», керісінше, ақпарат мағыналық және қызметтік тұрғыда кіріктіріледі: әр тіл белгілі бір оқу міндетін орындауға қызмет етеді, ал тіл пәндік танымның құралына айналады.

Осы логиканың практикалық үлгісі ретінде CLIL (Content and Language Integrated Learning) технологиясы жиі аталады: пән мазмұны шет тілінде беріледі, ал тіл пәнді меңгерудің құралы ретінде қолданылады. Еуропалық білім кеңістігінде пәндік-тілдік кіріктірілген оқытудың таралуы лингвистикалық әртүрлілікті сақтау және көптілді құзыреттілікті дамыту мақсаттарымен байланыстырылып түсіндіріледі (ЕО кеңістігіндегі интеграциялық тренд) [132]. Мұндай тұжырым интеграцияның әлеуметтік-мәдени миссиясын да айқындайды: көптілді білім беру қоғамдағы коммуникациялық, мәдениаралық байланысты күшейтуге бағытталады. Біз бұл ойды үш тілді білім беру мазмұнын интеграциялау мәселесін дәлелдеуде маңызды тұғыр ретінде талдаймыз.

Қорыта келе, философиялық, психологиялық және педагогикалық позициялар тұрғысынан жүргізілген талдау «білім мазмұнын интеграциялау» ұғымының көпқырлы, жүйелік және динамикалық сипатын айқындауға мүмкіндік берді. Интеграция тұтастықты қалыптастырудың философиялық құрамдас бөлігі, білімді мағыналық тұрғыда ұйымдастыратын когнитивтік үдеріс және оқу мазмұнын жобалаудың педагогикалық қағидаты ретінде сипатталады. Әсіресе көптілді білім беру жағдайында пәндік және тілдік компоненттердің функционалды бірлігі интеграцияның қолданбалы маңызын күшейтіп, үш тілді интерграциялау тәсілі арқылы оның практикалық жүзеге асу жолдарын пысықтайды.

Аталған теориялық тұжырымдарды саралау және «білім мазмұнын интеграциялау» ұғымының ғылыми әдебиетте қалай түсіндірілетінін жүйелі түрде көрсету мақсатында контент-талдау жүргізілді. Контент-талдау әдісі интеграция ұғымының мазмұндық өзегін, басым акценттерін және әртүрлі ғылыми мектептердегі түсіндіру ерекшеліктерін анықтауға мүмкіндік береді. Бұл талдау барысында шетелдік және отандық педагогикалық ойдың өкілдері ұсынған анықтамалар салыстырмалы тұрғыда зерделеніп, олардың интеграцияны түсіндірудегі ортақ және айрықша белгілері айқындалды.

Атап айтқанда, шетелдік авторлардың еңбектерінде интеграция көбіне білімді өмірлік тәжірибемен, әлеуметтік контекстпен және «нақты әлем» мәселелерімен байланыстыру арқылы түсіндірілсе, отандық ғылыми дәстүрде ол білім мазмұнын жүйелеу, пәнаралық байланыстарды күшейту және құзіреттерді кешенді қалыптастыру қағидаттарымен сабақтастырылады. Бұл үрдіс көптілді білім беру аясында пән мен тілдің өзара кірігуін қамтамасыз ететін CLIL технологиясының теориялық негіздерімен де үйлеседі.

Осыған байланысты «білім мазмұнын интеграциялау» ұғымының мазмұндық интерпритациялары мен негізгі акценттерін жүйелеу мақсатында жүргізілген контент-талдаудың нәтижелері 2-кестеде ұсынылған. 

Кесте 2 – «Білім мазмұнын интеграциялау» ұғымына контент-талдау

	Автор
	Еңбегі
	Интеграцияны түсіндірудің мазмұны (парафраз)

	1
	2
	3

	John Dewey
	Democracy and Education
	Интеграция – білімді өмір тәжірибесімен байланыстыра отырып, пәндер арасындағы жасанды шекараларды жою үдерісі.

	Heidi Hayes Jacobs
	Interdisciplinary Curriculum
	Интеграция – бірнеше пәннің мазмұнын ортақ идея немесе проблема төңірегінде жүйелі біріктіру.

	James A. Beane
	Curriculum Integration
	Интеграция – пәнге емес, оқушы үшін маңызды әлеуметтік және өмірлік мәселелерге негізделген оқу мазмұнын ұйымдастыру.

	Do Coyle
	CLIL: Content and Language Integrated Learning
	Интеграция – пән мазмұны мен тілдің бір сабақта қатар дамуы (мазмұн–тіл бірлігі).

	David Marsh
	CLIL теориясы
	Интеграция – тілдің пәнді меңгеру құралына айналуы, пәндік білімді тіл арқылы игеру.

	Jerome Bruner
	The Process of Education
	Интеграция – білімді спиральді құрылымда, өзара байланысты түрде ұйымдастыру (қайта оралып тереңдету логикасы).

	В.С. Леднев
	Білім беру мазмұны
	Интеграция – білім мазмұнын құрылымдау принципі, компоненттердің өзара толықтырылуы.

	Б.А. Жетписбаева
	Докторлық диссертация
	Интеграция – көптілді білім мазмұнын құрастырудың жүйетүзуші механизмі, мазмұн бірлігін қамтамасыз ететін тәсіл.

	А.А. Бейсенбаева
	Пәнаралық байланыс туралы еңбектер
	Интеграция – шындық құбылыстары арасындағы байланыстарды оқу мазмұнында бейнелеу және соны жүйелі меңгертудің негізі.

	М. Жұмабаев
	Педагогика

	Интеграция – пәндік білім мен құзыреттердің бірлігін қамтамасыз ететін тәсіл, нәтижелерді кешенді ұйымдастыру құралы.

	Интеграция білім жүйесінде әртүрлі ғылымдар арасындағы ынтымақтастықты, ұжымдық шығармашылық пен кешенді зерттеушілікті дамытып, бөліктердің тұтасқа бірігуі арқылы олардың өзара байланысы мен өзара іс-қимылын тереңдетеді.

	Ж.А. Жұмабаева [134]
	Докторлық PhD диссертация
	Интеграция – баланың іс-әрекетінің дамуы негізінде барлық элементтердің жүйелік байланысын қамтамасыз етіп, дүниенің ғылыми бейнесін қалыптастыруға бағытталған үдеріс.


Интеграция мәселесін әртүрлі ғылыми тұрғыдан қарастырған ғалымдардың еңбектерін саралау оның білім мазмұнын тұтастықта ұйымдастыруға бағытталған жүйелі үдеріс екенін көрсетеді. Мәселен, James A. Beane [60;б.617] интеграцияны оқу мазмұнын өмірлік маңызы бар әлеуметтік мәселелер негізінде құрастырумен байланыстырса, Do Coyle [61;б.14] мен David Marsh мазмұн мен тілдің бірлігін қамтамасыз ететін CLIL моделінде интеграцияны пән мен тілдің қатар дамуы ретінде түсіндіреді [61;б.14]. Ал Jerome Bruner  [58; б. 42] білімді спиральді құрылымда ұйымдастыру арқылы оның өзара байланыста және кезең-кезеңімен тереңдетілуін негіздейді.

Осы көзқарастарды жинақтай отырып, интеграцияны білім мазмұнының бірлігін, құрылымдық сабақтастығын және тұлғалық дамуды қамтамасыз ететін кешенді педагогикалық ұстаным ретінде тұжырымдауға болады.

Жүргізілген теориялық талдау және «білім мазмұнын интеграциялау» ұғымына жасалған контент-талдау нәтижелері бұл категорияның қазіргі педагогикалық ғылымда күрделі, көпқырлы және әдіснамалық маңызы жоғары ұғым ретінде қалыптасқанын көрсетеді.

Қорыта келе, «білім мазмұнын интеграциялау» ұғымының мәні білімді тұтас жүйе ретінде ұйымдастырумен, пәндік және метапәндік байланыстарды күшейтумен, оқу мазмұнын әрекеттік және мағыналық тұрғыда байытумен сипатталады. Интеграция оқу пәндерін механикалық біріктіру емес, білім мазмұнын мағыналық толықтыруға, функционалды қолдануға және оқу нәтижелерін көпөлшемді түрде ұйымдастыруға бағытталған жүйелік үдеріс ретінде қарастырылады.

Білім мазмұнын интеграциялаудың құрылымы пәндік білімдер мен ұғымдардың өзара мағыналық байланысын қамтамасыз ететін мазмұннан, білім алушының танымдық, зерттеушілік және практикалық әрекеттерін біріктіретін оқу әрекетін ұйымдастырудан, тілдің білімді меңгеру мен қарым-қатынас жасаудағы құралдық қызметінен, білім мазмұнын әлеуметтік, мәдени және тұлғалық мағыналармен байытатын құндылық бағдардан, сондай-ақ пәндік, метапәндік және тұлғалық құзыреттердің қалыптасуымен айқындалатын нәтижеден тұрады. Аталған құрылым білім мазмұнын интеграциялауды мақсат, мазмұн, әрекет, тіл және нәтиже арасындағы өзара байланысқа негізделген тұтас педагогикалық жүйе ретінде қарастыруға мүмкіндік береді және оны оқу үдерісін жобалауда қолданбалы тұрғыда негіздеуге жағдай жасайды.

Зерделенген теориялық және контент-талдау нәтижелерін жинақтай отырып, «білім мазмұнын интеграциялау» ұғымына келесі анықтамамызды береміз: Білім мазмұнын интеграциялау — оқу пәндерінің мазмұндық, әрекеттік және тілдік компоненттерін ортақ мағыналық өзек негізінде жүйелі біріктіру арқылы білім алушының пәндік, метапәндік және тұлғалық құзыреттіліктерін кешенді қалыптастыруға бағытталған педагогикалық құбылыс.
Үш тілді білім мазмұнын интеграциялау негізінде болашақ бастауыш сынып мұғалімдерін даярлау — жоғары оқу орнындағы кәсіби педагог даярлаудың арнайы бағыты, мұнда болашақ мұғалім:

- пәндік мазмұнды (бастауыштағы білім салаларының мазмұны); 

- тілдік-коммуникативтік мақсаттарды (академиялық тіл, терминология, түсіндіру-дәлелдеу құрылымдары); 

- мәдени-әлеуметтік мағынаны (мәдениетаралық коммуникация, құндылықтық бағдар); 

- ортақ мазмұндық негізге біріктіріп, оны қазақ, орыс және ағылшын тілдерінде оқу-тәрбие үдерісінде функционалдық тұрғыдан қолдана алатын деңгейге жеткізу көзделеді. 

Мұнда үштілділік тілдерді қатар қою немесе тілдерді механикалық түрде бөлу емес, керісінше, мемлекеттік тілді жетекші негіз ретінде сақтай отырып, өзге тілдерді оқу міндетіне сай оқыту құралы және коммуникация құралы ретінде кезең-кезеңімен кіріктіріп қолдануға негізделген институционалданған педагогикалық жүйе ретінде қарастырылады. Осыған сәйкес, болашақ мұғалім тек пәнді түсіндіруші емес, мазмұн мен тілді кіріктіре жобалайтын, көптілді сыныпта педагогикалық коммуникацияны ұйымдастыратын және өз әрекетіне рефлексия жасай алатын кәсіби тұлға ретінде даярланады. 

Үш тілді білім мазмұнын интеграциялау негізінде болашақ бастауыш сынып мұғалімдерін даярлау түсінігі мазмұндық жағынан төмендегі өзара байланысқан құрылымдардан тұрады: 

1) Мотивациялық-бағдарлық: 

- әлеуметтік-нормативтік сұранысқа сүйенген мақсат (үш тілді білім мазмұнын кіріктіре алатын бастауыш мұғалім даярлау); 

- теориялық негіздер (көптілді білім беру, мазмұн интеграциясы, пән мен тілді кіріктіріп оқыту теориялары); 

- әдіснамалық тұғырлар мен ұстанымдар (жүйелілік, интегративтік, коммуникативтілік, іс-әрекеттік тұғырлар; сабақтастық, интеграциялау, көптілділік, рефлексиялық ұстаным). 

2) Танымдық-коммуникативтік: Болашақ мұғалімнің даярлығы үш мазмұндық бағытта бірлікте құрастырылады: 

-пәндік-әдістемелік мазмұн (бастауыш пәндерінің мазмұны, оқыту әдістемесі, оқу тапсырмасын жобалау); 

- тілдік-академиялық мазмұн (академиялық тіл, терминология, скэффолдинг, үш тілдегі педагогикалық дискурс); 

- мәдениетаралық-құндылықтық мазмұн (тіл мәдениет байланысы, төзімділік, көпмәдениетті ортада коммуникация). 

3) Әрекеттік-рефлексивті: 

- интеграцияланған сабақ пен тапсырманы жобалау (пәндік мақсат, тілдік мақсат, әрекеттік нәтиже); 

- интеграцияланған тапсырмалар, АКТ қолдану; 

- тренинг, кейс-стади, микрооқыту, шығармашылық жоба, педагогикалық практика арқылы іске асыру; 

- сабақ бақылауы, портфолио, рефлексиялық күнделік, өзіндік талдау; 

Осы тұжырымдарды жинақтай келе, отандық және шетелдік ғалымдардың жазған еңбектерін, пікірлерін, аталмыш тақырыпқа сай берген анықтамаларын танып зерделегеніміз бізге келесідей авторлық анықтама беруімізге мүмкіндік берді: 

Үш тілді білім мазмұнын интеграциялау негізінде болашақ бастауыш сынып мұғалімдерін даярлау – жоғары педагогикалық білім беру  кеңістігінде пәндік мазмұнды, тілдік құралдарды және мәдени-аксиологиялық мағыналарды біртұтас дидактикалық жүйе ретінде жобалау арқылы болашақ мұғалімнің үш тілде оқытуға кәсіби дайындығын кешенді қалыптастыруға бағытталған көпдеңгейлі педагогикалық үдеріс.  Келесі бөлімшеде үш тілді білім мазмұнын интеграциялау негізінде болашақ бастауыш  сынып мұғалімдерін даярлаудың қазіргі жайын қарастырамыз.
1.3 Үш тілді білім мазмұнын интеграциялау негізінде болашақ бастауыш  сынып мұғалімдерін даярлаудың қазіргі жайы

Бұл бөлімше үш тілді білім мазмұнын интеграциялау жағдайында болашақ бастауыш сынып мұғалімдерін даярлаудың қазіргі ахуалын анықтауға бағытталған. Қазіргі кезеңде педагог кадрларды даярлау мазмұны кәсіби стандарттармен, еңбек нарығының сұранысымен және білім беру саясатының басымдықтарымен тікелей байланыста жаңғыртылып отыр. Осыған байланысты үш тілді даярлықтың тиімділігі тек тілдік пәндердің санымен немесе кредиттік көлемімен емес, оқу бағдарламаларындағы пәндік және тілдік компоненттердің өзара ықпалдасуымен, оқу нәтижелерінің құзыреттілік талаптарымен сәйкестігімен және педагогикалық практиканың мазмұндық ұйымдастырылуымен айқындалады.

Осы тұрғыдан алғанда, Қазақстан Республикасы Оқу-ағарту министрінің 2025 жылғы 24 ақпандағы №31 бұйрығымен бекітілген білім беру ұйымдарының педагогтеріне арналған кәсіптік стандарттар болашак мұғалімдерді даярлау мазмұнын жаңғыртудың стратегиялық бағдарын айқындайтын негізгі нормативтік құжат болып табылады. Аталған стандарт мұғалімдердің кәсіби қызметіне, құзыреттіліктеріне және даярлау мазмұнына қойылатын бірыңғай талаптарды белгілейді. Зерттеу аясында кәсіптік стандарттың үшінші тарауында айқындалған талаптарға басымдық беріледі, себебі дәл осы тарауда педагогтің кәсіби қызметін сипаттайтын құзыреттілік сипаттамалары жүйеленген [135].

Кәсіптік стандартта бастауыш мектеп мұғалімдері үшін 4-7 Салалық біліктілік шеңбері (СБШ) деңгейлері белгіленіп, пәнаралық байланыстарды ескере отырып оқытуды жоспарлау, интеграцияланған оқыту үдерісін іске асыру, қазақ мәдениеті мен тілінің, сондай-ақ Қазақстан халқының өзге мәдениеттері мен тілдерінің байлығын оқыту мен тәрбиелеу үдерісіне кіріктіру, отандық және шетелдік озық тәжірибелерді зерделеу сияқты талаптар нақты көрсетілген. Бұл талаптар болашақ бастауыш сынып мұғалімдерінің даярлығы кезеңдік, деңгейлік және ұйымдастырылуы тиіс екенін көрсетеді. Осы қағидаларға сәйкес үш тілді нәтижеге бағдарланған түрде даярлық моделі де тілдік даярлықты, кәсіби құзыреттіліктерді және педагогикалық практиканы кезең-кезеңімен қалыптастыруға бағытталуы қажет.

Сонымен қатар қазіргі кезеңде болашақ бастауыш сынып мұғалімдерін даярлау мазмұны Қазақстан Республикасында қабылданған мемлекеттік жалпыға міндетті білім беру стандарттары негізінде жүзеге асырылуда. Бұл стандарттарда тілдік даярлық компоненттері (қазақ тілі, орыс тілі, шетел тілі) міндетті оқу пәндері ретінде белгіленгенімен, оларды пәндік мазмұнмен жүйелі түрде интеграциялау 
шарттары нақты регламенттелмеген. Үш тілдің оқытылуы көбіне пәндер тізбесі мен кредиттік көлем арқылы сипатталып, мазмұндық және әдістемелік кіріктіру деңгейі білім беру ұйымдарының академиялық дербестігіне қалдырылған. 

Аталған талаптардың нақты іске асу деңгейін және олардың педагог кадрларды даярлау мазмұнында қалай көрініс табатынын анықтау максатында шетелдік жетекші жоғары оқу орындарының тәжірибесіне талдау жасау орынды деп танылды. Мұндай талдау үш тілді білім мазмұнын интеграциялаудың шетелдік үлгілерін айқындауға, олардың құрылымдық ерекшеліктерін сипаттауға және отандық педагогикалық білім беру бағдарламаларымен салыстыра бағалауға мүмкіндік береді. Осы тұрғыдан алғанда, үш тілді кіріктіріп оқытудың қазіргі жайын айқындау мақсатында QS Top Universities Rankings деректері бойынша әлемнің үздік 200 университетінің қатарына енетін University of Minnesota университетінде болашақ бастауыш мектеп мұғалімдерін даярлауға арналған бакалавриат бағдарламасының оқу жоспарына талдау жүргізілді. Талдау нәтижелері аталған университетте болашақ бастауыш сынып мұғалімдерін даярлау жүйелік және интегративтік қағидалар негізінде жүзеге асырылатынын көрсетті. Бағдарлама құрылымында педагогикалық, психологиялық, пәндік және әдістемелік даярлық өзара кіріктіріліп, кезең-кезеңімен ұйымдастырылған. Бұл білім алушының кәсіби қалыптасу барысында теориялық білімді практикалық тәжірибемен жүйелі түрде ұштастыруына мүмкіндік береді [136]. 

Бағдарламаның алғашқы (1-2) курстарында оқытылатын пәндер (Introduction to the Elementary School, Creating Identities: Learning In and Through the Arts, College Algebra through Modeling, Earth and Its Environments, Biological Sciences, Developmental Psychology, Psychological Science Applied) болашақ мұғалімнің ғылыми дүниетанымын, әлеуметтік-психологиялық негіздерін және пәнаралық ойлау қабілетін қалыптастыруға бағытталған.

Жоғарыда көрсетілген пәндерде өнер, жаратылыстану, математика және әлеуметтік ғылымдар мазмұны кіріктіріле беріледі, бұл білім мазмұнының айқын интегративтік сипатын көрсетеді. Сонымен қатар бұл кезеңде болашақ мұғалімнің аналитикалық және рефлексиялық қабілеттерін дамытуға басымдық беріледі. Осы негізде алғашқы курстар көппәнді және көптілді білім беру жағдайында кәсіби қызмет атқаруға қажетті іргелі база қалыптастырады. Орта курстарда оқытылатын пәндер (Diversity in Children's Literature, Culture, Power and Education, Social Class, Education and Pedagogy, Technology for Teaching and Learning, Engaged Arts Learning) болашақ мұғалімнің мәдениетаралық құзыреттілігін, әлеуметтік әділеттілік пен инклюзивті білім беру ұстанымдарын, сондай-ақ цифрлық және педагогикалык технологияларды қолдану кабілетін дамытуға бағытталған. 

Нақты  айтқанда, «Diversity in Children's Literature» және «Culture, Power and Education» пәндері бастауыш мектептегі көпмәдениетті және көптілді ортада оқытудың мазмұндық әрі идеологиялық негіздерін қалыптастырады. Ал «Technology for Teaching and Learning» пәні цифрлық ортада үш тілді білім мазмұнын интеграциялау мүмкіндіктерін ашады. Бағдарламадағы «Mathematics and Pedagogy for Elementary Teachers I-II», «Linguistics for Teachers», «Foundations of Reading» пәндері болашақ мұғалімнің пәндік-әдістемелік және тілдік даярлығын қамтамасыз етеді. Әсіресе, «Linguistics for Teachers» пәні ғылыми-теориялық тұрғыдан ерекше мәнге ие, себебі ол тілдің құрылымдық және функционалдық табиғатын түсіндіреді, тілдік білімді педагогикалық практикамен байланыстырады және көптілді білім беру жағдайында тілдерді саналы меңгертудің негізін қалайды. Нәтижесінде болашақ мұғалімнің үштілді ортада кәсіби қызметті жүзеге асыруына қажетті тілдік және әдістемелік құзыреттері қалыптасады. 

Бағдарламада «Field Experience: Elementary Teaching», «Field Experience in Special Education», «Working with Developing Readers» пәндерінің жүйелі түрде енгізілуі болашақ мұғалімді кәсіби қызметке тәжірибелік тұрғыдан бейімдеуге бағытталған. Бұл практикалар тек бақылау сипатында емес, рефлексиялық және зерттеушілік компоненттермен ұштасады. Студент оқыту үдерісін бақылап қана коймай, оны талдайды, бағалайды және кәсіби шешімдер қабылдауға үйренеді, бұл іс-әрекеттік тұғырдың нақты жүзеге асуын көрсетеді. 

Бағдарламадағы «Introduction to Elementary School Teaching» (MONT 3211) курсы болашақ бастауыш сынып мұғалімдерін кәсіби қызметке даярлауға бағытталған базалық пән ретінде ерекшеленеді. 

Пән мазмұны педагогикалык теорияны, шет тілдерін оқыту әдістемесін және практикалық іс-әрекетті интеграциялау негізінде ұйымдастырылған. Курста көптілділік, мәдениетаралық коммуникация, CEFR негізінде тілдік деңгейде бейімдеу, CLIL технологиясы, storytelling, драмалық әдістер, ойындар мен әндер арқылы тіл дамыту, сондай-ақ оқушыға бағдарланған оқыту тәсілдері қамтылады [137]. Пән мазмұны 13 аптаға жоспарланып, педагогикалық практикаға дайындық, көптілді және мәдениетаралық білім беру, рефлексия және кәсіби өзін-өзі дамыту сияқты ірі мазмұндық блоктарды қамтиды. Бұл курс болашақ мұғалімдердің тілдік, коммуникативтік және кәсіби-педагогикалық құзыреттіліктерін кешенді қалыптастыруға мүмкіндік береді. 

Жүргізілген талдау нәтижелері University of Minnesota университетінің бастауыш сынып мұғалімдерін даярлау бағдарламасы пәндік, тілдік, әдістемелік және технологиялық даярлықты кешенді түрде қалыптастыруға бағытталғанын көрсетеді. Қорыта келе, аталған оқу жоспары үш тілді білім мазмұнын интеграциялау арқылы болашақ бастауыш сынып мұғалімдерін даярлау моделін ғылыми тұрғыдан негіздеуде және шетелдік тиімді тәжірибе ретінде пайдалануда жоғары әлеуетке ие. 

Үш тілді білім мазмұнын интеграциялау тәжірибесін айқындау мақсатында Еуропадағы QS Тор Universities Rankings деректері бойынша әлемнің үздік 500 университетінің қатарындағы Leipzig University университетінде болашақ бастауыш мектеп мұғалімдерін даярлау бағдарламасының оқу жоспарына талдау жүргізілді. Берілген бағдарламада неміс тілі пәні аясында тіл білімі, әдебиеттану және бастауыш мектеп  дидактикасы кезең-кезеңімен және интегративтік негізде меңгеруге бағытталғаны анықталды. 

Лейпциг университетінде мұғалімдерді даярлау жүйесі екі өзара байланысты кезеңнен тұрады: жоғары оқу орнындағы теориялық даярлық және мектеп жағдайында жүзеге асырылатын педагогикалық практика (референдариат). Бастауыш сынып мұғалімдерін даярлау бағдарламасы 8 семестрге есептелген және пәндік, педагогикалық әрі дидактикалық даярлықты кешенді түрде қамтиды. Оқу үдерісінде білім беру ғылымдары мен пәндік дайындық өзара кіріктіріліп, педагогикалық практика бірізділікпен ұйымдастырылады. Осылайша, бағдарлама болашақ бастауыш сынып мұғалімдерін даярлаудың жүйелік және практикалық-бағдарлы үлгісі ретінде сипатталады [138]. 

Бағдарламаның ерекшелігі - тілдік даярлықты шынайы кәсіби ортада тереңдетуге бағытталған талаптардың койылуы. Айталық, егер болашақ бастауыш мұғалімі ағылшын тілі мұғалімі болуды таңдаса, ол таңдаған тілі қолданылатын елде міндетті түрде шетелдік оқу немесе практика кезеңінен өтуі тиіс. Бұл оқу кезеңі жоғары оқу орнындағы негізгі білім алу алдында немесе оқу барысында жүзеге асырылуы мүмкін және Бірінші мемлекеттік емтиханға (Erstes Staatsexamen) тіркелудің міндетті шарты болып табылады. Оқу мерзімінің ұзақтығы білім алушы оқитын мектептің түріне байланысты анықталып, бастауыш сынып мұғалімдері үшін екі айды құрайды. Біздің ойымызша, бұл талап болашақ бастауыш сынып мұғалімдерін даярлау үдерісінде тілдік ортаға тікелей ену арқылы коммуникативтік құзыреттілікті дамытуға бағытталған тиімді шарт болып табылады. Осы тұрғыдан алғанда, шетелдік оқу тәжірибесі үш тілді білім беру жағдайында мұғалімнің кәсіби даярлығын қамтамасыз ететін маңызды құрылымдық компонент ретінде қарастырылады. Бағдарлама құрамына төмендегідей негізгі пәндік-модульдер енгізілген: 

- «Герман тіл біліміне кіріспе» (неміс тілінің құрылымдық жүйесі, тілдік бірліктердің қызметі); 

- «Герман әдебиеттануына кіріспе» (әдеби мәтінді талдау негіздері); 

- «Әдебиет тарихына кіріспе»; 

-«Неміс тілінің жүйесі» (фонетика, морфология , синтаксис); 

-«Бастауыш мектептегі неміс тілін оқыту дидактикасы» (базалық және тереңдетілген модульдер); 

- «Балалар мен жасөспірімдер әдебиеті»; 

- «Тілдік коммуникация және тілдік вариация»; 

- «Тіл білімі және мектеп»; «Әдебиет теориясына кіріспе»; «Бастауыш мектептегі неміс тілі екінші тіл ретінде» (Deutsch als  Zweitsprache). 

Оқу үдерісі лекциялар, семинарлар, практикалық сабақтар, портфолио, ауызша және жазбаша емтихандар, сондай-ақ 4-7 семестрлерде жүзеге асырылатын мектептегі педагогикалық практика арқылы ұйымдастырылады.  Бұл болашақ мұғалімнің теориялық білімін практикалық іс-әрекетпен ұштастырып, кәсіби рефлексия жасауына мүмкіндік береді. 

Жалпы алғанда, Лейпциг университетіндегі бастауыш сынып мұғалімдерін даярлау бағдарламасы пәндік, тілдік және дидактикалық даярлықты жүйелі әрі интегративті түрде қамтамасыз ететін, сондай-ақ көптілді білім мазмұнын кіріктіру тұрғысынан тиімді шетелдік тәжірибе ретінде бағаланады. Көрсетіліп өткен тәжірибе үш тілді білім мазмұнын интеграциялау негізінде болашақ бастауыш сынып мұғалімдерін даярлау моделін негіздеудің тиімді шетелдік үлгісі ретінде қарастырылады.

Қазақстандық тәжірибе аясында Абай атындағы Қазақ ұлттық педагогикалық университеті жүзеге асыратын 6B01304 – «Бастауыш білім көптілділікпен» білім беру бағдарламасының мақсаты интеграцияланған пәндік-тілдік оқыту (CLIL) технологиясына сәйкес үштілділік жағдайында кәсіби қызметін жүзеге асыруға және оны оңтайландыруға қабілетті педагог кадрларды бастауыш білім беру сатысы үшін даярлау болып айқындалған. 

Бұл мақсат бағдарламаның мазмұны тілдік пәндердің санын механикалық түрде арттыруға емес, пән мазмұнын тіл арқылы меңгертуге (content + language integration) бағдарланғанын көрсетеді [139]. 

Cөз болған мақсатқа сәйкес бағдарламада түлек моделі денгейінде көптілділік, мәдениетаралық өзара әрекетке қабілеттілік, цифрлық білім беру ортасында жұмыс істеу дағдылары және үздіксіз кәсіби даму ұстанымдары нысанаға алынған. Мұнда үштілді тұлға қалыптастыру идеясының кәсіби-педагогикалық жауапкершілік пен цифрлық құзыреттермен қатар қойылуы бағдарламаның заманауи білім беру талаптарына сәйкестігін айқындайды. Бағдарламада 11 оқу нәтижесі белгіленген, олардың ішінде ОН2, OH7 және ОН10 оқу нәтижелері үш тілді білім мазмұнын интеграциялауға тікелей бағытталған. 

ОН2 оқу нәтижесі пәндік-тілдік оқыту технологиясын қолдану негізінде базалық пәндерді ағылшын тілінде оқыту жағдайында оқу үдерісін ұйымдастырудың ерекшеліктерін түсінуді, сондай-ақ ғылыми-әдістемелік және ресми-іскерлік стильде жазбаша мәтіндерді үш тілде (қазақ тілі - Т1, орыс тілі -Т2, ағылшын тілі Т3) құрастыруды көздейді. Сонымен қатар қазіргі лингвистика саласындағы теориялық негіздерді практикада қолдану, академиялық және мәдениетаралық өзара әрекет жағдайында ауызша және жазбаша коммуникация жанрларын меңгеру талап етіледі. Бұл нәтиже бағдарламаның тілдік компонентін академиялық жазылым мен пәндік-тілдік оқытудың біртұтас жүйесі ретінде қарастыратынын көрсетеді. 

ОН7 оқу нәтижесі Қазақстанның көптілді білім беру ортасы жағдайында академиялық және кәсіби өзара әрекетті қазақ, орыс және ағылшын тілдерінде жүзеге асыру үшін заманауи коммуникативтік технологияларды қолдануды, сондай-ақ көптілді пәндерді оқытудың теориясы мен әдістемесін меңгеруді қамтиды. Бұл нәтиже көптілділікті тек тілдік дайындық тұрғысынан емес, оқыту технологиясы мен педагогикалық әрекетті ұйымдастырудың әдіснамалық негізі мәнінде түсінетіні белгіленген. 

ОН10 оқу нәтижесі оқу-тәрбие үдерісінің мазмұнын талдау, бағалау, сабақ жоспарлау, кері байланыс пен рефлексия құралдарын колдану, көптілді тұлғаны тәрбиелеуге бағытталған оқу-тәрбие үдерісін модельдеу аркылы үш тілді мазмұнды нақты педагогикалық әрекетпен (Lesson design, Assessment, Reflection) іске асыруды талап етеді. 

6B01304 – «Бастауыш білім көптілділікпен» білім беру бағдарламасында үш тілді білім мазмұнын интеграциялауды тікелей қамтамасыз ететін бірқатар негізгі модульдер айқындалған. Солардың бірі – Коммуникативтік-тілдік модуль (М-8), оның көлемі 16 ECTS-ті кұрайды. Бұл модульде ағылшын тілін меңгеру В1(B2(C1(С2 денгейлері бойынша cатылы түрде жүзеге асырылады және CEFR жүйесіне сәйкес тілдік даярлықтың бірізді траекториясы қалыптастырылады. Мұндай тәсіл болашақ мұғалімнің академиялық және кәсіби коммуникацияны үш тілде жоғары деңгейде жүзеге асыруына мүмкіндік береді. 

Үш тілді білім мазмұнын тікелей кіріктіруге бағытталган маңызды құрылымдық компоненттердің бірі – «Көптілді окыту модулі» (М-9), оның жалпы көлемі 13 ЕСTЅ. Бұл модуль аясында: 

- «Қазақ тілінде оқытатын сыныптарда орыс тілін оқыту әдістемесі» (5 ECTS);

- «Орыс тілінде оқытатын сыныптарда қазақ тілін оқыту әдістемесі» (4 ECTS); 

- «Көптілділік жағдайында бастауыш мектеп пәндерін окытудың теориясы мен әдістемесі» (4 ECTS) сияқты пәндер бекітілген. 

Аталған пәндер болашақ бастауыш сынып мұғалімінің үш тілді ортада оқу пәндерінің мазмұнын тілдік ерекшеліктерді ескере отырып ұйымдастыруға қажетті әдістемелік даярлығын қамтамасыз етеді. 

Осы тұрғыдан алғанда, 6B01304  – «Бастауыш білім көптілділікпен» білім беру бағдарламасы тілдерді жеке-дара оқытумен шектелмей, бастауыш мектеп пәндерін көптілді білім беру жағдайында оқытудың әдістемесін дербес пәндер арқылы жүйелі түрде бекіткен. Бұл бағдарламада үш тілді білім мазмұнын интеграциялау ұстанымының нақты мазмұндық деңгейде жүзеге асырылып отырғанын айғақтайды. 

Бағдарламаның әдістемелік өзегін құрайтын пәндер қатарына «Әліппе» оқу пәнін оқыту әдістемесі», «Қазақ тілі» оқу пәнін оқыту әдістемесі», «Ағылшын тілі» оқу пәнін оқыту әдістемесі» жатады (әр қайсысы 5 ECTS). Бұл пәндер бастауыш мектептің негізгі оқу пәндерін оқытуға арналған базалық әдістемелік даярлықты қалыптастырады. Үш тілді білім мазмұнын интеграциялау тұрғысынан алғанда аталған пәндерде пәндік мазмұнды әртүрлі тілде меңгертудің әдістері, оқу материалын тілдік деңгейге бейімдеу және білім алушылардың оқу жетістіктерін бағалау тәсілдері маңызды орын алады. 

Сонымен қатар М-13.2 – «Оқу мен оқытудың жаңа тәсілдері» модулі шеңберінде ұсынылған «Бастауыш білім берудегі метапәндік тәсіл» пәні (4 ECTS) үш тілді білім мазмұнын пәнаралық және метапәндік деңгейде жүзеге асыруға әдіснамалық негіз қалайды.  

Білім беру бағдарламасында пәндердің оқытылу тілдері де нақты белгіленген: 49 пәннің 25-і қазақ тілінде, 15-і ағылшын тілінде, 9-ы орыс тілінде жүргізіледі. Бұл көрсеткіштер оқу үдерісінде шамамен 50% қазақ тілі, 30% ағылшын тілі, 20% орыс тілі үлесінің сақталғанын көрсетеді. Мұндай тілдік үлес болашақ мұғалімнің үш тілде пәндік-әдістемелік білімді меңгеруіне қолайлы жағдай жасайды. 

Қорыта айтқанда, білім беру бағдарламасының мазмұны үш тілді білім мазмұнын интеграциялау негізінде болашақ бастауыш сынып мұғалімін даярлауға бағытталған, институционалдық тұрғыдан рәсімделген және кұрылымдық түрде жүйеленген теориялық әрі әдістемелік даярлықты айқындайды. Жоғарыда аталған бағдарлама тілдік даярлықты денгейлеп дамытуға, көптілді орта жағдайында оқу пәндерін окытудың әдістемесін меңгертуге, сондай-ақ болашақ мұғалімнің үш тілде кәсіби қызмет аткаруына қажетті құзыреттерді кешенді қалыптастыруға бағдарланған. 

Сонымен бірге «қазіргі жайы» тұрғысынан алғанда, бағдарламаның тиімділігі оқу пәндерінің нақты мазмұнында тілдік және пәндік компоненттердің өзара үйлесімділігі, оқу мақсаттарының айқындығы, бағалау жүйесінің негізділігі және оқу тапсырмаларын жобалаудың жүйелілігі қандай деңгейде қамтамасыз етілетініне тәуелді. Осыған байланысты аталған білім беру бағдарламасы диссертациялық зерттеу аясында Қазақстандағы үш тілді білім мазмұнын интеграциялаудың нақты эмпирикалық үлгісі ретінде карастырылып, авторлық модель құру үшін ғылыми негіз болады. 

2024 жылы Ыбырай Алтынсарин атындағы Арқалық педагогикалық институты әзірлеген «6B01301 – Бастауыш оқыту педагогикасы мен әдістемесі» білім беру бағдарламасының мақсаты кәсіби саласы бойынша жүйелі білімге ие, білікті бастауыш сынып мұғалімін даярлау ретінде айқындалған. Бағдарлама мазмұны болашақ мұғалімнің педагогикалық, пәндік және әдістемелік даярлығын қамтамасыз етуге бағытталған классикалық кәсіби даярлау моделіне негізделген. 

Бағдарламаның мақсатында үш тілді білім мазмұнын интеграциялау дербес ұзақ мерзімді іргелі міндет ретінде тікелей көрсетілмеген. Дегенмен, оқу жоспары мен пәндер мазмұнын талдау бағдарламаның құрылымында тілдік даярлыққа катысты компоненттердің бар екенін, алайда олардың пәндік мазмұнмен жүйелі кіріктірілген деңгейге толық жеткізілмегенін көрсетеді. Бұл бағдарламада көптілділік негізінен болашақ мұғалімнің коммуникативтік құзыреттілігін қалыптастыру құралы ретінде қарастырылады. 

Бағдарлама құрылымында тілдік даярлық бірнеше модульдер мен пәндер аркылы жүзеге асырылады. Нақтырақ айтсақ, «Қоғамдық пәндер модулінде» «Қазақ (орыс) тілі» (10 ECTS) және «Шет тілі» (10 ECTS) пәндерінің енгізілуі болашақ мұғалімнің ана тілі мен шетел тіліндегі базалық коммуникативтік даярлығын қамтамасыз етуге бағытталған. 

Сонымен қатар «Фундаментальды даярлық модулінде» тілдік компоненттің мазмұны тереңдетіле түседі. Бұл модуль контекстінде: 

- «Қазақ тілінің негіздері» (5 ECTS) пәні қазақ тіл білімінің салалары бойынша тілдің теориялық негіздерін меңгертуге, ана тілінің ерекшелігін басқа  тілдермен салыстыра талдауға, ауызша және жазбаша тіл дамыту жұмыстарын еркін жүргізуге бағытталған; 

- таңдау компоненті ретінде ұсынылған «Ағылшын тілін оқыту әдістемесі» (5 ECTS) пәні ағылшын тілін оқытудың ғылыми-теориялық негіздерін меңгертуге, интерактивті әдістер мен ақпараттық-коммуникациялық технологияларды қолдану аркылы тіл үйрету үдерісін ұйымдастыруға бағдарланған. Ал «Ағылшын тілі сабағындағы импровизациялық ойын» (5 ECTS) оқу пәні оқушылардың тілдік және қатысымдық дағдыларын дамытуда импровизациялау, сахналау, драматургиялау тәсілдерін қолдануға үйретеді. 

Бұл пәндер болашақ бастауыш сынып мұғалімінің тілдік даярлығын қамтамасыз еткенімен, олар көбіне жеке тілдер аясында қарастырылып, пән мазмұнын үш тілде кіріктіре оқытуға бағытталған кешенді модель ретінде ұсынылмайды. 

Бағдарламаның «Әдістемелік даярлық модулінде» «Қазақ (орыс) тілін оқыту әдістемесі» (5 ECTS) және «Әліппе және жазуға үйрету әдістемесі» (5 ECTS) пәндері қамтылған. Бұл пәндер бастауыш мектептегі тілдік пәндерді оқытудың әдістемелік негіздерін меңгертуге бағытталған және оқушылардың оқу, жазу, сөйлеу дағдыларын қалыптастырудың теориялық және практикалық аспектілерін ашады. 

Дегенмен үш тілді білім мазмұнын интеграциялау тұрғысынан карастырғанда аталған пәндерде пәндік мазмұнды бірнеше тілде меңгерту, немесе тілдік және пәндік мақсаттарды бірлікте жоспарлау сияқты интеграциялық талаптар сақталмаған. Бұл бағдарламада үш тілді білім беру элементтері әдістемелік пәндерде жанама түрде көрініс табатынын көрсетеді.

Жүргізілген талдау негізінде «6B01301 – Бастауыш оқыту педагогикасы мен әдістемесі» білім беру бағдарламасында:  тілдік даярлыққа қатысты пәндер мен модульдер бар; қазақ, орыс және шетел тілдерін меңгертуге бағытталған мазмұн қарастырылған; болашақ мұғалімнің коммуникативтік және кәсіби тілдік құзыреттерін қалыптастыру көзделген. 

Қорыта келе, бағдарламада үш тілді білім мазмұнын пәндік денгейде жүйелі түрде интеграциялайтын дербес модель айқындалмаған. Көптілділік мазмұны пәндік-әдістемелік даярлықпен толық кіріктірілмей, фрагментарлы және жанама сипатта ұсынылған (https://au.edu.kz/images/EDUCATIONAL PROGRAMMS/bop-2024.pdf) [140]. 

2023 жылы Әлкей Марғұлан атындағы Павлодар педагогикалык университеті әзірлеген «6B01310 Бастауыш оқыту педагогикасы мен әдістемесі» білім беру бағдарламасының мақсаты бастауыш білім беру саласында кәсіби қызмет атқаруға қабілетті, бастауыш оқыту педагогикасы мен әдістемесі бойынша сапалы білімге ие, аналитикалық және зерттеушілік ойлауы қалыптасқан, этикалық нормаларды сақтайтын, тілдік және көшбасшылық құзыреттері дамыған білікті бастауыш сынып мұғалімдерін даярлау болып айкындалған. Бұл мақсат бағдарламада болашақ мұғалімді пәндік даярлаумен қатар тілдік және кәсіби-коммуникативтік тұрғыдан кешенді қалыптастыру көзделетінін көрсетеді.

Бағдарламада белгіленген ОН10 оқу нәтижесі жаңартылған білім мазмұны талаптарына және педагогикалық үдерістің дидактикалық негіздеріне сәйкес бастауыш сыныптарда қазақ (орыс) тілі, сауат ашу, әдебиеттік оқу, дүниетану және жаратылыстану, математика, бейнелеу өнері және еңбекке баулу пәндері бойынша оқу үдерісін жоспарлау және тиімді ұйымдастыруды көздейді. Көрсетілген оқу нәтижесі пәндік даярлық пен тілдік компоненттің өзара байланысын көрсеткенімен, пәндерді үш тілде кіріктіріп оқыту міндеті тікелей және жүйелі түрде айқындалмаған.

Білім беру бағдарламасының құрылымында «Тілдік даярлық модулі» дербес бөлініп, оның жалпы көлемі 20 ECTS кұрайды. Аталған модуль құрамына: «Қазақ (орыс) тілі» 10 ЕСTЅ, «Шет тілі» 10 ECTS пәндері енгізілген.

«Шет тілі» (10 ECTS) пәні В2 деңгейіндегі коммуникативтік құзыреттілікті қалыптастыруға бағытталған. Пән мазмұны ауызша және жазбаша сөйлеу дағдыларын дамытуға, кеңейтілген монологтік және диалогтік сөйлеу түрлерін (пікірталас, дебат, келіссөз, сұхбат) меңгертуге бағдарланған. Сонымен қатар академиялық және іскерлік жазылым дағдыларын қалыптастыру көзделеді. Бұл пән болашақ мұғалімнің шетел тіліндегі кәсіби-коммуникативтік даярлығын қамтамасыз етеді.

«Қазақ (орыс) тілі» (10 ECTS) пәні тіл мен сөйлеуді біртұтас жүйе ретінде қарастырып, мәтінді қарым-қатынастың негізгі бірлігі ретінде меңгертуді мақсат етеді. Пән мазмұнында мәтін түрлері, сөйлеу стильдері, ғылыми мәтіннің ерекшеліктері, кәсіби және іскерлік қарым-қатынас мәдениеті қамтылады. Бұл болашақ мұғалімнің кәсіби-коммуникативтік құзыреттерін дамытуға бағытталған.

Бағдарламаның кәсіби-әдістемелік модулінде бастауыш мектепте тілдік пәндерді оқытуға бағытталған бірқатар пәндер ұсынылған:

- «Бастауыш мектептегі қазақ (орыс) тілінің негіздері» – 4 ECTS;

- «Сауат ашуға оқыту әдістемесі» - 5 ECTS;

- «Бастауыш мектепте қазақ (орыс) тілін оқыту әдістемесі» 6 ECTS немесе «Тілдік дағдыларды дамыту әдістемесі» ; 6 ECTS (таңдау компоненттері)

- «Бастауыш мектепте кіріктіріп оқытуды ұйымдастыру ерекшеліктері» 5 ECTS;

- «Жазуға оқыту әдістемесінің негіздерімен каллиграфия» 6 ECTS немесе Арнайы курс: «Қазақ (орыс) тілінің фонетикасы мен лексикасы» 6 ECTS (таңдау компоненттері). 

Берілген пәндер болашақ бастауыш сынып мұғалімінің тілдік және әдістемелік даярлығын тереңдетуге бағытталған. Әсіресе «Тілдік дағдыларды дамыту әдістемесі» пәнінде пәнаралық байланыстар, мәтінмен жұмыс жасаудың инновациялық тәсілдері және көптілді білім беру мәселелері қамтылып, үш тілді білім мазмұнын интеграциялауға белгілі бір әдістемелік алғышарттары жасалынады.

Сондай-ақ «Бастауыш мектепте кіріктіріп оқытуды ұйымдастыру ерекшеліктері» пәні кіріктіру ұғымын философиялық, психологиялық және педагогикалық тұрғыдан талдап, бастауыш мектептегі интеграциялық үдерістердің ерекшеліктері мен халықаралық тәжірибені зерделеуге мақсатталған. Әйтседе, бұл кіріктіру көбіне пәндік деңгейде қарастырылып, тілдік компонентпен жүйелі байланыста толық ашылмаған.

Алынған деректерге сүйенсек, білім беру бағдарламасында тілдік даярлыққа жеткілікті көлемде ECTS кредиттері бөлінген және қазақ, орыс, шет тілдерін меңгертуге бағытталған пәндер жүйелі түрде енгізілген. Соған қарамастан, үш тілді білім мазмұнын пәндік және тілдік компоненттердің бірлігінде жүзеге асыратын толыққанды интеграциялық модель айқын көрініс таппайды. Үш тілді білім беру бағдарламада негізінен коммуникативтік даярлық деңгейінде іске асырылып, пәндерді үш тілде кіріктіріп окыту міндеті құрылымдық деңгейде берілмеген.

Түйіндей келе, қарастырылған білім беру бағдарламасы болашак бастауыш сынып мұғалімдерін даярлауда тілдік, пәндік және әдістеме, даярлықты қамтамасыз ететін дәстүрлі кәсіби модельге негізделген. Үш тілді білім мазмұнын интеграциялау элементтері бағдарламада ішінара көрініс тапқанымен, олар жүйелі, мақсатты және құрылымдық деңгейде толық іске асырылмаған[141].https://www.ppu.edu.kz/doc/102023/mno/planrazvit/6%D0%9201310%20%D0%9F %D0%9C%D0%9D%D0%9E.pdf.

Осы университеттердің үш тілді білім мазмұнын интеграциялау негізінде болашақ бастауыш сынып мұғалімдерін даярлаудың жайы Ыбырай Алтынсарин атындағы Ұлттық білім академиясының талдамалық есебінде көрініс тапқан.

Ыбырай Алтынсарин атындағы Ұлттық білім академиясы әзірлеген «Болашак педагогтерді даярлауға арналған білім беру бағдарламалары мазмұнының Кәсіби стандарт нормаларына сәйкестігі» атты талдамалық есепте болашақ педагогтерді даярлауға арналған білім беру бағдарламаларының мазмұны кәсіби стандарт талаптары тұрғысынан жүйелі түрде талданған.

Талдамалық есепте білім беру бағдарламаларын әзірлеу барысында орын алатын «проблемалық аймақтарды» айқындау мақсатында Қазақстан Республикасының педагогикалық жоғары білім беру жүйесін сипаттайтын үш жоғары оқу орны іріктелген. Талдауға 2023-2027 жылдарға арналған білім беру бағдарламалары негізге алынып, ұлттық деңгейде Абай атындағы Қазақ ұлттық педагогикалық университеті базасында жүзеге асырылатын «Бастауыш білім беру», өңірлік деңгейде Әлкей Марғұлан атындағы Павлодар педагогикалық университеті әзірлеген «6B01310 Бастауыш оқыту педагогикасы мен әдістемесі», моноқалалық деңгейде Ыбырай Алтынсарин атындағы Арқалық педагогикалық институты әзірлеген «6B01301 Бастауыш оқыту педагогикасы мен әдістемесі» білім беру бағдарламалары таңдалып алынған [142].

Талдамалық есепте Абай атындағы Қазақ ұлттық педагогикалық университеті базасында жүзеге асырылатын «6B013 Пәндік мамандандырылмаған мұғалімдерді даярлау» бағыты бойынша білім беру бағдарламасының құрылымында бастауыш мектептегі тілдік білім және коммуникацияға 30 кредит, сондай-ақ пәнаралық кәсіби дағдыларды қалыптастыруға 20 кредит бөлінгені көрсетілген. Мәселен, Әлкей Марғұлан атындағы Павлодар педагогикалық университеті мен Ыбырай Алтынсарин атындағы Арқалық педагогикалық институты құрастырған білім беру бағдарламаларының құрылымында болашақ бастауыш сынып мұғалімінің тілдік даярлығына бағытталған мазмұн «Тілдерді даярлау» модулі аркылы 20 кредит көлемінде қамтылғаны берілген.

Аталған құжатта педагогтің кәсіптік стандартының нормаларына сәйкес түйінді сөздерді қолдану жиілігі негізінде білім беру бағдарламаларының мазмұнына сандық контент-талдау жүргізілген. Талдау нәтижесінде педагогтерді даярлау мазмұнында бірқатар «әлсіз тұстары» анықталған, педагогикалық білім беруді одан әрі жетілдіруге бағытталған әдістемелік ұсынымдар әзірленген.

Талдамалық есеп деректеріне сәйкес педагогтің кәсіби құзыреттілігінің 51 индикаторы бойынша түйінді сөздерді қолдану жиілігі 0-ден 44-ке дейін аралықта анықталып, орташа мән 7,8-ді құраған. Осыған сәйкес орташа және төмен деңгейлер арасындағы шекара 3,9 көрсеткіші арқылы белгіленген. Бұл тәсіл білім беру бағдарламаларында кәсіби құзыреттердің қалыптасу деңгейін саралауға мүмкіндік береді.

Көптілді білім беру мен мәдениетаралық интеграцияға қатысты құжаттың 5-кестенің деректері бойынша 1.2.2-индикатор («Жаһандық мәдени және түрлі тілдерге кұрмет көрсетеді») аясында түйінді сөздердің жиынтық саны 10 болып, оның ішінде, ҚазҰПУ-да 5, ППУ-да 1, АрПИ-де 4 көрсеткіш тіркелген. Бұл көрсеткіш ҚазҰПУ білім беру бағдарламасында тілдік әртүрлілік пен мәдениетаралық құндылықтарға көбірек назар аударылатынын көрсетеді.

Ал 1.2.3-индикатор («Оқыту мен тәрбиелеу процесіне қазақ мәдениеті мен тілінің, Қазақстан халқының өзге мәдениеттері мен тілдерінің байлығын интеграциялау») бойынша барлық жоғары оқу орындарында көрсеткіштердің төмен деңгейде (әрқайсысында 1) тіркелуі көпмәдениетті мазмұн декларативті сипатта беріліп отырғанын айқындайды.

1.2.4-индикатор («Көптілді ортада тиімді оқытудың теориялық білімі мен практикалық дағдыларын меңгеру, пәнді оқыту тілін кәсіби С1 деңгейінде меңгеру») бойынша жиынтық көрсеткіштің 7 болуы аталған индикатордың орташа деңгейге сәйкес келетінін көрсетеді [142; б.25]. Бұл, бір жағынан, көптілді білім беру элементтерінің белгілі бір деңгейде қамтылғанын білдірсе, екінші жағынан, олардың жүйелі, мақсатты және нәтижеге бағдарланған түрде жүзеге асырылмай отырғанын көрсетеді.

Осылайша, талдамалық есеп материалдарын талдау нәтижелері болашақ мен педагогтерді даярлау бағдарламаларында көптілді білім беру мәдениетаралық интеграция мәселелері ішінара ескерілгенімен, олардың толыққанды және жүйелі түрде іске асырылуын қамтамасыз етпейтінін дәлелдейді. Бұл жағдай болашақ бастауыш сынып мұғалімдерін үш тілді білім мазмұнын интеграциялау негізінде даярлау қажеттілігін негіздей түседі.

Шетелдік тәжірибені талдау (University of Minnesota және Leipzig University) болашақ бастауыш сынып мұғалімін даярлауда пәндік, тілдік, психологиялық-педагогикалық және практикалық даярлықтың интегративті және жүйелік қағидалармен ұйымдастырылатынын көрсетті. Жасалған талдау айқындағандай халықаралық бағдарламаларда теориялық білім мен практиканың бірлігі, мәдениетаралық және цифрлық компоненттердің кіріктірілуі, рефлексия мен зерттеушілік әрекеттің тұрақты қолдауы үш тілді білім мазмұнын тиімді іске асырудың маңызды алғышарттары санатында шоғырланған.  

Отандық бағдарламаларды салыстырмалы талдау нәтижесінде үш тілді білім мазмұнын интеграциялау деңгейі институционалдық тұрғыда әркелкі екені байқалды. Абай атындағы ҚазҰПУ-дың 6В01304 – «Бастауыш білім көптілділікпен» білім беру бағдарламасында үш тілді мазмұн интеграциясы мақсат, түлек моделі, оқу нәтижелері, модульдік құрылым және пәндерді оқыту тілдерінің үлесі арқылы даярланады. Ал Ыбырай Алтынсарин атындағы Арқалық педагогикалық институтының «6B01301 – Бастауыш оқыту педагогикасы мен әдістемесі» және Әлкей Марғұлан атындағы Павлодар педагогикалық университетінің «6В01310 – Бастауыш оқыту педагогикасы мен әдістемесі» білім беру бағдарламаларында тілдік даярлыққа кредиттік көлем бөлінгенімен, көптілділік көбіне коммуникативтік даярлық деңгейінде ұсынылып, пәндік мазмұнмен кіріктірілген толыққанды құрылымдық модель ретінде тұрақтанбағаны анықталды. 

Бұл тұжырым Ы. Алтынсарин атындағы Ұлттық білім академиясының 2023 жылғы талдамалық есебінде нақтыланған: контент-талдау нәтижелері көптілді білім беру мен мәдениетаралық интеграция индикаторларының бір бөлігі ғана орташа деңгейде көрініс табатынын, ал олардың жүйелі, мақсатты және нәтижеге бағдарланған түрде іске асырылуы жеткіліксіз екенін көрсетеді.

1.3 бөлімшенің қорытындысын жинақтай келе, бүгінгі таңда үш тілді білім мазмұнын интеграциялау мәселесі педагог кадрларды даярлау жүйесінде әдіснамалық тұрғыдан нақтылауды, мазмұндық тұрғыдан жүйелеуді және практикалық жағынан күшейтуді талап етеді. Анықталған нормативтік талаптар мен шетелдік және отандық тәжірибелерді талдау үш тілді даярлықтың қазіргі жағдайда жүйеленген құрылымдық-мазмұндық негізінің жеткіліксіз екенін, пәндік және тілдік компоненттердің өзара ықпалдасуын қамтамасыз ететін біртұтас модельдің қажеттілігін көрсетті.

Осыған байланысты келесі тарауда болашақ бастауыш сынып мұғалімдерін даярлаудың әдіснамалық негіздері, оны жүзеге асырудың мүмкіндіктері және құрылымдық-мазмұндық моделі қарастырылады.

2 ҮШ ТІЛДІ БІЛІМ МАЗМҰНЫН ИНТЕГРАЦИЯЛАУ НЕГІЗІНДЕ БОЛАШАҚ БАСТАУЫШ СЫНЫП МҰҒАЛІМДЕРІН ДАЯРЛАУДЫ МОДЕЛЬДЕУ

2.1 Үш тілді білім мазмұнын интеграциялау негізінде болашақ бастауыш сынып мұғалімдерін даярлаудың әдіснамалық тұғырлары мен ұстанымдары

Қазіргі экономикалық дағдарыс, әлеуметтік теңсіздік және білім беру жүйесінде академиялық шекаралардың жойылуы жағдайында көптілді білім беру халықаралық білім аренасы мен әлеуметтік-экономикалық сұраныстың өсуін көрсетеді.  Еліміздің көпмәдениетті қоғамының әлеуметтік-экономикалық дамуы білім беру мазмұны мен оны іске асыру тәсілдерінде терең өзгерістер тудырып отыр. Үш тілді білім беру мазмұнын (қазақ, орыс, ағылшын тілдерін) кіріктіре оқытуды жүргізу болашак мұғалімдерді даярлау үдерісінде жаңа бағыттар, машықтар, біліктер мен дағдыларды меңгеруді алға қояды. Мұндай жағдайда педагогикалық даярлықтың әдіснамалық негізін заманауи ғылыми тұғырлар мен ұстанымдар кұрауы тиіс.

Зерттеу мәселесінде алға қойылған міндеттерді шешу үшін болашақ бастауыш сынып мұғалімдерін үш тілді білім мазмұнын интеграциялау негізінде даярлаудың әдіснамалық негізін айқындайтын жетекші тұғырлар мен ұстанымдарды анықтау қажеттілігі туындады. Қазіргі көпмәдениетті қазақстандық қоғам жағдайында білім беру мазмұнын жаңғырту және оны іске асырудың педагогикалық тәсілдерін жетілдіру өзекті болып отыр. Осыған байланысты қазақ, орыс және ағылшын тілдерін кіріктіре оқыту болашақ бастауыш сынып мұғалімдерінің кәсіби даярлығына жаңа талаптар қояды. Сондықтан үш тілді білім мазмұнын интеграциялау жағдайында мұғалімдерді даярлау үдерісі заманауи ғылыми тұғырлар мен ұстанымдар жүйесіне сүйене отырып ұйымдастырылуы қажет.

Әдіснамалық тұғырлар деп біз білім беру үдерісін ұйымдастырудағы жалпы теориялық көзқарастар мен парадигмаларды түсінеміз (мысалы, тұлғаға бағытталған, жүйелік, интеграциялық және т.б.). Ал ұстанымдар оқыту мен тәрбиені жүргізудегі негізгі қағидаттар мен ережелер (сабақтастық, көптілділік, рефлексиялық және т.б.) ретінде анықталып, аталған тұғырларды практикалық тұрғыдан іске асырудың тетігі қызметін атқарады.

Педагогика ғылымындағы әдіснама жалпы әдіснама ғылымынан туындай отырып, қоғамдағы ғылыми ойдың даму тенденцияларымен, педагогикалық шындықты теориялық тұрғыда танумен және алынған білімдерді оқу-тәрбие үдерісіне енгізудің жолдарын айқындаумен сабақтасады [143].

Осы тұрғыда Ш.Т. Таубаева педагогика әдіснамасының пәнін төмендегі бағыттар арқылы нақтылайды: педагогиканың басқа ғылымдар арасындағы орнын айқындау; педагогикалық шындықты өзгерту және интерпретациялау әдістері; педагогикалық теорияны құру мен дамытудың тәсілдері; ғылым мен практиканың өзара әрекеттесу шарттары және ғылыми жетістіктерді педагогикалық практикаға енгізудің ұстанымдары мен тәсілдері [144]. Бұл сипаттама педагогикалық зерттеулердің теориялық-әдіснамалық-практикалық бірлігін қамтамасыз ететін тұтас ғылыми жүйені білдіреді. Демек, көрсетілген тұжырымдар үш тілді білім мазмұнын интеграциялау негізінде болашақ бастауыш сынып мұғалімдерін даярлаудың әдіснамалық тұғырларын негіздеуде жетекші теориялық бағдар ретінде қабылданады.

 «Әдіснамалық тұғыр алға қойылған зерттеу міндеттерін шешудің негізгі жолы, ол шешімдердің бағыты мен стратегиясын ашып береді» деп Г.Б. Исабекованың ұсынған тұжырымы әдіснамалық тұғырдың зерттеудің теориялық және практикалық деңгейлерін өзара байланыстырып, алынған нәтижелердің ғылыми негізділігін қамтамасыз ететін басты фактор екенін дәлелдейді [25; 6. 76].
Қ.Б. Жанадилова өз еңбектерінде жүйе мағынасын: «Өзара байланыста қарым-қатынаста болатын және белгілі бір тұтастықты, бірлікті  туғызатын  элементтердің  жиынтығы. Негізінен,  жүйелілік  тұғыр педагогикалық  құбылыстарды  олардың  өзара  байланысы  түрінде  қарастыруға  бағдарлайды», деп түсіндіреді [145].  Бұл біздің пайымдауымызша, жүйелілік тұғырдың педагогикалық құбылыстарды жеке дара емес, олардың өзара байланысы мен бірлігінде қарастыруға мүмкіндік беретінін айғақтайды.
Осы бөлімде болашақ бастауыш сынып мұғалімдерін үш тілді, көпмәдениетті орта жағдайында даярлауға қатысты жетекші әдіснамалық тұғырлар мен ұстанымдар талданады. Атап айтқанда, жүйелік, коммуникативтік, интегративтік, іс-әрекеттік тұғырлардың мазмұны ашылып, олардың сабақтастык, интеграциялау, көптілділік, рефлексиялық  ұстанымдармен өзара байланысы қарастырылады. 

Жүйелік тұғыр Қазақстан және Ресей білім беру стандарттарының жаңа буынында бекітілген негізгі педагогикалық тұғырлардың бірі мәнінде қарастырылады. Зерттеушілер (В.П. Кузьмина [146]., В.Н.Садовский [147], және т.б.) бұл тәсілдің мәнін оқытуды белсенді іс-әрекет арқылы ұйымдастырып, білім мазмұнын жүйелі құрылым ретінде қарастыруымен түсіндіреді. Яғни, жүйелік тұғыр білім беру мазмұнын жеке элементтер жиынтығы емес, мақсат( мазмұн( әдіс (нәтиже байланысындағы тұтас жүйе ретінде жобалауға бағыттайды. 

Жүйелік тұғырды үш тілді білім мазмұнын интеграциялау негізінде болашақ бастауыш сынып мұғалімдерін даярлауға қолдану даярлау үдерісін тұтас, мақсатты және кезеңдік жүйе ретінде ұйымдастырудың ғылыми- әдіснамалық негізі болып табылады. Жүйелік тұғыр педагогикалық әдебиеттерде жетекші тұғырлардың бірі ретінде қарастырылып, оқытуды белсенді іс-әрекет арқылы ұйымдастыруды және білім мазмұнын жүйелік құрылым ретінде жобалауды көздейді. Яғни, білім мазмұны жеке компоненттердің механикалық қосындысы cипатында емес, мақсат( мазмұн( әдіс (нәтиже байланысындағы біртұтас жүйе қызметінде түсіндіріледі.

Осы бағыттағы К.С. Құдайбергенованың еңбектерінде жүйенің құрылымын екі құрамдас бөлікте ашу ұсынылады: (1) жүйеге кіру және шығу элементтері, сыртқы ортамен байланыс; (2) ішкі элементтердің өзара байланысқан компоненттер жиынтығы. Бұл тұжырым үш тілді мұғалім даярлау үдерісін жобалауда ерекше мәнге ие. Өйткені даярлау жүйесінде «кіру» бөлігінде студенттің бастапқы тілдік және пәндік дайындығы, «ішкі үдерісте» тілдік-пәндік-әдістемелік даярлықтың ықпалдасу тетіктері, ал «шығу» бөлігінде кәсіби құзыреттіліктердің қалыптасу нәтижелері бірізді қарастырылуы тиіс [148].

Жүйелік тұғырдың мазмұнын нақтылауда Г.К. Тулеуова және авторлық топтың зерттеуінде «жүйе» ұғымы мен жүйелік тұғырдың құрылымдық логикасы кеңейтіледі. Авторлар «жүйелілік тұғырды» кез келген объектіні шығысқа (мақсат/нәтиже), кіріске (ресурс), сыртқы ортамен байланысқа, кері байланысқа және өзара байланысты элементтер жиынтығына ие күрделі жүйе ретінде қарастыру формасы деп түсіндіреді [149].

Сонымен қатар жүйелік тұғыр табиғатта, қоғамда, ойлауда болатын үдерістерді зерттеуде таным мен диалектика теориясын қолданудың әдіснамалық формасы ретінде сипатталады. Бұл түсіндіру педагогикалық даярлықтың ішкі логикасын айқындауда маңызды: жүйе мақсатсыз және кері байланыссыз нәтижеге жеткізбейді; ал компоненттер өзара ықпалдаспаса, жоспарланған нәтижеге жету мүмкін болмайды.

Осы тұжырымға сүйене отырып, үш тілді мұғалім даярлау үдерісінде жүйелік тұғыр мынадай міндеттерді шешуге бағдар береді:

- даярлау жүйесіне енетін элементтерді (тілдік даярлық, пәндік даярлық, әдістемелік даярлық, практика, бағалау) нақтылау;

- осы элементтердің ішкі байланысы мен тәуелділігін анықтап, даярлаудың құрылымын жобалау;

- жүйенің функцияларын (оқыту, дамыту, бағалау, рефлексия, кәсіби бейімдеу) айқындау;

- даярлаудың стратегиялық мақсаттарын нақтылап, нәтижеге бағдарланған көрсеткіштерді белгілеу;

- жүйенің жұмыс істеуіне қажетті ресурстарды (әдістемелік, цифрлык, тілдік орта, практика базасы) есепке алу;

- интеграцияның сапалық нәтижесін анықтау (тілдік пәндік-әдістемелік бірліктің қалыптасуы).

Бұл жерде жүйелік талдаудың кеңейтілген аспектілері үш тілді мұғалім даярлау үдерісін жобалау – іске асыру – бағалау циклінде ғылыми негіздеуге мүмкіндік береді.

Сондай-ақ жүйелік тұғырдың аналитикалық және синтетикалық формалары (біріншісінде бүтінді ішкі элементтерге бөлу; екіншісінде элементтерді қайта біріктіру арқылы тұтастыққа келтіру) даярлау мазмұнын кұрылымдауда ерекше маңызды: алдымен тілдік, пәндік, әдістемелік компоненттер жеке айқындалып, кейін олардың өзара ықпалдасу моделі біртұтас нәтижеге бағытталады.

Осыған сәйкес оқу нәтижелерін бағалау да жүйелік тұғыр логикасында әрекеттік сипатта ұйымдастырылуы тиіс. Яғни меңгерілген білім мен дағдылар тек теориялық білім көлемімен емес, нақты кәсіби тапсырмаларды орындау сапасы арқылы анықталады: үш тілде сабақ жоспарын құрастыру, пәндік мазмұнды тілдік деңгейге бейімдеу, оқыту үдерісінде көптілді коммуникация жүргізу, бағалау мен кері байланыс беру, рефлексия жасау. Бұл талаптар білім мазмұнын нәтижеге бағдарлауды қамтамасыз етіп, құзыреттілікке негізделген даярлаудың логикасымен үйлеседі.

Үш тілді даярлық контекстінде жүйелік тұғырдың қолданбалы мәні даярлау үдерісін CEFR деңгейлерімен сабақтастыра отырып кезеңдік модельдеуге мүмкіндік беруінде. Даярлау үдерісін «жүйеге кіру(мазмұндық іске асыру (жағдай туғызу) (жүйеден шығу» кезеңдері арқылы жобалау:

- студенттің бастапқы тілдік даярлық деңгейін айқындауға және оны мақсатты деңгейге жеткізуге;

- кәсіби-педагогикалық мазмұн аясында көптілді коммуникацияны қалыптастыруға;

- пәндік және әдістемелік әрекеттерді үш тілде ұйымдастыруға дайындық нәтижелерін жүйелі бағалауға әдіснамалық негіз қалайды.

[image: image2.png].)Kyﬁeneﬂ Y

yrringi Oimim

.)I(\ﬁf‘xere Kipy Ma3MYHBIH
Ma3MyHBI MHTerpanysay
- ywrringi 6imim b 1C XKY31HE
Ma3MYHBIH achIpa anaThliH
MHTErpanusiay JlaubIH MaMaH
k . . . BIH 9JlicTeMeciH
yiiere Kipyui icke ackipy;

-Tingik AasApIBIKTBIH
NMOHAIK ~ Ma3MyHMeH
JKETKITKTI JieHreiine
KipikTipinMeyi




Сурет 3 - Үш тілді даярлық контекстінде жүйелік тұғыр

Демек, жүйелік тұғыр болашақ бастауыш сынып мұғалімдерін үш тілді білім мазмұнын интеграциялау негізінде даярлау үдерісін мақсатты, кезеңдік және нәтижеге бағдарланған тұтас педагогикалық жүйе ретінде қарастыруға мүмкіндік береді.

Нәтежесінде жүйелік тұғыр мұғалім даярлауда оқу мазмұнын құрылымдау, тілдік даярлықты пәндік және әдістемелік даярлықпен ықпалдастыру, кері байланыс пен бағалауды жүйелеу арқылы даярлау жүйесінің нәтижелілігін арттыруды талап етеді. Бұл талаптардың орындалуы үш тілді білім мазмұнын интеграциялау негізінде мұғалім даярлауда әдіснамалық іргетасын күшейтіп, оны өзге тұғырлармен (коммуникативтік, іс- әрекеттік, интегративтік) бірлікте тұтас әдіснамалық жүйе ретінде негіздеуге мүмкіндік береді.

Үш тілді білім мазмұнын интеграциялау жағдайында болашақ бастауыш сынып мұғалімін даярлаудың басты нәтижелерінің бірі - тілдерді тек білім ретінде меңгерту емес, оларды кәсіби-коммуникативтік әрекет құралы cипатын қалыптастыру. Осы міндетті жүзеге асыруда коммуникативтік тұғыр жетекші орын алады.

Коммуникативтік тұғырдың мәні –  тілдік бірліктерді үйретуді сөйлеу әрекетінің нақты жағдаяттарымен ұштастырып, білім алушыны қарым- қатынастың белсенді субъектісі ретінде дамыту. Бұл тұғыр тілдің әлеуметтік табиғатын және оның негізгі қызметі қарым-қатынас екенін алдыңғы орынға қояды.

Коммуникативтік тұғырдың теориялық негіздері сөйлеу әрекеті, коммуникативтік құзыреттілік және мәдениетаралық қатынас мәселелерін зерттеген ғалымдардың еңбектерінде, атап айтқанда, D. Hymes [150], Е.И. Пассов [151], О.Я. Гойхман мен Т.М. Надеина [152] және т.б. айқындалады. D. Hymes ұсынған «коммуникативтік құзыреттілік» ұғымы тілдік білімнің әлеуметтік-мәдени контекстпен байланысын күшейтіп, тіл үйретудің мақсатын сөйлеу әрекетінде тілдік құралдарды орынды қолдануға бағыттайды. Бұл үш тілді білім беру кеңістігінде тілдерді меңгерту «оқыту пәні» ретінде ғана емес, оқу-тәрбие үдерісін ұйымдастырудың құралы ретінде де қарастырылуы қажет деген тұжырымды нығайтады.

Е.И. Пассов коммуникативтік тұғырды шет тілін меңгертуде тілдік формаларды жаттатудан гөрі, сол формаларды қарым-қатынас жағдайында қолдануға үйрету арқылы жүзеге асатын әдіснамалық жүйе ретінде сипаттайды. Бұл қағида үш тілді даярлық моделіне тікелей қатысты, себебі болашақ мұғалім үш тілде:

- оқу материалының мазмұнын түсіндіру;

- сұрақ қою және жауап алу;

- пікір айту және дәлелдеу;

- бағалау мен кері байланыс жүргізу сияқты педагогикалық коммуникацияны жүзеге асыра алуы тиіс [151; б.65].

Коммуникативтік тұғырдың практикалық көрінісі – оқу үдерісін «қарым- қатынас моделі» ретінде ұйымдастыру. Мұнда оқытушы тек ақпарат жеткізуші емес, тілдік қарым-қатынасты ұйымдастырушы және үйлестіруші ретінде әрекет етеді. Нәтижесінде студенттің сөйлесім әрекеті (тыңдалым-айтылым-оқылым-жазылым-тілдесім) кәсіби мазмұнмен байланыста дамиды. Үш тілді даярлықта бұл өте маңызды: болашақ мұғалімнің тілдік құзыреті кәсіби жағдайларда (сабақ әзірлеу, мәтінмен жұмыс, оқушының жауабын талдау, ата- анамен байланыс) іске қосылады [152;129].

Түйіндей келе, коммуникативтік тұғыр үш тілде кәсіби қызмет атқаруға бағытталған болашақ мұғалімнің негізгі коммуникативтік құзыреттіліктерін қалыптастырып, үш тілді білім мазмұнын интеграциялаудың әрекеттік бағыттарын қамтамасыз етеді.

Сондай-ақ үш тілді білім мазмұнын интеграциялау жағдайында мұғалім даярлау үдерісінің нәтижелілігі студенттің теориялық білімді меңгеруімен ғана өлшенбейді; негізгі өлшем сол білімді кәсіби әрекетте қолдана алу деңгейі. Осы себепті іс-әрекеттік тұғыр үш тілді даярлықтың әдіснамалық негіздерінің бірі ретінде қарастырылады.

Іс-әрекеттік тұғырдың мәні Л.С. Рубинштейн [153], А.Н. Леонтьев [154], Д.Б. Эльконин [155], П.Я. Гальперин [156] еңбектерінде тұлғаның дамуы әрекет арқылы жүзеге асатыны жөніндегі идеялармен түсіндіріледі. А.Н. Леонтьевтің «білім дайын күйде берілмейді, ол білім алушының белсенді іс-әрекеті барысында қалыптасады» деген ойы іс-әрекеттік тұғырдың өзегін құрайды. Бұл қағида үш тілді даярлықта ерекше мәнге ие: тілдерді меңгеру де, пәнді меңгерту әдістемесін игеру де тек әрекет барысында (қолдану, жоспарлау, модельдеу, талдау) тұрақты қалыптасады. 

Іс-әрекеттік тұғыр үш тілді даярлықта төмендегідей міндеттерді шешуге мүмкіндік береді:

- oқу әрекетінің субъектілігін қалыптастыру: болашақ мұғалім оқу үдерісінде мақсат қояды, жоспарлайды, орындау тәсілін таңдайды, нәтижесін бағалайды;

- кәсіби міндеттерді модельдеу: сабақ жоспарын құру, оқу тапсырмаларын әзірлеу, бағалау құралдарын таңдау сияқты әрекеттер үш тілде жүзеге асады;

- рефлексияны қамтамасыз ету: студент өз әрекетін талдап, қателерін түзетіп, кәсіби шешім қабылдауды үйренеді;

- тілдік әрекетті шынайы педагогикалық жағдаятпен байланыстыру: тіл үйрену «жаттау» деңгейінде емес, кәсіби коммуникацияда қолдану арқылы іске асады.

Бұл тұғырдың тиімділігі «іс-әрекет арқылы оқыту» (learning by doing) қағидасымен де түсіндіріледі. Үш тілде білім беру жағдайында студент тек тілдік материалды меңгеріп қоймай, оны сабақтың құрылымында қолдана отырып тапсырма орындайды, түсіндіреді, сұрақ қояды, кері байланыс жасайды, нәтижені бағалайды. Мұндай әрекеттер жүйелі ұйымдастырылғанда ғана үш тілді даярлықтың нәтижесі нақты көрінеді.

Іс-әрекеттік тұғыр болашақ бастауыш сынып мұғалімін үш тілді білім мазмұнын интеграциялау жағдайында кәсіби әрекетке дайындаудың нақты кұралы ретінде қызмет етеді, өйткені ол тілдік және пәндік білімді практикалық міндеттер арқылы тұрақтандырады.

Үш тілді білім мазмұнын интеграциялау ұстанымының табиғатының өзі интеграция идеясын әдіснамалық деңгейде негіздеуді талап етеді. Сондықтан интегративтік тұғыр осы бөлімнің жетекші тұғырларының бірі болып табылады.

М.А. Данилов [157], М.Н. Скаткин [158] және т.б.) еңбектерінде интегративтік тұғыр дидактикада пәнаралық байланыстар мен кіріктіріп оқытудың теориялық негіздері арқылы зерттелетінін айтады. Интеграцияның педагогикалық мәні оқу мазмұнын іріктеуде және ұйымдастыруда пәндер арасындағы ортақ ұғымдарды, заңдылықтарды, құндылықтарды біріктіріп, білімнің тұтастығын қалыптастыруға бағытталады. Бұл бастауыш білім беруде ерекше маңызды, себебі бастауыш кезеңде оқу мазмұны оқушыға тұтас көріністе ұсынылған кезде ғана тиімді меңгеріледі.

И.А. Зимняя мен Е.В. Земцова интегративтік тұғырды кемінде бір ортақ белгісі арқылы біріктірілген объектілер мен үдерістерді тұтас қарастыруды көздейтін әдіснамалық ұстаным ретінде сипаттайды. Бұл анықтама үш тілді білім мазмұнына тікелей қатысты: мұнда «ортақ белгі» пәндік мазмұнның (content) және тілдік құралдардың (language) бірлікте жұмыс істеуі [159].

Г.Я. Гревцева және әріптестері интегративтік тұғырдың құрылымын үш компонент арқылы ашады [160]: 

- ұйымдастырушылық-әдістемелік компонент (әдістер мен технологияларды біріктіру)

- іс-әрекеттік-практикалық компонент (кәсіби әрекетті дамыту);

- теориялық-мазмұндық компонент (пән мазмұнын кіріктіру арқылы тұтастық қалыптастыру).

Бұл құрылым үш тілде білім беру жағдайында болашақ мұғалімді даярлауға толық сәйкес келеді: оқу үдерісінде тілдік, пәндік және әдістемелік мазмұн бір-бірін толықтырып, тұтас жүйе құрауы керек.

О.В. Борщева интегративтік тұғырды шет тілін оқытуда білім мазмұнын жаңғыртудың және оқыту тиімділігін арттырудың маңызды негізі ретінде қарастырады. Бұл пікір үш тілді даярлыққа қолданылғанда мынадай қорытынды береді: тіл - жеке объект емес, оқу мазмұнын меңгертудің құралы, ал пән мазмұны тілдік дамудың табиғи контексті. Демек, интегративтік тұғыр үш тілді білім мазмұнын жүзеге асыруда пәндік және тілдік компоненттердің өзара бірлігін ұйымдастырады [161].

Интегративтік тұғыр болашақ бастауыш сынып мұғалімін даярлауда үш тілді білім мазмұнын біріктіріп оқытудың теориялық және әдістемелік негізін қамтамасыз етеді; ол тілдік, пәндік және кәсіби-әдістемелік даярлықтың біртұтастығына ықпал етеді. 

Жоғарыда қарастырылған әдіснамалық тұғырлардың үш тілді білім мазмұнын интеграциялау үдерісінде нақты педагогикалық әрекетке айналуы оларды іске асыратын ұстанымдар жүйесі басшылыққа алынады. Осыған байланысты болашақ бастауыш сынып мұғалімдерін үш тілді білім мазмұнына даярлауда жетекші ұстанымдар ретінде сабақтастық, көптілділік, интеграциялық және рефлексиялылық ұстанымдарына арқау етіледі.

Сабақтастық ұстанымы оқу үдерісінің белгілі бір жүйе мен бірізділікке негізделе отырып ұйымдастырылуын көздейтін дидактикалық қағида. Бұл ұстанымға сәйкес кәсіби даярлық мазмұны логикалық тұрғыдан өзара байланысқан құрылымда түзіледі, ал алдыңғы оқу кезеңдерінде меңгерілген тілдік, пәндік және әдістемелік білімдер мен дағдылар келесі кезеңдегі кәсіби- бағдарланған оқу мазмұнын игерудің негізі ретінде зерттелінеді.

Педагогикалық ғылымда сабақтастық ұстанымының теориялық негіздері Ю.К. Бабанский [162], В.И. Загвязинский [163], В.А. Сластенин мен И.Ф. Иcаев [164], В.В. Краевский [165] және басқа да ғалымдардың еңбектерінде жан- жақты зерделенген. Аталған зерттеулерде сабақтастық оқыту мазмұны мен әдістерінің кезеңдік дамуын, білім алушылардың танымдық және кәсіби әрекетінің біртіндеп күрделенуін қамтамасыз ететін маңызды дидактикалық принцип ретінде сипатталады.

Үш тілді білім мазмұнын интеграциялау негізінде болашақ мұғалімді даярлауда сабақтастық ұстанымы «қарапайымнан күрделіге» қағидасы бойынша жүзеге асырылады. Алдымен болашақ педагогтің жалпы тілдік даярлығы мен базалық коммуникативтік біліктері қалыптастырылады, кейін бұл негіз пәндік мазмұнды үш тілде меңгертуге, ал одан әрі интеграцияланған сабақтарды жобалау мен өткізуге бағытталған кәсіби әрекеттермен толықтырылады. Мұндай тәсіл күрделі педагогикалық міндеттерді шешу үшін бастапқы тілдік және пәндік білімді алдын ала меңгерудің қажеттілігімен түсіндіріледі.

Сабақтастық ұстанымы болашақ мұғалімнің даярлығында тілдік даярлық, пәндік мазмұн және әдістемелік әрекеттің үздіксіз байланысын қамтамасыз етеді. Бұл ұстаным тек білім беру сатылары арасындағы формальды ауысумен шектелмей, жоғары оқу орнындағы оқу пәндерінің, модульдердің және педагогикалық практиканың өзара мазмұндық және әрекеттік сабақтастығы арқылы күнделікті іске асырылуы тиіс. Осы тұрғыда сабақтастық болашақ бастауыш сынып мұғалімінің үш тілде оқытуға даярлығын жүйелі қалыптастырудың негізгі шарты болып табылады.

Ғылыми әдебиеттерде сабақтастық ұстанымын іске асырудың негізгі жолдары ретінде:

- алдыңғы және жаңа оқу мазмұны арасындағы мазмұндық байланыстарды мақсатты түрде орнату;

- бұрын меңгерілген тілдік және пәндік білімді жаңа кәсіби жағдаяттарда қолдануға бағыттау;

- жаңа материалды интеграцияланған тапсырмалар арқылы бұрынғы біліммен ұштастыра дамыту;

- қайталауды салыстыру, талдау және қайта құрылымдау негізінде ұйымдастыру көрсетіледі.

Үш тілді білім мазмұнын интеграциялау жағдайында сабақтастық ұстанымы болашақ бастауыш сынып мұғалімдерін даярлауда төмендегідей кезеңдік логикамен жүзеге асырылады:

- тілдік негіз (қазақ, орыс, ағылшын тілдеріндегі лексикалық, грамматикалық және фонетикалық база);

- базалық коммуникативтік деңгей (тыңдалым, айтылым, оқылым, жазылымды оқу және педагогикалық жағдаяттарда қолдану);

- пәндік-дискурстық және мәдениетаралық деңгей (пәндік мәтіндермен жұмыс, терминологиялық аппаратты меңгеру, мәдениетаралық коммуникация);

- кәсіби-педагогикалық деңгей (үш тілді кіріктіріп оқытуға арналған сабақтар мен жобаларды құрастыру, әдістемелік шешімдер қабылдау, рефлексия).

Жоғарыда келтірілген зерттеулерді талдай келе, біз зерттеу жұмысымыздың мақсатына байланысты үш тілді білім мазмұнын интеграциялау негізінде болашақ бастауыш сынып мұғалімдерін даярлау үдерісінде сабақтастық ұстанымы жүйелік тұғырмен өзара бірлікте жүзеге асырылады деген қорытындыға келеміз. Берілген  ұстаным болашақ педагогтердің көптілді білім беру жағдайында кәсіби қызмет атқаруына қажетті пәндік-тілдік, коммуникативтік және әдістемелік құзыреттерінің кезең- кезеңімен, үздіксіз қалыптасуын қамтамасыз етеді. Нәтижесінде үш тілді білім мазмұнын кіріктіріп оқытудың тұтастығы сақталып, болашақ мұғалімдерді даярлау үдерісінің нәтижелілігі артады.

Көптілділік ұстанымы – үш тілді білім мазмұнын интеграциялау жағдайында болашақ бастауыш сынып мұғалімдерін даярлаудың мазмұнын, ұйымдастыру логикасын және күтілетін нәтижелерін айқындайтын негізгі дидактикалық қағидалардың бірі. Көрсетілген ұстаным білім беру үдерісінде бірнеше тілдің қатар қолданылуын ғана емес, тілдердің пәндік мазмұнмен және кәсіби-педагогикалық әрекетпен өзара кіріктірілуін қамтамасыз етуді көздейді.

Осы тұрғыда көптілділік болашақ мұғалімнің кәсіби даярлығын қалыптастырудың құрылымдық-мазмұндық негізі ретінде қарастырылады.

Қазақстан Республикасында жүзеге асырылып отырған тіл саясаты мемлекеттік тіл –  қазақ тілінің жетекші рөлін сақтай отырып, орыс және ағылшын тілдерін функционалдық деңгейде меңгертуді көздейді. Бұл талап болашақ бастауыш сынып мұғалімін көптілді және көпмәдениетті білім беру кеңістігінде кәсіби қызмет атқаруға даярлауды міндеттейді. Осыған байланысты көптілділік ұстанымы жоғары педагогикалық білім беру жүйесінде стратегиялық маңызға ие болып, болашақ мұғалімнің пәндік, тілдік және әдістемелік даярлығын кешенді түрде қалыптастыруды талап етеді.

Педагогикалық және психолингвистикалық зерттеулерде көптілді білім берудің теориялық-әдіснамалық негіздері кеңінен зерделенген. Ғалым Дж. Камминстің тілдердің өзара тәуелділігі (Common Underlying Proficiency) теориясы тіл білімінде елеулі ғылыми тұжырымдама болып табылады, онда білім алушының ана тілінде қалыптасқан академиялық дағдыларының екінші және үшінші тілдерді меңгеру барысында тиімді түрде ауысатынын ғылыми тұрғыда басшылыққа алынады [166]. Бұл қағида үш тілді білім мазмұн интеграциялау жағдайында тілдерді оқшау түрде қолдануға шектеу қою емес, керісінше, оларды саналы әрі мақсатты түрде пайдалану арқылы пәндік және тілдік нәтижелерді тереңдетуге болатынын көрсетеді.

Көптілді білім берудің мазмұндық және ұйымдастырушылық қырлары К.Бейкердің еңбектерінде жүйелі түрде қарастырылып, билингвалды және көптілді оқыту модельдерінің когнитивтік, әлеуметтік және академиялық әсерлері айқындалған. Ғалым ана тілін сақтай отырып, екінші және үшінші тілдерді меңгертудің білім алушының зияткерлік дамуына, академиялық жетістігіне және коммуникативтік икемділігіне оң ықпал ететінін негіздейді [51;б. 123]. Бұл тұжырымдар болашақ бастауыш сынып мұғалімдерін даярлауда көптілділікті кәсіби құзыреттіліктің маңызды құрамдас бөлігі ретінде қарастырудың қажеттілігін айқындайды. 

Көптілді білім берудің қазіргі кезеңдегі дамуы О. García мен L. Wei ұсынған транслингвизм (translanguaging) тұжырымдамасымен сипатталады. Берілген тұжырымдаманы дүниежүзі ғалымдарының пікірінше,  білім алушының барлық тілдік ресурстары біртұтас коммуникативтік жүйе ретінде қарастырылып, олар оқу мазмұнын түсіндіру, талдау және меңгеру барысында педагогикалық ресурс ретінде пайдаланылады [167]. Бұл тәсіл болашақ мұғалімнің пәндік мазмұнды үш тілде меңгертуде тілдік икемділікті кәсіби деңгейде қолдануына және білім алушылардың тілдік әлеуетін тиімді пайдалануға мүмкіндік береді.

Осындай ғылыми тұжырымдамалардың ортақ идеясы - бірнеше тілді бір мезгілде меңгеру білім алушының когнитивтік дамуына кедергі келтірмей, керісінше, оның танымдық мүмкіндіктерін кеңейтетіні және көпмәдениетті ортада табысты әлеуметтенуіне жағдай жасайтыны. Бұл идеялар үш тілді білім мазмұнын интеграциялау негізінде болашақ бастауыш сынып мұғалімдерін даярлаудың ғылыми негізділігін қамтамасыз етеді.

Қазақстан Республикасының тіл саясатын іске асыруға арналған бағдарламалық құжаттарында мемлекеттік тілдің жетекші рөлін сақтай отырып, орыс және ағылшын тілдерін меңгертудің сабақтастығы мен кіріктірілуі білім беру жүйесінің бәсекеге қабілеттілігін арттыру факторы ретінде белгіленген. Жоғары және жоғары оқу орнынан кейінгі білім берудің мемлекеттік жалпыға міндетті стандарттарында білім алушылардың коммуникативтік әрекеттерді жүзеге асыра алуына қойылатын талаптардың күтілетін оқу нәтижелері арқылы нақтылануы көптілділік ұстанымының нормативтік тұрғыдан бекітілгенін көрсетеді. 

Көптілділік ұстанымының практикалық іске асуы жоғары оқу орындарында оқу үдерісін бірнеше тілде ұйымдастыру, пәндерді шет тілінде оқыту, CLIL-әдіснамасын қолдану, көптілді білім беру бағдарламалары мен академиялық ұтқырлық мүмкіндіктерін жүзеге асыру арқылы көрініс табады. Бұл үдеріс болашақ бастауыш сынып мұғалімінің пәндік мазмұнды әртүрлі тілдік контексте меңгертуге, оқу-тәрбие үдерісін көптілді ортаға бейімдеп ұйымдастыруға даярлығын қалыптастырады.

Сонымен қатар көптілділік ұстанымын жүзеге асыруда ана тілінің толыққанды қалыптасуын сақтау маңызды әдіснамалық талап болып табылады.

Үш тілді оқыту бір тілді екіншісінің есебінен ығыстыруды емес, тілдерді өзара байланыста, бірін-бірі толықтыра отырып меңгертуді көздейді. Осыған сәйкес қазақ тілі - ұлттық бірегейлікті қалыптастырудың негізгі құралы, орыс тілі ұлтаралық қарым-қатынас пен ғылыми ақпарат тілі, ағылшын тілі жаһандық коммуникация мен академиялық интеграция тілі ретінде функционалдық тұрғыдан айқындалады.

Түйіндей келе, көптілділік ұстанымы үш тілді білім мазмұнын интеграциялау негізінде болашақ бастауыш сынып мұғалімдерін даярлаудың әдіснамалық және басты арқауы болып табылады. Бұл ұстаным сабақтастық, интеграциялау және іс-әрекеттік ұстанымдармен өзара бірлікте іске асқан жағдайда ғана болашақ педагогтің көптілді білім беру жағдайында кәсіби қызмет атқаруға дайын, пәндік-тілдік және мәдениетаралық құзыреттері қалыптасқан маман ретінде даярлануын қамтамасыз етеді.

Интеграциялық ұстаным –  болашақ бастауыш сынып мұғалімдерін даярлау үдерісінде оқу мазмұнын, оқу пәндерін, тілдерді, білім, білік және дағдыларды өзара тығыз байланыста қарастырып, оларды біртұтас педагогикалық жүйе ретінде ұйымдастыруды көздейтін жетекші дидактикалық қағида. Бұл ұстаным білім мазмұнын фрагменттелген түрде меңгертуден бас тартып, пәндік және тілдік компоненттердің өзара кірігуі негізінде білім алушының тұтас ғылыми дүниетанымын қалыптастыруға бағытталады.

Педагогика ғылымында интеграциялық ұстанымның теориялық негіздері А.Т. Чакликова [168], Л.В. Редин [169], О.В. Ощепкова мен Ю.В. Благов [170] және басқа да ғалымдардың еңбектерінде қарастырылып, оқыту үдерісін оңтайландыруда пәнаралық байланыстар мен интеграцияның дидактикалық әлеуеті дәлелденген. Көрсетілген зерттеулерде интеграция оқу мазмұнын құрылымдаудың тиімді тәсілі ретінде сипатталып, білім алушылардың оқу- танымдық әрекетін белсендіруге және білім нәтижелерінің сапасын арттыруға мүмкіндік беретін құрал ретінде айқындалады.

Үш тілді білім мазмұнын интеграциялау жағдайында интеграциялық ұстаным болашақ бастауыш сынып мұғалімінің пәндік, тілдік және әдістемелік даярлығын біртұтас жүйе cипатында орнығуын қамтамасыз етеді. Бұл ұстаным оқу пәндері арасындағы мазмұндық, әдістемелік және нәтижелік сабақтастықты сақтауға, пәндік білімді бірнеше тілдік контексте меңгертуге және оны әртүрлі педагогикалық жағдаяттарда қолдануға бағыттайды. Нәтижесінде болашақ мұғалімде білімді кешенді қолдану, пәнаралық байланыстарды анықтау және оларды оқу үдерісінде мақсатты түрде жүзеге асыру қабілеттері жетілдіріледі.

Интеграциялық ұстаным – болашақ бастауыш сынып мұғалімдерін даярлауда тілдік және пәндік мазмұнның өзара кірігуін қамтамасыз ете отырып, оқу-танымдық әрекеттің мағыналылығын арттырады. Пәндік мазмұнды үш тілде меңгерту білім алушылардың шет тілін оқшау объект ретінде емес, нақты пәндік және кәсіби міндеттерді шешудің құралы ретінде қолдануына жағдай жасайды. Бұл өз кезегінде функционалдық пәндік-тілдік құзыреттіліктің қалыптасуына ықпал етеді.

Көптілді білім беру контексінде интеграциялық ұстаным коммуникативтік, когнитивтік және мәдениетаралық құзыреттіліктердің бірлікте дамуын қамтамасыз ететін әдіснамалық негіз санатында қарастырылады. Тілдік және пәндік мазмұнның кірігуі болашақ мұғалімнің оқу материалын әртүрлі мәдени және тілдік кеңістікте түсіндіруіне, салыстыруына және интерпретациялауына мүмкіндік береді. Бұл болашақ бастауыш сынып мұғалімінің көптілді сыныпта тиімді педагогикалық қарым-қатынас орнатуына қажетті кәсіби сапаларын қамтамасыз етеді.

Интеграциялық ұстанымның педагогикалық әлеуеті бастауыш сынып оқушыларының да оқу нәтижелерінен көрініс табады. Пәндік және тілдік мазмұнды кіріктіре оқыту арқылы білім алушылар оқу материалын терең әрі саналы меңгеріп, тілдік бірліктерді мағыналы оқу-танымдық жағдаяттарда қолдануға үйренеді. Бұл шеттілдік коммуникативтік біліктіліктің қалыптасуын жандандырып, білімнің функционалдық сипатын күшейтеді.

Нәтежесінде интеграциялық ұстаным үш тілді білім мазмұнын интеграциялау негізінде болашақ бастауыш сынып мұғалімдерін даярлауда маңызды әдіснамалық тірегі болып табылады. Аталған ұстаным оқу мазмұнын тұтастандыруды, пәнаралық және көптілді оқытуды ғылыми тұрғыда ұйымдастыруды қамтамасыз етіп, болашақ мұғалімнің пәндік-тілдік, коммуникативтік және мәдениетаралық құзыреттерін кешенді қалыптастыруына жағдай жасалынады.

Рефлексиялық ұстанымы – болашақ бастауыш сынып мұғалімдерін даярлау үдерісінде педагог пен білім алушының оқу-кәсіби іс-әрекетін саналы түрде талдауға, бағалауға және оны үздіксіз жетілдіруге бағытталған жетекші дидактикалық қағидалардың бірі. Бұл ұстаным оқыту мен тәрбиелеу нәтижелерін тек сыртқы бақылау арқылы емес, педагогтің кәсіби өзін-өзі талдауы мен білім алушының метатанымдық әрекеті негізінде жетілдіруді көздейді.

Рефлексия ұғымы философиядағы «өзіндік сана» категориясынан бастау алады және педагогика ғылымында тұлғаның өз әрекетін, тәжірибесін, сонымен қатар сол әрекеттің нәтижелерін саналы түрде зерделеуі ретінде  карастырылады. Осы тұрғыда рефлексиялылық ұстаным мұғалімнің кәсіби кызметін жетілдірудің ішкі механизмі ретінде танылады. Л.С.Выготскийдің мәдени-тарихи даму теориясында рефлексия тұлғаның жоғары психикалық функцияларының қалыптасуымен байланыстырылып, оқу әрекетінің саналы кұрылымдануының маңызды шарты ретінде сипатталады. Ал С.Л. Рубинштейн [153; б.65] мен А.Н. Леонтьев [154;б.223] еңбектерінде рефлексия іс-әрекет пен тұлға бірлігін камтамасыз ететін танымдық тетік ретінде  зерделенеді.

Болашақ бастауыш сынып мұғалімінің рефлексиялық мәдениеті оның педагогикалық шешім қабылдауына, әдістемелік таңдауларына және оқу-тәрбие үдерісінің сапасына тікелей ықпал етеді. Педагогтың рефлексиялык ұстанымы кәсіби іс-әрекетті жүйелі түрде талдау, оқыту нәтижелерін бағалау және алынған деректер негізінде педагогикалык үдерісті түзетуге дайын болуымен сипатталады. Рефлексияға бейім мұғалім оқу жетістіктері мен қиындықтарды сыртқы жағдайлармен ғана байланыстырмай, ең алдымен өзінің әдістемелік әрекеттерінің тиімділігін, қолданылған тәсілдердің білім алушыға ықпалын саралайды. Мұндай көзкарас кәсіби өзін-өзі дамытуға бағытталған саналы педагогикалық позицияның қалыптасуына негіз болады.

Педагогика ғылымында рефлексиялық қабілет мұғалімнің кәсіби өсуінің өзегі ретінде кеңінен танылады. Д.Б. Эльконин [155; б.323] мен В.В.Давыдовтың [171] дамытушы оқыту теориясында рефлексия оқу әрекетінің құрылымдық компоненті ретінде айқындалып, білім алушының өз әрекетін бағалауы мен оқу міндетін саналы түсінуі танымдық дамудың басты шарты екені дәлелденген. Бұл қағида болашақ мұғалімдерді даярлау барысында оқу-кәсіби әрекетті саналы ұйымдастырудың әдіснамалық негізінде құрылымдалады.

Рефлексиялық ұстаным білім алушының оқу әрекетінде де маңызды орын алады. Үш тілді білім мазмұнын интеграциялау жағдайында білім алушы тек пәндік және тілдік білімді меңгерумен шектелмей, өзінің оқу жетістіктерін, түсіну деңгейін және кездескен киындыктарын саналы түрде бағалауға үйренуі тиіс. Ж. Пиаже енбектерінде көрсетілгендей, өзін-өзі бақылау мен өзін-өзі бағалау дағдылары білім алушының танымдык дербестігін арттырады [172]. Бұл үш тілді білім беру жағдайында білім алушының оқу үдерісіне субъект ретінде  қатысуын қамтамасыз етіп, оқу әрекетіне жауапкершілікпен карауына жағдай жасайды .

Қазіргі педагогикалық жоғары оқу орындарында рефлексиялық ұстаным болашақ мұғалімдерді даярлаудың маңызды құрамдас бөлігі ретінде қарастырылады. Оқу үдерісінде болашақ мұғалімдердің кәсіби іс-әрекетін талдауға бағытталған тапсырмалар (өзін-өзі талдау, рефлексиялық күнделік, педагогикалык жағдаяттарды саралау) жүйелі түрде қолданылады. Бұл үдерісте Д. Шон ұсынған «рефлективті практик» тұжырымдамасы, сондай-ақ А.В.Карповтың рефлексивтілік деңгейін зерттеуге арналған еңбектері теориялық және практикалық негіз ретінде пайдаланылады. Аталған авторлар рефлексияны педагогтің кәсіби әрекетін саналы түрде қайта құрудың шешуші факторы ретінде қарастырады [173]. 

Үш тілді және көпмәдениетті білім беру ортасында рефлексиялық ұстанымының маңызы одан әрі арта түседі. Әртүрлі тілдік деңгейдегі және мәдени тәжірибедегі білім алушылармен жұмыс барысында педагог қолданылатын әдістердің тиімділігін үздіксіз саралап, тілдік және мәдени туындайтын ерекшеліктерді ескере отырып, оқу үдерісін бейімдеуге тиіс. Мұндай жағдайда мәдениетаралық коммуникацияда педагогке рефлексия қиындықтарды талдауға және оларды кәсіби тұрғыда шешуге мүмкіндік береді [174].

Жалпы алғанда, рефлексиялық ұстанымы үш тілді білім мазмұнын интеграциялау негізінде болашақ бастауыш сынып мұғалімдерін даярлаудың барлық әдіснамалық тұғырлары мен ұстанымдарын өзара байланыстыратын мета-қағида ретінде қарастырылады. Сондықтан болашақ бастауыш сынып мұғалімінің кәсіби қалыптасуында рефлексиялық мәдениетті қалыптастыру стратегиялық маңызға ие негізгі басымдықтардың бірі.

Жоғарыда талданған әдіснамалық тұғырлар мен ұстанымдар өзара тығыз байланыста болып, бірін-бірі толықтыра отырып, үш тілді білім мазмұнын интеграциялау негізінде болашақ бастауыш сынып мұғалімдерін даярлаудың біртұтас әдіснамалық негізінен әзірленеді.

Ұсынылған тұғырлар мен ұстанымдардың даярлық үдерісіне ықпалын операционалдық тұрғыдан нақтылау, яғни олардың «қалай әсер ететіні» және «қалай бағаланатыны» мәселелерін айқындау зерттеудің әдіснамалық негізділігін және ғылыми дәлдігін арттырады. Осы мақсатта әрбір тұғыр мен ұстанымның теориялық-функционалдық мәні; болашақ бастауыш сынып мұғалімдерінің кәсіби даярлығына ықпалы; үш тілді білім мазмұнын интеграциялау жағдайындағы жобалау және іске асыру шешімдеріне әсері жүйелі түрде сараланды. Үш тілді білім мазмұнын интеграциялау жағдайында болашақ бастауыш сынып мұғалімдерінің кәсіби даярлығын жүзеге асырудың әдіснамалық негіздері төмендегі кестеде жинақталып берілген. 
Кесте 3 – Үш тілді білім мазмұнын интеграциялау негізінде болашақ бастауыш сынып мұғалімдерінің кәсіби даярлығын қамтамасыз ететін әдіснамалық тұғырлар мен ұстанымдар
	Тұғыр/ ұстаным
	Теориялық-функционалдық мәні 
	Болашақ мұғалім даярлығына әсері 
	Үштілді мазмұнды интеграциялауға әсері 
	Зерттеген ғалымдар 

	1
	2
	3
	4
	5

	Жүйелік- тұғыр
	Білімді жүйе ретінде құру және оны игертуді талап етеді.
	Сабақ құрылымын мақсат–әрекет–нәтиже–бағалау тізбегімен жобалау; белсенді
	Үштілді мазмұнды кезең-кезеңімен (қарапайымнан күрделіге), логикалық 
	Афанасьева В.Г., Кедрова Б.М., Кузьмина В.П., Садовского В.Н., Огурцова А.П.,


3 – кестенің  жалғасы

	1
	2
	3
	4
	5

	
	
	 әдістерді (жоба, зерттеу, тапсырмалар) қолдану шеберлігі қалыптасады.
	сабақтастықта және құрылымдық бірізділікте меңгеруге мүмкіндік береді.
	 Юдина Э.Г, Құдайбергенова т.б.

	Интегративтік тұғыр
	Пәнаралық және тіл-пән кіріктірілуі арқылы әлемді тұтас ұғынуды қамтамасыз етеді.
	Интеграцияланған жоспарлау, модуль/тақырыптық блок құру, пәнаралық байланыстарды дәлелді орнату қабілеті дамиды. 


	Үш тілде ортақ тақырыптық желі, бір ұғымды үш тілде меңгерту, терминологиялық үйлестіру, пәндер бойынша кіріктірілген тапсырмалар жүйеленеді.
	М.А. Данилов, И.Г. Огородников, М.Н. Скаткин О.Г. Гилязова, Э.В. Иванова, Ю.М. Колягин, И.В. Кошкина, В.Н. Лямина т.б.

	Коммуникативтік тұғыр
	Тілді мәдениетпен бірлікте меңгерту және мәдениетаралық қарым-қатынасқа даярлау.
	Мәдениетаралық сезімталдық, тілдік этикет, көпмәдениетті сыныпта коммуникация мен медиация жүргізу дағдылары қалыптасады.
	Үш тілдің пәндік тілдік контекстімен ұштастырып, салыстырмалы талдау (дискурс) енгізіледі.
	Б.Г.Ананьев, Д. Хаймс,  Е. И. Пассов Т.О.Балықбаев, С.М.Жақыпов,Т.М.Шалғынбаев және т.б.

	Сабақтастық ұстанымы
	Білімді спиральды, деңгейлеп дамыту; алдыңғы білім жаңа мазмұнға тірек болады, lifelong education
	Вертикальды жоспарлау, өтпелі кезеңдерді (1→2 тіл, пән тілі ауысуы) жұмсақ басқару дағдысы қалыптасады.
	Термин/ұғымдардың сатылы енгізілуі; тілдік қолдаудың біртіндеп азаюы; мазмұн күрделілігінің басқарылатын өсуі қамтамасыз етіледі.
	Ю.К. Бабанский, В.И. Загвязинский, И.Ф. Исаев, В.В. Краевский, Ю.А. Кустов, И.Я. Лернер

	Интеграциялау ұстанымы
	Мазмұнның бөлшектенуін азайтып, білімнің тұтастығын және пәнаралық байланысын күшейтеді.
	Оқу бағдарламасын «тақырып–мақсат–нәтиже» бірлігімен үйлестіру; пән мұғалімдерімен командалық жоспарлау мәдениеті дамиды.
	Бір модульде пәндік + тілдік мақсаттарды қатар қою; ортақ критерийлермен бағалау; кіріктірілген сабақ/жоба форматы орнығады.
	В.С. Безрукова, Ю. Бабанский,  Н.Федорова, Л.В. Редин, О.В. Ощепкова, Ю.В. Благов т.б.

	Көптілділік ұстанымы
	Тілдерді білім мазмұнымен бірге дамыту, тілдер арасында трансферге 
	Мұғалімнің академиялық тілі, терминмен жұмыс, көптілді сынып 
	Қазақ–орыс–ағылшын тілдерінде функционалдық қолданым: пән тілін жоспарлау, 
	Жетписбаева Б.А., Аязбаева С.С. Сырымбетова Л.

Шункеева С.А.,


3 – кестенің  жалғасы

	1
	2
	3
	4
	5

	
	жағдай жасау.
	менеджменті, тілдік қолдау стратегиялары күшейеді.
	билингвалды/трилингвалды ресурстар, код-ауысымды мақсатты қолдану.
	 Есимгалиева Т. М.т.б. Джим Камминс, К. Бейкер т.б.



	Рефлексиялылық ұстанымы
	Оқу мен оқыту сапасын үздіксіз жақсартудың ішкі механизмі: өзін-өзі талдау және метатаным.
	Мұғалімнің кәсіби өсу траекториясы, дәлелге сүйенген шешім қабылдау (data-informed) қалыптасады.
	Үш тілде қиындықты анықтау (тілдік/пәндік), түзету стратегияларын таңдау, бағалау деректерін талдау мәдениеті орнығады.
	В.В.Давыдов,  Шаров А.С., Голицын Г.А. Карпов А.В. т.б.


Кестеде жүйелік, интегративтік және коммуникативтік тұғырлар, сондай-ақ сабақтастық, интеграциялау, көптілділік және рефлексиялылык ұстанымдары болашақ бастауыш сынып мұғалімдерінің кәсіби даярлығын қамтамасыз ететін тұтас әдіснамалық негіз ретінде жүйеленді. Әрбір тұғыр мен ұстанымның теориялық-функционалдық мазмұны, кәсіби даярлық үдерісіндегі орны және үш тілді білім мазмұнын интеграциялаудағы рөлі өзара байланыста айқындалды.

Жүргізілген теориялық талдау нәтижесінде үш тілді білім мазмұнын интеграциялау негізінде болашақ бастауыш сынып мұғалімдерін даярлау өзара сабақтасқан әдіснамалық тұғырлар мен ұстанымдар жүйесіне сүйенетіні анықталды. Аталған әдіснамалық негізді жоғары оқу орны жағдайында іске асыруға мүмкіндік беретін педагогикалық мүмкіндіктерді ғылыми тұрғыда сипаттау мәселелері келесі 2.2 «Үш тілді білім мазмұнын интеграциялау негізінде болашақ бастауыш сынып мұғалімдерін даярлаудың мүмкіндіктері» бөлімшесінде қарастырылады.

2.2 Үш тілді білім мазмұнын интеграциялау негізінде болашақ бастауыш сынып мұғалімдерін даярлаудың мүмкіндіктері
Бүгінгі таңда педагогика ғылымында үш тілді білім беру идеясының теориялық-әдіснамалық негіздері жеткілікті денгейде зерттелгенімен, оны болашақ бастауыш сынып мұғалімдерін даярлау үдерісінде мазмұндық тұрғыдан жүйелі түрде іске асыру мәселесі әлі де терең нақтылауды талап етеді. Әсіресе, көптілді білім беру жағдайында болашақ мұғалімнің кәсіби даярлығын қамтамасыз ететін пәндік, тілдік және әдістемелік даярлықтың өзара байланысын айқындайтын педагогикалық тетіктердің жеткілікті деңгейде сипатталмауы бұл мәселенің өзектілігін арттыра түседі.

Болашақ бастауыш сынып мұғалімдерін даярлау тәжірибесі тілдік білімді жеке пәндер аясында менгерту олардың көптілді ортада кәсіби қызмет атқаруға толыққанды даярлығын қамтамасыз етпейтінін көрсетеді. Осыған байланысты үш тілді білім мазмұнын болашақ мұғалімнің кәсіби коммуникативтік даярлығының құрамдас бөлігі ретінде қарастырып, пәндік білім мен тілдік даярлықты кіріктіре меңгертудің қажеттілігі туындайды. Бұл ұстаным болашақ бастауыш сынып мұғалімінің іс-әрекеттік даярлығын кәсіби-коммуникативтік қалыптастырудын маңызды алғышарты болып табылады.

Осы тұрғыда үш тілді білім мазмұнын интеграциялау негізінде болашақ бастауыш сынып мұғалімдерін даярлаудың педагогикалық мүмкіндіктерін айқындау зерттеудің маңызды бағыттарының бірі ретінде анықталады. Аталған мүмкіндіктер болашақ мұғалімнің үш тілді білім беру жағдайында пәндік мазмұнды меңгеруіне, оны кәсіби қызметінде қолдана алуына және көптілді ортада нәтижелі педагогикалық әрекет етуіне жағдай жасайды.

Үш тілді білім мазмұнын интеграциялау негізінде болашақ бастауыш сынып мұғалімдерін даярлаудың келесі негізгі мүмкіндіктері анықталды:

- үш тілді білім беру жағдайында пәндік және тілдік мазмұнды интеграциялап оқыту;

- ақпараттық технологиялар мен мультимодальді тәсілдер негізінде үш тілді білім мазмұнын интеграциялау; 

- scaffolding және task-based learning технологиялары негізінде болашақ мұғалімнің іс-әрекеттік даярлығын қалыптастыру;

- тілдердің функционалдық-қызметтік қолданылуы негізінде болашақ бастауыш сынып мұғалімінің коммуникативтік даярлығын дамыту.

Аталған мүмкіндіктер төменде болашақ бастауыш сынып мұғалімдерін даярлау үдерісі контексінде жүйелі түрде талданып қарастырылады. Соның ішінде үш тілді білім беру жағдайында пәндік және тілдік мазмұнды интеграциялап оқыту болашақ бастауыш сынып мұғалімдерін даярлаудың мазмұндық негізін айқындайтын жетекші мүмкіндіктердің бірі тұрғысында ерекшеленеді.

Үш тілді білім беру жағдайында пәндік және тілдік мазмұнды интеграциялау болашақ бастауыш сынып мұғалімдерін даярлаудың ұзақмерзімді әрі нәтижеге бағдарланған елеулі мүмкіндіктерінің бірі болып табылады. Бұл мүмкіндік болашақ педагогті пәндік білімді, тілдік құралдарды және оларды оқыту әдістемесін өзара оқшау меңгерген маман ғана емес, пәндік мазмұнды тіл арқылы меңгерте алатын, көптілді сыныпта оқу үдерісін тиімді жобалап, ұйымдастыра алатын кәсіби мұғалім ретінде қалыптастыруға бағытталады. Осы тұрғыдан алғанда, интеграция оқу мазмұнын тек «үш тілде қайталау» деңгейінде ұсынумен шектелмей, пәндік ұғымдардың қалыптасуын, тілдік дамуды және әдістемелік әрекетті біртұтас кәсіби жүйе ретінде біріктіруді көздейді.

Үш тілді білім беру контексінде пәндік мазмұн бір мезгілде бірнеше тілде ұсынылатындықтан, білім алушыларда пәндік ұғымды түсіну, оны тілдік тұрғыда дәл жеткізу және пәндік әрекетке көшіру барысында когнитивтік және тілдік қиындықтардың туындауы мүмкін. Осындай жағдайда пәндік және тілдік мазмұнды кіріктіре ұйымдастыру тиімді дидактикалық мүмкіндік ретінде көрінеді: пәндік мазмұн жетекші орын алып, тіл сол мазмұнды меңгертудің құралы кызметін атқарады, ал мұғалімнің әдістемелік әрекеті пәндік және тілдік мақсаттардың өзара байланысын алдын ала жобалауға негізделеді. Демек, интеграцияның мәні пәндік мазмұнды игерту үдерісінде тілдің қосымша элемент емес, білімді құрастыру мен танымдық әрекетті ұйымдастырудың негізгі тетігі ретінде қызмет етуінде.

Көрсетілген үдерістің теориялық-әдіснамалық өзегін Content-Based Instruction (СВІ) тұжырымдамасы құрайды. Мaría Luisa Carrió-Pastor және Begoña Bellés- Fortuño «Teaching Language and Content in Multicultural and Multilingual Classrooms: CLIL and EMI Approaches» еңбегінде ағылшын тілін оқытудың EFL ESP CLIL → ЕМІ бағытында дамығанын көрсетіп, осы эволюцияның логикалық жалғасы ретінде СВІ-ді аталған тәсілдердің ортақ әдіснамалық негізі ретінде қарастырады [175]. Бұл тұжырым СВІ тәсілінің «тілді тіл үшін оқыту» парадигмасынан «мазмұн арқылы тіл меңгерту» парадигмасына ауысуын айқындайды, яғни тіл пәндік мазмұнды меңгерудің дербес мақсаты ғана емес, оны меңгертудің негізгі құралына айналады.

СВІ ұғымының мазмұны П. М. Лайтбаунның еңбектерінде берілген анықтама арқылы нақтыланады: СВІ білім алушылардың академиялық мазмұнды өздері әлі толық меңгермеген тілде игеруін сипаттайтын кең ұғым [176]. Бұл анықтамада «оқыту тілі» мен «оқыту мазмұны» бір-бірін толықтырып, біртұтас педагогикалық үдерістің өзара байланысты компоненттері ретінде қарастырылады. Аталған ұстаным үш тілді білім берудің ішкі логикасымен үйлеседі, себебі бастауыш деңгейде пәндік ұғымдарды қалыптастыру тілдік қолдауды талап етеді, ал тілдік даму пәндік әрекетке кірігу арқылы жүзеге асады.

СВІ-дің тіл мен мазмұнды қатар меңгертудегі әлеуетін Дж. Ричардс пен    Т. Роджерс те негіздейді. Олардың пікірінше, Content-Based Instruction - екінші тілді оқытудың мазмұны білім алушылар меңгеретін пәндік материалдың айналасында ұйымдастырылатын оқыту тәсілі; нәтижесінде тілдік және пәндік мазмұн бір мезгілде меңгеріліп, өзара қолдап дамиды [177]. Авторлар СВІ-дің жүзеге асу формаларын тіл мұғалімінің пәндік мазмұнды оқытуы, тіл және пән мұғалімдерінің бірлескен курстарды жүргізуі немесе пән мұғалімінің ESL- English as Second Language (ағылшын тілі екінші тіл ретінде оқыту) білім алушыларға арналған курсты әзірлеуі арқылы іске асатынын көрсетеді. Бұл тұжырым үш тілді білім мазмұнын интеграциялау жағдайында болашақ бастауыш сынып мұғалімін даярлаудың тек әдістемелік емес, сонымен қатар ұйымдастырушылық және технологиялық негіздерін айқындайды.

Сонымен бірге үш тілді кіріктіріп оқытуда Content-Based Instruction (CBI) әдіснамалық платформа қызметін атқарғанымен, оның негізінде қалыптасқан ESP
- English as specific purposes (ағылшы тілі арнайы мақсатта), CLIL және ЕМІ тәсілдерінің қолданылу контексті мен педагогикалық қызметі әртүрлі. Олардың ортақ белгісі мазмұнға бағытталуы, яғни пәндік мазмұн жетекші рөл атқарып, тіл оны меңгертудің құралы ретінде қолданылады. Алайда ESP негізінен кәсіби және академиялық тілдік даярлықты қамтамасыз етуге бағытталса, CLIL пәндік және тілдік мақсаттарды тең дәрежеде кіріктіріп оқытуды көздейді, ал ЕМІ пәндік мазмұнды ағылшын тілінде меңгертуді қамтамасыз етеді.

Осы айырмашылықтарды ескеру үш тілді білім мазмұнын интеграциялаудың педагогикалық мүмкіндігін нақты айқындауға мүмкіндік береді. Атап айтқанда, бұл мүмкіндіктің іске асу тетігі үш тілді білім беру жағдайында пәндік және тілдік мазмұнды кіріктіріп оқытуға бағытталған CLIL технологиясын саналы түрде қолданумен тығыз байланысты. CLIL тәсілінің ерекшелігі оның көптілділікті дамытумен қатар, аймақтық және ұлттық тілдердің дербестігі мен өміршеңдігін сақтауды көздейтін еуропалық білім саясаты аясында ұсынылуында көрінеді. Eurydice желісінің талдамалық материалдарында CLIL тәсілінің тек тілдік нәтижелермен шектелмей, білім беру жүйесіндегі тілдік теңгерімді қамтамасыз етуге бағытталатыны көрсетіледі, ал Еуропалық комиссияның ресми құжаттарында мектептерде бір ғана емес, бірнеше тіл арқылы оқытуды дамыту қажеттілігі атап өтіледі [178].

Үш тілді білім беру жағдайында бұл ұстаным пәндік және тілдік мазмұнды интеграциялаудың бір тілдің үстемдігіне емес, тілдердің қызметтік жіктелуіне және педагогикалық мақсаттылыққа негізделуі тиіс екенін айқындайды. Осы тұрғыда Г. Қыдырбаеваның зерттеуінде пәндік және тілдік мазмұнды кіріктіре оқыту болашақ бастауыш сынып мұғалімдерін даярлаудың маңызды педагогикалық мүмкіндігі ретінде қарастырылады. Автор көптілді оқыту жағдайында пәндік мазмұнды меңгерту үдерісінің тілдік даярлықпен өзара байланыста жүзеге асуы қажеттігін атап көрсетеді [23; б. 45].

Зерттеуде пән мен тілдің кіріктірілуі білім алушылардың пәндік ұғымдарды меңгеруін жеңілдетуге және оқу мазмұнын көптілді ортада тиімді ұйымдастыруға мүмкіндік беретіні негізделеді. Бұл жағдайда тіл пәндік білімді меңгертудің дербес мақсаты ретінде емес, оқу мазмұнын игеруді қамтамасыз ететін кұрал ретінде қарастырылады. Осы үдерісте CLIL технологиясы пәндік мазмұн мен тілдік мақсаттарды бір мезгілде жүзеге асыруға мүмкіндік беретін педагогикалық тетік ретінде көрініс табады.

Осылайша, пәндік және тілдік мазмұнды кіріктіре оқыту, соның ішінде, CLIL технологиясын қолдану, үш тілді білім беру жағдайында оқу үдерісінің нәтижелілігін арттыруға және болашақ бастауыш сынып мұғалімдерінің көптілді ортада кәсіби қызметке даярлығын қамтамасыз етуге бағытталған тиімді педагогикалық мүмкіндік тұрғысынан сипатталады.

Жалпы алғанда, болашақ бастауыш сынып мұғалімдерін даярлауда Content-Based Instruction (CBI) пәндік мазмұнды тілдік дамумен бірлікте қарастыратын әмбебап әдіснамалық тұғыр ретінде айқындалады, ал ESP, CLIL және ЕМІ осы тұғырдың негізінде үш тілді кіріктіріп оқытудың өзара сабақтас педагогикалық тәсілдері ретінде қолданылады. Аталған тәсілдердің үйлесімді қолданылуы болашақ мұғалімнің пәндік, тілдік және әдістемелік даярлығын біртұтас кәсіби жүйе ретінде қалыптастыруға мүмкіндік береді.

Болашақ бастауыш сынып мұғалімдерін даярлау үдерісінде аталған тәсілдердің рөлі төмендегідей айқындалады:

- СВІ пәндік мазмұнды тілдік дамумен бірлікте меңгертудің әдіснамалық негізін қамтамасыз етіп, пәндік, тілдік және әдістемелік даярлықтың өзара байланысын күшейтеді;

- ESP болашақ мұғалімдердің кәсіби-академиялық тілдік даярлығын қалыптастырып, педагогика мен бастауыш білім беру саласына тән терминологияны және кәсіби-академиялық қатысымдық тілді игеруге жағдай жасайды;

- CLIL пәндік және тілдік мақсаттарды қатар жүзеге асыруға бағытталған негізгі педагогикалық тетік ретінде кіріктіріп оқыту дағдыларын қалыптастырады;
- ЕМІ болашақ мұғалімді халықаралық академиялық кеңістікке бейімдеуге бағытталған қосымша құрал ретінде ағылшын тіліндегі ғылыми және оқу-әдістемелік ақпаратпен жұмыс істеуді қамтамасыз етеді.

Сонымен қатар пәндік және тілдік мазмұнды интеграциялау мүмкіндігі болашақ бастауыш сынып мұғалімдерін үш тілде жай ғана «бөлек-бөлек сөйлейтін» маман ретінде емес, үш тілдің педагогикалық қызметін саналы түрде ажыратып, оқу мақсатына сәйкес қолдана алатын кәсіби педагог ретінде даярлауда көрінеді. Бұл үдерісте қазақ тілі пәндік ұғымдарды негізгі түсіндіру мен мәнді ұғындыру тілі ретінде қолданылып, орыс тілі теориялық салыстыруды, талдауды және метатілдік түсіндіруді қамтамасыз етеді, ал ағылшын тілі кәсіби-терминологиялық және академиялық бекітуге, сондай-ақ халықаралық ғылыми және оқу-әдістемелік ресурстармен жұмыс жүргізуге бағытталады. Осы тұрғыдан алғанда болашақ бастауыш сынып мұғалімдерін даярлау тілдерді механикалық алмастыруға емес, пәндік мазмұнды меңгертудің логикасына сай мақсатты тілдік үлестіруді жүзеге асыра алатын кәсіби- әдістемелік даярлықты қалыптастыруға бағдарланады.

Жоғарыда баяндалған тұжырымдарды қорыта келе, үш тілді білім беру жағдайында пәндік және тілдік мазмұнды интеграциялау үдерісінің іске асу механизмін кезеңдерге бөліп сипаттауға болады. Аталған механизмнің құрылымы 4-кестеде ұсынылған.

Кесте 4 – Үш тілді білім беру жағдайында пәндік және тілдік мазмұнды интеграциялау механизмі

	Кезеңдер
	Оқытушы-білім алушылардың әрекеті
	Қолданылатын тәсілдер мен құралдар
	Үш тілді интеграциялау ерекшелігі

	1
	2
	3
	4

	Мақсат қою 
	Пәндік оқу мақсаттарын айқындау; білім алушылардың тілдік деңгейін және тілдік қажеттіліктерін ескеру
	CBI қағидалары негізінде пәндік және тілдік мақсаттарды сәйкестендіру; бастапқы тілдік диагностика.
	Қазақ, орыс және ағылшын тілдерінің оқу үдерісіндегі қызметін алдын ала анықтау

	Мазмұнды жобалау
	Пәндік мазмұнды іріктеу; негізгі ұғымдар мен терминдерді нақтылау; тілдік тіректерді жоспарлау
	ESP негізіндегі терминологиялық минимум; кәсіби лексика; глоссарий; үлгі мәтіндер
	Пәндік ұғымдарды үш тілде терминологиялық тұрғыда сәйкестендіру


4 – кестенің жалғасы

	1
	2
	3
	4

	Сабақты кіріктіріп жоспарлау
	Пәндік және тілдік мақсаттарды бір сабақ құрылымында біріктіру; тапсырмаларды деңгейлеп әзірлеу
	CLIL қағидаларына негізделген сабақ жоспары; пәндік және тілдік тапсырмалардың өзара байланысы
	Бір сабақ аясында тілдердің оқу міндетіне сәйкес қолданылуы

	Іске асыру (оқыту)
	Пәндік мазмұнды тіл арқылы меңгерту; сөйлесім әрекетін ұйымдастыру; бірлескен оқу әрекетін жүргізу
	CBI және CLIL стратегиялары; мазмұнға бағытталған мәтіндер; тілдік қолдау 
	Тіл пәндік мазмұнды түсіндіру мен меңгертудің құралы ретінде қолданылады

	Академиялық кеңістікке бейімдеу
	Ағылшын тіліндегі оқу-әдістемелік және ғылыми материалдармен жұмыс жүргізу
	EMI элементтері; ағылшын тіліндегі мәтіндер, мақалалар, оқу материалдары
	Ағылшын тілі кәсіби-академиялық ақпаратты қабылдау және өңдеу тілі ретінде қолданылады

	Бағалау және рефлексия
	Пәндік нәтижелер мен тілдік ілгерілеуді қатар бағалау; оқу үдерісін талдау
	Пәндік және тілдік дескрипторлар; рефлексиялық тапсырмалар
	Үш тілде оқу нәтижелерін талдау және қорытындылау


Қорыта келе, үш тілді білім беру жағдайында пәндік және тілдік мазмұнды интеграциялау болашақ бастауыш сынып мұғалімдерін даярлауда пәндік мазмұн, тілдік құралдар және оқыту әдістемесінің өзара байланысына негізделген тиімді дидактикалық мүмкіндік болып табылады. Бұл мүмкіндік СВІ тұжырымдамасы арқылы теориялық тұрғыда негізделіп, ESP кәсіби тілдік даярлықты қамтамасыз етеді, CLIL пән мен тілді кіріктіріп оқытудың негізгі педагогикалық тетігі ретінде жүзеге асады, ал ЕМІ халықаралық академиялық кеңістікке бейімделуді қолдайтын толықтырушы құрал қызметін атқарады. Нәтижесінде болашақ мұғалім көптілді білім беру жағдайында пәнді тіл арқылы оқыта алатын, пәндік-тілдік-әдістемелік даярлығы біртұтас кәсіби жүйе ретінде қалыптасқан педагог болып даярланады.

Алайда мұндай даярлықты қамтамасыз ету үш тілді білім мазмұнын тек мазмұндық кіріктірумен шектелмей, оны меңгертудің тиімді құралдары мен тәсілдерін ғылыми негіздеуді талап етеді. Осы тұрғыда болашақ бастауыш сынып мұғалімдерін даярлау үдерісінде ақпараттық технологиялар мен мультимодальді тәсілдер арқылы үш тілді білім мазмұнын интеграциялау маңызды педагогикалық мүмкіндік ретінде айқындалады.

Үш тілді білім беру жағдайында оқыту мазмұны бір мезгілде бірнеше тілде ұсынылады, бұл өз кезегінде тілдік, когнитивтік және әдістемелік қиындықтардың туындауына алып келеді. Осы тұрғыда ақпараттық технологиялар мен мультимодальді тәсілдер үш тілді білім мазмұнын интеграциялаудың пәрменді дидактикалық мүмкіндігі ретінде қарастырылады. Аталған мүмкіндік оқу мазмұнын тек вербалды тіл арқылы емес, визуалды, графикалық, аудиовизуалды және интерактивті құралдар арқылы ұсынуға негізделеді. Мұндай тәсіл пәндік мазмұнды меңгеруде тілдік кедергілерді азайтып, білім алушылардың оқу әрекетін белсенді ұйымдастыруға жағдай жасайды.

Э. Солиевтің еңбектерінде жаңартылған білім беру жағдайында болашақ бастауыш сынып мұғалімдерін инновациялық қызметке даярлауда ақпараттық білім беру технологияларын енгізу негізгі дидактикалық мүмкіндік ретінде айқындалады [179]. Автордың пікірінше, заманауи технологиялар оқу үдерісін тиімді ұйымдастыруға, білім алушылардың дербестігін арттыруға және болашақ мұғалімнің инновациялық ойлауын қалыптастыруға ықпал етеді. Бұл тұжырым үш тілді білім мазмұнын интеграциялау жағдайында нақты педагогикалық мазмұнмен толығады: болашақ мұғалім ақпараттық және мультимодальді құралдарды пайдалану арқылы пәндік мазмұнды қазақ, орыс және ағылшын тілдерінде жүйелі түрде жоспарлауға, ұсынуға және әдістемелік тұрғыда негіздеуге үйренеді.

Ақпараттық технологиялар мен мультимодальді тәсілдер арқылы үш тілді білім мазмұнын интеграциялау мүмкіндігінің мәні пәндік мазмұн мен тілдік компоненттердің өзара сабақтастығын қамтамасыз етуде көрінеді. Бұл жағдайда тіл пәндік мазмұнды меңгерудің мақсаты емес, оны түсінуді қолдайтын және тереңдететін кұралға айналады. Мәселен, пәндік ұғымдар қазақ тілінде негізгі мазмұн ретінде ұсынылып, орыс тілінде логикалық талдау мен салыстыру жүзеге асырылады, ал ағылшын тілінде терминологиялық және академиялық бекіту жүргізіледі. Ақпараттық технологиялар осы үдерісті визуалды модельдер, интерактивті схемалар, бейнематериалдар және цифрлық тапсырмалар арқылы қолдап отырады.

Бұл мүмкіндіктің іске асу тетігі болашақ бастауыш сынып мұғалімдерінің ақпараттық және технологиялық құзыреттілігін қалыптастырумен тығыз байланысты. К.Н.Булатова мен авторлық топтың еңбектерінда Digital-ресурстарды білімалушыларды академиялық үлгерімін арттыруды  болжаудың  мотивациялық факторлары немесе құралдары ретінде  оларды  мотивациялық саласының моделімен өзара байланыста цифрлық білім беру технологияларын қолдану тұрғысынан қарастырады [180]. Үш тілді білім мазмұнын интеграциялау жағдайында бұл даярлық пәндік мазмұнды әр тілде ұсынуға арналған цифрлық және мультимодальді ресурстарды саналы әрі мақсатты пайдаланудан көрініс табады.

Ақпараттық технологияларды педагогикалық даярлықтың құрамдас бөлігі ретінде қарастыру Б.М. Баймуханбетов еңбектерінде де негізделген [181]. Автор бастауыш мектеп мұғалімін даярлауда компьютерлік технологияларды тек техникалық құрал ретінде емес, оқу мазмұнын ұйымдастырудың және оқушының танымдық әрекетін белсендірудің педагогикалық тетігі ретінде қолданудың маңызын көрсетеді. Бұл көзқарас үш тілді білім мазмұнын интеграциялау жағдайында ерекше өзектілікке ие, себебі цифрлық және мультимодальді құралдар оқушылардың тілдік деңгейіндегі айырмашылықтарды теңестіруге мүмкіндік береді.

В.В. Кюршунованың зерттеулерінде болашақ бастауыш сынып мұғалімінің ақпараттық құзыреттілігі пәндік даярлықпен қатар қалыптасуы тиіс екені дәлелденеді [182]. Автордың пайымдауынша, ақпараттық технологияларды оқу үдерісіне кіріктіру мұғалімнің әдістемелік дербестігін арттырып, оқу материалын әртүрлі деңгейдегі білім алушыларға бейімдеуге жағдай жасайды. Үш тілді білім беру жағдайында бұл бейімдеу пәндік мазмұнды әр тілде, әртүрлі формада ұсыну арқылы жүзеге асады.

И.В. Ряхинова бастауыш сынып мұғалімінің ақпараттық мәдениетін кәсіби даярлықтың маңызды құрамдасы ретінде қарастырады [183]. Автор ақпараттық технологияларды пайдалану мұғалімнің оқу үдерісін жобалау, ұйымдастыру және рефлексиялау қабілеттерін дамытуға ықпал ететінін атап өтеді. Бұл тұжырым үш тілді білім мазмұнын интеграциялау барысында болашақ мұғалімнің оқу әрекетін саналы түрде жоспарлауына және өз педагогикалық тәжірибесін көптілді контексте талдауына мүмкіндік береді.

С.Д. Каракозов білім беруді ақпараттандыруды көпдеңгейлі ақпараттық- білім беру жүйесі ретінде сипаттай отырып, болашақ мұғалімдерді даярлауда ақпараттық технологияларды пәндік даярлықпен кіріктірудің теориялық негізін ұсынады [184]. Бұл көзқарас үш тілді білім мазмұнын интеграциялау жағдайында цифрлық және мультимодальді ресурстарды кешенді қолданудың маңызын айқындайды және оларды жүйелі педагогикалық құрал ретінде пайдаланудың қажеттілігін көрсетеді.

 Қазақстандық зерттеулерде де ақпараттық технологиялар мен мультимодальді тәсілдердің педагогикалық әлеуеті нақты айқындалған.        Н.Т. Сартаеваның PhD диссертациясында ақпараттық технологиялар бастауыш сынып оқушыларының зерттеушілік іс-әрекет мотивациясын қалыптастырудың тиімді кұралы ретінде қарастырылады [185]. Автор цифрлық және визуалды ресурстарды қолдану оқушылардың танымдық қызығушылығын арттырып, оқу әрекетіне белсенді қатысуына ықпал ететінін дәлелдейді. Үш тілді білім беру жағдайында бұл тұжырым пәндік мазмұнды әртүрлі тілдік және визуалды формада ұсыну арқылы оқу уәжін күшейту мүмкіндігін айқындайды.

Н.С. Кожамкулованың зерттеуінде болашақ бастауыш сынып мұғалімдерінің ІТ кұралдары арқылы интеллектуалдық әлеуетін қалыптастыру мәселесі қарастырылады [186]. Автор ақпараттық технологияларды қолдану болашақ мұғалімнің ойлау әрекетін, дербестігін және кәсіби тапсырмаларды шешу қабілетін дамытуға ықпал ететінін көрсетеді. Бұл нәтиже үш тілді білім мазмұнын интеграциялау тұрғысынан ақпараттық технологиялар болашақ мұғалімнің көптілді кәсіби әрекетін жоспарлау және жүзеге асыру үшін зияткерлік негіз қалыптастыратынын дәлелдейді.

Ш.Т. Таубаева, С.Т. Иманбаева және А.Е. Берикханованың «Педагогика» оқулығында оқу ақпаратын мультимодальді түрде ұсыну білім алушылардың қабылдау ерекшеліктерін ескеруге мүмкіндік беретіні атап өтіледі [187]. Бұл қағида бастауыш мектеп жағдайында ерекше маңызды, себебі оқушылардың тілдік деңгейі әркелкі болғанда визуалды, графикалық және интерактивті қолдау пәндік мазмұнды меңгеруді қамтамасыз етеді.

Сонымен қатар Г.Усенова мен әріптестері жүргізген зерттеулер Қазақстандағы педагогикалық білім беру жүйесінде цифрлық технологияларды жүйелі енгізудің өзектілігін көрсетсе [188], А. Оракова және авторлар ұжымы мұғалімдердің педагогикалық және технологиялық құзыреттілігі мен цифрлық сауаттылығы арасындағы өзара байланысты дәлелдейді [189]. Бұл деректер үш тілді білім беру жағдайында ақпараттық және мультимодальді тәсілдерді қолдану болашақ мұғалімнің көптілді кәсіби-коммуникативтік әрекетін сапалы ұйымдастыруға мүмкіндік беретінін көрсетеді.

Жүргізілген талдау нәтижесінде ақпараттық технологиялар мен мультимодальді тәсілдер арқылы үш тілді білім мазмұнын интеграциялау үдерісінің іске асу механизмі кезеңдерге бөлініп көрсетілді. Бұл механизм болашақ бастауыш сынып мұғалімінің оқу үдерісін жоспарлауынан бастап, пәндік мазмұнды ұсыну, оқу әрекетін ұйымдастыру және нәтижені рефлексиялау кезеңдерінде үш тілді интеграциялаудың қалай жүзеге асатынын көрсетеді. Үдерістің негізгі кезендері, мұғалімнің әрекеті, қолданылатын құралдар және үш тілді интеграциялау ерекшеліктері төмендегі кестеде берілген.

Кесте 5 – Ақпараттық технологиялар мен мультимодальді тәсілдер арқылы үш тілді білім мазмұнын интеграциялау механизмі

	Кезеңдер
	Мұғалім әрекеті
	Қолданылатын құралдар
	Үш тілді интеграция

	Жоспарлау
	Оқу мақсатын айқындау
	Цифрлық жоспарлау құралдары
	Тілдік мақсаттарды белгілеу

	Ұсыну
	Пәндік мазмұнды беру
	Видео, презентация, схема
	Үш тілде мазмұнды қолдау

	Ұйымдастыру
	Тапсырмалар беру
	Интерактивті платформа
	Көптілді тапсырмалар

	Рефлексия
	Нәтижені талдау
	Онлайн кері байланыс
	Үш тілде ой қорыту


Кестеде ұсынылған механизм ақпараттық технологиялар мультимодальді тәсілдер арқылы үш тілді білім мазмұнын интеграциялау үдерісінің кезең-кезеңмен жүзеге асатынын көрсетеді. Атап айтқанда, жоспарлау кезеңінде оқу және тілдік мақсаттарды айқындау арқылы пәндік мазмұн мен тілдік компоненттердің өзара байланысы алдын-ала жобаланады.

Ұсыну кезеңінде пәндік мазмұн мультимодальді құралдар арқылы беріліп, үш тілде мазмұнды қолдау жүзеге асады. Ұйымдастыру кезеңі көптілді тапсырмалар арқылы білім алушылардың оқу әрекетін белсендіруді және тілдік-танымдық ықпалдастықты қамтамасыз етсе, рефлексия кезеңінде оқу нәтижелерін талдау арқылы үш тілде ой қорыту жүзеге асырылады. Осы кезеңдердің бірізділігі болашақ бастауыш сынып мұғалімінің оқу үдерісін саналы жоспарлауына, ақпараттық технологияларды педагогикалық мақсатта қолдануына және көптілді кәсіби әрекетті жүйелі түрде ұйымдастыруына мүмкіндік береді.

Ақпараттық технологиялар мен мультимодальді тәсілдер арқылы үш тілді білім мазмұнын интеграциялау болашақ бастауыш сынып мұғалімдерін даярлауда пәндік мазмұн мен тілдік компоненттердің өзара байланысын қамтамасыз етуге, оқу үдерісін дараландыруға және болашақ мұғалімнің кәсіби-коммуникативтік, технологиялық әрі рефлексиялық даярлығын кешенді түрде қалыптастыруға мүмкіндік беретін дидактикалық негіз ретінде айқындалады деп қорытынды жасай аламыз. Дегенмен де, көрсетілген даярлық компоненттері болашак мұғалімнің нақты педагогикалық әрекетінде жүзеге асуы үшін оларды практикалық іс-әрекет арқылы бекіту қажеттілігі туындайды.

Осы тұрғыда scaffolding және task-based learning технологиялары негізінде іс-әрекеттік даярлықты қалыптастыру мүмкіндігі болашақ бастауыш сынып мұғалімдерін даярлаудың маңызды педагогикалық мүмкіндіктерінің бірі ретінде анықталады. Бұл мүмкіндік болашақ мұғалімнің теориялық білімін нақты кәсіби әрекетке көшіруге, яғни сабақ құрастыру, тапсырма әзірлеу, оқу әрекетін ұйымдастыру, бағалау сияқты практикалық дағдыларды жүйелі қалыптастыруға, сондай-ақ өз педагогикалық әрекетін талдау, негіздеу, түзету және кәсіби шешім қабылдау қабілеттерін дамытуға жағдай жасайды. Бұл екі құрамдас педагогтің кәсіби қызметінде өзара тығыз байланыста қалыптасып, іс-әрекетті саналы ұйымдастыруға негіз болады.

Қ.Қ. Шалғынбаева мен Қ.О. Қазиевтің зерттеулерінде кәсіби қалыптасу үдерісінде рефлексияны мақсатты түрде дамыту болашақ педагогтің өзіндік дамуын, кәсіби санасының жетілуін қамтамасыз ететін шешуші шарттардың бірі ретінде негізделеді [190].

Scaffolding (қолдауға негізделген оқыту) және task-based learning (TBL) (тапсырмаға негізделген оқыту) тәсілдерін кіріктіре қолдану болашақ бастауыш сынып мұғалімдерінің іс-әрекеттік даярлығын қалыптастырудың толыққанды дидактикалық мүмкіндігі ретінде қарастырылады. Себебі бұл екі тәсілдің дидактикалық логикасы бір-бірін өзара толықтырады.

Scaffolding күрделі кәсіби әрекеттерді қадамдап меңгертуге, педагогикалық қолдауды біртіндеп азайта отырып, білім алушыны дербес әрекетке шығаруға мүмкіндік береді;

- task-based learning кәсіби әрекетті нақты өнім немесе нәтиже арқылы (lesson plan, microteaching, кейс шешімі, бағалау құралы, рефлексиялық есеп) ұйымдастырып, «істеп үйрену» қағидасын жүзеге асырады.

Scaffolding терминін ХХ ғасырдың 1970-жылдары J. Bruner енгізіп, оны үйренушінің өз бетінше орындай алмайтын тапсырманы орындауына мүмкіндік беретін уақытша педагогикалық қолдауға негізделген үдеріс ретінде сипаттаған [190]. Бұл ұстаным Л.С. Выготскийдің «жақын арадағы даму аймағы» теориясымен өзара сабақтас: үйренуші бастапқы кезеңде тәлімгердің көмегімен күрделі міндеттерді орындайды, ал қолдаудың біртіндеп азаюы арқылы дербестік деңгейіне өтеді.

K.R. Mahan scaffolding-ті екінші тілде оқыту жағдайында пәндік мазмұнды меңгеруді қамтамасыз ететін маңызды педагогикалық механизм ретінде сипаттайды. Автордың пікірінше, білім алушының екінші тілдегі (L2) тілдік ресурстары шектеулі болған жағдайда scaffolding оқу мазмұнын түсінуге және тапсырмаларды орындауға қажетті қолдауды жүзеге асырады [191].

Ал К.Р. Shankar task-based learning тәсілін кәсіби даярлық үдерісінде білім алушылардың нақты тапсырмаларды орындау арқылы үйренуін қамтамасыз ететін оқыту моделі ретінде қарастырады. Автор бұл тәсілдің дәстүрлі «оқытушы түсіндіреді, білім алушы қайталайды» үлгісіне қарағанда, кәсіби міндеттерді шешуге бағытталған белсенді оқу әрекетін ұйымдастыруға мүмкіндік беретінін атап көрсетеді. Мұғалімдерді даярлау бағдарламаларында тәжірибеге негізделген (hands-on) оқытудың маңыздылығын негіздей отырып, К. P. Shankar тапсырмалар жүйесі арқылы сабақ жоспарлау, оны іске асыру және оқу нәтижелерін талдау икемдерінің бірізді қалыптасуына жағдай жасалатынын көрсетеді [192].

Сонымен қатар T.L. Chaseley scaffolding-тің рефлексияға бағыттау мүмкіндіктерін ғылыми тұрғыда негіздеп, рефлексиялық нұсқаулар, сұрақ- үлгілер, жазбаша форматтағы бағыттаушы тіректер педагогикалық шешім қабылдау мен метатанымдық үдерістерді күшейтетінін көрсетеді [193].            D. Gerlach рефлексиялық тапсырмалар арқылы кәсіби тәжірибені жүйелі талдауға үйрету мүмкіндігін атап өтсе [194], ал S.A. Nagro бейнематериалға сүйене отырып «алдымен өзгені, кейін өзін талдау» тәсілінің рефлексия терендігін арттыратынын негіздейді [195].

Отандық зерттеулер де бұл бағыттың тиімділігін нақтылайды. Атап айтканда, С.А. Ұзақбаева аналитикалык-рефлексивті тапсырмалар кешенін қолдану болашақ педагогтардың талдау және рефлексия дағдыларын арттыратынын көрсетсе [196], ал Н.С. Кожамқұлова CLIL контексінде scaffolding әдістерін енгізу білім алушылардың өздігінен оқу әрекеті мен оқу мотивациясын арттыратынын негіздейді [197].

Scaffolding және task-based learning негізінде іс-әрекеттік даярлықты қалыптастыру мүмкіндігінің мәні өзара байланысты үш нәтижеде көрініс табады:

- кәсіби әрекетті кезеңдеп меңгерту білім алушы «оқытушы көрсетеді» деңгейінен «студент өзі жоспарлайды және іске асырады» деңгейіне өтеді; бұл үдерісте қолдау құралдары (модельдер, үлгілер, чек-парақтар, cue card, rubrics, prompts) бастапқыда жоғары деңгейде ұсынылып, біртіндеп азайтылады;

- нақты кәсіби өнім арқылы оқыту TBL логикасына сәйкес студент микросабақ, көптілді тапсырмалар пакеті, бағалау дескрипторлары, кері байланыс сценарийі, бейне-талдау есебі сияқты кәсіби мәні бар өнімдер жасайды, бұл кәсіби икемдерді орындау деңгейіне дейін дамытады;

- рефлексияны жүйелі құралдар арқылы қалыптастыру әр тапсырмадан кейін рефлексия өздігінен жүзеге асырылатын әрекет емес, арнайы scaffold арқылы ұйымдастырылады (бағыттаушы сұрақтар, Q-stems, peer-feedback протоколдары, бейнежазбаға сүйенген талдау, өзін-өзі бағалау рубрикалары).

Берілген нәтижелердің бірлігінде болашақ мұғалім рефлексивті практик ретінде қалыптасады: ол педагогикалық әдістерді механикалық қолданушы емес, өз әрекетін дәлелдей алатын, түзете алатын және кәсіби шешім қабылдай алатын маман деңгейіне көтеріледі.

Төмендегі 6 кестеде болашақ бастауыш сынып мұғалімдерін даярлауда scaffolding пен task-based learning тәсілдерін кіріктіре қолданудың кезеңдері, оқытушы әрекеті, қолданылатын құралдар және үш тілді функционалдық интеграциясы жүйеленеді.

Кесте 6 –  Болашақ бастауыш сынып мұғалімдерін даярлауда scaffolding пен task-based learning тәсілдерін кіріктіре қолдану

	Кезеңдер
	Оқытушы әрекеті
	Scaffolding құралдары
	Task-based әрекет 
	Үш тілді интеграция 
	Нәтиже 

	1) Диагностика және мақсат қою
	Студенттің бастапқы даярлық деңгейін анықтайды, кәсіби мақсат пен күтілетін нәтижелерді нақтылауға бағыттайды
	Диагностикалық чек-парақ, мақсат картасы, алдын ала әзірленген бағалау критерийлері
	«Менің кәсіби мақсатым» атты қысқаша жоспар (mini-plan)

Қорыта келе, Scaffolding және task-based learning технологияларын кіріктіре қолдану болашақ бастауыш сынып мұғалімдерінің іс-әрекеттік даярлығын қалыптастырудың нақты педагогикалық мүмкіндігін айқындайды. Бұл технологиялар кәсіби әрекетті кезеңдеп меңгертуді, қолдауды біртіндеп азайта отырып дербестікке шығаруды және нақты өнімге бағытталған тапсырмалар арқылы практикалық икемдерді дамытуды камтамасыз етеді. Сонымен бірге рефлексияны арнайы құралдармен ұйымдастыру болашақ мұғалімнің кәсіби тәжірибесін саналы талдауына, түзетуіне және негізделген шешім қабылдауына жағдай жасайды. Нәтижесінде білім алушы кәсіби әрекетті орындай алатын ғана емес, өз іс-әрекетін дәлелді түрде бағалайтын, үздіксіз кәсіби дамуға дайын рефлексивті практик ретінде қалыптасады.

Тілдердің функционалдық-қызметтік қолданылуы негізінде болашақ бастауыш сынып мұғалімінің коммуникативтік даярлығын дамыту мүмкіндігін қарастырайық. Көптілді пәндік интеграциялау жағдайында тілді үйрену (learning language) мен тіл арқылы үйрену (using language to learn) өзара тең дәрежеде маңызды педагогикалық үдерістер ретінде карастырылады. Алайда тәжірибеде жиі байқалатын құбылыс – білім алушылардың пәндік мазмұнды ұғынуға дайын когнитивтік даму деңгейі олардың ағылшын тіліндегі лингвистикалық құзыреттілігінен жоғары болуы. Бұл жағдай пәндік мазмұнды көптілді ортада меңгертудің нәтижелілігі тікелей елдің әлеуметтік- лингвистикалық ерекшеліктерімен байланысын көрсетеді.

Елімізде білім алушылардың басым көпшілігі: қазақ тілін  – ана тілі немесе жетекші оқу тілі ретінде, орыс тілін – екінші тіл, оқу-танымдық қарым- қатынас тілі ретінде, ағылшын тілін – үшінші тіл, пәндік мазмұнды меңгерудің қосымша құралы ретінде меңгереді.

Осы әлеуметтік-лингвистикалық ахуал үш тілді кіріктіріп оқыту жағдайында нақты педагогикалық қайшылықты туындатады: оқушы немесе студент пәндік мазмұнды (математика, жаратылыстану, дүниетану) түсінуге дайын, бірақ оны ағылшын тілінде толық әрі дәл жеткізуге тілдік ресурсы жеткіліксіз болуы мүмкін. Сондықтан көптілді оқыту жағдайында мұғалімнің кәсіби-коммуникативтік даярлығы тілдерді механикалық алмастырумен емес, әр тілдің оқу үдерісіндегі функционалдық-қызметін саналы түрде айқындап, соған сәйкес педагогикалық коммуникацияны ұйымдастыра алуымен өлшенеді.

Осы мүмкіндіктің теориялық негізі ретінде D. Coyle, P. Hood және D. Marsh ұсынған Language Triptych моделі қарастырылады. Аталған модель тілді пәндік мазмұнды меңгертудің, оқу үдерісін ұйымдастырудың және оқу барысында тілдің дамуын қамтамасыз етудің кешенді құралы ретінде сипаттайды. Модель үш өзара байланысты компоненттен тұрады:

- language of learning – оқытылатын мазмұн тілі;

- language for learning – оқу үдерісін ұйымдастыруға қызмет ететін тіл; 
- language through learning – оқу барысында қалыптасатын тіл [198].

Language Triptych – моделінің әдіснамалық құндылығы мұғалімге «қай тілде оқытамын?» деген жалпы сұрақтан гөрі, «осы оқу әрекетін жүзеге асыру үшін қандай тілдік ресурс қажет?» деген кәсіби сұрақ қоюға мүмкіндік беруінде. Осылайша тілдік таңдау пәндік мақсатқа бағындырылып, оқыту коммуникациясы мазмұнмен тікелей байланыста ұйымдастырылады.

Болашақ бастауыш сынып мұғалімдерін даярлау үдерісінде оқытылатын мазмұн тілі (language of learning) пәндік білімді меңгеруге қажетті негізгі тілдік құралдар жүйесін қамтиды. Қазақстандық үш тілді білім беру жағдайында бұл компонент, ең алдымен, қазақ тілі арқылы жүзеге асырылады, себебі бастауыш мектепте пәндік ұғымдарды түсіндіру мен оқу мазмұнын меңгертудің жетекші тілі ретінде мемлекеттік тіл басымдыққа ие.

Оқу үдерісіне қызмет ететін тіл (language for learning) көбіне орыс тілі арқылы жүзеге асып, тапсырмаларды ұйымдастыру, нұсқау беру, сұрақ қою, топтық және жұптық жұмысты жүргізу сияқты оқу әрекеттерін қамтамасыз етеді.

Ал оқу арқылы қалыптасатын тіл (language through learning) негізінен ағылшын тілімен байланысты болып, пәндік мазмұнды меңгеру барысында терминологиямен танысу, қысқа академиялық құрылымдарды қолдану және пәндік ойды жинақтап жеткізу арқылы дамиды. Бұл өз кезегінде болашақ мұғалімдердің пәндік-әдістемелік көкжиегін кеңейтіп, көптілді білім беру ортасында жұмыс істеуге даярлығын арттырады.

Осы тұрғыда Language Triptych моделі болашақ бастауыш сынып мұғалімдерін үш тілді интеграциялау негізінде даярлауда тілдік, пәндік және кәсіби дамуды біртұтас жүйе ретінде қарастыруға мүмкіндік береді. Әрбір тілдік компоненттің функционалдық тұрғыда айқындалуы көптілді білім беру құзыреттілігі жағдайында бастауыш сынып мұғалімінің кәсіби қалыптасуының теориялық және әдістемелік негізін күшейтеді.

Коммуникативтік даярлықты дамытуда тілдік әрекеттің деңгейлік айырмасын түсіндіруде Дж. Каминстың BICS және CALP теориялары маңызды әдіснамалық негіз болып табылады [199]. 

Basic Interpersonal Communicative Skills (BICS) күнделікті тұлғааралық қарым-қатынасқа тән сөйлеу еркіндігін сипаттаса, Cognitive Academic Language Proficiency (CALP) оқушылардың мектептегі оқу жетістігі үшін маңызды болып табылатын ұғымдар мен идеяларды ауызша және жазбаша түрде түсіну және білдіру қабілетін айқындайды [199; б. 32].

Қазақстандық зерттеулерде Ж. Абуов пен С. Балмуханова көпмәдениетті ХХІ ғасыр тілдің әлеуметтік, академиялық және кәсіби өсудің манызды құралы ретінде қарастырылатынын негіздейді [200]. Авторлардың пайымдауынша, көптілді білім беру үдерісінде тіл білім алушылардың өзара әрекетін, оқу мазмұнын түсінуін және оны академиялық тұрғыда жеткізуін қамтамасыз ететін  негізгі коммуникативтік ресурс қызметін атқарады.

Сонымен қатар Г. Б. Исабекова және авторлық топ дайындаған оқу- әдістемелік құралда көптілді оқыту жағдайында тілдік қатысымды ұйымдастыруда BICS және CALP теорияларының маңызы айқындалады [201]. 
Көрсетілген еңбектерде тілдік қарым-қатынасты тек күнделікті сөйлесу деңгейінде қалдырмай, оны пәндік-академиялық мазмұнды меңгертуге бағытталған кәсіби-коммуникативтік әрекет ретінде ұйымдастыру қажеттілігі көрсетіледі. Бұл ұстаным болашақ бастауыш сынып мұғалімінің коммуникативтік даярлығын дамытуда тілдік құралдарды мақсатты әрі мазмұнға сәйкес қолданудың маңызын айқындайды.

Мәселен, BICS деңгейіндегі коммуникативтік дағдылар үш тілді интеграциялау негізінде оқушыны оқу әрекетіне тарту, тілдік қорқынышты төмендету мақсатында қолданылады. Бұл жағдайда:

- қазақ тілі жылы қарым-қатынас пен эмоционалдық байланысты  орнату;

- орыс тілі - әрекетті нақтылау;

- ағылшын тілі қысқа әрі таныс тіркестер арқылы пәнге кіріспе жасау қызметін атқарады.

Ал CALP деңгейінде үш тілді интеграциялау болашақ бастауыш сынып мұғалімдерін даярлауда тілдерді қатар қолдану емес, пәндік-академиялық мазмұнды меңгертуде әр тілдің функционалдық-когнитивтік қызметін айқындау арқылы жүзеге асады. Бұл жағдайда:

- қазақ тілі мазмұнды академиялық тұрғыда түсіндірудің негізгі тілі;

- орыс тілі - логикалық-аналитикалық нақтылаудың құралы;

- ағылшын тілі терминологиялық және академиялық тілдік бекітудің құралы cипатында қолданылады.

Елімізде тілдердің функционалдық-қызметтік қолданылуына негізделген үш тілді кіріктіріп оқытуда language for learning көбіне қазақ және орыс тілдерінде жүзеге асып, BICS деңгейінде оқу үдерісін ұйымдастыруды, білім алушылардың оқу әрекетіне қатысуын және сыныптық қарым-қатынасты қолдайды. Ал language of learning және language through learning компоненттері ағылшын тілінде пәндік мазмұнды меңгеру барысында іске асырылып, СALP деңгейіндегі академиялык тілдік құзыреттілікті қалыптастыруға бағытталады. Сонымен Language Triptych моделі мен BICS-CALP теориялары болашақ бастауыш сынып мұғалімінің коммуникативтік даярлығын дамытуда тілдерді оқу мақсатына сай қызметтік тұрғыда ұйымдастырудың және оларды практикалық деңгейде іске асырудың құрылымдық негізін құрайды.

Түйіндей келе, тілдердің функционалдык-қызметтік қолданылуы негізінде үш тілді интеграциялау болашақ бастауыш сынып мұғалімінің кәсіби даярлығын тілдерді жай меңгеру деңгейінде емес, оларды оқыту, ойлау және кәсіби әрекетті ұйымдастырудың пәрменді құралы тұрғысында саналы қолдану деңгейінде қамтамасыз етеді. Нәтижесінде болашақ мұғалімнің кәсіби- коммуникативтік және академиялық тілдік құзыреттілігі шынайы түрде қалыптасып, көптілді білім беру жағдайында тиімді педагогикалық қызмет атқаруына нақты мүмкіндік жасалады. 

Осы негізде жүргізілген теориялық талдау мен ғылыми пайымдаулар үш тілді білім мазмұнын интеграциялау негізінде болашақ бастауыш сынып мұғалімдерін даярлау бірқатар өзара сабақтас педагогикалық мүмкіндіктер арқылы жүзеге асатынын көрсетеді. Мәселен, үш тілді білім мазмұнын интеграциялау негізінде болашақ бастауыш сынып мұғалімдерін даярлау төмендегідей негізгі педагогикалық мүмкіндіктер арқылы жүзеге асады:

- бірінші, үш тілді білім беру жағдайында пәндік және тілдік мазмұнды интеграциялап оқыту болашақ мұғалімнің пәндік мазмұнды тіл арқылы меңгертетін кәсіби әрекетін қалыптастырып, пәндік ұғымдардың қалыптасуын, тілдік дамуды және әдістемелік шешімдерді бірлікте қамтамасыз етеді;

- екінші, ақпараттық технологиялар мен мультимодальды тәсілдер үш тілде ұсынылатын оқу мазмұнын визуалды, графикалық, аудиовизуалды және интерактивті құралдар аркылы қолдап, тілдік кедергілерді азайтуға және көптілді оқу әрекетін тиімді ұйымдастыруға мүмкіндік береді; 

- үшінші, scaffolding және task-based learning технологиялары болашақ мұғалімнің іс-әрекеттік даярлығын дамытып, кәсіби әрекетті кезендеп меңгертуге, нақты өнім арқылы практикалық дағдыларды қалыптастыруға және рефлексия негізінде кәсіби шешім қабылдау қабілетін жетілдіруге жағдай жасайды;

- төртінші, тілдердің функционалдық-қызметтік қолданылуы Lаnguage І Тrірtусh және ВІСS-САLР теориялары негізінде көптілді ортада педагогикалық коммуникацияны мақсатты ұйымдастыруға мүмкіндік беріп, болашақ бастауыш  сынып мұғалімінің коммуникативтік және академиялық тілдік құзыреттілігін дамытуға бағытталады. 

Қорыта келе, көрсетілген мүмкіндіктердің бірлігі болашақ бастауыш сынып мұғалімін үш тілді білім беру жағдайында пәнді тіл арқылы оқыта алатын, көптілді ортада нәтижелі педагогикалық қызмет атқаруға даяр кәсіби маман ретінде қалыптастыруға ғылыми-әдіснамалық негіз болады.

 Осы мүмкіндіктердің мазмұндық, технологиялық және функционалдық қырларын жүйелі түрде ескере отырып, олардың өзара байланысы мен іске асу логикасын айқындау мақсатында Үш тілді білім мазмұнын интеграциялау негізінде болашақ бастауыш сынып мұғалімдерін даярлаудың құрылымдық-мазмұндық моделі әзірленеді.
2.3 Үш тілді білім мазмұнын интеграциялау негізінде болашақ бастауыш сынып мұғалімдерін даярлаудың құрылымдық-мазмұндық моделі 

Үш тілді білім мазмұнын интеграциялау негізінде болашақ бастауыш сынып мұғалімдерін даярлаудың құрылымдық-мазмұндық моделін кұрастыру, ең алдымен, мұндай даярлықтың қоғамдық-нормативтік сұранысын айқындаудан басталады. Қазақстандағы бастауыш білім мазмұнының үш тілді білім беру саясаты аясында іске асырылатыны және оның түпкі мақсаты ( кемінде үш тілді меңгерген, әртүрлі салада үш тілде диалог жасай алатын тұлғаны қалыптастыру екені мемлекеттік стандарт мәтінінде тікелей- көрсетіледі. Осы талаптар бастауыш мектеп мұғалімінің кәсіби қызметіне де жаңа талап қояды: болашақ педагог тек пәнді оқытушы ғана емес, сонымен бірге оқу мазмұнын тілдік мақсаттармен кіріктіріп жобалайтын, көптілді ортада тиімді педагогикалық коммуникация құра алатын маман болуы тиіс. 

Осындай күрделі педагогикалық үдерісті ғылыми тұрғыдан жүйелеу, оның компоненттері мен байланыстарын айқын көрсету, әрі күтілетін нәтижені  алдын ала жобалау үшін зерттеуде модельдеу әдісіне сүйену орынды. «Үлгілеу (модельдеу)» ұғымы ғылыми дәстүрде нысанды тікелей емес, оның арнайы жасалған бейнесі арқылы тануды білдіреді. Үлкен ресейлік энциклопедияда модельдеу «объектілерді олардың модельдері арқылы зерттеу әдісі» ретінде анықталады («…метод исследования объектов познания на их моделях…») [203]. Яғни модельдеу ( шынайы құбылысты толық көшіріп алу емес, зерттеу мақсатына сай оның мәнді жақтарын бөліп алып, кұрылымдық түрде көрсетуге мүмкіндік беретін танымдық құрал. 

Модельдің өзі туралы да ғылыми әдебиетте орныққан мәнін түсіндіру бар. Б. В. Бирюковтың авторлығымен берілген энциклопедиялық анықтамада модель логика мен ғылым әдіснамасында түпнұсқаның белгілі бір фрагментіне арналған «аналог (схема, құрылым, таңбалық жүйе)..» екені көрсетіліп, модельдің таным мен практикада түпнұсқаның «өкілі», «орынбасары» ретінде қызмет атқаратыны атап айтылады [204]. Бұл жерде басты ой – модель мен түпнұсқа бірдей емес: модель зерттеуші үшін маңызды қатынастарды ықшам түрде бейнелейді, ал модельге жүргізілген талдау нәтижелері белгілі бір шарттар сақталғанда түпнұсқаға көшіріледі. 

Педагогикалық зерттеулерде модель ұғымы көбіне жүйелік сипатта нақтыланады. Мәселен, Н. М. Борыткоға сілтеме жасай отырып берілген анықтамада модель «ойша ұсынылған немесе материалдық түрде іске асырылған жүйе» ретінде сипатталып, ол жүйе түпнұсқаның кейбір мәнді қасиеттерін «алмастыру және ұқсастық» қатынасында қайта өндіреді, сондықтан оны зерттеу түпнұсқа туралы жанама білім береді [205]. Ал В. М. Полонскийдің түсіндіруінде модель - «нысандар немесе белгілер жүйесі», ол түпнұсқаның мәнді қасиеттерін қайта жасап, қажетсіз детальдан «аршып», кұбылыстың жалпыланған бейнесін береді [206]. Бұл пайымдаулардың ортақ түйіні: педагогикалық модель мақсатқа бағдарланған, құрылымданған, әрі өлшенетін нәтижеге жеткізетін байланыстарды көрсетуге тиіс. 

Осы ғылыми негіздемеге сүйене отырып, болашақ бастауыш сынып мұғалімдерін үш тілді білім мазмұнын интеграциялау арқылы даярлау үдерісін модельдеу – даярлық мазмұнын (не оқытылады?), іске асыру жолдарын (қалай ұйымдастырылады?) және күтілетін нәтижені (қандай деңгейде қалыптасады?) бір жүйеге келтіріп, тәжірибеде қолдануға қолайлы құрылымда ұсынудың тиімді жолы болып саналады. Педагогикалық модельдерді блоктық құрылымда  сипаттау тәжірибесі ғылыми мақалаларда да көрініс табады: мысалы, Г.Ш. Сыпачева даярлық моделінің құрылымын мақсаттық, мазмұндық, технологиялық және критериалды-нәтижелік блоктар арқылы сипаттайды [207]. Бұл тәсіл модельдің логикасын «мақсат ( мазмұн(іс-әрекет ( нәтиже (және бағалау» тізбегімен айқын көрсетуге мүмкіндік береді. 

Осыған сәйкес, үш тілді білім мазмұнын интеграциялау негізінде болашақ бастауыш сынып мұғалімдерін даярлаудың құрылымдық-мазмұндық моделі өзара сабақтасқан үш ірі блокқа топтастырылады, олар: мақсаттық- әдіснамалық блок, мазмұндық-технологиялық блок, өлшемдік-нәтижелік блок.  Әрбір модельдеу блоктарының өзіндік атқаратын функциялары бар. 

Мақсаттық-әдіснамалық блок әлеуметтік тапсырыс, тұжырымдамалық негіз, мақсат, теориялық негіз, әдіснамалық негізден (тұғырлар мен ұстанымдар) тұрады. 

Әлеуметтік тапсырыс: қазіргі білім беру кеңістігінде бастауыш мектеп мұғаліміне қойылатын талаптар оқыту мазмұнының жаңаруымен және көптілді білім беру жағдайында оқу-тәрбие үдерісін ұйымдастырудың күрделенуімен сипатталады. Осы тұрғыдан алғанда, әлеуметтік тапсырыс үштілді білім мазмұнын кіріктіре алатын, көптілді ортада кәсіби қызметке дайын болашақ бастауыш сынып мұғалімдерін даярлау қажеттілігімен айқындалады. Бұл қажеттілік болашақ мұғалімнің пәндік мазмұнды үш тілдің дидактикалық мүмкіндіктерін ескере отырып жоспарлауына, оқу үдерісінде тілдік және пәндік мақсаттарды үйлестіруіне, көптілді топтағы сыныптағы педагогикалық қарым-қатынасты тиімді ұйымдастыруына байланысты туындайды. Демек, әлеуметтік тапсырыс модельдің бағыт-бағдарын анықтайтын жетекші фактор ретінде қарастырылады. 

Модельдің тұжырымдамалық негізі – жоғары оқу орнында білім беру сапасын арттыру идеясына сүйенеді. 

Білім беру сапасын арттыру – оқу нәтижелерін жаңаша түсіндіруді  (құзыреттілікке бағдарлау), кәсіби даярлық мазмұнын жаңартуды, оқыту технологияларын жетілдіруді және диагностика мен нәтижені бағалаудың өлшемдік жүйесін нақтылауды талап етеді. Бұл тұрғыда үш тілді білім мазмұнын интеграциялау болашақ мұғалімнің кәсіби даярлығын күшейтетін мазмұндық әрі технологиялық ресурс ретінде қарастырылады. 

Модельдің мақсаты: болашақ бастауыш сынып мұғалімдерін үш тілді білім мазмұнын интеграциялауға кәсіби тұрғыда даярлау. Бұл мақсат болашақ мұғалімнің көптілді білім беру жағдайында пәндік мазмұнды меңгертумен қатар, тілдік-коммуникативтік даму міндеттерін кіріктіріп шеше алуына бағдарланады. Яғни мақсаттың мәні – студенттің үш тілде білім беру үдерісін түсінуін ғана емес, оны оқу-тәрбие практикасында іске асыруға дайын кәсіби сапаларын қалыптастыруды көздейді. 

Үш тілді білім мазмұнын интеграциялау негізінде болашақ бастауыш сынып мұғалімдерін даярлаудың теориялық негізін мынадай ғылыми теориялар құрайды: көптілді білім беру, білім мазмұнын интеграциялау, мазмұнды тіл арқылы оқыту, құзыреттілік, жүйелік-әрекеттік.
Көптілді білім беру теориясы білім алушының тілдік дамуын оқу мазмұнымен бірлікте қарастырып, мұғалімнің көптілді ортада оқытуды ұйымдастыруына ғылыми негіз береді. 

Білім мазмұнын интеграциялау теориясы пәндік мазмұнды кіріктірудің  логикасын, пәнаралық байланыстарды және оқу материалын жүйелеудің тәсілдерін айқындайды. 

Мазмұнды тіл арқылы оқыту (пән мен тілді кіріктіріп оқыту логикасы) пәндік білім мен тілдік мақсаттарды бір сабақта үйлестірудің теориялық алғышарттарын анықтайды. 

Құзыреттілік теориясы даярлық нәтижесін білім көлемімен ғана емес, кәсіби міндеттерді орындауға дайындықпен сипаттайды. 

Жүйелік-әрекеттік теория оқу үдерісін жүйе ретінде қарастырып, болашақ мұғалімнің әрекеті арқылы (жобалау, ұйымдастыру, іске асыру, бағалау) кәсіби даярлығының қалыптасуын негіздейді. 

Әдіснамалық негізі әдіснамалық тұғырлар мен ұстанымдардан тұрады. Құрылымдық-мазмұндық модельді құру барысында әдіснамалық тұғырлар басшылыққа алынуы тиіс. Ғылыми әдебиеттерде «әдіснамалық  тұғыр» ұғымы педагогикада зерттеушінің ғылыми-педагогикалық іс-әрекетінің барлық кезеңінде қолданылатын бағдарлаушы негіз мәнінде қарастырылады. Егер «әдіс» педагогикалық әрекет әдістерінің жиынтығы ретінде түсіндірілсе, «әдіснамалық тұғыр» зерттеу логикасын, құрылымын және нәтижеге жету жолдарын жүйелеуге қызмет етеді. Демек, біз қарастырып отырған үш тілді білім мазмұнын интеграциялау негізінде мұғалім даярлаудың әдіснамалық тұғырларын негіздеу қажеттілігі туындайды. 

Осы модельдің мақсаттық-әдіснамалық блогын құрудың негізіне  төмендегі тұғырлар алынды: жүйелік тұғыр, интегративтік тұғыр, коммуникативтік тұғыр, іс-әрекеттік тұғыр. 

Мақсаттық-әдіснамалық блогындағы әдіснамалық негіздерді құрайтын жүйелік тұғыр даярлау үдерісін өзара байланысқан элементтердің біртұтас кешені ретінде ұйымдастыруды талап етіп, болашақ мұғалімді даярлауда мақсат, мазмұн, технология және нәтиже арасындағы ішкі бірлікті сақтауға мүмкіндік береді; үш тілді білім мазмұнын интеграциялау жағдайында пәндік және тілдік құрамдастардың өзара шарттылығын жүйелі түрде қарастыруды қамтамасыз етеді [208]. Сонымен  интегративтік тұғыр пәндік мазмұн, тілдік мақсаттар және педагогикалық әрекеттің бірлігін жүзеге асыруға бағдарлайды. Бұл тұғырдың әдіснамалық мәні үш тілді оқытуға даярлықты оқшауланған дағдылардың жиынтығы емес, біртұтас кәсіби даярлық жүйесі тұрғысында сипатталуында болып отыр. Блоктағы келесі тұғыр, коммуникативтік тұғыр – тілді қарым-қатынас құралы ретінде меңгертуге негізделеді және болашақ мұғалімнің көптілді ортада педагогикалық коммуникация жүргізуіне, тілдік өзара әрекетті ұйымдастыруына бағдар береді. Үштілді білім жағдайында бұл тұғыр оқытуды диалогтік, интерактивтік, қатысымдық сипатта ұйымдастыруды бағамдайды, сонымен бірге іс-әрекеттік тұғыр кәсіби даярлықтың басты механизмі ретінде әрекетті алға шығарады Оның идеясына сәйкес адам іс-әрекетте қалыптасады және осы іс-әрекет пен қарым-қатынас мазмұны тұлғаның дамуын анықтайды.  А.Н. Леонтьевтің пайымдауынша, мәдени тәжірибені игеру үшін әр ұрпақ сол тәжірибенің артында тұрған әрекетке ұқсас әрекеттерді орындауы қажет [208]. Демек, болашақ мұғалімнің үш тілде сабақ жоспарлауы, интеграцияланған тапсырмалар құрастыруы, оны практикада іске асыруы және нәтижесіне талдау жасауы оның кәсіби даярлығының шешуші шарты болып  табылады [209]. 

Модельдің әдіснамалық негізін дәйектейтін ұстанымдар ретінде сабақтастық, интеграциялау, көптілділік, рефлексиялық ұстанымдары сараланып алынды. 

Сабақтастық ұстанымы болашақ мұғалімнің үштілді интеграцияға даярлығын бірізді дамыта отырып (қарапайымнан күрделіге) құрастыруды көздейді; оқу мазмұны мен тәжірибелік әрекеттердің жүйелі өрістеуін қамтамасыз етеді. 

Интеграциялау ұстанымы пәндік мазмұн мен тілдік мақсаттардың, сондай-ақ пәнаралық және тілдік интеграцияның өзара байланысын сақтауды талап етеді, оқу материалының құрылымын біртұтас нәтижеге бағыттайды. 

Көптілділік ұстанымы үш тілдің оқу үдерісінде педагогикалық мақсатқа сай, функционалдық тұрғыда қолданылуын көздейді; тілдерді кездейсоқ алмастыру емес, оқу міндетіне сәйкес жүйелі ұйымдастыруды қажет санайды. 

Көптеген зерттеулер көптілділіктің тек тілдік емес, сонымен қатар танымдық дамуға да оң ықпал ететінін атап көрсетеді. Көптілді балалар тілдік мағыналарға сезімтал келеді және тілдік құрылымды түсіну деңгейі жоғары болады. Көптілді білім беру – оқыту құралы ретінде бірнеше тілді пайдалануды көздейтін, әртүрлі тілдерде коммуникативтік құзыреттілікті қалыптастыруға бағытталған күрделі педагогикалық жоспарлауды талап ететін үдеріс. Мұғалімдер әртүрлі тілдік және мәдени топтардан шыққан балалармен тиімді жұмыс істеу үшін олардың тілдік ортасы мен мәдени ерекшеліктерін терең түсінуі тиіс [210]. 

Рефлексиялық ұстаным болашақ мұғалімнің кәсіби тәжірибесін бағалау, өз әрекетін талдау және жетілдіру қабілетін дамытуға бағытталады; бұл ұстаным кәсіби өсудің ішкі факторы ретінде қабылданады. 

Нәтежесінде үш тілді білім мазмұнын интеграциялау негізінде болашақ бастауыш сынып мұғалімдерін даярлаудың құрылымдық-мазмұндық моделіндегі мақсаттық-әдіснамалық блок әлеуметтік тапсырысты, тұжырымдамалық негізді, мақсатты, теориялық және әдіснамалық негіздерді (тұғырлар мен ұстанымдарды) бір жүйеге келтіріп, модельдің келесі блоктарын (мазмұндық-технологиялық және өлшемдік-нәтижелік) ғылыми тұрғыда бағдарлайтын жетекші бөлім ретінде сипатталады. 

Yш тілді білім мазмұнын интеграциялау негізінде болашақ бастауыш сынып мұғалімдерін даярлаудың құрылымдық-мазмұндық моделін жүзеге асырудың негізі болып табылатын мазмұндық-технологиялық блок даярлау үдерісінің нақты ұйымдастырылуын, кезеңдік логикасын, оны іске асырудың формаларын, әдістерін және құралдарын реттейді. Бұл блокта болашақ мұғалімді үш тілді білім мазмұнын кіріктіріп оқытуға даярлау мақсатты түрде жоспарланған тәжірибелік-эксперименттік жұмыс ретінде қарастырылып, зерттеу кезеңдерінің өзара сабақтастығы сақталады. 

Мазмұндық-технологиялық блок үш негізгі кезеңнен тұрады: анықтау, қалыптастыру, бақылау. Әр кезенде студенттердің даярлық деңгейі  компоненттер бойынша бағаланып, соған сәйкес әдістемелік жүйесі ұйымдастырылады. Сонымен қатар бұл блокта даярлау үдерісін жүзеге асыратын формалар, әдістер, құралдар айқындалады. 

1) Үш тілді білім мазмұнын интеграциялау негізінде болашақ мұғалімдерді даярлаудың зерттеу кезеңдері: анықтау, қалыптастыру, бағалау. 

Анықтау кезеңі болашақ бастауыш сынып мұғалімдерінің үш тілді білім мазмұнын интеграциялауға қатысты бастапқы даярлық деңгейін айқындауға бағытталады. Бұл кезеңнің басты мақсаты – болашақ бастауыш сынып мұғалімдерінің үш тілді білім мазмұнын интеграциялау негізінде даярлығының бастапқы деңгейін (компоненттер мен көрсеткіштер бойынша) анықтау. Осы мақсатта даярлық құрылымын құрайтын компоненттерге сәйкес арнайы диагностикалық әдістемелер таңдалып алынды: 

Мотивациялық-бағдарлық компонент үшін:

1. Р. Гарднер мен У. Ламберт әзірлеген тілдік мотивацияны диагностикалау әдістемесінің бейімделген нұсқасы [211].

2. А.К. Маркованың «Мұғалімнің кәсіби мотивациясын диагностикалау әдістемесінің» көптілді білім беру жағдайына бейімделген сауалнамасы [212].

3. «Болашақ бастауыш сынып мұғалімдерінің үш тілді оқытуға қатысты кәсіби жауапкершілік пен құндылықтық бағдарын диагностикалау» авторлық сауалнамасы. 

Танымдық-коммуникативтік компонент үшін:

1. «Үш тілде пәндік ақпаратты түсіну және талдау қабілетін диагностикалау» авторлық тапсырмасы.

2. «Пәндік-академиялық ұғымдарды үш тілде орынды қолдану дағдысын диагностикалау» авторлық әдістемесі.

3. Интеграцияланған тапсырмалар аясында көптілді коммуникативтік құзыреттілікті диагностикалау әдістемесі» (TPACK моделі негізінде бейімделген нұсқа) [213].

Әрекеттік-рефлексивті компонент үшін:

1. Үштілді оқытуды жүзеге асырудың әрекеттік-рефлексивтік даярлығын диагностикалауға арналған авторлық әдістемесі.

2. Э. Торранс «Torrance Tests of Creative Thinking» бейімделген нұсқасы [214].
3. «Үштілді оқыту тәжірибесін кәсіби-рефлексивті талдау» авторлық диагностикалық тапсырма.
Осылайша, анықтау кезеңінде алынған деректер болашақ мұғалімдердің үштілді мазмұнды интеграциялауға даярлығының бастапқы деңгейін белгілеуге және қалыптастыру кезеңінде қолданылатын ықпал ету мазмұнын нақтылауға мүмкіндік береді. 

Қалыптастыру кезеңі ( үш тілді білім мазмұнын интеграциялауға даярлаудың негізгі кезеңі. Бұл кезенде анықтау барысында айқындалған әлсіз тұстарды жетілдіруге бағытталған әдістемелік жүйе апробациядан өткізіледі.  Қалыптастыру кезеңінде әр компоненттің мазмұнына сәйкес арнайы ұйымдастырылған жұмыс формалары мен әдістері қолданылды.

Мотивациялық-бағдарлық компонентті дамыту мақсатында студенттердің үш тілді оқытуға құндылықтық қатынасын күшейтуге бағытталған келесідей жұмыстар жүргізілді: коучинг, консалтинг, пікірталас. Бұл студенттің кәсіби уәжін тұрақтандыруға, үш тілде оқытудың маңызын саналы қабылдауына және кәсіби жауапкершілік сезімін арттыруға қызмет етеді.

Танымдық-коммуникативтік компонентті қалыптастыруда студенттердің үш тілде пәндік мазмұнды меңгеруін және оны кіріктіріп пайдалануын қамтамасыз ететін оқу-әдістемелік жүйе ұйымдастырылды: арнайы элективті курс, воркшоп, CLIL технологиясы, интеграцияланған тапсырмалар, АКТ. Бұл кезеңде пәндік мазмұнды үш тілде түсіндіру, терминологиялық бірліктерді орынды қолдану, оқу мәтіндерін талдау және көптілді дидактикалық материалдармен жұмыс жасау әрекеттері жүйеленеді. 

Әрекеттік-рефлексивті компонентті дамыту үшін болашақ мұғалімнің дәйекті педагогикалық әрекетін ұйымдастыруға басымдық беріледі: тренинг, кейс-стади, шығармашылық жоба, рефлексиялық күнделік, педагогикалық портфолио. Мұнда студент үш тілді оқыту жағдаяттарын шешу, интеграцияланған сабақ фрагменттерін құрастыру, жобалық тапсырмалар орындау арқылы практикалық тәжірибе жинақтайды және жүргізген жұмысына кәсіби талдау жасауды үйренеді. 

Бақылау кезеңі қалыптастыру кезеңінің нәтижелігін айқындауға бағытталады. Бұл анықтау кезеңінде қолданылған диагностикалық әдістемелер қайта жүргізіліп, алынған нәтижелер бастапқы деректермен салыстырылады. Нәтижелердің сенімділігі мен айырмашылықтың мәнділігін анықтау мақсатында статистикалық өңдеу жүргізіледі, соның ішінде Пирсонның х² (хи-квадрат) критерийі қолданылады. Бақылау кезеңі арқылы үш тілді білім мазмұнын интеграциялауға даярлықтың компоненттер бойынша өсу динамикасы, деңгейлер ауысуы және модельдің тиімділігі дәлелденеді.

2) Мазмұндық-технологиялық блоктың формалары, әдістері, құралдары.

Үш тілді білім мазмұнын интеграциялау негізінде болашақ мұғалімді даярлау үдерісін ұйымдастыруда мазмұндық-технологиялық блоктың іске асуын қамтамасыз ететін формалар, әдістер және құралдар жүйесі анықталды.

 Даярлау үдерісінде қолданылған негізгі формалар: дәріс сабақтары, практикалық сабақтар, коучинг, консалтинг, пікірталас сабағы, шығармашылық жобаларды қорғау. Бұл формалар болашақ мұғалімнің теориялық білімін жүйелеуге, практикалық әрекетін ұйымдастыруға және кәсіби тәжірибесін бекітуге мүмкіндік береді. 

Модельді іске асыруда қолданылған әдістер: пікірталас, тренинг, кейс- стади, жағдаяттық тапсырмалар, шығармашылық жобалау, рефлексиялық күнделік, педагогикалық портфолио. Аталған әдістер студенттің кәсіби ойлауын дамытуға, көптілді ортаға бейімделген әдістемелік шешімдер қабылдауына және кәсіби рефлексия мәдениетін қалыптастыруға бағытталады.

Үш тілді білім мазмұнын интеграциялауға даярлаудың негізгі құралдары ретінде: арнайы элективті курс бағдарламасы, терминологиялық сөздіктер, интеграцияланған тілдік және пәндік тапсырмалар алынды. Бұл құралдар оқу мазмұнын үш тілде меңгертуге, пәндік-академиялық лексиканы жүйелеуге және интеграцияланған тапсырмалар арқылы білім нәтижесін қамтамасыз етуге қызмет етеді. 

Түйіндей келе, мазмұндық-технологиялық блок үш тілді білім мазмұнын интеграциялау негізінде болашақ бастауыш сынып мұғалімдерін даярлауды кезеңдік тұрғыда ұйымдастырып, әр кезеңге сәйкес формалар, әдістер және құралдар жүйесін қолдану арқылы студенттің мотивациялық-бағдарлық, танымдық-коммуникативтік және әрекеттік-рефлексивті даярлығын мақсатты түрде қалыптастыруға мүмкіндік береді.

Үш тілді білім мазмұнын интеграциялау негізінде болашақ бастауыш сынып мұғалімдерін даярлаудың құрылымдық-мазмұндық моделін әзірлеу барысында алынатын нәтижелердің нақтылығы мен дәлелділігін қамтамасыз ету мақсатында модельдің өлшемдік-нәтижелік блогі айқындалды. Өлшемдік-нәтижелік блоктың мәні ( болашақ мұғалімдердің үш тілді білім мазмұнын интеграциялауға даярлығын құрылымдық тұрғыда бағалау, даярлықтың, қалыптасу деңгейін анықтау, сондай-ақ жүргізілген тәжірибелік жұмыстың нәтижелігін салыстырмалы талдау арқылы көрсету. 

Өлшемдік-нәтижелік блок компоненттер, өлшемдер, көрсеткіштер, деңгейлер және нәтиже құрамдастарынан тұрады. Бұл құрамдастардың әрқайсысы бір-бірімен сабақтасып, даярлықты бағалаудың толыққанды жүйесін кұрайды: 

- компонент ( даярлықтың негізгі құрылымдық бөлігі (мотивациялық, танымдық, әрекеттік қырлары); 

- өлшем ( компоненттің мазмұнын бағалайтын жетекші критерий; 

- көрсеткіш ( өлшемнің орындалуын нақтылайтын айғақ-өлшем белгісі; 

- деңгей – көрсеткіштердің көріну дәрежесіне байланысты даярлықтың қалыптасу сатысы;

- нәтиже модельді іске асыру арқылы алынатын қорытынды кәсіби сипаттама.

Осылайша, өлшемдік-нәтижелік блок болашақ мұғалімнің даярлығын кешенді (бір ғана қырмен емес, бірнеше кырмен) бағалауға мүмкіндік береді және модельдің нәтижесін ғылыми тұрғыда дәлелдеудің өлшемдік негізі болып саналады. Зерттеу жұмысында болашақ бастауыш сынып мұғалімдерінің үш тілді білім мазмұнын интеграциялауға даярлығы төмендегі үш компонент арқылы сипатталады:

- мотивациялық-бағдарлық компонент;

- танымдық-коммуникативтік компонент;

 - әрекеттік-рефлексивті компонент.

Бұл өлшемдер болашақ мұғалімнің үш тілді білім мазмұнын интеграциялауға даярлығын әр компоненттің мазмұнына сай нақты бағалауға мүмкіндік береді. Өлшемдер ( көрсеткіштерді жүйелеудің мәні, яғни әрбір  компоненттің мәнін ашатын жетекші «бағалау өзегі»  қызметін атқарады. 

Кәсіби-құндылықтық өлшем ( болашақ мұғалімнің үштілді оқытуға қатысты кәсіби позициясын, уәжін, жауапкершілігін және құндылықтық бағдарын айқындауға бағытталады. 

Пәндік-тілдік-коммуникативтік өлшем ( үштілді интеграцияның  мазмұнын түсіну және оны тілдік-қатысымдық тұрғыда негіздеу деңгейін сипаттайды. 

Технологиялық-рефлексивті өлшем ( үштілді оқытуды практикада ұйымдастыру және өз әрекетін кәсіби тұрғыда талдау, бағалау, түзету қабілетін бағалауға мүмкіндік береді. 

Өлшемдік-нәтижелік блоктың негізгі құрамдасы ( өлшемнің орындалуын айғақтайтын көрсеткіштер. Көрсеткіштер болашақ мұғалімнің даярлығын өлшеуде нақты бағдар беріп, деңгейлерді саралауға  болады. 

Кәсіби-құндылықтық өлшемнің көрсеткіштері - (мотивациялық-бағдарлық компонент) болашақ мұғалімнің үш тілді оқытуға құндылықтық қатынасын, кәсіби мотивін және жауапкершілік бағдарын сипаттайды. 

Көрсеткіштері: 

-  үш тілді білім мазмұнын интеграциялауға қызығушылығы; 

- көптілді ортада педагогикалық қызмет атқаруға бағытталған кәсіби ынтасы; 

- үш тілді оқытуға қатысты кәсіби жауапкершілік пен құндылықтық бағдарлануы. 

Аталған көрсеткіштердің мазмұнын нақтылайтын болсақ: 

Үш тілді білім мазмұнын интеграциялауға қызығушылық ( студенттің үштілділікке қатысты білімін кеңейтуге ұмтылысы, интеграцияланған мазмұнмен жұмыс істеуге ықыласы, осы бағыттағы оқу-әдістемелік материалдарды ізденіс пен оқу белсенділігі арқылы байқалады. 

Кәсіби ынта ( көптілді ортада жұмыс істеуді болашақ кәсіби қажеттілік деп қабылдауы, үш тілде сабақ жүргізуге талпынысы, тәжірибелік тапсырмаларға белсенді қатысуы, кәсіби дамуды мақсатты түрде жоспарлау ниетімен көрінеді. 

Кәсіби жауапкершілік пен құндылықтық бағдарлану ( үш тілді оқытуды педагогикалық құндылық ретінде қабылдауы, тілге және мәдениетке құрмет ұстанымы, үш тілде білім беру жағдайында сапалы нәтиже үшін жауапкершілікті сезінуі арқылы анықталады. 

Бұл өлшем бойынша бағалау жүргізуде мотивацияны анықтауға бағытталған әдістемелердің (тілдік мотивация, кәсіби мотивация және құндылықтық бағдар) нәтижелері маңызды диагностикалық негіз ретінде алынады. 

Пәндік-тілдік-коммуникативтік өлшемнің көрсеткіштері - (танымдық- коммуникативтік компонент) болашақ мұғалімнің үш тілде пәндік  мазмұнды түсінуі, оны кіріктіріп қолдануға қатысты білімдік және қатысымдық дайындығына арқау бола алады. 

Көрсеткіштері: 

- үш тілді білім мазмұнын интеграциялаудың әдістері мен технологиялары жөніндегі теориялық білімі; 

- үш тілді білім мазмұнын оқу-тәрбие үдерісінде интеграциялау жолдары туралы түсінігі; 

- интеграцияланған тапсырмалар негізінде үш тілде қарым-қатынас жасай  алуы. 

Бұл көрсеткіштердің мазмұндық мәні төмендегідей ашылады: 

Әдістер мен технологиялар жөніндегі теориялық білім ( болашақ мұғалімнің үш тілді oқытуда қолданылатын негізгі педагогикалық технологияларды (мысалы, пән мен тілді кіріктіре оқыту, интеграцияланған тапсырма құрастыру, тілдік қолдау тәсілдері) білуі және оларды ғылыми- әдістемелік тұрғыда түсіндіре алуымен түсіндіріледі. 

Интеграциялау жолдары туралы түсінік – пәндік мазмұн мен тілдік мақсаттарды бір сабақта үйлестірудің логикасын, оқу мазмұнын тілдік деңгейге бейімдеу тәсілдерін, пәнаралық және тілдік интеграцияның жүзеге асу жолдарын түсінуімен сипатталады. 

Үш тілде қарым-қатынас жасай алу – интеграцияланған тапсырмалар  барысында кәсіби-оқытушылық коммуникацияны (түсіндіру, сұрақ қою, кері байланыс беру, нұсқаулық жасау, нәтижені талқылау) қазақ, орыс және ағылшын тілдерінде орынды ұйымдастыра алуымен көрінеді. 

Бұл өлшем бойынша бағалау тапсырмалары пәндік ақпаратты үш тілде түсіну, терминдерді дұрыс қолдану, интеграцияланған мәтінмен жұмыс, СLIL үлгісіндегі тапсырмалар арқылы тексеру түрінде жүргізіледі. 

Технологиялық-рефлексивті өлшемнің көрсеткіштері - (әрекеттік-рефлексивті компонент) болашақ мұғалімнің үш тілді оқытуды практикада жүзеге асыруы, жаңа педагогикалық жағдаяттарды шешуі және кәсіби рефлексия жүргізу қабілетін сипаттайды. 

Көрсеткіштері: 

- үш тілді оқытуды оқу үдерісінде іске асыра білу қабілеті; 
- жаңа жағдайларда  интеграцияланған шығармашылықпен шеше алу дағдысы; 
- үш тілде оқыту тәжірибесін талдап, рефлексия жасай алу қабілеті. 
Көрсеткіштерді мазмұндық тұрғыда ашатын болсақ: 

Оқу үдерісінде іске асыра білу қабілеті ( болашақ мұғалімнің интеграцияланған сабақтың кұрылымын жасай білуі, оқу мақсатын тілдік және пәндік мақсатпен байланыстыруы, үш тілдегі оқу материалын колдануы, сабақ барысында тілдік қолдау көрсету тәсілдерін жүзеге асыруымен байқалады. 

Шығармашылықпен шеше алу дағдысы ( стандартты емес оқу жағдаяттарында (әртүрлі тілдік деңгей, терминологиялық қиындық, уақыт шектеуі, оқушының түсінбеуі, т.б.) интеграцияланған тапсырманы қайта құрастыру, балама әдіс таңдау, бірнеше шешім нұсқасын ұсыну қабілетімен көрінеді. 
Рефлексия жасай алу қабілеті ( өткізген сабақтың нәтижесін талдау, жетістіктері мен қиындықтарын анықтау, әдістемелік қорытынды шығару, келесі қадамды жоспарлау, портфолио және күнделік арқылы кәсіби өсуді негіздеу әрекеттерімен сипатталады. 

Болашақ бастауыш сынып мұғалімдерінің үш тілді білім мазмұнын  интеграциялауға даярлығын айқындайтын негізгі компоненттер, оларды бағалау өлшемдері мен нақты көрсеткіштері 7-кестеде ұсынылады. 
Кесте 7 – Мазмұндық-технологиялық блоктың компоненттері, өлшемдері  және көрсеткіштері
	Компоненттер 
	Өлшемдер
	Көрсеткіштер

	1
	2
	3

	Мотивациялық-бағдарлық 
	Кәсіби-құндылықтық бағдар
	- үш тілді білім мазмұнын интеграциялауға қызығушылығы;

- көптілді ортада педагогикалық қызмет атқаруға бағытталған кәсіби ынтасы;

- үш тілді оқытуға қатысты кәсіби жауапкершілік пен құндылықтық бағдарлануы


	1
	2
	3

	Танымдық-коммуникативтік
	Пәндік-тілдік - коммуникативтік 
	- үш тілді білім мазмұнын интеграциялаудың әдістері мен технологиялары жөніндегі теориялық білімі;   

- үш тілді білім мазмұнын оқу-тәрбие үдерісінде интеграциялау жолдары туралы түсінігі; 

- интеграцияланған тапсырмалар негізінде үш тілде қарым-қатынас жасай алуы.

	Әрекеттік-рефлексивті
	Технологиялық-рефлексивті
	- үштілді оқытуды оқу үдерісінде іске асыра білу қабілеті;

- жаңа жағдайларда интеграцияланған тапсырмаларды шығармашылықпен шеше алу дағдысы;

- үш тілде оқыту тәжірибесін талдап, рефлексия жасай алу қабілеті.


Өлшемдер мен көрсеткіштерді негізге ала отырып, болашақ бастауыш сынып мұғалімдерінің үш тілді білім мазмұнын интеграциялауға даярлығының қалыптасу деңгейлері төмендегідей айқындалады: жоғары деңгей, орта деңгей, төмен деңгей. 

Жоғары деңгей ( үш тілді білім мазмұнын интеграциялауға тұрақты  қызығушылығы бар, көптілді ортада кәсіби қызметке толық дайын, интеграцияланған тапсырмаларды үш тілде тиімді жүзеге асырып, тәжірибесіне жүйелі рефлексия жасай алатын болашақ мұғалім деңгейі.  Бұл деңгейде студент: 

- үш тілді оқытудың маңызын кәсіби құндылық ретінде қабылдайды, мотивациясы тұрақты; 

- үш тілді интеграция әдістерін жақсы меңгерген, мазмұнды жоспарлай алады; 

- сабақта үш тілдің қызметін орынды ұйымдастырып, коммуникацияны еркін жүргізеді; 

- өз жұмысына жүйелі талдау жасап, кәсіби дамуға бағытталған нақты қорытынды шығара алады. 

Орта деңгей ( үш тілді оқытуға қызығушылығы бар, бірақ тұрақтылығы жеткіліксіз; пәндік-тілдік білімдері мен практикалық әрекеттері толық жүйеленбеген; қолдау жағдайында үш тілді интеграцияны жүзеге асырып, рефлексияны ішінара жүргізе алатын болашақ мұғалім деңгейі. Бұл деңгейде студент: 

- үш тілді оқытуды қолдайды, бірақ кей жағдайда сенімсіздік байқатады;       - интеграциялау әдістерін біледі, алайда қолдануда тұрақсыздық бар; 

- үш тілде қарым-қатынас жасау мүмкіндігі бар, бірақ лексикалық/әдістемелік қиындықтар кездеседі; 

- рефлексия жасайды, алайда талдау тереңдігі мен жүйелілігі жеткіліксіз. 

Төмен деңгей ( үш тілді білім мазмұнын интеграциялауға қызығушылығы әлсіз; пәндік-тілдік түсінігі жеткіліксіз; үш тілді оқытуды практикада іске асыруда айқын қиындықтарға кездесетін және кәсіби рефлексиясы қалыптаспаған болашақ мұғалім деңгейі. Бұл деңгейде студент: 

- үш тілді оқытудың маңызын толық түсінбейді немесе тұрақты уәжі жоқ; 

- интеграция әдістері мен технологиялары жөнінде білім-түсінігі фрагментті; 

- үш тілде коммуникация жүргізуде қиналады, тапсырманы іске асыруда қолдауға тәуелді; 
- өз жұмысын талдау, қателікті анықтау, түзету, кәсіби қорытынды жасау қабілеті әлсіз. 

Компоненттер бойынша даярлық деңгейлерінің мазмұндық сипаттамасы 8-кестеде жүйеленіп берілген. 

Кесте 8 ( Болашақ бастауыш сынып мұғалімдерінің үш тілді білім мазмұнын интеграциялауға даярлығының деңгейлік сипаттамалары 

	Компоненттер
	Жоғары деңгей
	Орта деңгей
	Төмен деңгей

	1
	2
	3
	4

	Мотивациялық-бағдарлық
	Үш тілді білім мазмұнын интеграциялауға айқын әрі тұрақты қызығушылық танытады; көптілді ортада педагогикалық қызмет атқаруды кәсіби құндылық ретінде қабылдайды; үш тілді оқытуға саналы, жауапкершілікпен қарайды, кәсіби ұстанымы айқын қалыптасқан
	Үш тілді білім мазмұнын интеграциялауға қызығушылығы бар, алайда тұрақсыз; көптілді ортада жұмыс істеуге ұмтылысы жағдаяттық сипатта; кәсіби жауапкершілік пен құндылықтық бағдар толық қалыптаспаған
	Үш тілді білім мазмұнын интеграциялауға қызығушылығы төмен; көптілді ортада педагогикалық қызмет атқаруға ішкі ынтасы байқалмайды; үш тілді оқытуға қатысты кәсіби жауапкершілігі әлсіз

	Танымдық-коммуникативтік
	Үш тілді білім мазмұнын интеграциялаудың әдістері мен технологиялары бойынша терең теориялық білімі бар; оқу-тәрбие үдерісінде интеграциялау жолдарын еркін түсінеді және негіздей алады; интеграцияланған тапсырмалар негізінде үш тілде еркін қарым-қатынас жасайды
	Үш тілді білім мазмұнын интеграциялаудың негізгі әдістері мен технологиялары туралы ішінара білімі бар; интеграциялау жолдарын түсінеді, бірақ толық негіздей алмайды; интеграцияланған тапсырмаларда үш тілде қарым-қатынас жасауы шектеулі
	Үш тілді білім мазмұнын интеграциялау әдістері мен технологиялары жөніндегі теориялық білімі жеткіліксіз; оқу үдерісінде интеграциялау жолдарын түсінбейді; интеграцияланған тапсырмаларда үш тілде қарым-қатынас жасауда елеулі қиындықтарға тап болады

	Әрекеттік-рефлексивті

	Үш тілді оқытуды оқу үдерісінде өздігінен тиімді іске асыра
	Үш тілді оқытуды оқытушының немесе үлгінің
	Үш тілді оқытуды оқу үдерісінде іске асыруда қиналады;


8 – кестенің жалғасы

	1
	2
	3
	4

	
	 алады; жаңа жағдайларда интеграцияланған тапсырмаларды шығармашылықпен шеше біледі; үш тілде оқыту тәжірибесіне терең, жүйелі рефлексия жасай алады
	 көмегімен жүзеге асырады; стандартты жағдайларда интеграцияланған тапсырмаларды орындайды; рефлексиясы сипаттамалық, үстірт деңгейде көрінеді
	 жаңа жағдайларда интеграцияланған тапсырмаларды шеше алмайды; үш тілде оқыту тәжірибесіне рефлексия жасау қабілеті қалыптаспаған


Өлшемдік-нәтижелік блоктың қорытынды құраушысы ретінде модельді жүзеге асырудың жалпы нәтижесі төмендегідей анықталады: 

Нәтиже: Үш тілді білім мазмұнын интеграциялауға даярланған педагог. 

Қорытындылай келе, өлшемдік-нәтижелік блокта белгіленген компоненттер, өлшемдер, көрсеткіштер және деңгейлер жүйесі болашақ бастауыш сынып мұғалімдерінің үш тілді білім мазмұнын интеграциялауға даярлығын ғылыми тұрғыда бағалауға, даярлықтың қалыптасу динамикасын анықтауға және жүргізілген тәжірибелік-эксперимент жұмысының тиімділігін дәлелдеуге мүмкіндік береді. 

Жоғарыдағы айтылғандарды негізге ала отырып, төмендегі 4-суретте  үш тілді білім мазмұнын интеграциялау негізінде болашақ бастауыш сынып мұғалімдерін даярлаудың құрылымдық-мазмұндық моделі ұсынылады.















Қорыта келе, ұсынылған модель үш өзара сабақтас блоктан тұрады: мақсаттық-әдіснамалық, мазмұндық-технологиялық, өлшемдік-нәтижелік. Бірінші блокта даярлаудың бағытын айқындайтын әлеуметтік тапсырыс, мақсат, теориялық-әдіснамалық негіздер, тұғырлар (жүйелік, интегративтік, коммуникативтік, іс-әрекеттік) мен ұстанымдар (сабақтастық, интеграциялау, көптілділік, рефлексия) тұтастай негізделді. Екінші блокта даярлау үдерісінің кезеңдік ұйымдастырылуы (анықтау–қалыптастыру–бақылау), іске асыру формалары, әдістері мен құралдары жүйеленіп, болашақ мұғалімнің даярлығын мақсатты түрде қалыптастыру тетігі нақтыланды. Үшінші блокта даярлықты ғылыми бағалаудың толыққанды жүйесі ретінде компонент–өлшем–көрсеткіш–деңгей–нәтиже байланысы белгіленіп, даярлықтың жоғары, орта, төмен деңгейлері мазмұндық тұрғыда сипатталды.

Әзірленген құрылымдық-мазмұндық модель болашақ бастауыш сынып мұғалімдерін үш тілді білім мазмұнын интеграциялау арқылы даярлаудың теориялық негізі ретінде айқындалды. Енді ғылыми жұмыстың келесі «Үш тілді білім мазмұнын интеграциялау негізінде болашақ бастауыш сынып мұғалімдерін даярлаудың тәжірибелік-эксперимент жұмыстары» тарауында модельдің тиімділігін тәжірибеде дәлелдеу бойынша материалдар қарастырылады.

3 ҮШ ТІЛДІ БІЛІМ МАЗМҰНЫН ИНТЕГРАЦИЯЛАУ НЕГІЗІНДЕ БОЛАШАҚ БАСТАУЫШ СЫНЫП МҰҒАЛІМДЕРІН ДАЯРЛАУДЫҢ ТӘЖІРИБЕЛІК˗ЭКСПЕРИМЕНТ ЖҰМЫСТАРЫ

3.1 Үш тілді білім мазмұнын интеграциялау негізінде болашақ бастауыш  сынып мұғалімдерін даярлау диагностикасы
Осы бөлімде болашақ бастауыш сынып мұғалімдерін үш тілді білім мазмұнын интеграциялау негізінде даярлау үдерісінің бастапқы күйін, динамикасын және қорытынды нәтижелерін айқындауға бағытталған тәжірибелік-эксперименттің диагностикалық-өлшемдік аппараты сипатталады. Үш тілді білім мазмұнын интеграциялау негізінде болашақ бастауыш  сынып мұғалімдерін даярлау диагностикасы зерттеудің құрылымдық-мазмұндық моделінде айқындалған компоненттер (мотивациялық-бағдарлық, танымдық-коммуникативтік, әрекеттік-рефлексивті) мен олардың көрсеткіштері бойынша білім алушылардың даярлық деңгейлерін анықтауға мүмкіндік беретін валидті әдістемелер жүйесіне негізделді.

Тәжірибелік-эксперименттің мақсаты - үш тілді білім мазмұнын интеграциялау негізінде болашақ бастауыш сынып мұғалімдерін даярлаудың бастапқы деңгейін анықтау, даярлықты арттыруға бағытталған әдістемелік жүйенің тиімділігін тексеру және эксперимент нәтижелерін сандық-сапалық тұрғыда дәлелдеу.

Тәжірибелік-эксперименттің міндеттері:

- зерттелетін даярлықтың компоненттері мен көрсеткіштері бойынша диагностикалық құралдарды іріктеу және бейімдеу;

- анықтау кезеңінде білім алушылардың бастапқы даярлық деңгейін кешенді бағалау және деңгейлік жіктеу (жоғары, орта, төмен);

- қалыптастыру кезеңінде үш тілді білім мазмұнын интеграциялауға бағытталған модель мен әдістемелік жүйені енгізу және апробациялау;

- бақылау кезеңінде қайта диагностика жүргізу арқылы өзгеріс динамикасын анықтау, нәтижелерді салыстырмалы талдау және эксперимент жұмысының тиімділігін дәлелдеу;

- алынған деректерді математикалық-статистикалық өңдеу негізінде қорытынды тұжырымдар жасау.

Тәжірибелік-эксперименттік жұмыс үш кезеңнен тұрды.

1) Анықтау кезеңі

Мақсаты: болашақ бастауыш сынып мұғалімдерінің үш тілді білім мазмұнын интеграциялау негізінде даярлығының бастапқы деңгейін (компоненттер мен көрсеткіштер бойынша) анықтау және проблемалық аймақтарды айқындау.

Негізгі мазмұны:

- болашақ бастауыш сынып мұғалімдерінің үш тілді білім мазмұнын интеграциялауға қатысты даярлық құрылымын (мотивациялық-бағдарлық, танымдық және операционалдық компоненттер) және олардың көрсеткіштерін нақтылау;

- үш тілді білім беру жағдайындағы кәсіби мотивацияны, құндылықтық бағдарды және кәсіби жауапкершілікті анықтауға бағытталған диагностикалық әдістемелерді іріктеу және бейімдеу;

- пәндік-академиялық білімдердің, көптілді оқыту теориясы мен интеграциялық тәсілдер туралы түсініктердің бастапқы деңгейін айқындауға арналған тест тапсырмалары мен диагностикалық тапсырмалар кешенін қолдану;

- пәндік мазмұн мен тілдік мақсаттарды кіріктіру, үш тілде академиялық ұғымдарды қолдану және әдістемелік шешім қабылдау біліктерінің қалыптасу деңгейін бағалау;

- сауалнама, бақылау, тестілеу және авторлық диагностикалық тапсырмалар арқылы алынған деректерді сандық және сапалық тұрғыдан талдау;

- зерттелушілердің даярлық деңгейлерін (төмен, орта, жоғары) анықтап, үш тілді білім мазмұнын интеграциялау үдерісіндегі негізгі қиындықтар мен проблемалық аймақтарды айқындау.

2) Қалыптастыру кезеңі

Мақсаты: үш тілді білім мазмұнын интеграциялау негізінде даярлықты арттыруға бағытталған әдістемелік жүйені енгізу арқылы білім алушылардың компоненттік көрсеткіштері бойынша сапалық өзгерісіне ықпал ету.

Негізгі мазмұны:

- үштілді білім мазмұнын интеграциялаудың әдіснамалық тұғырлары мен ұстанымдарына сәйкес әдістемелік жүйені жүзеге асыру;

- пәндік мазмұн мен тілдік мақсаттарды кіріктіруге бағытталған практикалық тапсырмалар, тренингтер, микросабақтар, кейстер, жобалық жұмыстар ұйымдастыру;

- CLIL элементтері мен әдістемелік-технологиялық құралдарды (цифрлық платформалар, интерактивті сервистер, визуализация, scaffolding стратегиялары) қолдану арқылы кәсіби әрекетті жетілдіру;

- рефлексивтік күнделік, педагогикалық портфолио, өзара бағалау арқылы кәсіби рефлексияны дамыту.

3) Бақылау кезеңі

Мақсаты: әдістемелік жүйенің нәтижелілігін қайта диагностика арқылы айқындау, бастапқы және қорытынды нәтижелерді салыстыру, даярлық деңгейлеріндегі өзгеріс динамикасын дәлелдеу.

Негізгі мазмұны:

- анықтау кезеңінде қолданылған диагностикалық құралдар кешенін қайта қолдану;

- баллдық нәтижелерді компоненттер мен көрсеткіштер бойынша салыстырмалы талдау;

- деңгейлік жіктеудің (жоғары, орта, төмен) өзгерісін анықтау;

- математикалық-статистикалық өңдеу арқылы (χ² критерийі) эксперименттің тиімділігін негіздеу.

Үш тілді білім мазмұнын интеграциялау негізінде болашақ бастауыш сынып мұғалімдерін даярлау деңгейін диагностикалау мақсатында зерттеудің анықтау кезеңі ұйымдастырылды. Анықтау эксперимент Абай атындағы Қазақ ұлттық педагогикалық университетінде жүргізілді. Зерттеуге барлығы 148 білім алушы қатыс. Эксперимент тобына 75, ал бақылау тобына 73 білім алушы алынды (қосымша А). 

Анықтау кезеңнің мақсаты – болашақ бастауыш сынып мұғалімдерінің үш тілді білім мазмұнын интеграциялау негізінде даярлығының бастапқы деңгейін мотивациялық-бағдарлық, танымдық-коммуникативтік және әрекеттік-рефлексивті компоненттер мен олардың көрсеткіштері бойынша анықтау, сондай-ақ даярлық үдерісіндегі проблемалық аймақтарды айқындау.

Аталған мақсатқа қол жеткізу үшін келесі міндеттер белгіленді:

- зерттеу көрсеткіштеріне сәйкес диагностикалық әдістемелер кешенін таңдау және көптілді білім беру жағдайына бейімдеу, оларды қолдану тәртібін айқындау;

- мотивациялық-бағдарлық, танымдық-коммуникативтік және әрекеттік-рефлексивті компоненттер бойынша бастапқы өлшеу жұмыстарын жүргізу;

- алынған нәтижелерді баллдық жүйе арқылы есептеу және деңгейлік шкала (төмен, орта, жоғары) бойынша интерпретациялау.

Анықтау кезеңде қолданылған диагностикалық әдістемелер зерттеудің құрылымдық компоненттеріне сәйкес іріктеліп, 9-кестеде жүйеленіп берілді.

Кесте 9 - Анықтау кезеңде қолданылған диагностикалық әдістемелер
	Компоненттер 
	Диагностикалық әдістемелер

	Мотивациялық-бағдарлық 
	1. Р. Гарднер мен У. Ламберт әзірлеген тілдік мотивацияны диагностикалау әдістемесінің бейімделген нұсқасы.

2. А.К. Маркованың «Мұғалімнің кәсіби мотивациясын диагностикалау әдістемесінің» көптілді білім беру жағдайына бейімделген сауалнамасы.

3. «Болашақ бастауыш сынып мұғалімдерінің үш тілді оқытуға қатысты кәсіби жауапкершілік пен құндылықтық бағдарын диагностикалау» авторлық сауалнамасы.

	Танымдық-коммуникативтік
	1. «Үш тілде пәндік ақпаратты түсіну және талдау қабілетін диагностикалау» авторлық тапсырмасы.
2. «Пәндік-академиялық ұғымдарды үш тілде орынды қолдану дағдысын диагностикалау» авторлық әдістемесі.
3. Интеграцияланған тапсырмалар аясында көптілді коммуникативтік құзыреттілікті диагностикалау әдістемесі» (TPACK моделі негізінде бейімделген нұсқа).

	Әрекеттік-рефлексивті
	1. Үштілді оқытуды жүзеге асырудың әрекеттік-рефлексивтік даярлығын диагностикалауға арналған авторлық әдістемесі.
2. Э. Торранс «Torrance Tests of Creative Thinking» бейімделген нұсқасы.
3. «Үштілді оқыту тәжірибесін кәсіби-рефлексивті талдау» авторлық диагностикалық тапсырма.


Диагностикалық әдістемелердің мазмұны әр компоненттің мәнін кешенді түрде ашуға бағытталды. 

Мотивациялық-бағдарлық компоненттің «үш тілді білім мазмұнын интеграциялауға қызығушылығы» көрсеткішінің даму деңгейін анықтау мақсатында Р. Гарднер мен У. Ламберт әзірлеген тілдік мотивацияны диагностикалау әдістемесінің (AMTB) көптілді білім беру жағдайына бейімделген нұсқасы қолданылды [215, б. 90]. Әдістеменің толық мазмұны қосымша Ә-де берілген.

Әдістеме Р. Гарднер мен У. Ламберт әзірлеген «Attitude and Motivation Test Battery (AMTB)» әдістемесіне негізделіп, тілдік әрекеттегі тұлғаның қызығушылығын, эмоционалдық қатынасын, мотивациялық бағдарын және мәдениетаралық ықпалдастыққа дайындығын өлшеуге бағытталған. Зерттеуде бұл әдістеме болашақ бастауыш сынып мұғалімдерінің үш тілді білім мазмұнын интеграциялауға кәсіби қызығушылық деңгейін диагностикалау үшін бейімделді.

Диагностиканы жүргізу барысында білім алушыларға 25 сұрақтан тұратын сауалнама ұсынылды. Сауалнама тілдік мотивацияның бес құрылымын қамтыды: тілді меңгеруге қызығушылық, тілге қатынас, интегративтік бағдар, мотивация қарқындылығы, тілдік өзіндік сенімділік және мазасыздану.

Білім алушылардың жауаптары 5 балдық Лайкерт шкаласы бойынша бағаланды (1 – мүлдем келіспеймін, 2 балл – келіспеймін, 3 балл – жартылай келісемін, 4 балл – келісемін, 5 – толық келісемін). Жалпы ұпай көрсеткіштері негізінде мотивация деңгейлері жоғары, орта және төмен деңгейлерге сараланды.

Анықтау кезеңінде жүргізілген диагностика нәтижелері мотивациялық-бағдарлық компоненттің аталған көрсеткіші бойынша алынған деректерді сандық және сапалық тұрғыдан талдауға мүмкіндік берді. Нәтижелер 10-кесте мен 5-суретте берілген.

Кесте 10 – Болашақ бастауыш сынып мұғалімдерінің үш тілді білім мазмұнын интеграциялауға қызығушылығынің деңгейлік көрсеткіштері 

	Топ


	Жоғары (60-80 балл)
	Орта (40-59 балл)
	Төмен (16-39 балл)

	
	n
	%
	n
	%
	n
	%

	Эксперимент тобы
	11
	14,67
	31
	41,33
	33
	44

	Бақылау тобы
	9
	12,32
	33
	45,21
	31
	42,47

Сурет 5 – Болашақ бастауыш сынып мұғалімдерінің үш тілді білім мазмұнын интеграциялауға мотивациялық-бағдарлық даярлық деңгейлерінің таралуы

Эксперимент тобы білім алушылардың 14,67%-ы (n=11) жоғары деңгейде, 41,33%-ы (n=31) орта деңгейде, ал 44%-ы (n=33) төмен деңгейде тіркелді. Бұл көрсеткіштер болашақ бастауыш сынып мұғалімдерінің басым бөлігінде үш тілді білім мазмұнын интеграциялауға деген қызығушылықтың жеткіліксіз деңгейде қалыптасқанын және мотивациялық тұрақсыздықтың бар екенін көрсетеді.

Бақылау тобында да ұқсас жағдай байқалады: жоғары деңгей 12,32% (n=9), орта деңгей 45,21% (n=33), ал төмен деңгей 42,47% (n=31) құрады. Бұл деректер бақылау тобында да мотивацияның негізінен орта және төмен деңгейлерде шоғырланғанын дәлелдейді.

Екі топты салыстырмалы талдау нәтижесінде эксперименттік және бақылау топтары арасында анықтау кезеңінде елеулі айырмашылықтардың жоқ екені байқалды. Бұл олардың бастапқы даярлық деңгейлерінің шамалас екенін көрсетті.

Мотивациялық-бағдарлық компоненттің көптілді ортада педагогикалық қызмет атқаруға бағытталған кәсіби ынтасын анықтау мақсатында                  А.К. Маркованың «Мұғалімнің кәсіби мотивациясын диагностикалау әдістемесінің» көптілді білім беру жағдайына бейімделген сауалнамасы қолданылды [212, б. 112]. Сауалнаманың толық мазмұны Б қосымшада берілген.

Сауалнама А.К. Маркованың кәсіби мотивация теориясына негізделіп, мұғалімнің кәсіби қызметке деген уәжін, мамандыққа бағытталған талпынысын және өзін-өзі дамытуға дайындығын анықтауға бағытталған. Зерттеу контексінде сауалнама болашақ бастауыш сынып мұғалімдерінің көптілді ортада жұмыс істеуге кәсіби даярлығын, бейімделу мүмкіндігін және кәсіби бағыттылығын диагностикалау мақсатында бейімделді.

Диагностика барысында білім алушыларға 15 тұжырымнан тұратын сауалнама ұсынылды. Сауалнама мазмұны үш блокты қамтыды: кәсіби талпыныс, көптілді ортаға бейімделу, кәсіби бағыттылық.

Жауаптар 5 балдық Лайкерт шкаласы бойынша бағаланды (1 – мүлдем келіспеймін, 2 балл – келіспеймін, 3 балл – жартылай келісемін, 4 балл – келісемін, 5 – толық келісемін). Жалпы ұпай көрсеткіштері негізінде кәсіби талпыныс деңгейлері жоғары, орта және төмен деп алынды.

Әдістемені бейімдеу көптілді білім беру талаптарын, болашақ мұғалімдердің кәсіби даярлық ерекшеліктерін және педагогикалық қызметтің интегративтік сипатын ескере отырып жүзеге асырылды.

Анықтау кезеңінде алынған нәтижелер болашақ мұғалімдердің көптілді ортада кәсіби қызмет атқаруға бағытталған мотивациялық даярлығының бастапқы деңгейін айқындауға мүмкіндік берді. Сауалнаманың нәтижелері 11-кесте мен 6-суретте ұсынылған.

Кесте 11 – Болашақ бастауыш сынып мұғалімдерінің көптілді ортада жұмыс істеуге бағытталған кәсіби талпынысының деңгейлік көрсеткіштері  

	Топ


	Жоғары (60-75 балл)
	Орта (40-59 балл)
	Төмен (15-39 балл)

	
	n
	%
	n
	%
	n
	%

	Эксперимент тобы
	13
	17,33
	33
	44
	29
	38,67

	Бақылау тобы
	15
	20,55
	30
	419
	28
	38,36

Сурет 6 – Болашақ бастауыш сынып мұғалімдерінің кәсіби мотивация деңгейлерінің таралуы (анықтау кезең)

Кестеде берілген деректерді талдау мотивациялық-бағдарлық компоненттің «көптілді ортада педагогикалық қызмет атқаруға бағытталған кәсіби ынтасы» көрсеткіші бойынша эксперименттік және бақылау топтарында ұқсас бастапқы үрдістердің қалыптасқанын көрсетті.

Эксперимент тобында білім алушылардың 17,33%-ы (n=13) кәсіби талпыныстың жоғары деңгейін көрсетті, 44%-ы (n=33) орта деңгейде, ал 38,67%-ы (n=29) төмен деңгейде анықталды. Бұл болашақ бастауыш сынып мұғалімдерінің басым бөлігінде көптілді ортада жұмыс істеуге деген кәсіби қызығушылықтың бар екенін, алайда оның тұрақты әрі ішкі уәжге толық айналмағанын көрсетеді.

Бақылау тобында да ұқсас нәтиже байқалды: жоғары деңгей 20,55% (n=15), орта деңгей 419% (n=30), төмен деңгей 38,36% (n=28) құрады. Бұл деректер бақылау тобында да кәсіби талпыныстың негізінен орта және төмен деңгейлерде шоғырланғанын көрсетті.

Эксперимент және бақылау топтары арасында анықтау кезеңде елеулі айырмашылықтардың болмауы олардың бастапқы кәсіби мотивациялық даярлығының шамалас екенін көрсетеді және қалыптастыру кезеңде енгізілетін арнайы әдістемелік жүйенің тиімділігін салыстырмалы бағалауға негіз болады.

Жалпы алынған нәтижелер болашақ бастауыш сынып мұғалімдерінің көптілді ортада жұмыс істеуге бағытталған кәсіби талпынысы мен ішкі мотивациясын мақсатты түрде дамыту қажеттігін айқындап, қалыптастыру кезеңде арнайы әдістемені енгізудің өзектілігін дәлелдейді.

Зерттеуде мотивациялық-бағдарлық компоненттің «үш тілді оқытуға қатысты кәсіби жауапкершілік пен құндылықтық бағдарлануы» көрсеткішінің даму деңгейін анықтау мақсатында «Болашақ бастауыш сынып мұғалімдерінің үш тілді оқытуға қатысты кәсіби жауапкершілік пен құндылықтық бағдарын диагностикалау» авторлық сауалнамасы қолданылды. Авторлық сауалнаманың толық мазмұны В қосымшада берілген.

Авторлық сауалнаманың мақсаты – болашақ мұғалімдердің үш тілді білім беру жағдайында кәсіби жауапкершілікке, педагогикалық және ұлттық құндылықтарға саналы қатынасын, сондай-ақ көптілді оқытуды жүзеге асыруға ішкі дайындық деңгейін айқындау.

Сауалнама Р. Гарднердің мотивациялық теориясына [215], Ш. Шварцтың құндылықтар теориясына [216], А. Маслоудың қажеттіліктер иерархиясына, кәсіби-педагогикалық жауапкершілік тұжырымдамаларына және үш тілді білім беру саясатының құндылықтық негіздеріне сүйене отырып құрастырылды.

Диагностикаланатын көрсеткіш үш тілді білім берудің әлеуметтік-кәсіби маңызын түсіну, педагогтің жауапкершілік ұстанымы, жалпыадамзаттық құндылықтарға бағдарлану, кәсіби этиканы сақтау және үш тілді оқытуды тұлғалық-кәсіби құндылық ретінде қабылдау арқылы сипатталады.

Сауалнама 15 тұжырымнан тұрып, үш мазмұндық блокты қамтыды: кәсіби жауапкершілік, құндылықтық бағдар және ұлттық сана, тұлғалық қатынас және ішкі дайындық.

Жауаптар 5 балдық Лайкерт шкаласы бойынша бағаланды (1–5 балл). Жалпы ұпай саны 15–75 балл аралығында анықталып, нәтижелер жоғары, орта және төмен деңгейлерге сараланды.

Авторлық сауалнама негізінде алынған деректер мотивациялық-бағдарлық компоненттің аталған көрсеткішінің қалыптасу деңгейін анықтауға мүмкіндік берді. Диагностикалық нәтижелер 12-кесте мен 7-суретте ұсынылған.

Кесте 12 – Болашақ бастауыш сынып мұғалімдерінің үш тілді оқытуға қатысты кәсіби жауапкершілік пен құндылықтық ұстанымының деңгейлік көрсеткіштері 

	Топ


	Жоғары (56-75 балл)
	Орта (36-55 балл)
	Төмен (15-35 балл)

	
	n
	%
	n
	%
	n
	%

	Эксперимент тобы
	8
	10,66
	32
	42,67
	35
	46,67

	Бақылау тобы
	10
	13,70
	31
	42,46
	32
	43,84

Сурет 7 – Болашақ бастауыш сынып мұғалімдерінің үш тілді оқытуға қатысты кәсіби жауапкершілік пен құндылықтық бағдар деңгейлерінің таралуы 

Кестеде ұсынылған деректерді талдау мотивациялық-бағдарлық компонент аясында үш тілді оқытуға қатысты кәсіби жауапкершілік пен құндылықтық ұстанымның қалыптасу деңгейі эксперименттік және бақылау топтарында бірдей үрдісте дамығанын көрсетті.

Эксперимент тобында білім алушылардың басым бөлігінде төмен деңгей басым (46,67%), бұл үш тілді оқыту міндеттерін кәсіби парыз ретінде толық қабылдаудың және құндылықтық бағдардың жеткіліксіздігін айғақтайды. Орта деңгейдегі көрсеткіштер (42,67%) кәсіби жауапкершіліктің бар екенін, алайда оның тұрақты сипат алмағанын білдіреді. Жоғары деңгейдегі нәтиже көрсеткен білім алушылар үлесінің төмендігі (10,66%) осы бағыттағы ішкі уәждің әлсіздігін көрсетеді.

Бақылау тобында да ұқсас жағдай байқалды: білім алушылардың 43,84%-ында төмен деңгей, 42,46%-ында орта деңгей анықталды, ал жоғары деңгей тек 13,70%-ды құрады. Бұл көрсеткіштер болашақ мұғалімдердің көпшілігінде үш тілді оқытуға қатысты кәсіби жауапкершілік пен құндылықтық ұстанымның толық қалыптаспағанын растайды.

Топтар арасындағы салыстырмалы талдау анықтау кезеңінде елеулі айырмашылықтардың болмағанын көрсетті, бұл болашақ бастауыш сынып мұғалімдерінің бастапқы құндылықтық-мотивациялық даярлығының деңгейі шамалас екенін айқындайды және қалыптастыру кезеңде енгізілетін арнайы әдістеменің әсерін объективті түрде салыстырып талдауға мүмкіндік береді. Сонымен қатар алынған нәтижелер үш тілді оқытуға қатысты кәсіби жауапкершілікті, құндылықтық бағдарды және ішкі дайындықты болашақ мұғалімдерде мақсатты әрі жүйелі түрде қалыптастыру қажеттігін көрсетеді.

Танымдық-коммуникативтік компоненттің «үш тілді білім мазмұнын интеграциялаудың әдістері мен технологиялары жөніндегі теориялық білімі» көрсеткішінің даму деңгейін анықтау мақсатында «Үш тілде пәндік ақпаратты түсіну және талдау қабілетін диагностикалау» авторлық тапсырмалар қолданылды. Авторлық тапсырмалар болашақ бастауыш сынып мұғалімдерінің қазақ, орыс және ағылшын тілдеріндегі пәндік мәтіндермен жұмыс істеу барысында ақпаратты қабылдау, мазмұнын ұғыну, негізгі ойды айқындау, салыстыру және логикалық қорытынды жасау қабілеттерін бағалауға бағытталған.

Тапсырмалардың теориялық-әдіснамалық негізін Б. Блумның когнитивтік таксономиясы, CLIL тұжырымдамасы, сондай-ақ академиялық мәтінді түсіну теориялары құрайды. Сауалнама пәндік мазмұны бірізді сақталған қысқа мәтіндер негізінде үш тілде ұсынылып, танымдық әрекеттердің тілдік кедергілерден тәуелсіз жүзеге асу деңгейін анықтауға мүмкіндік береді.

Тапсырманың мазмұны: Сізге бір пән аясында (математика, жаратылыстану немесе дүниетану) ұсынылған қысқа мәтіндер қазақ, орыс және ағылшын тілдерінде беріледі. Мәтіндердің мазмұны бірдей, тек тілдік нұсқалары әртүрлі. Әр мәтінді мұқият оқып, төменде берілген тапсырмаларды орындаңыз. Барлық жауаптар пәндік мазмұнды дұрыс түсінуге және логикалық ой қорытуға негізделуі тиіс.

1-тапсырма. Негізгі ойды анықтау.

Берілген мәтіннің негізгі идеясын қысқаша тұжырымдап жазыңыз.

2-тапсырма. Пәндік ұғымдарды талдау.

Мәтінде кездесетін негізгі пәндік ұғымдарды анықтаңыз және олардың мағынасын өз сөзіңізбен түсіндіріңіз.

3-тапсырма. Салыстыру немесе жіктеу.

Мәтінде берілген ақпаратты мазмұнына қарай салыстырыңыз немесе жіктеңіз (мысалы, белгілері, қасиеттері, түрлері бойынша).

4-тапсырма. Логикалық қорытынды жасау.

Мәтінде берілген мәліметтерге сүйене отырып, қысқаша логикалық қорытынды жасаңыз. Аталған тапсырмалар білім алушылардың пәндік ақпаратты түсіну, талдау және синтездеу қабілеттерін кешенді түрде айқындауға бағытталған.

Бағалау критерийлері: Әр тіл бойынша орындалған тапсырмалар 0–5 балдық шкала негізінде бағаланады. Бағалау барысында төмендегі өлшемдер ескеріледі: 

- пәндік мазмұнды дұрыс және толық түсіну деңгейі; 

- ақпаратты талдау дәлдігі мен жүйелілігі; 

- логикалық ой қорыту қабілеті; 

- тілдік кедергілердің танымдық әрекетке ықпал ету дәрежесі.

Жалпы жинақталатын балл мөлшері 0–45 балды құрайды (3 тіл × 15 балл), бұл көрсеткіш респонденттің үш тілде пәндік ақпаратпен жұмыс істеу қабілетінің даму деңгейін сандық тұрғыда сипаттауға мүмкіндік береді.

Даму деңгейлерін интерпретациялау. Диагностикалық нәтижелерді интерпретациялау келесі деңгейлік шкала бойынша жүзеге асырылады:

- 31–45 балл аралығы жоғары даму деңгейін көрсетеді, мұнда білім алушы үш тілде ұсынылған пәндік ақпаратты еркін түсініп, мазмұнын талдайды, негізгі ойды дәл анықтап, негізделген логикалық қорытынды жасай алады:

- 16–30 балл аралығы орта деңгейді сипаттайды, бұл жағдайда пәндік ақпаратты түсіну жеткілікті болғанымен, талдау барысында тілдік немесе логикалық қателіктердің орын алуы байқалады;

- 0–15 балл аралығы төмен деңгейді білдіреді, мұнда үш тілде ұсынылған пәндік ақпаратты түсіну мен талдау айқын қиындық туғызады және танымдық әрекеттердің тұрақсыздығы байқалады.

Нәтижелер 13-кесте мен 8-суретте жүйеленіп берілген, онда болашақ бастауыш сынып мұғалімдерінің үш тілде пәндік ақпаратты түсіну, талдау және логикалық қорытынды жасау қабілеттерінің даму деңгейлері көрнекі түрде көрсетілген.

Кесте 13 – Болашақ бастауыш сынып мұғалімдерінің үш тілде пәндік ақпаратты түсіну және талдау қабілетінің даму деңгейлері 
	Топ


	Жоғары (31-45 балл)
	Орта (16-30 балл)
	Төмен (0-15 балл)

	
	n
	%
	n
	%
	n
	%

	Эксперименттік тобы
	5
	6,67
	38
	50,66
	32
	42,67

	Бақылау тобы
	8
	10,96
	36
	49,31
	29
	39,73

Сурет 8 – Болашақ бастауыш сынып мұғалімдерінің үш тілде пәндік ақпаратты түсіну және талдау қабілетінің деңгейлік таралуы

Кестеде берілген деректерін талдау танымдық-коммуникативтік компоненттің «үш тілде пәндік ақпаратты түсіну және талдау қабілеті» көрсеткіші бойынша эксперименттік және бақылау топтарында бастапқы деңгейдің негізінен орта және төмен деңгейлерде шоғырланғанын көрсетті.

Эксперимент тобында білім алушылардың 6,67%-ы (n=5) жоғары деңгейде, 50,66%-ы (n=38) орта деңгейде, ал 42,67%-ы (n=32) төмен деңгейде анықталды. Бұл көрсеткіштер болашақ бастауыш сынып мұғалімдерінің басым бөлігінде үш тілде ұсынылған пәндік ақпаратты түсіну мен талдау қабілетінің жеткілікті болғанымен, оны терең талдау және синтездеу дағдыларының толық қалыптаспағанын аңғартады.

Бақылау тобында да ұқсас үрдіс байқалады: жоғары деңгей 10,96% (n=8), орта деңгей 49,31% (n=36), төмен деңгей 39,73% (n=29) құрады. Бұл деректер бақылау тобында да танымдық-коммуникативтік даярлықтың негізінен орта деңгейде қалыптасқанын, ал жоғары деңгейдегі респонденттер үлесінің шектеулі екенін көрсетеді.

Эксперименттік және бақылау топтарын салыстырмалы талдау анықтау кезеңінде екі топ арасында елеулі айырмашылықтардың жоқ екенін көрсетті, бұл олардың үш тілде пәндік ақпаратты түсіну және талдау қабілеттерінің бастапқы даму деңгейі шамалас екенін айқындайды.

Жалпы алғанда, алынған нәтижелер болашақ бастауыш сынып мұғалімдерінің үш тілде пәндік мәтіндермен жұмыс істеу барысында ақпаратты терең талдау, салыстыру және логикалық қорытынды жасау біліктерін мақсатты түрде дамыту қажеттігін көрсетеді және қалыптастыру кезеңінде арнайы әдістемені енгізудің негізділігін айқындайды.

Танымдық-коммуникативтік компоненттің «үш тілді білім мазмұнын оқу үдерісінде интеграциялау жолдары туралы түсінігі» көрсеткішінің даму деңгейін анықтау мақсатында «Үш тілді білім мазмұнын оқу үдерісінде интеграциялау жолдарын диагностикалау» негізіндегі авторлық тапсырмалар қолданылды. Тапсырманың мазмұны қосымша Г-да берілген. 

Мақсаты – болашақ бастауыш сынып мұғалімдерінің үш тілді білім мазмұнын интеграциялау жолдары туралы түсінігінің қалыптасу деңгейін, интеграция механизмдерін теориялық тұрғыда ұғынуын және оларды педагогикалық жағдаятта ғылыми негізде сипаттай алу қабілетін анықтау. 

Тапсырманың теориялық негізін академиялық тіл теориясы, коммуникативтік құзыреттілік тұжырымдамасы құрайды. 

Білім алушыларға ұсынылған 5 тапсырма интеграцияланған сабақ фрагменттерін талдауға, пәндік және тілдік мақсаттардың өзара байланысын айқындауға, қолданылған интеграция тәсілдерін (CLIL, функционалдық, тапсырмаға негізделген тәсіл) анықтап, оларды ғылыми тұрғыда негіздеуге, сондай-ақ үш тілдің функционалдық бөлінісін дәлелдеуге және кәсіби-рефлексивтік талдау жасауға бағытталды. Білім алушылар интеграцияланған сабақ үлгісін құрастырып, педагогикалық жағдаятта мазмұн мен тілді ықпалдастыру механизмін негіздеді. 

Бағалау 0–5 баллдық шкала бойынша жүзеге асырылды. Жалпы балл 0–45 аралығында анықталды. Нәтижелерді интерпретациялау үш деңгей бойынша жүргізілді: жоғары, орта, төмен. Аталған 5 тапсырмалар білім алушылардың үш тілді білім мазмұнын оқу үдерісінде интеграциялау жолдары туралы түсініктерін бағалауға мүмкіндік берді. Диагностикалық нәтижелер 14-кесте мен 9-суретте ұсынылған.

Кесте 14 – Білім алушылардың үш тілді білім мазмұнын оқу үдерісінде интеграциялау жолдары туралы түсінігінің даму деңгейлері
	Топ


	Жоғары (31-45 балл)
	Орта (16-30 балл)
	Төмен (0-15 балл)

	
	n
	%
	n
	%
	n
	%

	Эксперименттік тобы
	7
	9,33
	32
	42,67
	36
	48

	Бақылау тобы
	6
	8,22
	35
	47,95
	32
	43,83

Сурет 9 – Болашақ бастауыш сынып мұғалімдерінің үш тілді білім мазмұнын оқу үдерісінде интеграциялау жолдары туралы түсінігінің даму деңгейлері

Кестеде берілген мәліметтерді талдау танымдық-коммуникативтік компоненттің «үш тілді білім мазмұнын оқу-тәрбие үдерісінде интеграциялау жолдары туралы түсінігі» көрсеткіші бойынша эксперименттік және бақылау топтарында бастапқы деңгейдің негізінен орта және төмен деңгейлерде шоғырланғанын көрсетті.

Эксперимент тобында білім алушылардың 9,33%-ы (n=7) жоғары деңгейде, 42,67%-ы (n=32) орта деңгейде, ал 48%-ы (n=36) төмен деңгейде анықталды. Бұл нәтижелер болашақ бастауыш сынып мұғалімдерінің басым бөлігінде үш тілді білім мазмұнын оқу-тәрбие үдерісінде кіріктірудің теориялық негіздері, интеграция тәсілдері (пәндік-тілдік ықпалдастық, функционалдық бөлініс, тапсырмаға негізделген ұйымдастыру) және олардың практикалық жүзеге асу жолдары туралы түсінігінің жеткіліксіз деңгейде қалыптасқанын көрсетеді.

Бақылау тобында да ұқсас жағдай байқалады: жоғары деңгей 8,22% (n=6), орта деңгей 47,95% (n=35), ал төмен деңгей 43,83% (n=32) құрады. Бұл деректер бақылау тобында да үш тілді білім мазмұнын интеграциялау жолдары жөніндегі түсініктің негізінен орта және төмен деңгейлерде екенін және білім алушылардың интеграциялық үдерісті жүйелі, ғылыми негізде сипаттауда қиындықтар кездесетінін айғақтайды.

Анықтау кезеңінде эксперименттік және бақылау топтары арасында елеулі айырмашылықтардың болмауы зерттеліп отырған көрсеткіш бойынша бастапқы деңгейдің шамалас екенін дәлелдейді. Алынған нәтижелер болашақ бастауыш сынып мұғалімдерінде үш тілді білім мазмұнын оқу-тәрбие үдерісінде интеграциялау жолдары туралы түсінікті мақсатты түрде дамыту қажеттігін және қалыптастыру кезеңінде арнайы әдістемелік жүйені енгізудің өзектілігін айқындайды. 

Танымдық-коммуникативтік компоненттің «интеграцияланған тапсырмалар негізінде үш тілде қарым-қатынас жасай алуы» көрсеткішінің даму деңгейін анықтау мақсатында «Интеграцияланған тапсырмалар аясында көптілді коммуникативтік құзыреттілікті диагностикалау әдістемесі» (TPACK моделі негізінде бейімделген нұсқа) қолданылды [213; б. 12]. Әдістеменің толық мазмұны Д қосымшада берілген.

Әдістемені таңдаудың ғылыми негізі TPACK моделіне (Punya Mishra, Matthew J. Koehler) сүйенеді. Аталған модель пәндік, педагогикалық, технологиялық білімдердің және олардың кірігуінің (TPACK) өзара байланысын кешенді бағалауға мүмкіндік береді. Зерттеу жұмысымызда әдістеме көптілді білім беру контексіне бейімделіп, пәндік мазмұнды үш тілде түсіндіру, тілдік және мазмұндық мақсаттарды кіріктіру, әдіс пен технологияны коммуникативтік әрекетке бағыттап қолдану қабілетін анықтауға бағдарланды.

Диагностика пәндік-коммуникативтік талдауды, көптілді цифрлық қолдау моделін негіздеуді және әдіс, технология мен тілдік мақсаттардың кірігуіне негізделген интеграцияланған үштілді сабақ фрагментін жобалауды қамтыды.

Бағалау өлшемдері: пәндік мазмұн мен тілдік мақсаттың үйлесімділігі, үш тілдің функционалдық кірігуі, технологияны мақсатқа сай қолдану және кәсіби-рефлексивтік пайымдау деңгейі.

Нәтижелер 0–45 балл аралығында интерпретацияланып, жоғары (31–45), орта (16–30), төмен (0–15) деңгейлер бойынша анықталды.

Ұсынылған әдістеме болашақ мұғалімдердің интеграцияланған тапсырмалар негізінде үш тілде жүйелі және саналы қарым-қатынас жасай алу даярлығының қалыптасу деңгейін айқындауға мүмкіндік берді. Зерттеу нәтижелері 15 кесте мен 10 суретте жүйелі түрде ұсынылған.

Кесте 15 – Болашақ бастауыш сынып мұғалімдерінің интеграцияланған тапсырмалар негізінде үш тілде қарым-қатынас жасай алуының даму деңгейлері  
	Топ


	Жоғары (31-45 балл)
	Орта (16-30 балл)
	Төмен (0-15 балл)

	
	n
	%
	n
	%
	n
	%

	Эксперименттік тобы
	12
	16
	28
	37,33
	35
	46,67

	Бақылау тобы
	13
	17,8
	27
	36,9
	33
	45,3

Сурет 10 – Болашақ бастауыш сынып мұғалімдерінің интеграцияланған тапсырмалар негізінде үш тілде қарым-қатынас жасай алуының даму деңгейлерінің таралуы 

Эксперимент тобында білім алушылардың 16%-ы (n=12) жоғары деңгейде, 37,33%-ы (n=28) орта деңгейде, ал 46,67%-ы (n=35) төмен деңгейде анықталды. Бұл нәтижелер болашақ бастауыш сынып мұғалімдерінің едәуір бөлігінде интеграцияланған тапсырмалар негізінде үш тілде қарым-қатынас жасай алу білігінің жеткілікті деңгейде қалыптаспағанын, әсіресе пәндік мазмұн, тілдік мақсат және коммуникативтік әрекетті кіріктіру барысында қиындықтардың бар екенін көрсетеді.

Бақылау тобында да ұқсас көрініс байқалды: жоғары деңгей – 17,81% (n=13), орта деңгей – 36,99% (n=27), төмен деңгей – 45,21% (n=33). Бұл деректер бақылау тобында да интеграцияланған тапсырмалар аясында үш тілде жүйелі әрі саналы қарым-қатынас жасау білігінің басым бөлігінде орта және төмен деңгейде қалыптасқанын дәлелдейді.

Анықтау кезеңінде эксперименттік және бақылау топтары арасында елеулі айырмашылықтардың болмауы зерттеліп отырған көрсеткіштің бастапқы деңгейі екі топта да шамалас екенін айқындайды және аталған білікті мақсатты дамыту үшін қалыптастыру кезеңінде арнайы әдістемелік жүйенің қажеттігін негіздейді.

Әрекеттік-рефлексивті компоненттің «үштілді оқытуды оқу үдерісінде іске асыра білу қабілеті» көрсеткішінің даму деңгейін анықтау мақсатында үш тілді оқытуды жүзеге асырудың әрекеттік-рефлексивтік даярлығын диагностикалауға арналған авторлық әдістеме қолданылды. Әдістеменің толық мазмұны Е қосымшада берілген.

Авторлық әдістеме CLIL тұжырымдамасы мен Д.Шённің рефлексивтік практика теориясына сүйене отырып әзірленген «Үштілді оқытуды жүзеге асырудың әрекеттік-рефлексивтік даярлығын диагностикалауға арналған авторлық әдістеме» қолданылды [216; б. 31]. 

Диагностика екі өзара байланысты бөлімнен тұрды: үш тілді сабақты бақылау (CLIL Lesson Observation негізінде); сабақтан кейінгі рефлексивтік педагогикалық талдау (Д.Шён).

Бақылау барысында үш тілдің функционалды қолданылуы, пәндік және тілдік мақсаттардың кірігуі, CLIL стратегияларын пайдалану, оқушылардың танымдық-коммуникативтік белсенділігін ұйымдастыру және әдістер мен технологияларды оқу жағдаятына сәйкестендіру бағаланды. Рефлексивтік бөлімде респонденттің өз әрекетін кәсіби талдау қабілеті айқындалды.

Бағалау 0–5 баллдық шкала бойынша жүргізіліп, жалпы көрсеткіш 0–30 балл аралығында интерпретацияланды: жоғары (21–30), орта (11–20), төмен (0–10) деңгейлер. Алынған нәтижелер әрекеттік-рефлексивті компоненттің аталған көрсеткіші бойынша білім алушылардың даярлық деңгейін айқындауға мүмкіндік беріп, деректер 16-кесте мен 11-суретте берілген.

Кесте 16 – Үштілді оқытуды жүзеге асырудың әрекеттік-рефлексивтік даярлығын диагностикалауға арналған авторлық әдістеменің нәтижелері
	Топ


	Жоғары (21-30 балл)
	Орта (11-20 балл)
	Төмен (0-10 балл)

	
	n
	%
	n
	%
	n
	%

	Эксперименттік тобы
	3
	4
	40
	53,33
	32
	42,67

	Бақылау тобы
	5
	6,85
	41
	56,16
	27
	36,99

Сурет 11 – Болашақ бастауыш сынып мұғалімдерінің үш тілді оқытуды оқу үдерісінде іске асыра білу қабілетінің деңгейлік таралуы (анықтау кезең)

16-кестеде келтірілген мәліметтер бойынша Эксперимент тобында білім алушылардың 4%-ы (n=3) жоғары деңгейде, 53,33%-ы (n=40) орта деңгейде, ал 42,67%-ы (n=32) төмен деңгейде анықталды. Бұл көрсеткіштер болашақ бастауыш сынып мұғалімдерінің басым бөлігінде үш тілді оқытуды оқу үдерісінде жүйелі түрде іске асыру дағдысының жеткіліксіз қалыптасқанын, әсіресе CLIL стратегияларын саналы әрі тұрақты қолдануда қиындықтардың бар екенін аңғартады.

Бақылау тобында да ұқсас жағдай байқалды: жоғары деңгей 6,85% (n=5), орта деңгей 56,16% (n=41), ал төмен деңгей 36,99% (n=27) құрады. Бұл деректер бақылау тобында да әрекеттік-рефлексивті даярлықтың негізінен орта деңгейде қалыптасқанын, жоғары деңгейдегі практикалық іске асыру үлесінің шектеулі екенін көрсетеді.

Жалпы алғанда, алынған нәтижелер болашақ бастауыш сынып мұғалімдерінің үштілді оқытуды практикада жүзеге асыру, педагогикалық әрекетке кәсіби рефлексия жасау және CLIL стратегияларын жүйелі қолдану біліктерін мақсатты түрде дамыту қажеттігін көрсетеді және қалыптастыру кезеңде арнайы әдістемені енгізудің негізділігін айқындайды.

Әрекеттік-рефлексивті компоненттің «жаңа жағдайларда интеграцияланған тапсырмаларды шығармашылықпен шеше алу дағдысы» көрсеткішінің даму деңгейін анықтау мақсатында Ellis Paul Torrance ұсынған Torrance Tests of Creative Thinking (TTCT) негізінде бейімделген диагностикалық әдістеме қолданылды. Әдістеменің толық мазмұны Ж қосымшада берілген.

Әдістемені таңдаудың негіздемесі пәнаралық және көптілді білімді жаңа оқу-педагогикалық жағдайларда шығармашылықпен қолдану, баламалы шешімдер ұсыну және қабылданған шешімдердің педагогикалық тиімділігіне саналы рефлексия жасау қабілетін кешенді бағалау қажеттілігімен анықталды. Бұл тәсіл қазіргі CLIL, STEM және үш тілді білім беру модельдерінің талаптарына сәйкес келеді.

Диагностика практикалық шығармашылық тапсырма мен рефлексивтік талдаудың кіріктірілген форматында жүргізілді. Бірінші кезеңде білім алушыларға пәндік, тілдік және әдістемелік компоненттері біріктірілген проблемалық жағдаят ұсынылып, кемінде екі баламалы, шығармашылық шешім әзірлеу талап етілді. Шешімдер икемділік, түпнұсқалық және идеяны дамыту көрсеткіштері бойынша бағаланды (TTCT индикаторлары). Екінші кезеңде қатысушы өз әрекетіне кәсіби-рефлексивтік талдау жасады.

Бағалау 0–5 балдық шкала бойынша жүзеге асырылып, нәтижелер балдық-рейтингтік жүйе негізінде жинақталып, жоғары, орта және төмен даму деңгейлері анықталды (кесте 17–19).

1-тапсырма бойынша бағалау. Максималды балл: 5

Кесте 17 - Интеграцияланған шығармашылық тапсырма (PISA Creative Problem Solving негізінде)
	Бағалау өлшемдері
	0–1 балл
	2–3 балл
	4–5 балл

	Жағдаятты талдау тереңдігі
	Үстірт, мәселе толық ашылмаған
	Негізгі аспектілер қамтылған
	Жағдаят жан-жақты, жүйелі талданған

	Баламалы шешімдер саны мен сапасы
	1 шешім немесе стандартты
	2 шешім, ішінара шығармашылық
	2–3 баламалы, шығармашылық шешім

	Педагогикалық негізділік
	Негізсіз немесе әлсіз
	Жалпы негізделген
	Дидактикалық тұрғыда дәлелді

	Пән–тіл–технология интеграциясы
	Байланыс әлсіз
	Ішінара көрсетілген
	Толық, жүйелі көрсетілген


2-тапсырма бойынша бағалау

Кесте 18 - Creativity Indicators (TTCT элементтері)

	Шығармашылық көрсеткіштер
	0–1 балл
	2–3 балл
	4–5 балл

	Flexibility
	Бір тәсіл
	Бірнеше, бірақ шектеулі
	Әртүрлі, стратегия ауысады

	Originality
	Стандартты
	Ішінара жаңашыл
	Айқын түпнұсқалық

	Elaboration
	Түсіндірме жоқ
	Ішінара дамытылған
	Терең, педагогикалық дамытылған


3-тапсырма бойынша бағалау. 

Кесте 19 - Рефлексивтік талдау 

	Бағалау өлшемдері
	0–1 балл
	2–3 балл
	4–5 балл

	Интеграцияны талдау
	Аталмаған
	Жалпы сипатталған
	Нақты, саналы талданған

	Қиындықтарды анықтау
	Көрсетілмеген
	Аталған, бірақ үстірт
	Терең, себеп-салдарымен

	Шешімнің тиімділігін бағалау
	Бағалау жоқ
	Жалпы баға
	Артықшылығы мен шектеуі көрсетілген

	Кәсіби рефлексия
	Әлсіз
	Ішінара
	Жетілген, саналы


Диагностикалық тапсырмаларды орындау нәтижелері бойынша жалпы көрсеткіш 0–15 балл аралығында анықталды. Алынған балдар негізінде әрекеттік-рефлексивті компоненттің даму деңгейлері төмендегідей интерпретацияланды: 11–15 балл – жоғары деңгей, 6–10 балл – орта деңгей, 0–5 балл – төмен деңгей. Алынған нәтижелер 20-кесте мен 12-суретте жүйеленіп ұсынылды.

Кесте 20 – Болашақ бастауыш сынып мұғалімдерінің жаңа жағдайларда интеграцияланған тапсырмаларды шығармашылықпен шеше алу дағдысының даму деңгейлері 
	Топ


	Жоғары (11-15 балл)
	Орта (6-10 балл)
	Төмен (0-5 балл)

	
	n
	%
	n
	%
	n
	%

	Эксперименттік тобы
	6
	8
	31
	41,33
	38
	50,67

	Бақылау тобы
	9
	12,33
	29
	39,73
	35
	47,945

Сурет 12 – Болашақ бастауыш сынып мұғалімдерінің жаңа жағдайларда интеграцияланған тапсырмаларды шығармашылықпен шеше алу дағдысының деңгейлік таралуы

Эксперимент тобында білім алушылардың 8%-ы (n=6) жоғары деңгейде, 41,33%-ы (n=31) орта деңгейде, ал 50,67%-ы (n=38) төмен деңгейде анықталды. Бұл болашақ бастауыш сынып мұғалімдерінің басым бөлігінде жаңа, белгісіз оқу-педагогикалық жағдаяттарда пәнаралық және көптілді білімді шығармашылықпен қолдану, баламалы шешімдер ұсыну және қабылданған шешімдерге рефлексия жасау біліктерінің жеткіліксіз деңгейде қалыптасқанын айқындайды.

Бақылау тобында да ұқсас үрдіс байқалды: жоғары деңгей 12,33% (n=9), орта деңгей 39,73% (n=29), ал төмен деңгей 47,95% (n=35) құрады. Бұл деректер бақылау тобында да интеграцияланған тапсырмаларды шығармашылықпен шешу және кәсіби-рефлексивті пайымдау дағдыларының негізінен орта және төмен деңгейлерде қалыптасқанын көрсетеді.

Жалпы алғанда, алынған нәтижелер болашақ бастауыш сынып мұғалімдерінің шығармашылық проблемаларды шешу, пәнаралық және көптілді білімді жаңа жағдаяттарда тиімді қолдану және кәсіби рефлексия жасау біліктерін мақсатты түрде дамыту қажеттігін көрсетеді және қалыптастыру кезеңінде арнайы әдістемені енгізудің негізділігін айқындайды.

Әрекеттік-рефлексивті компоненттің «үш тілде оқыту тәжірибесін талдап, рефлексия жасай алу қабілеті» көрсеткішінің даму деңгейін анықтау мақсатында «Үш тілді оқыту тәжірибесін кәсіби-рефлексивті талдау» атты авторлық диагностикалық тапсырма қолданылды (Қосымша З).

Тапсырма үш тілді сабақтың бейнежазбасы негізінде кәсіби-рефлексивті талдау жүргізуді көздеді. Білім алушы сабақтағы үш тілдің функционалдық рөлін, пәндік және тілдік мақсаттардың кірігуін, қолданылған әдістер мен технологиялардың тиімділігін, туындаған қиындықтарды және оларды жетілдіру жолдарын талдап, 200–250 сөз көлемінде аналитикалық эссе жазды.

Бағалау бес өлшем бойынша (үштілді оқыту тәжірибесін түсіну, педагогикалық талдау тереңдігі, қиындықтарды анықтау, рефлексивтік пайымдау, жетілдіру ұсыныстары) 0–5 балдық шкала негізінде жүргізілді. Жалпы көрсеткіш 0–25 балл аралығында анықталып, даму деңгейлері жоғары (18–25), орта (9–17) және төмен (0–8) болып интерпретацияланды.

Алынған нәтижелер әрекеттік-рефлексивті компоненттің аталған көрсеткіші бойынша білім алушылардың даму деңгейін айқындауға мүмкіндік беріп, деректер 21-кесте мен 13-суретте жүйеленді.

Кесте 21 – Болашақ бастауыш сынып мұғалімдерінің үш тілде оқыту тәжірибесін талдап, рефлексия жасай алу қабілетінің даму деңгейлері 

	Топ


	Жоғары  (18–25 балл)
	Орта (9–17 балл)
	Төмен (0–8 балл)

	
	n
	%
	n
	%
	n
	%

	Эксперименттік тобы
	10
	13,33
	36
	48
	29
	38,67

	Бақылау тобы
	11
	15,07
	34
	46,57
	28
	38,36

Сурет 13 – Болашақ бастауыш сынып мұғалімдерінің үш тілде оқыту тәжірибесіне кәсіби рефлексия жасау қабілетінің деңгейлік таралуы 

Кестеде берілген деректерді талдау нәтижелері Эксперимент тобында білім алушылардың 13,33%-ы (n=10) жоғары деңгейде, 48%-ы (n=36) орта деңгейде, ал 38,67%-ы (n=29) төмен деңгейде анықталды. Бұл көрсеткіштер болашақ бастауыш сынып мұғалімдерінің едәуір бөлігінде үш тілде оқыту тәжірибесіне терең әрі жүйелі кәсіби рефлексия жасау білігінің толық қалыптаспағанын аңғартады.

Бақылау тобында да ұқсас нәтиже байқалады: жоғары деңгей 15,07% (n=11), орта деңгей 46,58% (n=34), ал төмен деңгей 38,36% (n=28) құрады. Бұл деректер бақылау тобында да кәсіби-рефлексивті даярлықтың негізінен орта деңгейде қалыптасқанын көрсетеді.

Қорыта келгенде, алынған нәтижелер болашақ бастауыш сынып мұғалімдерінің кәсіби рефлексия жасау, үш тілде оқыту тәжірибесін саналы түрде талдау және педагогикалық шешімдерді жетілдіру біліктерін мақсатты түрде дамыту қажеттігін көрсетеді және қалыптастыру кезеңінде арнайы әдістемені енгізудің негізділігін айқындайды.

Анықтау кезеңінде болашақ бастауыш сынып мұғалімдерінің үш тілді білім мазмұнын интеграциялау негізінде даярлығының бастапқы деңгейін кешенді анықтау мақсатында мотивациялық-бағдарлық, танымдық-коммуникативтік және әрекеттік-рефлексивті компоненттер бойынша жүргізілген барлық диагностикалық әдістемелер нәтижелері жинақталып, эксперименттік және бақылау топтары бойынша салыстырмалы түрде жүйеленді. Әрбір компонент шеңберінде алынған деректердің орташа көрсеткіштері білім алушылардың даярлық деңгейін (жоғары, орта, төмен) кешенді сипаттауға мүмкіндік берді. Аталған нәтижелер 22-кестеде ұсынылған.

Кесте 22 – Болашақ бастауыш сынып мұғалімдерінің үш тілді білім мазмұнын интеграциялау негізінде даярлығының бастапқы деңгейлері бойынша диагностикалық әдістемелер нәтижелерінің жинақталған көрсеткіштері  

	Диагностикалық әдістемелер
	Эксперимент тобы (n=75)
	Бақылау тобы  (n=73)

	
	Жоғары
	Орта
	Төмен
	Жоғары
	Орта
	Төмен

	
	n
	%
	n
	%
	n
	%
	n
	%
	n
	%
	n
	%

	Мотивациялық-бағдарлық

	Р. Гарднер мен У. Ламберт әдістемесі
	11
	14,67
	31
	41,33
	33
	44
	9
	12,32
	33
	45,21
	31
	42,47

	А.К. Маркованың әдістемесі
	13
	17,33
	33
	44
	29
	38,67
	15
	20,55
	30
	419
	28
	38,36

	Авторлық сауалнама
	8
	10,66
	32
	42,67
	35
	46,67
	10
	13,70
	31
	42,46
	32
	43,84

	Орташа көрсеткіш:
	10,67
	14,22
	32
	42,67
	32,33
	43,11
	11,33
	15,52
	31,33
	42,92
	30,34
	41,56

	Танымдық-коммуникативтік

	Авторлық әдістеме
	5
	6,67
	38
	50,66
	32
	42,67
	8
	10,96
	36
	49,31
	29
	39,73

	Авторлық сауалнама
	7
	9,33
	32
	42,67
	36
	48
	6
	8,22
	35
	47,95
	32
	43,83

	TPACK моделі негізінде бейімделген нұсқа
	12
	16
	28
	37,33
	35
	46,67
	13
	17,8
	27
	36,9
	33
	45,3

	Орташа көрсеткіш:
	8
	10,67
	32,67
	43,55
	34,33
	45,78
	9
	12,33
	32,67
	44,72
	31,33
	42,95

	Әрекеттік-рефлексивті

	Авторлық әдістеме
	3
	4
	40
	53,33
	32
	42,67
	5
	6,85
	41
	56,16
	27
	36,99

	Э. Торранс бейімделген нұсқа
	6
	8
	31
	41,33
	38
	50,67
	9
	12,33
	29
	39,73
	35
	47,94

	Авторлық диагностикалық тапсырма
	10
	13,33
	36
	48
	29
	38,67
	11
	15,07
	34
	46,57
	28
	38,36

	Орташа көрсеткіш:
	6,33
	8,44
	35,67
	47,56
	33
	44
	8,33
	11,42
	34,67
	47,48
	30
	41,10


Алынған диагностикалық нәтижелерді жалпылау мақсатында мотивациялық-бағдарлық, танымдық-коммуникативтік және әрекеттік-рефлексивті компоненттер бойынша есептелген орташа көрсеткіштер жеке кестеде жинақталды. Бұл деректер болашақ бастауыш сынып мұғалімдерінің үш тілді білім мазмұнын интеграциялауға даярлығының құрылымдық компоненттері бойынша бастапқы даму деңгейін айқындауға және эксперименттік пен бақылау топтарының даярлық деңгейлерін салыстырмалы түрде талдауға мүмкіндік береді. Жинақталған нәтижелер 23-кестеде берілген.

Кесте 23 – Болашақ бастауыш сынып мұғалімдерінің үш тілді білім мазмұнын интеграциялау негізінде даярлығының компоненттері бойынша орташа деңгейлік көрсеткіштері (анықтау кезең)

	Компоненттер
	Эксперимент тобы
 (n=75)
	Бақылау тобы 

(n=73)

	
	Жоғары
	Орта
	Төмен
	Жоғары
	Орта
	Төмен

	
	n
	%
	n
	%
	n
	%
	n
	%
	n
	%
	n
	%

	Мотивациялық-бағдарлық
	10,67
	14,22
	32
	42,67
	32,33
	43,11
	11,33
	15,52
	31,33
	42,92
	30,34
	41,56

	Танымдық-коммуникативтік
	8
	10,67
	32,67
	43,55
	34,33
	45,78
	9
	12,33
	32,67
	44,72
	31,33
	42,95

	Әрекеттік-рефлексивті
	6,33
	8,44
	35,67
	47,56
	33
	44
	8,33
	11,42
	34,67
	47,48
	30
	41,10


Анықтау эксперимент кезеңінде эксперименттік (n=75) және бақылау (n=73) топтарындағы болашақ бастауыш сынып мұғалімдерінің үш тілді білім мазмұнын интеграциялау негізінде даярлығының бастапқы деңгейлік көрсеткіштерінің өзара сәйкестігін тексеру мақсатында Пирсонның χ² (хи-квадрат) критерийі қолданылды. Аталған статистикалық әдіс екі тәуелсіз іріктеменің деңгейлік үлестірімдері арасында статистикалық мәнді айырмашылықтың бар-жоғын анықтауға мүмкіндік береді және эксперименттік және бақылау топтарының бастапқы біртектілігін объективті бағалауға бағытталған.

Осы мақсатты жүзеге асыру үшін зерттеу барысында нөлдік және балама гипотезалар тұжырымдалды. Нөлдік гипотеза (H₀) анықтау кезеңінде эксперименттік және бақылау топтарының даярлық деңгейлері бойынша үлестірімі арасында статистикалық тұрғыдан мәнді айырмашылық жоқ деген болжамды білдіреді. Ал балама гипотеза (H₁), керісінше, аталған топтар арасындағы деңгейлік үлестірімдерде статистикалық мәнді айырмашылық бар екенін және олардың бастапқы даярлық деңгейлері бойынша біртекті еместігін қарастырады.

Аталған гипотезаларды тексеру және алынған эмпирикалық деректердің статистикалық мәнділігін айқындау мақсатында Пирсонның χ² критерийі қолданылып, есептеулер төмендегі формула негізінде жүргізілді:

мұнда:

Oij – бақылаудағы (эмпирикалық) жиілік;

Eij – күтілетін жиілік.

Күтілетін жиілік формуласы: 

 Еркіндік дәрежесі: df=(r−1)(c−1)

Бұл жағдайда: r=2 (эксперименттік және бақылау топтары), c=3 (жоғары, орта, төмен деңгейлер), сондықтан: df=(2−1)(3−1)=2

Маңыздылық деңгейі: p≤0.05

Кестелік мән:  =5.991

Анықтау эксперимент кезеңінде жүргізілген статистикалық есептеулердің нәтижелері төмендегі 24-кестеде жинақталып берілген. Кестеде эксперименттік және бақылау топтарының болашақ бастауыш сынып мұғалімдерінің үш тілді білім мазмұнын интеграциялау негізінде даярлығының құрылымдық компоненттері бойынша бастапқы деңгейлік көрсеткіштері Пирсонның χ² (хи-квадрат) критерийі арқылы салыстырмалы түрде ұсынылған [217].

Кесте 24 – Анықтау кезеңінде эксперименттік және бақылау топтарының болашақ бастауыш сынып мұғалімдерінің үш тілді білім мазмұнын интеграциялау негізінде даярлығының компоненттері бойынша Пирсонның χ² критерийі арқылы жүргізілген статистикалық талдау нәтижелері
	Компоненттер
	Эксперимент тобы(n=75)
	Бақылау тобы (n=73)
	χ²emp
	df
	χ²крит (p≤05)
	Статистикалық қорытынды

	Мотивациялық-бағдарлық
	Ж: 11

О: 32

Т: 32
	Ж: 11

О: 31

Т: 30
	09
	2
	5,99
	Айырмашылық мәнді емес (H₀ қабылданады)

	Танымдық-коммуникативтік
	Ж: 8

О: 33

Т: 34
	Ж: 9

О: 33

Т: 31
	0,34
	2
	5,99
	Айырмашылық мәнді емес (H₀ қабылданады)

	Әрекеттік-рефлексивті
	Ж: 6

О: 36

Т: 33
	Ж: 8

О: 35

Т: 30
	0,63
	2
	5,99
	Айырмашылық мәнді емес (H₀ қабылданады)


Анықтау кезеңінде жүргізілген статистикалық талдау нәтижелері эксперименттік (n=75) және бақылау (n=73) топтарының болашақ бастауыш сынып мұғалімдерінің үш тілді білім мазмұнын интеграциялауға даярлығының мотивациялық-бағдарлық, танымдық-коммуникативтік және әрекеттік-рефлексивті компоненттері бойынша бастапқы деңгейлік көрсеткіштерінің өзара сәйкес екенін көрсетті. Пирсонның χ² критерийі арқылы алынған эмпирикалық мәндер барлық компоненттер бойынша еркіндік дәрежесі df = 2 және маңыздылық деңгейі p ≤ 05 жағдайында χ² критерийінің кестелік мәнінен (χ²крит = 5,99) төмен болды.

Атап айтқанда, мотивациялық-бағдарлық компонент бойынша χ²emp = 09, танымдық-коммуникативтік компонент бойынша χ²emp = 0,34, ал әрекеттік-рефлексивті компонент бойынша χ²emp = 0,63 мәндері тіркелді. Бұл көрсеткіштер эксперименттік және бақылау топтары арасындағы айырмашылықтардың статистикалық тұрғыдан мәнді емес екенін және нөлдік гипотезаның (H₀) қабылданатынын дәлелдейді.

Қорытындылай келе, анықтау кезеңінде екі топтың бастапқы даярлық деңгейлері бойынша біртекті екені, олардың тең жағдайдан бастайтыны және қалыптастыру экспериментті жүргізуге әдіснамалық тұрғыдан қолайлы алғышарттардың қалыптасқаны айқындалды. Бұл, өз кезегінде, кейінгі кезеңдерде алынатын нәтижелерді объективті түрде салыстыруға және енгізілетін әдістемелік жүйенің тиімділігін ғылыми негізде бағалауға мүмкіндік береді.
3.2 Үш тілді білім мазмұнын интеграциялау негізінде болашақ бастауыш  сынып мұғалімдерін даярлаудың әдістемелік жүйесі
Қазақстан Республикасында үш тілде білім беру – мемлекеттік (қазақ) тіл, орыс тілі және ағылшын тілі бойынша білім мазмұнын кіріктіріп оқыту – заман талабы болып отыр. Мұндай көптілді білім беру жағдайында бастауыш сынып мұғалімдерінің кәсіби даярлығына жаңа міндеттер қойылуда. Үш тілді білім мазмұнын интеграциялау негізіндегі даярлаудың әдістемелік жүйесі болашақ мұғалімдердің көптілді ортада жұмыс істеуге қажетті құзыреттерін қалыптастыруға бағытталған. 

Бұл әдістемелік жүйені құрастыру барысында Қазақстан Республикасындағы білім беру жүйесін жаңғыртуға бағытталған қолданыстағы нормативтік-құқықтық және бағдарламалық құжаттарға сүйендік:

- Қазақстан Республикасы Оқу-ағарту министрінің 2022 жылғы 16 қыркүйектегі № 399 бұйрығымен бекітілген «Бастауыш, негізгі орта және жалпы орта білім берудің мемлекеттік жалпыға міндетті стандарты»;

- Қазақстан Республикасы Үкіметінің 2022 жылғы 30 желтоқсандағы № 941 қаулысымен бекітілген «Қазақстан Республикасында білім беруді дамытудың 2022–2026 жылдарға арналған тұжырымдамасы»;

- Қазақстан Республикасында көптілді білім беруді дамытуға бағытталған мемлекеттік саясаттың басымдықтары мен стратегиялық құжаттарында айқындалған қағидаттар құрады.

Сонымен қатар әдістемелік жүйені әзірлеу барысында болашақ бастауыш сынып мұғалімдерін даярлаудың мазмұны мен құрылымын айқындауда отандық және шетелдік педагогикалық, психологиялық және әдістемелік зерттеулердің ғылыми тұжырымдары ескерілді. 

Нәтижесінде жоғары оқу орнында болашақ бастауыш сынып мұғалімдерін үш тілді білім мазмұнын кіріктіріп оқытуға даярлаудың мазмұны, формалары мен әдістері жүйеленді. 

Үш тілді білім мазмұнын интеграциялауға бағытталған мұғалімдерді даярлаудың әдістемелік жүйесі үш негізгі компоненттен тұрады: мотивациялық-бағдарлық, танымдық-коммуникативтік және әрекеттік-рефлексивті компоненттер. Әр компонентке сәйкес болашақ мұғалімнің белгілі бір даярлық қыры қалыптасады, оны нақты өлшемдер мен көрсеткіштер арқылы бағалауға болады (кесте 25). 

Кесте 25 – Болашақ бастауыш сынып мұғалімдерін үш тілді оқытуға даярлаудың әдістемелік жүйесі
	Компоненттер бойынша даярлау әдістемесі
	Оқыту формалары мен әдістері 

	Мотивациялық-бағдарлық
	- коучинг және консалтингтік сессиялар;

- үш тілде ұйымдастырылған сыныптан тыс іс-шаралар;

- пікірталас әдісі; 

- Storytelling әдісі

	Танымдық-коммуникативтік
	- «Бастауыш сыныпта үштілді оқытудың негіздері» элективті курсы;

- «Бастауыш сыныпта үштілді оқытудың негіздері» атты оқу-әдістемелік құрал;

- семинар, практикалық сабақтар; 

- CLIL технологиясы

- АКТ қолдану

- Интеграцияланған тапсырмалар

	Әрекеттік-рефлексивті
	- визуалды құралдарға негізделген практикалық жұмыстар;
- тренингтер;

- кейс-стади және жағдаяттық тапсырмалар;

- шығармашылық жобалар

- рефлексиялық күнделік

- педагогикалық портфолио


Кестеде болашақ бастауыш сынып мұғалімдерін үш тілді оқытуға даярлаудың құрылымдық компоненттерін дамытуға бағытталған оқыту формалары мен әдістері жүйеленіп берілген. Бұл болашақ мұғалімдердің кәсіби даярлығын мотивациялық-құндылықтық, танымдық-коммуникативтік және әрекеттік-рефлексивтік тұрғыдан кешенді қалыптастыруға мүмкіндік береді.

Әдістемелік жүйені іске асыру барысында жоғарыдағы компоненттердің әрқайсысы бойынша болашақ мұғалімдерде қажетті білім, білік, дағдылар қалыптастырылады. 

Мотивациялық-бағдарлық компоненттің «үш тілді білім мазмұнын интеграциялауға қызығушылығы», «көптілді ортада педагогикалық қызмет атқаруға кәсіби ынтасы» және «үш тілді оқытуға қатысты құндылықтың бағдарлануы» көрсеткіштерін дамыту мақсатында жүйелі жұмыстар жүргізілді.

Коучинг және консалтингтік сессиялар болашақ мұғалімдердің үш тілді білім берудің маңызын саналы түсінуіне, кәсіби мақсаттарын айқындауына және интеграциялық шешімдерді жауапкершілікпен қабылдауына ықпал етті. Үш тілде ұйымдастырылған сыныптан тыс іс-шаралар көптілді ортада әрекет ету тәжірибесін кеңейтіп, тілдердің функционалдық рөлін тәжірибе арқылы сезінуге мүмкіндік берді.

Пікірталас әдісі үш тілді оқытудың педагогикалық маңызын сыни тұрғыда талдауға жағдай жасаса, Storytelling әдісі пәндік және тілдік мазмұнның кірігуін мағыналық контексте ұғындыру арқылы қызығушылық пен кәсіби ынтаны арттырды. 

Жалпы алғанда аталған жұмыстар болашақ мұғалімдердің үш тілді білім мазмұнын интеграциялауға тұрақты кәсіби ұстанымын қалыптастыруға бағытталды. Төменде аталған жұмыстардың әрқайсысы жеке-жеке қарастырылады.

Коучинг әдісі арқылы қолдау және ынталандыру. Коучинг – тұлғаның әлеуетін ашуға және кәсіби өсуіне бағытталған ынталандырушы әдіс. Білім беру саласында коучинг оқытушы мен білім алушының серіктестік және рефлексивті диалогқа негізделген өзара әрекетін білдіреді. Бұл әдісте дәстүрлі оқытушының нұсқаушы рөлі коуч – кеңесші, әріптес рөліне ауысады. Зерттеу барысында коучинг білім алушылардың курстық тапсырмаларын бірге жоспарлау, орындау және талдау үдерісінде қолданылды. 
Коучинг сессиясын ұйымдастырудағы негізгі мақсатымыз – білім алушыларға дайын шешім бермей, керісінше сұрақ қою, бағыттау арқылы өз идеяларын табуға жетелеу. Мәселен, болашақ мұғалімдерге үш тілді сабақ жоспарын әзірлеу тапсырылғанда, оларға жазбаша нұсқаулық беріп қана қоймай, арнайы коучинг сессиясы өткізілді. Сессия барысында оқытушы коуч ретінде білім алушыларға түрлі сұрақтар қойып, олардың өз идеяларын дауыстап айтуына жағдай жасады, кездескен қиындықтарды ашық ортаға салуына мүмкіндік берді. Коуч рөліндегі оқытушы өз тәжірибесінен мысалдармен бөлісті (мысалы, ағылшын тілінде элементтері бар сабақ өткізуде өзі тап болған қиындықтары және оларды шешу жолдары). Мұндай ашық диалог білім алушыларға проблемаға басқа қырынан қарауға көмектесті. Нәтижесінде білім алушылар коучтің көмегімен өздерінің жасаған сабақ жоспарына рефлексия жасап, оны жетілдірудің жолдарын тапты. Осы тәжірибенің көрсеткені: коучинг арқылы оқу үдерісі жай теориялық білім алудан гөрі бірлескен шығармашылыққа және практикалық даму алаңына айналады. Зерттеулер де коучингтің мұғалімді кәсіби тұрғыда дамытуда тиімді екенін айғақтайды: коучинг – мұғалімнің өз мақсатын өзі айқындап, соған жетудің тиімді жолдарын табуына мүмкіндік беретін көп қырлы үдеріс. 

Коуч тұлғасы білім алушыға дайын шешімді бермейді, керісінше белсенді тыңдау, стратегиялық сұрақтар қою арқылы оның ішкі ресурстарын оятады. Мұндай тәсіл білім алушыға өзінің кәсіби дамуы үшін жауапкершілікті сезінуге, оқу үдерісінің қожайыны өзі екенін түсінуге ықпал етеді. Коучингте білім алушының қажеттілігі мен мақсаты басты назарда ұсталады, коуч соған бейімделіп әрекет етеді. 

Коучинг сессиялары мотивациялық-бағдарлық компоненттің бірнеше қырын дамытты. Біріншіден, білім алушылар үш тілді сабақ әзірлеу барысында жеке қолдау мен жетекшілік сезінді, бұл олардың көптілді білім мазмұнын ықпалдастыруға деген қызығушылығын арттырды. 

Екіншіден, коучинг үдерісі білім алушылардың өз идеяларын жүзеге асыруға деген сенімділігін арттырып, ішкі мотивациясын күшейтеді, өйткені олар туындаған қиындықтарды бірлесіп талқылап, тиімді шешім қабылдауға болатынына тәжірибе жүзінде көз жеткізеді. Бұл көптілді ортада жұмыс істеуге деген кәсіби талпынысты күшейтті. 

Үшіншіден, коуч позициясындағы оқытушының қолдауы білім алушыларда үш тілді оқыту идеясына оң көзқарас қалыптастырып, оның құндылығын сезінуге әсер етті. 

Коучинг арқылы білім алу үдерісі білім алушы үшін қолдаушы ортада жүретіндіктен, ол жай ғана теорияны меңгермей, бірлескен шығармашылық пен үздіксіз даму тәжірибесін бастан кешіреді. Мұндай тәжірибе болашақ ұстаздардың үш тілді оқытуға дайындығын арттыруға қызмет етеді: білім алушылар жеке қолдауды сезініп, өз идеяларын жүзеге асыруда сенімділік алады, кәсіби өсуге мотивациясы нығаяды. Сонымен бірге коучингтің жанама әсері ретінде білім алушылар арасында ұжымдық бірлік пен ынтымақтастық дами түсетіні байқалды. Коучинг сессиялары топтық форматта өткенде, білім алушылар бір-бірінің пікірін тыңдап, өзара көмек көрсетуге бейімделеді. Бұл болашақ мұғалімдердің топпен жұмыс істеу біліктілігін де шыңдайды. Жалпы коучинг әдісін жүйелі қолдану арқылы үш тілді білім беру үдерісінде мұғалімдердің кәсіби дамуына қолайлы орта қалыптастыра алады.

Педагогикалық консалтинг – кәсіби кеңес пен қолдау. Консалтинг – белгілі бір салада кәсіби кеңес беру, әдістемелік көмек көрсету қызметі. Педагогикада консалтинг мұғалімдерге оқу үдерісін жетілдіру үшін сырттан кәсіби қолдау алу мүмкіндігін береді. Зерттеуімізде болашақ мұғалімдерге үш тілді оқыту бойынша дербес консультациялар ұйымдастырылды. Мысалы, ағылшын тілінде толық бір сабақ жоспарын дайындау немесе орыс тіліндегі оқулық мәтінін терең талдау кездерінде көптеген білім алушыларға қиындық туындады. Осындай жағдайда консалтингтік сессиялар өткізілді: оқытушы әр білім алушымен немесе шағын топпен жеке кездесіп, туындаған мәселелерді анықтап, шешу жолдарын бірге қарастырды. Консультация кезінде оқытушы нақты ұсыныстар мен әдістемелік нұсқаулар беріп отырды. Мұнда оқытушының рөлі коучингтегідей сұрақ қоюшы емес, керісінше кеңесші-сарапшы ретінде көрінді. Шындығында, консалтингтік көбірек бағыт-бағдар беруге, жылдам нәтиже шығаруға бейімделеді: білім алушы қысқа уақыт ішінде тәжірибесіне сүйеніп тиімді шешім ұсынады. 

Консалтингтің мәні – білім алушыда немесе жас маманда жоқ сарапшылық білім мен тәжірибені беру, нақты іс-қимыл қадамдарын көрсету екені аталады. Яғни консалтинг барысында мұғалімдер тап болған проблемаларын шешу үшін дайын рецептілер мен нақты құралдар алады деуге болады. 

Қалыптастырушы экспериментте өткізілген консалтингтік сессиялардың бірі – «Сөйлеу түрлері: диалогтік, монологтік» тақырыбы бойынша жеке кеңес беру сабағы. Мақсаты – білім алушыларға үш тілде диалог құру және монолог айту әдістемесіне қатысты туындаған қиындықтарды шешуде кәсіби кеңес беру болды. Консультация барысында кейбір білім алушылардың, әсіресе, ағылшын тілінде диалог ұйымдастырудан қиналатыны анықталды. Мысалы, «оқушылар бір-бірін түсінбей қалса не істейміз?» деген сұрақ көпшілігін мазалаған. 

Оқытушы-кеңесші оларға нақты кеңестер ұсынды: тілді барынша қарапайым деңгейде пайдалану, визуалды қолдау көрсету (сурет, сызба, ым-ишаралар), қажет болған жағдайда қысқаша аудармаға жүгіну, сондай-ақ оқушыларға диалогке тән дайын тіркестерді үйрету әдістерін пайдалану. Ал монологтік сөйлеуді дамыту үшін оқытушы әр тілде қысқа презентациялар жасап, олардың құрылымын бірге талдауды тапсырды. Яғни білім алушыларға монологтің кіріспе, негізгі, қорытынды бөліктерін әр тілде қалай құру керектігі жөнінде кеңес берілді. 

Нәтижесінде консалтинг сессиясы білім алушылардың өз проблемаларын нақты аңғарып, шешу жолдарын білуіне мүмкіндік берді. Білім алушылар бұрын түсініксіз болып келген жайттардың түйінін шешіп, үш тілде коммуникация жүргізудің тиімді тәсілдерін меңгере бастады. 

Консалтингтің бірқатар маңызды артықшылықтары бар:

Біріншіден, сырт көздің сараптауымен проблема дәл анықталған соң, оны шешу оңайырақ болады – яғни мәселенің түп-тамырын табуға көмектеседі. 

Екіншіден, консалтинг уақыт үнемдейді: білім алушы не жас маман өз бетімен ұзақ ізденетін шешімді кеңесші маман қысқа уақытта ұсына алады, дайын әдістемелік нұсқаулық береді. 

Үшіншіден, сыртқы кеңес арқылы оқу процесінің сапасы артады, кәсіби деңгей көтеріледі – әсіресе үш тілде сабақ беру сапасын жақсартуға септігі тиеді. 

Төртіншіден, жеке көмек пен қолдау алған болашақ мұғалімнің өзіне деген сенімі нығаяды, бұл оның ішкі мотивациясын өсіреді.                                
Бесіншіден, консалтингтік жұмыс ұжымды біріктіруге әсер етеді: жалпы мақсатқа жұмылып, көптілділік идеясын бірге қолға алуға ынтымақтас ұжым қалыптасады. 

Консалтингтік қызметтің осы артықшылықтарын біздің зерттеуіміз толық растады. Әр білім алушыға жеке кеңес берілуі – олардың әлсіз тұстарын жасырмай айтуына, объективті түрде сырттай талдау жасауына жағдай туғызды. Соның арқасында білім алушылар өз кемшіліктерін түзетуге, кәсіби шеберлігін шыңдауға бір қадам жақындады. 

Жалпы айтқанда, педагогикадағы консалтинг – оқу үдерісін объективті талдауға, кемшіліктерді жоюға және мұғалімнің кәсіби дамуына ықпал ететін тиімді құрал. Консалтингтік қолдау, әсіресе, үштілділікке көшу кезеңінде мұғалімдерге қажет сыртқы сүйеніш бола алады. Консалтингтік тәсіл мұғалімге қысқа мерзімде нақты ақпарат пен тәжірибе беріп, қажетті мәселесін шешуге көмектеседі. Сондықтан консалтингті коучингпен ұштастыру ұсынылады, өйткені коучинг терең рефлексия мен ұзақ мерзімді өсуді қамтамасыз етсе, консалтинг жедел қолдау мен шешімдерді ұсынады. Біздің жұмысымызда осы екі әдіс өзара толықтыра қолданылды.

Пікірталас әдісі: сыни ойлау мен коммуникацияны дамыту. Пікірталас (дебат) – қарама-қарсы көзқарастағы тараптардың өз дәлелдерін келтіріп, қарсы пікірлерге сыни тұрғыда жауап беріп, тыңдаушыларды өз ұстанымының дұрыстығына сендіруге бағытталған пікір алмасу үдерісі. Оқыту барысында пікірталас әдісін қолдану білім алушылардың сыни ойлауын, коммуникативтік қабілеттерін және дәлелді сөйлеу мәдениетін дамытуға зор көмектесетіні белгілі. 

Ғылыми зерттеулер көрсеткендей, пікірталас оқытушылар мен білім алушылар үшін өте тартымды белсенді әдіс: ол бір уақытта тілдік дағдыларды (шет тілінде сөйлеуді қоса) жетілдіруге, коммуникация біліктерін шыңдауға және жоғары деңгейлі сыни ойлау қабілеттерін дамытуға мүмкіндік береді. Мысалы, ағылшын тіліндегі пікірталас білім алушыларға шетел тілінде еркін сөйлеу мен өз ойын нақты жеткізу тәжірибесін берсе, сол арқылы олардың сыни талдау, дәлел келтіру, қарсы аргументті жоққа шығару дағдыларын жетілдіреді. Зерттеулерде пікірталас барысында білім алушылар логикалық ойлауды үйреніп, мәселені жан-жақты қарастыруды меңгеретіні аталады. Сол себепті пікірталас бүгінде әлемдік білім беру тәжірибесінде маңызды орын алатын әдістердің бірі болып отыр. 

Қалыптастырушы эксперимент барысында «Сабақта және сыныптан тыс уақытта үш тілді оқытуды ұйымдастыру жолдары» тақырыбында пікірталас ұйымдастырылды. Пікірталастың мақсаты – болашақ мұғалімдердің үш тілді білім беру жөніндегі түрлі көзқарастарын ашық талқыға салу, дәлелді пікір айтуға үйрету және пікірталас мәдениетін меңгерту болды. 

Міндеттері:

- пікірталас құрылымы мен ережелерін алдын ала түсіндіру;

- аргумент және қарсы аргумент құру тәсілдерін тәжірибе жүзінде үйрету;

- пікірталасты бастауыш сынып оқушыларымен оқу процесінде қалай қолдануға болатыны туралы идеялар әзірлеу.

Білім алушылар екі топқа бөлінді. Бірінші топ – «көптілділікті бастауыш сыныптан бастап толық енгізу қажет» деген тезисті қолдаса, екінші топ – «бастауышта тек мемлекеттік тілге басымдық беріп, ал екінші және үшінші тілді кейінірек, жоғарғы сыныптарда тереңдетіп енгізген дұрыс» деген қарсы тезисті ұстанды. Осындай екі жақты ұстаным аясында қызу талқылау өткізілді. Талқылау барысында екі топ та өз позицияларын қорғау үшін мықты дәлелдер келтірді, қарсы тараптың пікірін мұқият тыңдап, дұрыс жауап қайтаруға тырысты. Білім алушылар ғылыми деректерге, өздерінің тәжірибелік білімдеріне және елдің тілдік саясатына қатысты мәліметтерге сүйене отырып, дәйекті сөйлеуге ұмтылды. 

Пікірталас нәтижесінде барлық қатысушылар үштілділікке қатысты көзқарастар палитрасын кеңейтті, мәселені бір жақты қарамай, жан-жақты саралауға үйренді. 

Сонымен қатар пікірталас көпшілік алдында сөйлеу, эмоциясын басқару, қарсы пікірге сыйластықпен жауап беру сияқты өмірлік маңызды біліктерін дамытты. Білім алушылар кей жағдайда өз эмоцияларына ерік бермеуді, ұстамдылық танытып, сыпайы түрде оппонентке жауап қайтаруды тәжірибеде көрді. Бұл білік оларға болашақта сыныптағы пікірталастарды жүргізу кезінде қажет болады. Пікірталас аяқталған соң, оқытушы рефлексия өткізді. Онда әр топтың күшті тұстары мен кемшіліктері талқыланды, тиімді аргументтер мен орын алған қателіктер көрсетілді. Мұндай рефлексивті талдау білім алушыларға өз қателерінен үйренуге және келесі жолы пікірталасқа жақсырақ дайындалуға мүмкіндік берді. 

Білім алушылар пікірталас арқылы бастауыш сынып оқушыларының да сыни ойлауын дамытуға болатынын түсініп, оны қалай ұйымдастыруға болатыны туралы идеяларды жинақтады. Пікірталас әдісінің мотивациялық-бағдарлық компонентті дамытуға әсері де айтарлықтай болды. 

Біріншіден, білім алушылар үштілділік мәселесін өзара талқылай отырып, бұл идеяға құндылықтық тұрғыдан мән берді – яғни үш тілді оқытудың пайдасы мен мүмкін болар қиындықтарын таразылап, өзінің болашақ позициясын айқындады. 

Екіншіден, ашық пікірталас оларға үш тілді ортада жұмыс істеуге психологиялық дайындық берді: әртүрлі пікірлер болатынын, солармен жұмыс істей білу керектігін түсінді. 

Үшіншіден, пікірталаста жеңіске немесе жеңіліске қарамастан, білім алушылардың көпшілігі бұл тәжірибеден үлкен ынта мен шабыт алды – олар үштілділік туралы айтатын тұжырымдамаларын тереңдетті, білімдерін кеңейтті. 

Пікірталасқа қатысқан білім алушылар өз әсерлерімен бөлісті. Көпшілігі пікірталасты өте қызықты және пайдалы тәжірибе ретінде бағалады, себебі ол олардың бойында бәсекелестікті оятып, сонымен бірге топта жұмыс істеу, тілдік кедергілерден өтуді үйретті. Кейбірі тіпті осы әдісті мектептегі практикадан өту кезінде оқушылармен қолданып көргісі келетінін айтты. Демек, пікірталас тек сыни ойлау мен коммуникацияны дамытып қоймай, болашақ мұғалімдердің креативті педагогикалық әдістерді қолдануға деген құлшынысын арттырды.

Жоғарыда сипатталған коучинг, консалтинг және пікірталас әдістерінен бөлек, мотивациялық-бағдарлық компоненттің көрсеткіштерін дамыту мақсатында басқа да жұмыстар жүргізілді. 

Үш тілді ортаға ену тәжірибелері: Білім алушылардың көптілді ортада өзін жайлы сезінуі үшін арнайы жағдайлар жасалды. Мысалы, оқу орны ішінде үш тілде (қазақ, орыс, ағылшын) дебат клубтары, полилингвалды театрландырылған қойылымдар, үш тілде өлең оқу байқаулары сияқты іс-шаралар ұйымдастырылды. Білім алушылардың осындай ортада әр тілде сөйлеу тәжірибесін жинақтап, көптілділікке деген қызығушылығы артты. Сондай-ақ, мүмкіндігінше, қаладағы үш тілде білім беретін озық мектептерге экскурсиялар ұйымдастырылып, білім алушылар болашақ жұмыс ортасын көзбен көріп, кәсіби талпынысы күшейді.

Шығармашылық жобалар және ресурстар әзірлеу: Білім алушыларға үш тілде оқу-әдістемелік ресурс немесе шағын жоба дайындау тапсырылды. Мысалы, бастауыш сыныпқа арналған үш тілде шағын сөздік, мультимәдени шараның жоспары, үш тілде интеграцияланған сабақтың презентациясы, постерлер дайындау сияқты жобалар жасады. Бұл шығармашылық жұмыстар олардың үштілді білім мазмұнын интеграциялауға деген қызығушылығын арттырды, әрі мұндай жобаларды жасау барысында көптілділіктің құндылығын сезінді. Ұжым болып жасаған жобалар студенттерді біріктіріп, ортақ мақсатқа жұмылдырды.

Storytelling әдісі – білім беру үдерісінде оқу мазмұнын әңгіме, оқиға, сюжет арқылы ұсынуға негізделген ғылыми-әдістемелік тәсіл. Бұл әдіс оқушының танымдық, тілдік және эмоционалдық қатысуын күшейтіп, білімді мағыналы контексте меңгеруге мүмкіндік береді. Storytelling әдісінің педагогикалық мүмкіндіктері: білім алушылардың қызығушылығы мен оқу мотивациясын арттырады; сыни және шығармашылық ойлауды дамытады; тыңдап түсіну, сөйлеу, қайта баяндау сияқты тілдік дағдыларды қалыптастырады; күрделі ұғымдарды жас ерекшелігіне сай, қолжетімді түрде түсіндіруге мүмкіндік береді.

Үш тілді білім мазмұнын интеграциялауға қызығушылықты арттыру мақсатында Storytelling әдісі негізінде арнайы интеграцияланған тапсырма әзірленді. Бұл тапсырма пәндік мазмұнды құрылымдалған сюжеттік модель арқылы ұсынуға бағытталып, тілдік және мазмұндық кірігуді табиғи контексте жүзеге асыруды көздейді.

Тапсырмада білім алушыларға бастауыш сыныптың белгілі бір пәндік тақырыбы «Судың айналымы», «Ондық бөлшектер» ұсынылады және сол тақырып негізінде үш тілді сабақтың сюжеттік моделін құрастыру талап етіледі. Білім алушылар сабақ мазмұнын қысқаша оқиға формасында (10–12 сөйлем) сипаттай отырып, қазақ, орыс және ағылшын тілдерінің функционалдық рөлін нақты көрсетуі тиіс. Сонымен қатар пәндік және тілдік мақсаттардың өзара кірігу механизмі негізделеді.

Келесі кезеңде білім алушы құрастырылған сюжеттік модельге әдістемелік талдау жасайды: қолданылған тәсілдің CLIL элементтері мен визуалды қолдаудың педагогикалық тиімділігін түсіндіреді, тілдік ауысудың оқу нәтижесіне ықпалын сипаттайды және интеграцияланған тапсырманың оқушылардың танымдық белсенділігіне әсерін негіздейді.

Тапсырманың соңында 5–7 сөйлем көлемінде кәсіби рефлексия ұсынылады. Онда үш тілдің кірігу тиімділігі бағаланып, ықтимал қиындықтар айқындалады және жетілдіру жолдары ұсынылады.

Тапсырма құрылымдалған аналитикалық мәтін (250–300 сөз) түрінде орындалады. Бағалау бес өлшем бойынша (үш тілдің функционалдық қолданылуы, пәндік және тілдік мазмұнның кірігу сапасы, шығармашылық шешім деңгейі, әдістемелік негіздеменің дәлдігі, рефлексивтік талдаудың тереңдігі) 0–5 балдық шкала арқылы жүргізіледі.

Осылайша, Storytelling әдісі үш тілді білім мазмұнын интеграциялау механизмдерін саналы түсінуге, пәндік және тілдік мақсаттарды кіріктіру қабілетін дамытуға мүмкіндік береді.

Осы қосымша жұмыстардың нәтижесінде болашақ мұғалімдердің мотивациялық дайындығында оң өзгерістер байқалды. Біріншіден, үштілділікті жағымды әрі қызықты құбылыс ретінде қабылдау қалыптасты – бастапқыдағы белгісіздік пен үрей сейіліп, орнына қызығушылық пен шабыт келді. Екіншіден, білім алушылардың көптілді ортада жұмыс істеуге деген ішкі сенімі берік орнықты – олар өзін осы салада маман ретінде елестете бастады, өз мүмкіндіктерін жоғары бағалауға көшті. Үшіншіден, үш тілде білім беру ісіне байланысты жауапкершілік пен құндылықтық ұстаным күшейді – әр білім алушы үш тілді білім саясатының мемлекет үшін маңызды екендігін терең ұғына отырып, оның жүзеге асуына үлес қосуды өзінің кәсіби борышы санайтын болды.

Қорыта келгенде, болашақ бастауыш мұғалімдерінің үш тілді оқытуға дайындығын қалыптастыруда мотивациялық-бағдарлық компонентті дамыту - білім алушылардың ішкі мотивациясы мен құндылықтық көзқарасына тәуелді. Зерттеу барысында қолданылған коучинг, консалтинг, пікірталас, storytelling әдісі сияқты әдістер және басқа да қолдаушы жұмыстар осы мотивациялық компоненттің барлық көрсеткіштерін кешенді түрде дамытуға мүмкіндік бергені байқалды. 

Танымдық-коммуникативтік компоненттің «үш тілді білім мазмұнын интеграциялаудың әдістері мен технологиялары жөніндегі теориялық білімі», «үш тілді білім мазмұнын оқу-тәрбие үдерісінде интеграциялау жолдары туралы түсінігі», сондай-ақ «интеграцияланған тапсырмалар негізінде үш тілде қарым-қатынас жасай алуы» көрсеткіштерін дамыту мақсатында қалыптастыру эксперимент барысында болашақ бастауыш сынып мұғалімдеріне арналған тәжірибелік жұмыстар ұйымдастырылды.

Атап айтқанда, үш тілді білім мазмұнын интеграциялау мәселесі бойынша болашақ мұғалімдерді мақсатты даярлау мақсатында «Бастауыш сыныпта үштілді оқытудың негіздері» атты элективті курс әзірленіп, оның мазмұны дәріс, семинар және практикалық сабақтар арқылы жүзеге асырылды; оқу үдерісіне «Бастауыш сыныпта үштілді оқытудың негіздері» атты оқу-әдістемелік құралы, CLIL технологиясы, АКТ құралдарын қолдану және интеграцияланған тапсырмалар жүйесі енгізілді.

«Бастауыш сыныпта үштілді оқытудың негіздері» атты элективті курстың мақсаты – болашақ бастауыш сынып мұғалімдерін көптілді білім беру жағдайында жұмыс жасауға жан-жақты даярлау, яғни пәндік мазмұнды үш тілде кіріктіріп оқытуға қажет білім, білік, дағдыларды қалыптастыру. 

Курстың міндеттері:

- білім алушыларға үш тілді білім берудің ғылыми-теориялық негіздерін (психолингвистика, әлеуметтану, педагогика аспектілерін) таныстыру;

- қазақ, орыс, ағылшын тілдерінде бастауыш сынып пәндерінде қолданылатын академиялық ұғымдармен және терминологиямен жұмыс істей білуді үйрету;

- үш тілді оқытудың озық әдістемелері мен технологияларын (CLIL, жобалау, коммуникациялық ойындар, т.б.) меңгерту және оларды бастауыш сынып сабақтарында қолдану жолдарын көрсетіп, машықтандыру;

- бастауыш білім берудің жаңартылған мазмұны аясында көптілділікке қатысты қойылатын талаптармен таныстырып, оқу бағдарламаларын талдату (мысалы, қазақ тілін, орыс және ағылшын тілдерін бастауышта оқыту бағдарламаларын салыстыру);

- бастауыш сыныпқа арналған пәндік оқулықтар мен оқу-әдістемелік кешендерді үш тіл тұрғысынан талдату (тілдік мазмұн, терминдердің берілуі, глоссарий және аудармалар сапасы тұрғысынан);

- болашақ мұғалімдерді көптілді ортада сабақ жүргізуге бейімдеп, сабақтарды жаңаша ұйымдастыру жолдарын меңгерту (мысалы, кіріктірілген тілдік тапсырмалармен сабақ жоспарын құру);

Арнайы курс көлемі 3 кредитке сәйкес (15 дәріс сағаты және 15 практикалық/семинар сағаты, 60 БӨЖ, БОӨЖ сағаттары). Бұл курсты оқыту кезінде білім алушылардың бұған дейін «Қазақ тілін оқыту әдістемесі», «Орыс тілін оқыту әдістемесі», «Ағылшын тілін оқыту әдістемесі» және «Көптілділік жағдайында бастауыш мектеп пәндерін оқытудың теориясы мен әдістемесі» пәндерінен алған білімдеріне сүйенеміз. 

«Бастауыш сыныпта үштілді оқытудың негіздері» атты арнайы элективті курстың күнтізбелік жоспары 26-кестеде берілген.

Кесте 26 - «Бастауыш сыныпта үштілді оқытудың негіздері» атты арнайы элективті курстың күнтізбелік жоспары
	№
	Тақырыбы
	Дәріс
	Семинар/практикалық сабақ
	БӨЖ,БОӨЖ

	1 модуль. Үштілді білім берудің теориялық негіздері

	1
	Үштілді білім беру: мақсаттары, міндеттері және даму бағыттары
	1
	1
	4

	2
	«Көптілділік», «тілдік интеграция», «үштілді білім» ұғымдарының ғылыми-педагогикалық мәні
	1
	1
	4

	3
	Үштілді білім берудің философиялық және әлеуметтік негіздері
	1
	1
	4

	4
	Бастауыш сынып оқушыларының көптілді дамуының психологиялық ерекшеліктері
	1
	1
	4

	5
	Болашақ бастауыш сынып мұғалімінің үштілді білім берудегі кәсіби құзыреттілігі
	1
	1
	4

	2 модуль. Көптілді оқытуды ұйымдастырудың тәсілдемелері

	6
	Көптілді ортада тұлғааралық коммуникацияны дамыту әдістері+
	1
	1
	4

	7
	CLIL технологиясы: мазмұн мен тілді кіріктіріп оқытудың теориясы мен практикасы
	1
	1
	4

	8
	Үштілді оқытуда жобалау және зерттеушілік әдістерді қолдану
	1
	1
	4

	9
	Үштілді оқытуда ақпараттық-коммуникациялық және цифрлық технологияларды пайдалану
	1
	1
	4

	10
	Сабақта және сыныптан тыс уақытта үштілді оқытуды ұйымдастыру формалары
	1
	1
	4

	3 модуль. Үштілді оқытудың әдістемелік негіздері

	11
	Бастауыш білім беру бағдарламаларындағы үштілділік мазмұнын талдау
	1
	1
	4

	12
	Қазақ тілі, орыс тілі және ағылшын тілі пәндерін кіріктіру мүмкіндіктері
	1
	1
	4

	13
	Интеграцияланған тілдік және пәндік тапсырмаларды әзірлеу әдістемесі
	1
	1
	4

	14
	Үштілді сабақтың құрылымы және оны жоспарлау ерекшеліктері
	1
	1
	4

	15
	Бастауыш сыныпта үштілді білім беруді бағалау және мониторинг жүргізу
	1
	1
	4

	Барлығы
	15
	15
	60


Курстың мазмұны: Курс мазмұны үш модульге 5 тақырыптан бөлініп құрылды. 

I модуль. Үш тілді білім берудің теориялық негіздері (қысқаша сипаттама)

Бұл модульде үш тілді білім берудің теориялық-әдіснамалық негіздерін ашуға бағытталған. Модуль мазмұны үш тілді білім берудің қазіргі білім беру жүйесіндегі орны мен маңызын, оның ғылыми-педагогикалық, философиялық, әлеуметтік және психологиялық алғышарттарын кешенді түрде қарастырады.

Модуль аясында үш тілді білім берудің стратегиялық мақсаттары мен негізгі міндеттері мемлекеттік тіл саясаты және халықаралық тәжірибе контексінде талданып, Қазақстандағы даму бағыттары айқындалады. Үш тілді оқытудың бастауыш мектеп деңгейінде енгізілуінің педагогикалық мүмкіндіктері мен ықтимал қиындықтары ғылыми тұрғыда бағаланады.

Сонымен қатар «көптілділік», «интеграция», «үштілді білім» ұғымдарының мәні педагогикалық категориялар ретінде нақтыланып, олардың мазмұндық және құрылымдық ерекшеліктері жүйеленеді. Бұл болашақ бастауыш сынып мұғалімдерінің үш тілді білім беру мазмұнын саналы меңгеруіне әдіснамалық негіз қалайды.

II модуль. Көптілді оқытуды ұйымдастырудың тәсілдемелері.

Бұл модуль көптілді білім беру жағдайында оқыту үдерісін тиімді ұйымдастырудың заманауи педагогикалық тәсілдемелерін меңгеруге бағытталған. Модуль аясында көптілді ортада тиімді қарым-қатынас орнатудың педагогикалық әдістері қарастырылып, диалогтік оқыту, ынтымақтастық және мәдениетаралық коммуникацияның тұлғааралық өзара әрекеттестікті дамытудағы рөлі айқындалады. Сонымен қатар CLIL технологиясының теориялық негіздері мен бастауыш сыныпта практикалық қолдану ерекшеліктері талданады. Пән мазмұны мен тілді кіріктіріп оқыту арқылы білім алушылардың пәндік білімін тереңдету және тілдік дағдыларын қатар дамыту жолдары әдістемелік тұрғыда жүйеленеді.

Модульде үш тілді оқыту жағдайында жобалау және зерттеушілік әдістерді қолданудың мүмкіндіктері көрсетіліп, олардың оқушылардың танымдық белсенділігін арттырудағы және тілдік дербестігі мен шығармашылық әлеуетін дамытудағы рөлі ашылады. Жобалау әрекеті тілдік тәжірибені кеңейтудің тиімді құралы ретінде қарастырылады. Сондай-ақ үш тілді оқытуда ақпараттық-коммуникациялық және цифрлық технологияларды пайдалану мәселелері қамтылып, цифрлық платформалар мен мультимедиалық ресурстардың тілдік және пәндік интеграциядағы әлеуеті айқындалады. АКТ құралдарын тиімді қолдану болашақ мұғалімнің заманауи педагогикалық құзыреттілігінің маңызды көрсеткіші ретінде сипатталады.

Модульдің қорытынды бөлімінде сабақта және сыныптан тыс уақытта үш тілді оқытуды ұйымдастыру формалары қарастырылып, көптілді іс-шаралар, тілдік жобалар мен үйірмелер арқылы оқушылардың тілдік тәжірибесін кеңейту жолдары негізделеді. Сыныптан тыс жұмыстар білім алушылардың көптілді ортада еркін және табиғи қарым-қатынас жасауына қолайлы жағдай қалыптастырады.

III модуль. Үш тілді оқытудың әдістемелік негіздері.

Бұл модуль бастауыш мектепте үш тілді оқытуды жүзеге асырудың әдістемелік негіздерін меңгеруге бағытталған. Модуль мазмұны бастауыш білім беру бағдарламаларындағы үштілділік компоненттерін талдауды, тіл пәндерінің өзара мазмұндық және құрылымдық байланыстарын айқындауды қамтиды. Бағдарламаларды салыстырмалы талдау болашақ мұғалімге пәндер арасындағы интеграция мүмкіндіктерін саналы түрде қолдануға әдістемелік негіз қалайды.

Модуль аясында қазақ тілі, орыс тілі және ағылшын тілі пәндерін кіріктіріп оқытудың әдістемелік мүмкіндіктері қарастырылып, тілдер арасындағы мазмұндық және тілдік сабақтастықты жүзеге асыру жолдары сипатталады. Бұл тәсіл оқушылардың тілдік білімін жүйелі және бірізді қалыптастыруға бағытталады.

Сонымен қатар үш тілді оқытуға арналған интеграцияланған тілдік және пәндік тапсырмаларды әзірлеу әдістемесі ұсынылады. Тапсырмалардың оқушылардың тілдік және пәндік құзыреттілігін дамытудағы, сондай-ақ функционалдық сауаттылығын арттырудағы рөлі негізделеді. Үш тілді сабақтың құрылымы мен оны жоспарлау ерекшеліктері қарастырылып, мақсат қою, мазмұнды іріктеу және бағалау үдерістерінің өзара байланысы айқындалады. Сабақты тиімді жоспарлау тілдік жүктемені теңгерімді ұйымдастыруға мүмкіндік береді.

Модульдің қорытынды бөлімінде бастауыш сыныпта үш тілді білім берудің нәтижелерін бағалау және мониторинг жүргізу мәселелері қамтылып, оқушылардың тілдік және пәндік жетістіктерін кешенді бағалау тәсілдері ұсынылады. Бағалау мен мониторинг жүйесі оқыту үдерісінің сапасын арттыруға және түзету жұмыстарын уақтылы ұйымдастыруға бағытталады.

Арнайы курс аясында теориялық материал дәріс сабақтарында берілсе, семинар-практикалық сабақтарда әр тақырып бойынша білім алушылардың белсенді қатысуымен тренингтер, іскерлік ойындар, жобалар қорғау, жағдаяттарды шешу, сабақты жоспарлау сияқты жұмыс түрлері жүргізілді. 

Курс мазмұнын болашақ бастауыш сынып мұғалімдерінің тиімді меңгеруін қамтамасыз ету үшін төмендегі негізгі дидактикалық талаптарды сақтау қажет деп санаймыз.

Біріншіден, болашақ бастауыш сынып мұғалімдері әр сабақты ғылыми-ізденістік тұрғыда ұйымдастыруға ұмтылып, үш тілді білім беру саласындағы заманауи ғылыми тұжырымдар мен педагогикалық тәжірибелерді оқу үдерісіне саналы түрде енгізуі тиіс.

Екіншіден, олар оқу пәндерінің мазмұнын шығармашылықпен құрастырып, пәндік білім мен тілдік материалды кіріктіре қолдана білуі қажет. Бұл бастауыш сынып оқушыларының тілдік дамуын қолдап, оқу материалының мазмұнын тереңірек меңгеруіне мүмкіндік береді.

Үшіншіден, болашақ мұғалімдер қазақ, орыс және ағылшын тілдерін оқытуда сабақтастық қағидатын сақтап, оқушылардың бір тілде қалыптасқан білімін басқа тілде қолдана алуына жағдай жасауы тиіс.

Төртіншіден, болашақ бастауыш сынып мұғалімдері өздері үш тілде кәсіби деңгейде қарым-қатынас жасауға талпынып, сабақ барысында диалогтік және монологтік сөйлеу үлгісін көрсету арқылы оқушыларға тілдік және коммуникативтік бағыт-бағдар беруі қажет.

Бесіншіден, элективті курс барысында меңгерілген үш тілді білімге қатысты білім, білік және дағдыларды педагогикалық практика кезеңінде және кейінгі кәсіби даярлық барысында жүйелі түрде қолдану маңызды, себебі бұл болашақ мұғалімдердің кәсіби құзыреттілігінің тұрақты қалыптасуына негіз болады.

Арнайы курсты іске асыру барысында болашақ мұғалімдерге теориялық материалдарды меңгерту ғана емес, оларды нақты практикалық жағдаяттарға дайындау басты назарда болды. Сондықтан курста дәстүрлі дәрістермен қатар, интерактивті әдістер кеңінен қолданылды. Білім алушылар қала мектептеріндегі көптілділік элементтері енгізілген сабақтарға қатысып, бақылау жүргізді. Мәселен, кейбір мектептерде жекелеген пәндер ағылшын тілінде немесе аралас тілдерде өткізілетін тәжірибелер бар. Білім алушылар сол сабақтарға қатысып, мұғалімдердің үш тілде жұмыс істеу тәсілдерін талдады. Зерттеу барысындағы басты міндет – студенттерді бастауыш сыныптарда үш тілді білім беру мәселесін зерттей білуге және шығармашылықпен шеше білуге үйрету болды. 

Эксперимент тобының білім алушыларының танымдық-коммуникативтік компонентін дамыту мақсатында оқыту «Бастауыш сыныпта үштілді оқытудың негіздері» атты оқу-әдістемелік құрал негізінде ұйымдастырылды.

Оқу-әдістемелік құрал болашақ бастауыш сынып мұғалімдерін көптілді білім беру жағдайында кәсіби қызметке даярлауға бағытталған және онда үш тілді білім берудің теориялық-әдіснамалық негіздері, көптілді оқытуды ұйымдастырудың заманауи тәсілдері, сондай-ақ қазақ, орыс және ағылшын тілдерін кіріктіріп оқытудың әдістемелік жолдары жүйелі түрде қамтылған.

Үш тілді білім мазмұнын интеграциялаудың әдістері мен технологиялары жөніндегі теориялық білімін қалыптастыру – I және II модульдер аясында жүзеге асырылды. Студенттер үш тілді білім беру ұғымының ғылыми-педагогикалық мәнін, тілдік интеграция қағидаттарын, CLIL технологиясының теориялық негіздерін, 4C моделін (Content, Communication, Cognition, Culture) меңгерді. Сонымен қатар BICS және CALP тұжырымдамалары, translanguaging, жобалау және зерттеушілік әдістердің тілдік интеграциядағы рөлі талданды. Бұл мазмұн болашақ мұғалімдердің үш тілді оқыту технологиялары туралы жүйелі ғылыми түсінігін қалыптастырды.

Үш тілді білім мазмұнын оқу-тәрбие үдерісінде интеграциялау жолдары туралы түсінігін дамыту – практикалық тапсырмалар, CLIL үлгісіндегі сабақ жоспарлау, 4C кестесін толтыру, Soft және Hard CLIL модельдерін салыстыру, пәнаралық байланыстарды жобалау арқылы іске асырылды. Студенттер пәндік және тілдік мақсаттарды қатар қою, тілдердің функционалдық бөлінісін анықтау (мысалы, қазақ тілі – түсіндіру, орыс тілі – талқылау, ағылшын тілі – терминология және нәтиже ұсыну) дағдыларын меңгерді. Бұл олардың интеграция механизмін тек теориялық деңгейде емес, әдістемелік тұрғыда түсінуіне мүмкіндік берді.

Интеграцияланған тапсырмалар негізінде үш тілде қарым-қатынас жасай алу қабілетін дамыту – жобалық, зерттеушілік, CLIL және Task-Based тапсырмалар арқылы жүзеге асырылды. Студенттер үш тілде постер қорғау, жобаны таныстыру, пікірталас жүргізу, Lesson Study үлгісінде сабақ фрагментін талдау сияқты әрекеттер орындады. Мұндай жұмыстар олардың академиялық дискурсты үш тілде қолдануына, терминологиялық қорын кеңейтуіне және кәсіби-коммуникативтік икемділігін арттыруға ықпал етті.

Қорыта келе, «Бастауыш сыныпта үштілді оқытудың негіздері» оқу-әдістемелік құралы эксперимент тобы білім алушыларының танымдық-коммуникативтік компонентін жүйелі дамытуға мүмкіндік беріп, олардың үш тілді білім мазмұнын теориялық тұрғыда түсінуін, әдістемелік тұрғыда интеграциялай алуын және практикалық деңгейде үш тілде кәсіби қарым-қатынас жасай алу қабілетін қалыптастыруға негіз болды. «Бастауыш сыныпта үштілді оқытудың негіздері» оқу-әдістемелік құралының үзіндісі қосыша И-де берілген.

Әдістемелік семинарлар – «Үштілді оқытуды тиімді жоспарлау және ұйымдастыру» тақырыбында өткізілген семинарларда көптілді білім беру концепциясы, CLIL технологиясы (пән мен тілді кіріктіріп оқыту) және үштілділік жағдайында пәндік сабақтарды өткізу ерекшеліктері талқыланды. Мақсаты: білім алушылардың теориялық негіздерін бекітіп, үш тілде сабақ беру моделімен таныстыру. Тапсырмалар: топтық талқылаулар жүргізілді; қатысушыларға бір пәнді үш тілде оқытуға арналған үлгі жоспарлар ұсынылып, оларды талдау тапсырмасы берілді. Мысалы, әр топқа қазақ, орыс немесе ағылшын тілдерінің бірінде мәтін таратып, сол мәтін бойынша үш тілде тапсырмалар әзірлеу қажет болды – басты шарт барлық 3 тілді қамту болды.

 Семинар нәтижесінде болашақ мұғалімдер көптілді сабақтың құрылымын түсініп, оқу материалын үш тілде бейімдеу, түрлі тілдік ортада коммуникация орнату дағдыларын меңгерді. Нәтиже: білім алушылар үш тілдегі материалдарды кіріктіріп пайдалануға машықтанып, әдістемелік білімдерін практикаға бағыттай алды. Мұндай семинарлар үштілді оқытуға көшу үдерісінде мұғалімдерге қажетті кәсіби қолдау екендігі тәжірибеде дәлелденген.

Практикалық сабақтар (микрооқыту) – ең маңызды қадам ретінде білім алушылардың өздері үш тілде сабақ өткізіп көруі ұйымдастырылды. Мақсаты: теорияда талқылаған тәсілдерді іс жүзінде сынап көру, нақты тәжірибе арқылы үйрену. Тапсырмалар: әр білім алушы оқу пәнінен шағын бір тақырып бойынша 15–20 минуттық фрагменттік сабақ өткізді. Сабақ барысында кемінде екі тіл (қазақ және ағылшын немесе қазақ және орыс, пәннің ерекшелігіне қарай) қолданылып, кей тұста үшінші тілге debriefing мақсатында немесе термин түсіндіру үшін көңіл бөлінді. Мысалы, қазақ тілінде өткен түсіндірмеден соң, ғылыми терминдер ағылшын тілінде көрсетіліп, оқушыларға (рөліндегі құрдастарына) орысша баламасы сұралды – осылайша үш тілдің арасында байланыс орнатылды. 

Практикалық сабақтардың нәтижесінде білім алушылар аудитория алдында үш тілде еркін сөйлеу, тілдерді ауыстыру арқылы түсіндіру, көптілді сыныптағы уақытты басқару, оқушылардың түсінуін қадағалау сияқты кешенді іскерліктерді бойына сіңірді. Білім алушылардың бойында көптілді педагогикалық импровизация сенімділігі пайда болды, яғни олар сабақ жүргізу кезінде қажетті тілде сөйлеп, оқушылардың реакциясына қарай тілдік тіректерді өзгерту, қосымша түсініктеме беру дағдыларын шыңдады. Практикалық микрооқыту аяқталған соң, топ болып талдау жүргізілді. Нәтижесінде олар нақты үш тілде сабақ беру тәжірибесін бастан кешіріп, оны сәтті іске асыра алатынына көз жеткізеді. Практикалық сабақтың жоспары қосымша К-да берілген.

Танымдық-коммуникативтік компонентін дамыту мақсатында арнайы интеграцияланған тапсырмалар  әзірленді.

Интеграцияланған көптілді тапсырмалар құрастыру – білім алушыларға әртүрлі пәндік мазмұн мен тілдік материалдарды біріктіретін тапсырмалар әзірлеу міндеті жүктелді. Мақсаты: олардың жаңашылдық пен креативтілік қабілеттерін ашу, бірнеше тілді бір тапсырма аясында үйлесімді қолдану шеберлігін дамыту. Тапсырмалар: мысалы, қатысушыларға үш топқа бөлініп, әр топқа белгілі бір мәтін немесе дерек берілді (біріне – қазақ тілінде тарихи құжат үзіндісі, екіншісіне – орыс тілінде ғылыми мақала тармағы, үшіншісіне – ағылшын тілінде техникалық нұсқаулық бөлігі). Әр топ өз мәтінінің мазмұнын талдап, сол бойынша үш тілде орындалатын ортақ тапсырма ойлап табуы керек болды. Негізгі шарт – дайындалған тапсырма бір пәндік мәселені қамти отырып, үш тілді де қолдануды талап етуі. Білім алушылар бұл жұмысқа бар шығармашылығын салып, қызықты идеялар ұсынды: бірі викторина форматын таңдаса, бірі рөлдік ойын түріндегі тапсырма әзірледі, ал енді бір топ пәнаралық жоба жоспарын жасап шықты. Білім алушылар интеграцияланған тапсырмалар арқылы мәселені әр қырынан көре білуге үйренді, тапсырмаларын қорғау барысында өз идеясын үш тілде дәйекті түсіндіру қабілеттері артты. 

Бірінші тапсырма теориялық негізді салыстырмалы талдауға бағытталды. Студенттерге CLIL технологиясы, пәндік кіріктіру және цифрлық қолдау құралдары бойынша ғылыми дереккөздер ұсынылып, олардың теориялық негіздерін қысқаша сипаттау, өзара ұқсастықтары мен айырмашылықтарын анықтау және бастауыш сынып жағдайында қолдану мүмкіндігін дәлелдеу талап етілді. Тапсырма құрылымдалған кесте және 150–200 сөздік аналитикалық түсіндірме түрінде орындалды. Бұл жұмыс болашақ мұғалімдердің интеграциялау әдістері мен технологиялары жөніндегі теориялық білімін жүйелеуге бағытталды.

Екінші тапсырма үш тілді білім мазмұнын оқу-тәрбие үдерісінде интеграциялау жолдарын жобалауға арналды. Берілген пәндік тақырып негізінде студенттер пәндік және тілдік мақсаттарды айқындап, әр тілдің сабақтағы функционалдық рөлін көрсетіп, мазмұнды кіріктіру механизмін сипаттады. Нәтиже қысқаша сабақ фрагменті (10–12 сөйлем) түрінде ұсынылды. Бұл тапсырма интеграциялық үдерісті саналы жобалау дағдысын қалыптастыруға бағытталды.

Үшінші тапсырмада білім алушылар бастауыш сыныпқа арналған интеграцияланған тапсырма құрастырды. Онда пәндік мазмұн, үш тілдегі коммуникативтік әрекет және бір оқыту әдісі қамтылып, олардың өзара байланысы әдістемелік тұрғыда негізделді. Тапсырма сипаттамасы мен 150 сөздік түсіндірме арқылы ұсынылды. Бұл кезең теориялық білімді практикалық әрекетпен ұштастыруға мүмкіндік берді.

Төртінші тапсырма үш тілде микротүсіндіру жүргізуге бағытталды. Берілген ұғым қазақ тілінде түсіндіріліп, орыс тілінде нақтыланып, ағылшын тілінде терминологиялық қорытынды жасалды. Әр тілдің қолданылу мақсаты айқын көрсетілді. Нәтиже ауызша презентация немесе 120–150 сөздік жазбаша мәтін түрінде ұсынылды. Бұл тапсырма интеграцияланған тапсырмалар аясында үш тілде мағыналық және функционалдық қарым-қатынас жасау қабілетін дамытуға бағытталды.

Бесінші тапсырма кәсіби-рефлексивтік талдауға арналды. Студенттер орындалған жұмыстар бойынша тілдердің атқарған функциясын, интеграцияның тиімділігін, туындауы мүмкін қиындықтарды және жетілдіру жолдарын талдады. Нәтиже 5–7 сөйлемдік аналитикалық эссе түрінде ұсынылды.

Ұсынылған тапсырмалар кешені болашақ бастауыш сынып мұғалімдерінің үш тілді білім мазмұнын интеграциялау саласындағы теориялық даярлығын тереңдетуге, интеграциялау механизмдерін түсінуіне және үш тілде кәсіби-коммуникативтік әрекет ұйымдастыру қабілетін дамытуға бағытталды.

 Болашақ мұғалімдерді көптілді ортада кәсіби қызметке даярлау бірнеше тілді функционалдық тұрғыда меңгеруді және оларды оқу үдерісінде саналы қолдануды талап етеді. Осыған байланысты әрекеттік-рефлексивті компонент аясында үш көрсеткішті дамытуға бағытталған жұмыс жүргізілді: үш тілді оқытуды жүзеге асыра білу, интеграцияланған тапсырмаларды жаңа жағдаяттарда шығармашылықпен шешу және үш тілде оқыту тәжірибесіне кәсіби рефлексия жасау.

Бұл мақсатта визуалды құралдарға негізделген практикалық жұмыстар, тренингтер, кейс-стади және жағдаяттық тапсырмалар, шығармашылық жобалар, рефлексиялық күнделік пен педагогикалық портфолио ұйымдастырылды. Аталған жұмыс түрлері теория мен практиканы ұштастырып, білім алушылардың үштілді оқыту дағдыларын, кәсіби шешім қабылдау қабілетін және рефлексиялық мәдениетін дамытуға ықпал етті. Төменде әр көрсеткіш бойынша қолданылған әдістер мен іс-шаралар берілген.

Әрекеттік-рефлексивті компонентті дамыту мақсатында болашақ бастауыш сынып мұғалімдеріне визуалды құралдарға негізделген сөйлеу әрекетін ұйымдастыруға бағытталған практикалық жұмыстар жүйелі түрде енгізілді. Бұл жұмыстар Practical Guide to Teaching Speaking with Visual Aids for Young Learners (Picture it, Say it!) оқу-әдістемелік нұсқаулығының мазмұнына сүйене отырып жүзеге асырылды (Қосымша Қ), оның авторлық куәлігі қосымша Л-да берілген.

Аталған оқу-әдістемелік нұсқаулығының кіріспе бөлімінде визуалды материалдардың (flashcards, суреттер, постерлер, realia, цифрлық ресурстар) бастауыш сынып оқушыларының сөйлеу дағдыларын дамытудағы рөлі негізделген. Осы идеяны басшылыққа ала отырып, болашақ мұғалімдерге визуалды тірек арқылы тілдік әрекетті жоспарлау, ұйымдастыру және талдау дағдыларын қалыптастыру көзделді.

4-бетте ұсынылған Quiver қосымшасын қолдануға негізделген «Colour, Animate and Describe» тапсырмасы студенттердің цифрлық визуалды ресурстарды сабақ құрылымына кіріктіру қабілетін дамытуға бағытталды. Болашақ мұғалімдер 3D форматтағы анимацияны тек қызықты элемент ретінде емес, пәндік мазмұнды сипаттау, сұрақ-жауап ұйымдастыру және коммуникативтік белсенділікті арттыру құралы ретінде талдады. Бұл әрекет олардың технологияны педагогикалық мақсатқа сәйкестендіру және оның тиімділігін рефлексивті бағалау қабілетін дамытты.

5-беттегі Wordwall платформасы арқылы «Picture to Sentence» тапсырмасы визуалды тірек сөздер негізінде толық сөйлем құрастыруға бағытталды. Болашақ мұғалімдер бұл жұмысты орындау барысында визуалды қолдаудың тілдік өндірісті жеңілдетудегі және сөйлеу құрылымын жүйелеудегі маңызын тәжірибелік тұрғыда пайымдады.

6-беттегі ауа райына қатысты визуалды тапсырмалар (TPR, Weather Wheel, Daily Weather Report) тілдік әрекетті қозғалыс және жағдаяттық сөйлеу арқылы ұйымдастыру мүмкіндігін көрсетті. Студенттер мұндай тапсырмалардың оқушылардың белсенді қатысуын қамтамасыз етудегі рөлін талдап, оларды үш тілді форматта бейімдеу жолдарын ұсынды.

7-беттегі Venn диаграммасы негізіндегі салыстырмалы талдау тапсырмасы мазмұнды салыстыру, ұқсастық пен айырмашылықты анықтау және дәлелдеу дағдыларын дамытуға бағытталды. Бұл тапсырма когнитивтік және коммуникативтік әрекетті кіріктіруді талап етті және болашақ мұғалімдердің пәндік-тілдік байланыстарды саналы ұйымдастыру қабілетін күшейтті.

8–10-беттерде ұсынылған бейнежазба негізіндегі рөлдік ойындар мен диалогтік тапсырмалар педагогикалық жағдаяттарды модельдеу арқылы әрекеттік компонентті тереңдетті. Болашақ мұғалімдер мұндай тапсырмалардың оқу үдерісінде тілдік белсенділікті арттырудағы әлеуетін талдап, оны бастауыш сынып жағдайына бейімдеу мүмкіндігін қарастырды.

13-беттегі «I Spy with My Little Eye» және flashcards негізіндегі тапсырмалар визуалды ақпаратты интерпретациялау және жедел тілдік реакция жасау дағдыларын дамытуға ықпал етті. Бұл жұмыстар болашақ мұғалімдердің оқу үдерісінде визуалды тіректерді мақсатты қолдану және олардың коммуникативтік әсерін бағалау қабілетін жетілдірді.

Жүргізілген жұмыстардың барлығы сабақтан кейінгі кәсіби рефлексиямен толықтырылды. Студенттер қолданылған визуалды құралдардың тиімділігін, тілдік белсенділікке ықпалын, туындаған қиындықтарды және жетілдіру жолдарын талдады.

Осылайша, визуалды құралдарға негізделген практикалық жұмыстар әрекеттік-рефлексивті компоненттің дамуына, яғни үш тілді ортада педагогикалық әрекетті тиімді жүзеге асыру, оны саналы түрде талдау және жетілдіру қабілетінің қалыптасуына жүйелі ықпал етті.

Тренинг – оқу үдерісінде арнайы тренингтер ұйымдастырылып, қатысушылар үш тілде сабақ берудің практикалық қырларын меңгерді. Мақсаты: болашақ мұғалімдердің үш тілде оқытуға арналған жеке әдістемелік құралдарын қалыптастыру, сабақ сценарийлерін әзірлеуге үйрету. Тапсырмалар: тренинг барысында білім алушылар шағын топтарға бөлініп, әр топқа нақты бір пәннен көптілді сабақ өткізу тапсырмасы берілді (мысалы, жаратылыстану пәнінен қазақ және ағылшын тілдерін кіріктіріп сабақ жоспарлау). Топтар өз жоспарын әзірлеп, бір-біріне коучинг форматында таныстырып, өзара кері байланыс ұсынды. Дамыған дағдылар: бұл тренингтер арқылы білім алушылар сабақ жоспарын үш тілде құру, әр тілдегі терминологияны дұрыс қолдану, аудио-визуалды қосымша құралдарды үш тілде ықпалдастыру секілді практикалық іскерліктерді шыңдады. Нәтиже: білім алушылар үш тілді сабақтарда кездесетін әдістемелік мәселелерді алдын ала болжап, оларды шешу жолдарын үйренді. Нәтижесінде олардың үш тілді білім беру үдерісін жүргізу қабілеті айтарлықтай артты. Зерттеулер көрсеткендей, пәндік мазмұн мен тілді кіріктіре оқыту оқу үдерісінің тиімділігін арттырып, оқушылардың пәнді игеруімен қатар тілдік дағдыларын бір мезгілде жетілдіруге мүмкіндік береді. Демек, біздің тренингтердегі кіріктірілген тапсырмалары болашақ ұстаздардың дәл осындай тиімді әдістерді тәжірибеде қолдана білуіне жағдай жасады.

Кейс-стади және жағдаяттық тапсырмалар – үш тілді оқытуды іс жүзінде іске асыру қабілетін бекіту үшін білім алушыларға нақты өмірден алынған ситуациялық кейстер ұсынылды. Мақсаты: болашақ мұғалімдердің үш тілде сабақ беру барысында туындайтын мәселелерді шеше алуына, шапшаң шешім қабылдап, бейімделе білуіне үйрету. Тапсырмалар: мысалы, «Аралас тілді сыныптағы жаратылыстану сабағы»  атты кейс: мектептегі бір сыныпта оқушылардың қазақ, орыс тілдеріндегі деңгейлері әртүрлі, ал жаратылыстану пәнін ағылшын тілінде өткізу талап етілген. Білім алушылар осы жағдайда сабақтың құрылымын жоспарлап, тілдік кедергілерді еңсеру жолдарын ойластыру керек болды. Сонымен бірге тренер тарапынан әртүрлі форс-мажорлы жағдайлар (кейбір оқушылар қазақ тілін түсінбейді немесе ағылшын тіліндегі терминологияны меңгермеген деген сияқты) қосымша енгізіліп, топтар шұғыл шешімдер дайындады. Дамыған дағдылар: бұл жұмыстар барысында білім алушылардың импровизация жасау, үштілді ортаға арналған креативті шешім табу, тілдік-тұлғалық ерекшеліктерді ескеру дағдылары дамыды. Нәтиже: қатысушылар жаңа жағдаяттарда көптілді тапсырмаларды жылдам бейімдеуге, күтпеген өзгерістерге дайын болуға үйренді. Олар үшін үш тілді оқыту тек алдын ала жоспарланған үрдіс емес, сонымен қатар үнемі шығармашылық пен тың әдісті талап ететін динамикалық үдеріс екендігі айқындалды. Осындай жағдаяттық тапсырмалар арқылы болашақ мұғалімдер әртүрлі тілдік деңгейдегі аудиторияда жұмыс істеп, тілдік кодтарды ауыстыру (код-ауысу) техникасын, қажетті жерде тірек тілге көшу жолдарын меңгерді. Бұл қабілеттер оларға көпмәдениетті, көптілді сыныпта тиімді мұғалім болуға мүмкіндік береді.

Проблемалық жағдаяттар – оқу барысында арнайы іскерлік ойындар және «EdHack»  стиліндегі шағын жарыстар ұйымдастырылды. Мақсаты: білім алушылардың топтық жұмыста күтпеген проблемаларды бірлесіп шешу біліктілігін қалыптастыру, түрлі тілдік және мәдениетаралық факторларды ескере отырып, ұтымды шешім шығару дағдысын бекіту. Тапсырмалар: мысалы, «Мектептегі төтенше жағдай»  сценарийі бойынша іскерлік ойын өткізілді: жағдай – мектепке шетелден бір топ оқушы келді (алмасу бағдарламасы), олар математика және жаратылыстану сабақтарына қатысады. Сыныптағы өзге оқушылар қазақ және орыс тілдерінде сөйлейді. Ойынға қатысушы студент-мұғалімдерге тез арада барлығына түсінікті, көптілді ортаға лайықталған шағын сабақ өткізу қажеттігі туындайды. Топтар осы мәселені шешу жолын бірнеше минутта жоспарлап, ролдік ойында көрсетіп берді. Әр топтың шешімі бір-бірінен ерекше болды: бірі маңызды терминдерді үш тілде бірдей тақтаға жазып түсіндіруді таңдаса, екіншісі қазақ және ағылшын тілдерінде аралас түсіндіруді қолданды, ал үшінші топ мимика және визуалды құралдарды көбірек пайдалану арқылы тілдік барьерді төмендетуге тырысты. 

Проблемалық жағдаяттар білім алушылардың стреске төзімділігін, жылдам тілдік бейімделуін, топта идеяны ортақ талқылап, консенсус таба білуін дамытты. Сонымен бірге, мәдениетаралық коммуникация элементтерін (шетелдік оқушылармен жұмыс) ескеруге үйренді. Нәтижесінде болашақ мұғалімдер қиын жағдайларда сабақты көптілді форматта қайта құру, көпмәдени аудиторияға бағытталған шешімдер жасау тәжірибесін жинақтады. Зерттеу нәтижелері бойынша әрекеттік компонентті мақсатты дамыту болашақ педагогтердің түрлі тілдік-мәдени ортада кәсіби міндеттерді тиімді шешу мүмкіндігін арттыратыны белгілі болды. Біздің жағдайымызда да осы ойындар мен байқаулар білім алушылардың жаңа ахуалдарға тез икемделіп, шығармашылық шешім табу қабілетін айтарлықтай күшейтті.

Жобалық жұмыстар және инновациялық идеялар байқауы – оқу жылының соңына қарай білім алушылар арасында «Үш тілде оқытудағы инновациялық сабақ» атты байқау өткізілді. 

Мақсаты: білім алушылардың игерген дағдыларын кешенді қолданып, авторлық шығармашылық жоба арқылы көрсетуіне мүмкіндік беру, әрі оларды кәсіби инновацияға ынталандыру. 

Тапсырмалар: әр білім алушы үштілділікке қатысты өзіндік бір шағын жоба дайындады. Бірі үш тілде жүргізілетін элективті курстың бағдарламасын жасаса, бірі көптілді білім беруге арналған мобильді қосымша үлгісін ұсынды, тағы бірі үш тілде білім алушыларға арналған онлайн платформа концепциясын таныстырды. Жобаларды тәуелсіз қазылар алқасы бағалап, ең үздік идеялар атап өтілді. 

Бұл жұмыс түрі білім алушылардың зерттеушілік, жобалау, технологияны қолдану қабілеттерін дамытты. Сонымен бірге, тың идеяларды үш тілде көпшілік алдында қорғау олардың коммуникациялық шеберлігін, өзін көрсету сенімділігін арттырды. 

Нәтижесінде білім алушылардың біразы ұсынған жобаларын әрі қарай дамытып, ғылыми студенттік конференцияларда ұсынуға ниет білдірді. Ең бастысы – осы байқау арқылы олардың үш тілдегі кәсіби құзыреттілікті шығармашылық тұрғыда қолдана алу тәжірибесі жинақталды. Болашақ мұғалімдер тек дайын әдістемелерді игеріп қоймай, жаңа әдістемелік шешімдер іздеуге талпынатынын көрсетті. Бұл мұғалімдердің өмір бойы үздіксіз дамуына қажетті қасиет болып табылады.

Рефлексиялық күнделік жүргізу – үштілді оқыту бойынша өткізілген әрбір практикалық сабақтан кейін білім алушыларға арнайы күнделік толтыру тапсырылды. Мақсаты: өзінің өткізген сабақ фрагментін немесе орындаған тапсырмасын талдап, жетістігі мен кемшілігін өз сөзімен сипаттау арқылы өзіндік талдау дағдысын қалыптастыру. Тапсырмалар: әр жазбада білім алушы төмендегі сұрақтарға жауап берді: «Не жоспарладым?», «Не жүзеге асты?», «Не қиындық туғызды?», «Не нәрсеге қанағаттанамын, нені жақсартуым керек?»  және «Келесі жолы қандай өзгеріс енгіземін?». Сонымен бірге, күнделікке пайдаланған үш тілдік әдістері, оқушылардың (немесе тыңдарман құрдастардың) реакциясы, сабақтың тілдік мақсаттарға жету деңгейі туралы ойларын жазды. 

Рефлексиялық күнделік жүргізу барысында білім алушылар жүйелі өзін-өзі бағалау, шынайы түрде күшті және осал тұстарын анықтау, тілдік қиындықтарды байқау секілді рефлексивтік дағдыларын дамытты. Күнделік жазу үдерісі бастапқыда кейбіреуге күрделі көрінгенімен, уақыт өте келе болашақ мұғалімдер оны өздерінің кәсіби дамуына пайдалы құрал деп қабылдай бастады. 

Нәтижесінде білім алушылардың көпшілігі рефлексиялық күнделік арқылы сабақ беру тәжірибесіне жаңаша көзбен қарауды үйренгенін атап өтті. Олар өздерінің үш тілдегі оқыту барысында жіберген қателерінен сабақ алып, келесі сабақтарда оны түзету жолдарын қарастырып отырды. Педагогикалық әдебиетте мұғалімнің дәл осындай «тәжірибесі мен рефлексия тоғысындағы» жұмысы кәсіби шеберлікті дамытудың кілті саналатыны айтылған. Шынында да, біздің білім алушыларымыз өз тәжірибесін талдау арқылы кәсіби өсудің тиімді жолына қадам басты.

Рефлексия – әрбір практикалық кезеңнен кейін (микрооқыту аяқталған соң) топтық рефлексия ұйымдастырылды. 

Мақсаты: білім алушылардың жеке рефлексиясын тереңдетіп, оны әріптестерінің пікірімен ұштастыра отырып, кәсіби ой түюге үйрету. 

Тапсырмалар: рефлексия барысында бірнеше білім алушы өз сабақ өткізу тәжірибесі бойынша шағын презентация жасады: қандай әдістер қолданды, не сәтті өтті, қандай тілдік қиындықтар кездесті, нені өзгерткісі келеді – барлығын ашық айтты. Қалған қатысушылар «ашық микрофон»  форматында өз пікір-ұсыныстарын білдірді. Оқытушы бағыттаушы сұрақтар қойып, талқылауды модерациялады. Мысалы, «Сабақтың осы бөлігін тағы қалай жақсартуға болар еді?», «Осы жағдайда басқа тілдік тәсілді пайдалануға болар ма еді?»  деген сияқты сұрақтар талқыға салынды. 

Рефлексия білім алушылардың интеграциялау қабілетін арттырды, яғни олар тек өз әрекетін емес, бірге қатысқан өзге әріптестерінің де тәжірибесін сараптай бастады. Топта талқылау арқылы бірлескен рефлексия дағдысы дамыды – әріптестерінен кері байланыс ала отырып, өзіне сырт көзбен қарауға үйренді. 

Нәтижесінде білім алушылар ұжымдық рефлексия арқылы көп құнды сабақ алды. Келесі жолы үш тілде сабақ өткізерде бұрынғы талқылауда айтылған ескертулерді ескеретін болды. Олар үшін рефлексия – дамуға бастайтын ең маңызды құрал екені айқындалды. Мұндай кәсіби рефлексияны саналы ұйымдастыру – заманауи педагогті қалыптастырудың басты тетіктерінің бірі деп саналады. 

Педагогикалық портфолио – қалыптастырушы эксперименттің соңында әр білім алушыға өзінің үш тілді оқыту бойынша жинақтаған тәжірибесін көрсететін шағын портфолио әзірлеу тапсырылды.

Мақсаты: білім алушының оқу барысында қол жеткізген нәтижелерін жинақтап, соларды саралай отырып, келешектегі даму бағыттарын айқындау. 

Тапсырмалар: портфолио құрамына білім алушының өткізген сабақ жоспарлары, қолданған көптілді материалдары, жазған рефлексиялық күнделігінен үзінділер, басқа оқытушылар мен құрдастарының пікірлері, өзін-өзі бағалау есебі енді. Әсіресе, өзін-өзі бағалау бөлімінде білім алушы үш тілді оқытуды меңгеру деңгейіне тоқталып, әлсіз тұстарын жақсарту жоспарын жазды. Бұл жұмыс арқылы болашақ мұғалімдер дәлелдемелер негізінде өз жетістігін бағалау, құжаттама жүргізу, кәсіби мақсаттар қоя білу сияқты қабілеттерін дамытты. 

Нәтижесінде портфолионы қарап шыққан комиссия (құрамында тәжірибелі оқытушылар болды) білім алушылардың көбінің үш тілді оқыту бойынша едәуір ілгерілегенін аңғарды. Ең бастысы, әр білім алушы өз даму траекториясын түсініп, әрі қарай қандай бағытта жұмыстану керектігін анық білді, яғни, кәсіби рефлексия арқылы өмірбойы оқу қағидатына негіз қаланды. Педагогикалық рефлексия мұғалімнің кәсібилігін арттырудың маңызды тетігі болып саналатыны ғылыми тұрғыда да негізделген: рефлексивті-аналитикалық жұмыс педагогтің кәсіби мәдениетінің міндетті аспектісі және дамытушы факторы болып табылады. Біздің білім алушыларымыз осыны тәжірибеде сезініп, рефлексияның пайдасын көрді.

Жоғарыдағы шаралардың нәтижесінде үш тілде оқыту тәжірибесін талдап, рефлексия жасай алу қабілеті қалыптасуы бойынша оң өзгеріс байқалды. Білім алушылар кез келген өткізген сабағын немесе орындаған жұмысын кейін сараптап, талдап үйренді, жетістігі мен кемшілігін дәйекті түрде бағалауға үйренді. 

Қорыта айтқанда, үш тілді білім мазмұнын интеграциялау негізінде болашақ бастауыш сынып мұғалімдерін даярлаудың мазмұны мен әдістемелік жүйесі айқындалды. Қалыптастыру эксперименті барысында «Бастауыш сыныпта үштілді оқытудың негіздері» атты элективті курс әзірленіп, оқу үдерісіне енгізілді. Курс мазмұны үш модуль бойынша құрылып, дәріс, семинар-практикалық сабақтар, сондай-ақ БӨЖ және БОӨЖ арқылы жүзеге асырылды. Сонымен қатар визуалды құралдарға негізделген практикалық жұмыстар, тренинг, семинар, пікірталас, коучинг, консалтинг, кейс-стади сияқты белсенді әдістерді жүйелі қолдану болашақ мұғалімдердің көптілді ортада кәсіби қызмет атқаруға даярлығын арттырып, пәндік мазмұн мен тілдік материалды кіріктіре оқытуға қажетті білім, білік және дағдыларды қалыптастыруға ықпал етті.

Ұсынылған әдістемелік жүйенің тиімділігі 3.3 «Тәжірибелік-эксперимент жұмысының нәтижелері» бөлімшесінде талданады.

3.3 Тәжірибелік-эксперимент жұмысының нәтижелері
Осы бөлімшеде болашақ бастауыш сынып мұғалімдерін үш тілді білім мазмұнын интеграциялау негізінде даярлау бойынша жүргізілген тәжірибелік-эксперимент жұмысының нәтижелері жүйеленіп, ғылыми тұрғыдан талданады. 

Эксперимент жұмысының бақылау кезеңінің негізгі мақсаты – қалыптастыру кезеңде жүзеге асырылған әдістемелік жүйенің тиімділігін анықтау және болашақ бастауыш сынып мұғалімдерінің үш тілді білім мазмұнын интеграциялауға даярлығының мотивациялық-бағдарлық, танымдық-коммуникативтік және әрекеттік-рефлексивті компоненттері бойынша даму динамикасын айқындау.

Бақылау кезеңінде төмендегі міндеттер қойылды:

- қалыптастыру эксперименттен кейін білім алушылардың даярлық деңгейінің өзгерісін анықтау үшін диагностикалық әдістемелерді қайта жүргізу;

- әр компонент бойынша жоғары, орта, төмен деңгейлердің сандық және пайыздық үлестірімін анықтау;

- эксперименттік және бақылау топтарындағы нәтижелерді салыстырмалы талдау негізінде өзгеріс динамикасын сипаттау;

- алынған деректердің статистикалық сенімділігін тексеру мақсатында Пирсонның χ² (хи-квадрат) критерийін қолдану арқылы эксперимент нәтижелерінің мәнділігін дәлелдеу;

Тәжірибелік-эксперимент жұмысына болашақ бастауыш сынып мұғалімдері қатыстырылды. Зерттеу екі іріктемеде ұйымдастырылды: эксперимент тобы– n=75, бақылау тобы – n=73. Қатысушылардың екі топқа бөлінуі анықтау кезеңінде даярлық деңгейінің бастапқы біртектілігін қамтамасыз ету қағидатына негізделді; бұл 3.1 бөлімшеде Пирсонның χ² критерийі арқылы тексеріліп, топтар арасында статистикалық мәнді айырмашылықтың жоқтығы дәлелденді.

Бақылау кезеңінде даярлық деңгейінің өзгерісін дәл анықтау мақсатында анықтау кезеңінде пайдаланылған диагностикалық құралдар қайта қолданылды. Диагностикалық кешен зерттеудің құрылымдық-мазмұндық моделіне сәйкес үш компонент бойынша ұйымдастырылды:

1) Мотивациялық-бағдарлық компонент бойынша:

- Р. Гарднер мен У. Ламберттің тілдік мотивацияны диагностикалау әдістемесінің көптілді білім беру жағдайына бейімделген нұсқасы (үш тілді білім мазмұнын интеграциялауға қызығушылық көрсеткіші);

- А. К. Маркованың «Мұғалімнің кәсіби мотивациясын диагностикалау» әдістемесінің көптілді білім беру жағдайына бейімделген нұсқасы (көптілді ортада жұмыс істеуге бағытталған кәсіби талпыныс көрсеткіші);

- «Болашақ бастауыш сынып мұғалімдерінің үш тілді оқытуға қатысты кәсіби жауапкершілік пен құндылықтық бағдарын диагностикалау» авторлық сауалнамасы (кәсіби жауапкершілік пен құндылықтық ұстаным көрсеткіші).

2) Танымдық-коммуникативтік компонент бойынша:

- «Үш тілде пәндік ақпаратты түсіну және талдау қабілетін диагностикалау» авторлық тапсырмасы;

- «Пәндік-академиялық ұғымдарды үш тілде орынды қолдану дағдысын диагностикалау» авторлық әдістеме;

- Интеграцияланған тапсырмалар аясында көптілді коммуникативтік құзыреттілікті диагностикалау әдістемесі» (TPACK моделі негізінде бейімделген нұсқа) көптілді білім беру жағдайына бейімделген нұсқасы.

3) Әрекеттік-рефлексивті компонент бойынша:

- Үш тілді оқытуды жүзеге асырудың әрекеттік-рефлексивтік даярлығын диагностикалауға арналған авторлық әдістеме;

- Э. Торранс «Torrance Tests of Creative Thinking» бейімделген нұсқа;

- «Үш тілді оқыту тәжірибесін кәсіби-рефлексивті талдау» авторлық диагностикалық тапсырмасы (кәсіби рефлексия және тәжірибені талдау қабілеті).

Бақылау кезеңінде қолданылған диагностикалық кешен болашақ бастауыш сынып мұғалімдерінің үш тілді білім мазмұнын интеграциялауға даярлығының құрылымдық компоненттері бойынша қалыптастыру эксперимент нәтижесінде орын алған өзгерістерді кешенді түрде айқындауға мүмкіндік берді. Диагностикалық өлшеулер нәтижелері әрбір әдістеме бойынша сандық (n) және пайыздық (%) көрсеткіштер негізінде өңделіп, эксперименттік және бақылау топтарының деректері салыстырмалы талданды. Алынған эмпирикалық мәліметтердің валидтілігі мен сенімділігін қамтамасыз ету мақсатында нәтижелер тиісті статистикалық өңдеуден өткізіліп, кестелер мен суреттер түрінде берілді.

Осыған байланысты төменде бақылау кезеңінде алынған нәтижелер мотивациялық-бағдарлық, танымдық-коммуникативтік және әрекеттік-рефлексивті компоненттердің әрқайсысы бойынша жекелеген көрсеткіштер негізінде сипатталды. 

Қалыптастыру экспериментінен кейін болашақ бастауыш сынып мұғалімдерінің мотивациялық-бағдарлық компонентінің «үш тілді білім мазмұнын интеграциялауға қызығушылығы» көрсеткіші бойынша даму деңгейін қайта анықтау мақсатында Р. Гарднер мен У. Ламберт әзірлеген тілдік мотивацияны диагностикалау әдістемесінің көптілді білім беру жағдайына бейімделген нұсқасы қайта қолданылды.

Аталған диагностикалық әдістеме қалыптастыру кезеңінде жүзеге асырылған әдістемелік жүйенің нәтижелілігін айқындауға және білім алушылардың үш тілді білім мазмұнын интеграциялауға қатысты мотивациялық бағдарындағы өзгерістерді анықтауға бағытталды. Бақылау кезеңінде алынған нәтижелер сандық және пайыздық көрсеткіштер арқылы жүйеленіп, 27-кесте мен 14-суретте ұсынылды.

Кесте 27 – Эксперименттік және бақылау топтарының үш тілді білім мазмұнын интеграциялауға қызығушылығынің даму деңгейлері (Р. Гарднер мен У. Ламберт әдістемесі негізінде)
	Топ


	Жоғары (60-80 балл)
	Орта (40-59 балл)
	Төмен (16-39 балл)

	
	n
	%
	n
	%
	n
	%

	Эксперимент тобы
	37
	49,33
	27
	36
	11
	14,67

	Бақылау тобы
	13
	17,81
	33
	45,21
	27
	36,98

Сурет 14 – Болашақ бастауыш сынып мұғалімдерінің үш тілді білім мазмұнын интеграциялауға қызығушылығынің деңгейлік көрсеткіштерінің салыстырмалы динамикасы

Алынған деректер Эксперимент тобында жоғары деңгей көрсеткішінің айқын басым екенін көрсетті: білім алушылардың 49,33%-ы (n=37) үш тілді білім мазмұнын интеграциялауға қатысты тұрақты әрі айқын қызығушылық танытатынын көрсетті. Орта деңгейде 36% (n=27) білім алушы тіркелсе, төмен деңгейдегі үлес  14,67%-ды (n=11) құрады. Бұл көрсеткіштер қалыптастыру эксперимент барысында енгізілген әдістемелік жүйенің болашақ мұғалімдердің мотивациялық бағдарын дамытуға оң әсер еткенін дәлелдейді.

Ал  бақылау тобында, керісінше, жоғары деңгейдегі білім алушылардың үлесі салыстырмалы түрде төмен болып, бар болғаны 17,81%-ды (n=13) құрады. Негізгі үлес орта деңгейге (45,21%; n=33) және төмен деңгейге (36,98%; n=27) тиесілі болды. Бұл бақылау тобында үш тілді білім мазмұнын интеграциялауға қатысты қызығушылықтың жеткілікті деңгейде қалыптаспағанын көрсетеді.

Осылайша, эксперименттік және бақылау топтарының нәтижелерін салыстырмалы талдау қалыптастыру экспериментінен кейін мотивациялық-бағдарлық компоненттің «үш тілді білім мазмұнын интеграциялауға қызығушылығы» көрсеткіші бойынша Эксперимент тобында елеулі оң өзгерістер орын алғанын айғақтайды. Бұл деректер ұсынылған әдістемелік жүйенің тиімділігін және оның болашақ бастауыш сынып мұғалімдерін үш тілді білім мазмұнын интеграциялауға даярлаудағы маңыздылығын көрсетеді.

Қалыптастыру экспериментінен кейін болашақ бастауыш сынып мұғалімдерінің мотивациялық-бағдарлық компонентінің «көптілді ортада педагогикалық қызмет атқаруға бағытталған кәсіби ынтасы» көрсеткіші бойынша даму деңгейін қайта анықтау мақсатында А. К. Маркованың «Мұғалімнің кәсіби мотивациясын диагностикалау әдістемесінің» көптілді білім беру жағдайына бейімделген нұсқасы екінші рет қолданылды.

Диагностикалық әдістеме қалыптастыру кезеңде жүзеге асырылған әдістемелік жүйенің нәтижелілігін айқындауға және болашақ мұғалімдердің көптілді білім беру жағдайында кәсіби қызметке бағытталған ынтасының қалыптасу деңгейін бағалауға бағытталды. Бақылау кезеңінде алынған нәтижелер сандық және пайыздық көрсеткіштер арқылы жүйеленіп, 28-кесте мен 15-суретте берілді.

Кесте 28 – Эксперименттік және бақылау топтарындағы болашақ бастауыш сынып мұғалімдерінің көптілді ортада жұмыс істеуге бағытталған кәсіби талпынысының даму деңгейлері
	Топ


	Жоғары (60-75 балл)
	Орта (40-59 балл)
	Төмен (15-39 балл)

	
	n
	%
	n
	%
	n
	%

	Эксперимент тобы
	41
	54,67
	25
	33,33
	9
	12

	Бақылау тобы
	18
	24,66
	31
	42,47
	24
	32,87

Сурет 15 – Болашақ бастауыш сынып мұғалімдерінің көптілді ортада жұмыс істеуге бағытталған кәсіби талпынысының деңгейлік көрсеткіштерінің салыстырмалы динамикасы

Алынған деректер Эксперимент тобында жоғары деңгей көрсеткішінің басым екенін көрсетті: білім алушылардың 54,67%-ы (n=41) көптілді білім беру жағдайында кәсіби қызмет атқаруға тұрақты ұмтылыс пен ішкі мотивацияның жоғары деңгейін көрсетті. Орта деңгейдегі білім алушылардың үлесі 33,33%-ды (n=25) құраса, төмен деңгей көрсеткіші 12% (n=9) болды. Бұл қалыптастыру эксперименті барысында енгізілген әдістемелік жүйенің болашақ мұғалімдердің кәсіби ынтасын күшейтуге айтарлықтай әсер еткенін дәлелдейді.

Бақылау тобында жоғары деңгей көрсеткіші салыстырмалы түрде төмен болып, тек 24,66%-ды (n=18) құрады. Негізгі үлес орта деңгейде (42,47%; n=31) және төмен деңгейде (32,87%; n=24) шоғырланды. Бұл бақылау тобындағы білім алушылардың едәуір бөлігінде көптілді ортада жұмыс істеуге бағытталған кәсіби ынтасы жеткілікті деңгейде қалыптаспағанын көрсетеді.

Қорыта келе, эксперименттік және бақылау топтарының нәтижелерін салыстырмалы талдау қалыптастыру экспериментінен кейін мотивациялық-бағдарлық компоненттің «көптілді ортада педагогикалық қызмет атқаруға бағытталған кәсіби ынтасы» көрсеткіші бойынша Эксперимент тобында елеулі оң өзгерістер орын алғанын көрсетеді. 

Қалыптастыру экспериментінен кейін болашақ бастауыш сынып мұғалімдерінің мотивациялық-бағдарлық компонентінің «үш тілді оқытуға қатысты кәсіби жауапкершілік пен құндылықтық бағдарлануы» көрсеткіші бойынша даму деңгейін қайта айқындау мақсатында «Болашақ бастауыш сынып мұғалімдерінің үш тілді оқытуға қатысты кәсіби жауапкершілік пен құндылықтық бағдарын диагностикалау» авторлық сауалнамасы қайта қолданылды.

Авторлық сауалнама қалыптастыру кезеңінде жүзеге асырылған әдістемелік жүйенің нәтижелілігін анықтауға, сондай-ақ болашақ мұғалімдердің үш тілді білім беру жағдайында кәсіби жауапкершілік пен құндылықтық бағдарларды саналы түрде ұстану деңгейін бағалауға бағытталды. Бақылау кезеңінде алынған нәтижелер 29-кесте мен 16-суретте берілді.

Кесте 29 – Эксперименттік және бақылау топтарының үш тілді оқытуға қатысты кәсіби жауапкершілік пен құндылықтық бағдарлануының даму деңгейлері
	Топ


	Жоғары (56-75 балл)
	Орта (36-55 балл)
	Төмен (15-35 балл)

	
	n
	%
	n
	%
	n
	%

	Эксперименттік тобы
	39
	52
	29
	38,67
	7
	9,33

	Бақылау тобы
	14
	19,18
	30
	41,10
	29
	39,72

Сурет 16 – Болашақ бастауыш сынып мұғалімдерінің үш тілді оқытуға қатысты кәсіби жауапкершілік пен құндылықтық ұстанымдарының деңгейлік көрсеткіштерінің салыстырмалы динамикасы

Бақылау кезеңінде алынған нәтижелер Эксперимент тобында жоғары деңгей көрсеткішінің басым екенін көрсетті. Атап айтқанда, білім алушылардың 52%-ы (n=39) үш тілді оқытуға қатысты кәсіби жауапкершілікті терең сезінетінін және көптілді білім беру құндылықтарын саналы түрде ұстанатынын көрсетті. Орта деңгейде 38,67% (n=29) білім алушы тіркелсе, төмен деңгейдегі үлес 9,33%-ды (n=7) құрады. Бұл нәтижелер қалыптастыру эксперимент барысында жүзеге асырылған әдістемелік жүйенің болашақ мұғалімдердің кәсіби жауапкершілік сезімі мен құндылықтық бағдарларын қалыптастыруға елеулі оң әсер еткенін дәлелдейді.

Бақылау тобында, керісінше, жоғары деңгей 19,18%-ды (n=14) ғана құрады. Орта деңгей (41,10%; n=30) және төмен деңгей (39,72%; n=29) көрсетті. Бұл бақылау тобындағы білім алушылардың едәуір бөлігінде үш тілді оқытуға қатысты кәсіби жауапкершілік пен құндылықтық ұстанымдардың жеткілікті деңгейде қалыптаспағанын көрсетеді.

Эксперименттік және бақылау топтарының нәтижелерін салыстырмалы талдау мотивациялық-бағдарлық компоненттің «үш тілді оқытуға қатысты кәсіби жауапкершілік пен құндылықтық бағдарлануы» көрсеткіші бойынша Эксперимент тобында елеулі оң өзгерістердің орын алғаны анықталды. Алынған деректер ұсынылған әдістемелік жүйенің тиімділігін және оның болашақ бастауыш сынып мұғалімдерін үш тілді білім мазмұнын интеграциялауға даярлаудағы маңыздылығын негіздейді.

Қалыптастыру экспериментінен кейін болашақ бастауыш сынып мұғалімдерінің танымдық-коммуникативтік компонентінің «үш тілді білім мазмұнын интеграциялаудың әдістері мен технологиялары жөніндегі теориялық білімі» көрсеткіші бойынша даму деңгейін анықтау мақсатында «Үш тілде пәндік ақпаратты түсіну және талдау қабілетін диагностикалау» авторлық тапсырмасы қайта қолданылды.

Авторлық әдістеме қалыптастыру кезеңде жүзеге асырылған әдістемелік жүйенің нәтижелілігін айқындауға және білім алушылардың пәндік ақпаратты қазақ, орыс және ағылшын тілдерінде қабылдау, мағыналық талдау және интерпретациялау қабілеттерінің қалыптасу деңгейін бағалауға бағытталды. Бақылау кезеңінде алынған нәтижелер 30-кесте мен 17-суретте берілді.

Кесте 30 – Болашақ бастауыш сынып мұғалімдерінің үш тілді білім мазмұнын интеграциялаудың әдістері мен технологиялары жөніндегі теориялық білімінің даму деңгейлері
	Топ


	Жоғары (31-45 балл)
	Орта (16-30 балл)
	Төмен (0-15 балл)

	
	n
	%
	n
	%
	n
	%

	Эксперименттік тобы
	31
	41,33
	30
	40
	14
	18,67

	Бақылау тобы
	11
	15,07
	39
	53,42
	23
	31,51

Сурет 17 – Болашақ бастауыш сынып мұғалімдерінің үш тілді білім мазмұнын интеграциялаудың әдістері мен технологиялары жөніндегі теориялық білімінің деңгейлік көрсеткіштерінің салыстырмалы диаграммасы

Эксперимент тобында «үш тілді білім мазмұнын интеграциялаудың әдістері мен технологиялары жөніндегі теориялық білімі» көрсеткіші бойынша жоғары деңгей 41,33%-ды (n=31) құрады. Бұл білім алушылардың үш тілді оқытуда қолданылатын әдістер мен технологиялардың теориялық негіздерін терең меңгеріп, олардың пәндік және тілдік кірігу тетіктерін ғылыми тұрғыда түсіндіре алатынын көрсетеді. Орта деңгейде 40% (n=30) білім алушы тіркелді, олар негізгі теориялық ұғымдарды игергенімен, әдіс пен технологиялардың өзара байланысын талдауда ішінара дәлсіздік байқатты. Төмен деңгей 18,67%-ды (n=14) құрап, бұл Эксперимент тобында аталған көрсеткіш бойынша теориялық олқылықтардың айтарлықтай азайғанын аңғартады.

Бақылау тобында жоғары деңгей 15,07% (n=11) ғана болды. Негізгі үлес орта деңгейге (53,42%; n=39) және төмен деңгейге (31,51%; n=23) тиесілі. Бұл бақылау тобындағы білім алушылардың басым бөлігінде үш тілді білім мазмұнын интеграциялаудың әдістері мен технологиялары жөніндегі теориялық білімнің жүйелі әрі терең қалыптаспағанын көрсетеді. 

Осылайша, екі топтың салыстырмалы талдауы Эксперимент тобында аталған көрсеткіш бойынша айқын оң динамиканың байқалғанын дәлелдейді. Алынған нәтижелер ұсынылған әдістемелік жүйенің тиімділігін және болашақ бастауыш сынып мұғалімдерінің үш тілді білім мазмұнын интеграциялау саласындағы теориялық даярлығын арттырудағы практикалық маңызын растайды. 

Қалыптастыру экспериментінен кейін болашақ бастауыш сынып мұғалімдерінің танымдық-коммуникативтік компонентінің «үш тілді білім мазмұнын оқу-тәрбие үдерісінде интеграциялау жолдары туралы түсінігі» көрсеткіші бойынша даму деңгейін анықтау мақсатында «Пәндік-академиялық ұғымдарды үш тілде орынды қолдану дағдысын диагностикалау» авторлық әдістемесі қайта қолданылды.

Аталған авторлық диагностикалық әдістеме білім алушылардың үш тілді білім мазмұнын оқу-тәрбие үдерісінде интеграциялау жолдары туралы теориялық түсінігінің қалыптасу деңгейін, пәндік және тілдік мазмұнды кіріктірудің педагогикалық тетіктерін ғылыми тұрғыда пайымдай алуын және оларды оқу үдерісінде негіздей алу қабілетін бағалауға бағытталды. Бақылау кезеңінде алынған нәтижелер 31-кесте мен 18-суретте жүйеленіп ұсынылды.

Кесте 31 – Болашақ бастауыш сынып мұғалімдерінің «үш тілді білім мазмұнын оқу-тәрбие үдерісінде интеграциялау жолдары туралы түсінігі» көрсеткіші бойынша даму деңгейлері  
	Топ


	Жоғары (31-45 балл)
	Орта (16-30 балл)
	Төмен (0-15 балл)

	
	n
	%
	n
	%
	n
	%

	Эксперименттік тобы
	42
	56
	24
	32
	9
	12

	Бақылау тобы
	9
	12,33
	36
	49,315
	28
	38,356

Сурет 18 – Болашақ бастауыш сынып мұғалімдерінің «үш тілді білім мазмұнын оқу-тәрбие үдерісінде интеграциялау жолдары туралы түсінігі» көрсеткішінің салыстырмалы диаграммасы

Эксперимент тобында «үш тілді білім мазмұнын оқу-тәрбие үдерісінде интеграциялау жолдары туралы түсінігі» көрсеткіші бойынша жоғары деңгей 56%-ды (n=42) құрады. Бұл білім алушылардың үш тілді білім мазмұнын кіріктірудің педагогикалық тетіктерін, әдістері мен ұйымдастыру жолдарын теориялық тұрғыда терең түсініп, оларды оқу-тәрбие үдерісінде негіздей алатынын көрсетеді. Орта деңгейде 32% (n=24) білім алушы тіркеліп, олар интеграциялау жолдары жөніндегі негізгі ұғымдарды меңгергенімен, мазмұндық және тілдік кірігу механизмдерін жүйелі талдауда ішінара қиындықтар көрсетті. Төмен деңгей 12% (n=9) болып, бұл Эксперимент тобында аталған көрсеткіш бойынша айқын оң өзгерістердің қалыптасқанын дәлелдейді.

Бақылау тобында жоғары деңгей 12,33% (n=9) ғана болды. Негізгі үлес орта деңгейге (49,32%; n=36) және төмен деңгейге (38,36%; n=28) тиесілі. Бұл бақылау тобындағы білім алушылардың басым бөлігінде үш тілді білім мазмұнын оқу-тәрбие үдерісінде интеграциялау жолдары туралы түсініктің жүйелі әрі терең қалыптаспағанын аңғартады.

Қорыта келе, эксперименттік және бақылау топтарының салыстырмалы талдауы танымдық-коммуникативтік компоненттің аталған көрсеткіші бойынша Эксперимент тобында айқын әрі тұрақты оң динамиканың орын алғанын дәлелдейді. Алынған нәтижелер ұсынылған әдістемелік жүйенің тиімділігін және болашақ бастауыш сынып мұғалімдерінің үштілді білім мазмұнын интеграциялау жөніндегі теориялық түсінігін қалыптастырудағы практикалық маңызын айқындайды. 

Қалыптастыру экспериментінен кейін болашақ бастауыш сынып мұғалімдерінің танымдық-коммуникативтік компонентінің «интеграцияланған тапсырмалар негізінде үш тілде қарым-қатынас жасай алуы» көрсеткіші бойынша даму деңгейін анықтау мақсатында «интеграцияланған тапсырмалар аясында көптілді коммуникативтік құзыреттілікті диагностикалау әдістемесі» TPACK моделі негізінде бейімделген нұсқасы қайта қолданылды.

TPACK моделі негізінде бейімделген әдістеме болашақ мұғалімдердің пәндік мазмұнды, педагогикалық әдістерді және цифрлық технологияларды үш тілді білім беру үдерісінде кіріктіре қолдану қабілетін кешенді түрде бағалауға бағытталды. Бақылау кезеңінде алынған нәтижелер сандық және пайыздық көрсеткіштер арқылы жүйеленіп, 32-кесте мен 19-суретте берілді.

Кесте 32 – Болашақ бастауыш сынып мұғалімдерінің интеграцияланған тапсырмалар негізінде үш тілде қарым-қатынас жасай алуының даму деңгейлері
	Топ


	Жоғары (31-45 балл)
	Орта (16-30 балл)
	Төмен (0-15 балл)

	
	n
	%
	n
	%
	n
	%

	Эксперименттік тобы
	47
	62,67
	22
	29,33
	6
	8

	Бақылау тобы
	15
	20,55
	31
	42,466
	27
	36,986

Сурет 19 – Болашақ бастауыш сынып мұғалімдерінің интеграцияланған тапсырмалар негізінде үш тілде қарым-қатынас жасай алуының деңгейлік көрсеткіштерінің салыстырмалы диаграммасы

Эксперимент тобында «интеграцияланған тапсырмалар негізінде үш тілде қарым-қатынас жасай алуы» көрсеткіші бойынша жоғары деңгей 62,67%-ды (n=47) құрады. Бұл болашақ мұғалімдердің басым бөлігінің интеграцияланған оқу жағдаяттарында пәндік мазмұнды үш тілде жүйелі жеткізіп, тілдік және мазмұндық мақсаттарды үйлестіре отырып, кәсіби-коммуникативтік әрекетті тиімді ұйымдастыра алатынын айқындайды. Орта деңгейде 29,33% (n=22) білім алушы анықталып, олардың көптілді қарым-қатынас дағдысы қалыптасқанымен, күрделі интеграциялық жағдаяттарда тілдік дәлдік пен коммуникативтік еркіндік тұрғысынан ішінара қиындықтар байқалды. Төмен деңгей 8%-ды (n=6) құрап, бұл Эксперимент тобында аталған көрсеткіш бойынша елеулі ілгерілеудің орын алғанын көрсетеді.

Бақылау тобында жоғары деңгейдің үлесі 20,55% (n=15) көрсеткішінен аспады. Олардың басым бөлігі орта (42,47%; n=31) және төмен (36,99%; n=27) деңгейлерде шоғырланды. Бұл бақылау тобындағы білім алушылардың көпшілігінде интеграцияланған тапсырмалар негізінде үш тілде жүйелі, мақсатқа бағытталған және саналы коммуникативтік әрекет ұйымдастыру дағдысының жеткілікті дәрежеде қалыптаспағанын көрсетеді. 

Жалпы алғанда, екі топ нәтижелерінің салыстырмалы талдауы Эксперимент тобында аталған көрсеткіш бойынша айқын әрі тұрақты оң динамиканың қалыптасқанын дәлелдейді. 

Қалыптастыру экспериментінен кейін болашақ бастауыш сынып мұғалімдерінің әрекеттік-рефлексивті компонентінің «үш тілді оқытуды оқу үдерісінде іске асыра білу қабілеті» көрсеткіші бойынша даму деңгейін анықтау мақсатында «Үштілді оқытуды жүзеге асырудың әрекеттік-рефлексивтік даярлығын диагностикалауға» арналған авторлық әдістеме қайта қолданылды.

«Үштілді оқытуды жүзеге асырудың әрекеттік-рефлексивтік даярлығын диагностикалауға» арналған авторлық әдістеме болашақ мұғалімдердің үш тілді оқытуды нақты оқу жағдаяттарында жоспарлау, іске асыру, педагогикалық әрекетке рефлексия жасау және оны жетілдіру қабілеттерін кешенді түрде бағалауға бағытталды. Бақылау кезеңінде алынған нәтижелер 33-кесте мен 20-суретте берілген.

Кесте 33 – Болашақ бастауыш сынып мұғалімдерінің үштілді оқытуды оқу үдерісінде іске асыра білу қабілетінің даму деңгейлері
	Топ


	Жоғары (21-30 балл)
	Орта (11-20 балл)
	Төмен (0-10 балл)

	
	n
	%
	n
	%
	n
	%

	Эксперименттік тобы
	34
	45,33
	35
	46,67
	6
	8

	Бақылау тобы
	8
	10,96
	40
	54,79
	25
	34,25

Сурет 20 – Болашақ бастауыш сынып мұғалімдерінің үштілді оқытуды оқу үдерісінде іске асыра білу қабілетінің деңгейлік көрсеткіштерінің салыстырмалы диаграммасы

Эксперимент тобында жоғары деңгей көрсеткіші 45,33%-ды (n=34) құрап, болашақ мұғалімдердің едәуір бөлігінің үш тілді оқытуды оқу үдерісінде тиімді жүзеге асыра алатынын, CLIL қағидаттарына сәйкес сабақ құрылымын ұйымдастырып, өз педагогикалық әрекетіне саналы рефлексия жасай алатынын дәлелдейді. Орта деңгейдегі көрсеткіш 46,67% (n=35) болып, бұл топтағы білім алушылардың үш тілді оқытуды іске асыру дағдылары негізінен қалыптасқанымен, рефлексивтік талдауда және педагогикалық шешімдерді жетілдіруде ішінара қиындықтар бар екенін көрсетеді. Төмен деңгей 8% (n=6) болып, Эксперимент тобында практикалық-рефлексивтік дайындықтың айтарлықтай артқанын айғақтайды.

Бақылау тобында жоғары деңгей көрсеткіші айтарлықтай төмен болып, небәрі 10,96%-ды құрады. Білім алушылардың басым бөлігі орта деңгейде 54,79% анықталса, төмен деңгейдегі үлес 34,25%-ды құрады. Бұл бақылау тобындағы білім алушылардың басым бөлігінде үш тілді оқытуды оқу үдерісінде жүйелі іске асыру және педагогикалық әрекетке рефлексия жасау қабілеттерінің жеткілікті деңгейде қалыптаспағанын көрсетеді.

Осылайша, эксперименттік және бақылау топтарының салыстырмалы талдауы әрекеттік-рефлексивті компоненттің «үштілді оқытуды оқу үдерісінде іске асыра білу қабілеті» көрсеткіші бойынша Эксперимент тобында елеулі әрі тұрақты оң өзгерістердің орын алғанын дәлелдейді. Алынған нәтижелер әрекеттік-рефлексивті компонентті дамытуға арналған тәжірибелік жұмыстардың тиімділігін көрсетіп, оның болашақ бастауыш сынып мұғалімдерінің үш тілді білім мазмұнын практикада жүзеге асыруға даярлығын арттырудағы практикалық маңыздылығын растайды.

Қалыптастыру экспериментінен кейін болашақ бастауыш сынып мұғалімдерінің әрекеттік-рефлексивті компонентінің «жаңа жағдайларда интеграцияланған тапсырмаларды шығармашылықпен шеше алу дағдысы» көрсеткіші бойынша даму деңгейін айқындау мақсатында Э. Торранс «Torrance Tests of Creative Thinking» бейімделген нұсқасы қайта қолданылды.

Э. Торранс «Torrance Tests of Creative Thinking» бейімделген нұсқасы болашақ мұғалімдердің күрделі, пәнаралық және көптілді оқу жағдаяттарында шығармашылық ойлау, баламалы шешімдер ұсыну, әрекет нәтижесіне рефлексия жасау қабілеттерін кешенді түрде бағалауға бағытталды. Бақылау кезеңінде алынған нәтижелер 34 - кесте мен 21-суретте ұсынылды.

Кесте 34 – Болашақ бастауыш сынып мұғалімдерінің жаңа жағдайларда интеграцияланған тапсырмаларды шығармашылықпен шеше алу дағдысының даму деңгейлері
	Топ


	Жоғары (11-15 балл)
	Орта (6-10 балл)
	Төмен (0-5 балл)

	
	n
	%
	n
	%
	n
	%

	Эксперименттік тобы
	39
	52
	28
	37,33
	8
	10,67

	Бақылау тобы
	12
	16,44
	30
	419
	31
	42,47

Сурет 21 - Болашақ бастауыш сынып мұғалімдерінің жаңа жағдайларда интеграцияланған тапсырмаларды шығармашылықпен шеше алу дағдысының деңгейлік көрсеткіштерінің салыстырмалы диаграммасы

Эксперимент тобында жоғары деңгей көрсеткіші 52%-ды (n=39) құрап, болашақ мұғалімдердің жартысынан астамы стандартты емес педагогикалық жағдаяттарда пәнаралық және көптілді мазмұнды біріктіре отырып, шығармашылық әрі тиімді шешімдер ұсына алатынын көрсетті. Орта деңгейдегі білім алушылардың үлесі 37,33%-ды (n=28) құрап, олардың шығармашылық тапсырмаларды орындау дағдылары негізінен қалыптасқанымен, жаңа әрі күрделі жағдайларда шешім қабылдауда ішінара қиындықтар кездесетіні байқалды. Төмен деңгей көрсеткіші  10,67%-ды (n=8) құрады, бұл Эксперимент тобында шығармашылық проблемаларды шешу қабілетінің айтарлықтай артқанын аңғартады.

Бақылау тобында жоғары деңгей көрсеткіші салыстырмалы түрде төмен болып, тек 16,44%-ды (n=12) құрады. Олардың көбісі орта деңгейде (419%; n=30) және төмен деңгейде (42,47%; n=31) шоғырланды. Бұл бақылау тобындағы білім алушылардың басым бөлігінде жаңа жағдайларда интеграцияланған тапсырмаларды шығармашылықпен шешу және өз әрекетіне рефлексия жасау дағдыларының жеткілікті деңгейде қалыптаспағанын көрсетеді.

Қорыта келе, эксперименттік және бақылау топтарының көрсеткіштерін салыстырмалы талдау әрекеттік-рефлексивті компоненттің қарастырылып отырған көрсеткіші бойынша Эксперимент тобында мәнді және жүйелі оң өзгерістердің қалыптасқанын айқын көрсетеді. Алынған деректер шығармашылық проблемаларды шешу мен рефлексивтік практиканы кіріктіре қолдануға негізделген әдістеменің нәтижелілігін дәлелдеп қана қоймай, оның болашақ бастауыш сынып мұғалімдерінің үш тілді білім мазмұнын оқу үдерісінде тиімді жүзеге асыруға даярлығын арттырудағы практикалық маңыздылығын негіздейді.

Қалыптастыру экспериментінен кейін болашақ бастауыш сынып мұғалімдерінің әрекеттік-рефлексивті компонентінің «үш тілде оқыту тәжірибесін талдап, рефлексия жасай алу қабілеті» көрсеткіші бойынша даму деңгейін айқындау мақсатында «Үштілді оқыту тәжірибесін кәсіби-рефлексивті талдау» авторлық диагностикалық тапсырмасы қайта қолданылды.

«Үштілді оқыту тәжірибесін кәсіби-рефлексивті талдау» авторлық диагностикалық тапсырма болашақ мұғалімдердің үш тілді оқыту тәжірибесін педагогикалық тұрғыдан талдау, өз іс-әрекетінің тиімді және әлсіз жақтарын анықтау, кәсіби қорытынды жасау және оны жетілдіру жолдарын негіздеу қабілеттерін кешенді бағалауға бағытталды. Бақылау кезеңінде алынған нәтижелер 35-кесте мен 22-суретте берілді.

Кесте 35 – Болашақ бастауыш сынып мұғалімдерінің үш тілде оқыту тәжірибесін талдап, рефлексия жасай алу қабілетінің даму деңгейлері
	Топ


	Жоғары  (18–25 балл)
	Орта (9–17 балл)
	Төмен(0–8 балл)

	
	n
	%
	n
	%
	n
	%

	Эксперименттік тобы
	42
	56
	21
	28
	12
	16

	Бақылау тобы
	11
	15,07
	36
	49,31
	26
	35,62

Сурет 22 – Болашақ бастауыш сынып мұғалімдерінің үш тілде оқыту тәжірибесін талдап, рефлексия жасай алу қабілетінің деңгейлік көрсеткіштерінің салыстырмалы диаграммасы

Кесте деректерін талдау қалыптастыру экспериментінен кейін эксперименттік және бақылау топтары арасында әрекеттік-рефлексивті компоненттің «үш тілде оқыту тәжірибесін талдап, рефлексия жасай алу қабілеті» көрсеткіші бойынша елеулі айырмашылықтардың қалыптасқанын көрсетеді.

Эксперимент тобында жоғары деңгей көрсеткіші 56%-ды (n=42) құрап, болашақ мұғалімдердің басым бөлігінің үш тілді оқыту тәжірибесін саналы түрде талдай алатынын, педагогикалық шешімдеріне кәсіби рефлексия жасайтынын және өз іс-әрекетін жетілдіруге бағытталған негізделген қорытындылар шығара алатынын дәлелдейді. Орта деңгейде 28% (n=21) білім алушы тіркеліп, олардың рефлексивтік талдау дағдылары негізінен қалыптасқанымен, кәсіби пайымдаудың тереңдігі мен жүйелілігінде ішінара қиындықтар байқалды. Төмен деңгейдегі үлес 16% (n=12) болып, бұл Эксперимент тобында кәсіби-рефлексивті дайындықтың айтарлықтай артқанын аңғартады.

Бақылау тобында жоғары деңгей көрсеткіші 15,07% (n = 11) деңгейінде қалып, салыстырмалы түрде төмен нәтиже көрсетті. Білім алушылардың басым бөлігі орта деңгейде (49,31%; n = 36) тіркелсе, 35,62%-ы (n = 26) төмен деңгейде анықталды. Бұл бақылау тобындағы білім алушылардың басым бөлігінде үштілді оқыту тәжірибесін терең талдау және кәсіби рефлексия жасау қабілеттерінің жеткілікті деңгейде қалыптаспағанын көрсетеді.

Қорыта келе, эксперименттік және бақылау топтарының нәтижелерін салыстырмалы талдау әрекеттік-рефлексивті компоненті бойынша Эксперимент тобында оң өзгерістердің орын алғаны анықталды. Алынған деректер рефлексивтік талдауға негізделген әдістемелік жүйенің тиімділігін және оның болашақ бастауыш сынып мұғалімдерінің үш тілді білім мазмұнын саналы түрде жоспарлау, жүзеге асыру және жетілдіруге даярлығын арттырудағы маңыздылығын көрсетеді.

Эксперимент тобытың анықтау және бақылау кезеңдеріндегі болашақ бастауыш сынып мұғалімдерінің үш тілді білім мазмұнын интеграциялауға даярлық деңгейлерін салыстырмалы талдау мақсатында қолданылған әдістемелер нәтижелерін 36-кестеге жинақтадық.

Кесте 36 - Эксперимент тобындағы болашақ бастауыш сынып мұғалімдерінің үш тілді білім мазмұнын интеграциялауға даярлығының компоненттері бойынша анықтау және бақылау кезеңдеріндегі диагностикалық нәтижелері
	Диагностикалық әдістемелер
	Анықтау кезеңі (бастапқы)
	Бақылау кезеңі (соңғы)

	
	Эксперимент тобы(n=75)

	
	Жоғары
	Орта
	Төмен
	Жоғары
	Орта
	Төмен

	
	n
	%
	n
	%
	n
	%
	n
	%
	n
	%
	n
	%

	Мотивациялық-бағдарлық

	Р. Гарднер мен У. Ламберт әдістемесі
	11
	14,67
	31
	41,33
	33
	44
	37
	49,33
	27
	36
	11
	14,67

	А.К. Маркованың әдістемесі
	13
	17,33
	33
	44
	29
	38,67
	41
	54,67
	25
	33,33
	9
	12

	Авторлық сауалнама
	8
	10,66
	32
	42,67
	35
	46,67
	39
	52
	29
	38,67
	7
	9,33

	Орташа көрсеткіш:
	10,67
	14,22
	32
	42,67
	32,33
	43,11
	39
	52
	27
	36
	9
	12

	Танымдық-коммуникативтік

	Авторлық әдістеме
	5
	6,67
	38
	50,66
	32
	42,67
	31
	41,33
	30
	40
	14
	18,67

	Авторлық әдістеме
	7
	9,33
	32
	42,67
	36
	48
	42
	56
	24
	32
	9
	12

	TPACK моделі негізінде бейімделген нұсқа
	12
	16
	28
	37,33
	35
	46,67
	47
	62,67
	22
	29,33
	6
	8

	Орташа көрсеткіш:
	8
	10,67
	32,67
	43,55
	34,33
	45,78
	40
	53,33
	25,33
	33,78
	9,67
	12,89

	Әрекеттік-рефлексивті

	Авторлық әдістеме
	3
	4
	40
	53,33
	32
	42,67
	34
	45,33
	35
	46,67
	6
	8

	Э. Торранс бейімделген нұсқа
	6
	8
	31
	41,33
	38
	50,67
	39
	52
	28
	37,33
	8
	10,67

	Авторлық диагностикалық тапсырма
	10
	13,33
	36
	48
	29
	38,67
	42
	56
	21
	28
	12
	16

	Орташа көрсеткіш:
	6,33
	8,44
	35,67
	47,56
	33
	44
	38,33
	51,11
	28
	37,33
	8,67
	11,56


Алынған эмпирикалық деректерді жинақтау және болашақ бастауыш сынып мұғалімдерінің үш тілді білім мазмұнын интеграциялауға даярлығының құрылымдық компоненттері бойынша өзгеріс динамикасын анықтау үшін анықтау және бақылау кезеңдеріндегі орташа көрсеткіштер 37-кестеде жүйеленіп ұсынылды.

Кесте 37 - Эксперимент тобындағы болашақ бастауыш сынып мұғалімдерінің үш тілді білім мазмұнын интеграциялауға даярлығының компоненттері бойынша орташа көрсеткіштердің анықтау және бақылау кезеңдеріндегі динамикасы
	Компоненттер
	Анықтау кезеңі (бастапқы)
	Бақылау кезеңі (соңғы)

	
	Эксперимент тобы(n=75)

	
	Жоғары
	Орта
	Төмен
	Жоғары
	Орта
	Төмен

	
	n
	%
	n
	%
	n
	%
	n
	%
	n
	%
	n
	%

	Мотивациялық-бағдарлық
	10,67
	14,22
	32
	42,67
	32,33
	43,11
	39
	52
	27
	36
	9
	12

	Танымдық-коммуникативтік
	8
	10,67
	32,67
	43,55
	34,33
	45,78
	40
	53,33
	25,33
	33,78
	9,67
	12,89

	Әрекеттік-рефлексивті
	6,33
	8,44
	35,67
	47,56
	33
	44
	38,33
	51,11
	28
	37,33
	8,67
	11,56


Эксперименттік зерттеудің бақылау кезеңінде болашақ бастауыш сынып мұғалімдерінің үш тілді білім мазмұнын интеграциялауға даярлығының деңгейлік көрсеткіштеріндегі өзгерістердің статистикалық мәнділігін анықтау мақсатында Пирсонның χ² (хи-квадрат) критерийі қолданылды. Аталған критерий педагогикалық зерттеулерде номиналдық және реттік шкалада алынған деректердің үлестірімін салыстыру үшін кеңінен пайдаланылады және деңгейлік айырмашылықтардың кездейсоқ емес екенін анықтауға мүмкіндік береді.

37-кестеде ұсынылған n көрсеткіштері бірнеше диагностикалық әдістемелер нәтижелерінің орташа мәндері ретінде есептелгендіктен, олардың сандық мәндері бөлшек түрінде берілген. Алайда Пирсонның χ² (хи-квадрат) критерийін қолдану шарттарына сәйкес статистикалық талдау дискретті (бүтін) жиіліктерді талап етеді. Осыған байланысты статистикалық есептеулер жүргізу барысында көрсетілген орташа мәндер ең жақын бүтін санға дөңгелектелді, бұл ретте әр деңгей бойынша жиіліктердің қосындысы Эксперимент тобытың жалпы көлеміне (n=75) сәйкестендіріліп сақталды.

Эксперименттік зерттеу барысында алынған эмпирикалық деректердің ғылыми негізділігін қамтамасыз ету және анықтау мен бақылау кезеңдеріндегі нәтижелердің салыстырмалылығын объективті бағалау мақсатында нөлдік және балама гипотезалар тұжырымдалды. Аталған гипотезалар педагогикалық эксперимент нәтижелерін статистикалық өңдеудің жалпы қабылданған талаптарына сәйкес енгізіліп, байқалған өзгерістердің кездейсоқ сипатта ма, әлде мақсатты әдістемелік жүйенің салдары ма екенін айқындауға бағытталды [218; б. 165].

Нөлдік гипотеза (H₀): анықтау және бақылау кезеңдеріндегі деңгейлік көрсеткіштер арасында статистикалық мәнді айырмашылық жоқ, яғни байқалған өзгерістер кездейсоқ сипатта.

Балама гипотеза (H₁): анықтау және бақылау кезеңдеріндегі деңгейлік көрсеткіштер арасында статистикалық мәнді айырмашылық бар, яғни өзгерістер эксперимент барысында енгізілген әдістемелік ықпалдың нәтижесінде орын алған.

Пирсонның χ² критерийі келесі формула бойынша есептелді:

 мұнда: 𝑂𝑖𝑗 – бақылаудағы (эмпирикалық) жиілік; 𝐸𝑖𝑗 – күтілетін (теориялық) жиілік. Күтілетін жиілік келесі формуламен анықталды:

мұнда: 𝑅i – i-қатардың жиынтық жиілігі; Cj – j-бағанның жиынтық жиілігі; N – жалпы бақылаулар саны.

Еркіндік дәрежесі (df): df=(r−1)(c−1)

Бұл зерттеуде r=2 (анықтау және бақылау кезеңдері), c=3 (жоғары, орта, төмен деңгейлер), сондықтан: df=(2−1)(3−1)=2

Маңыздылық деңгейі ретінде p≤0.05 қабылданды.

Осы жағдайда χ² критерийінің кестелік мәні:  

Эксперименттік зерттеу нәтижелерін статистикалық тұрғыдан дәлелдеу мақсатында болашақ бастауыш сынып мұғалімдерінің үш тілді білім мазмұнын интеграциялауға даярлығының құрылымдық компоненттері бойынша анықтау және бақылау кезеңдерінде алынған деректер Пирсонның χ² (хи-квадрат) критерийі арқылы өңделді. χ² критерийі бойынша жүргізілген есептеулердің нәтижелері 38-кестеде жүйеленіп ұсынылған.

Кесте 38 – Эксперимент тобындағы болашақ бастауыш сынып мұғалімдерінің үш тілді білім мазмұнын интеграциялауға даярлығының компоненттері бойынша Пирсонның χ² критерийі арқылы жүргізілген статистикалық есептеулер нәтижелері (n=75)
	Компоненттер
	Кезең
	Жоғары (O/E)
	Орта (O/E)
	Төмен (O/E)

 (p≤05)
	Қорытынды

	Мотивациялық-бағдарлық
	Анықтау
	11 / 25
	32 / 29,5
	32 / 20,5
	291
	2
	5,99
	H₀ жоққа шығарылады

	
	Бақылау
	39 / 25
	27 / 29,5
	9 / 20,5
	
	
	
	

	Танымдық-коммуникативтік
	Анықтау
	8 / 24
	33 / 29
	34 / 22
	35,53
	2
	5,99
	H₀ жоққа шығарылады

	
	Бақылау
	40 / 24
	25 / 29
	10 / 22
	
	
	
	

	Әрекеттік-рефлексивті
	Анықтау
	6 / 22
	36 / 32
	33 / 21
	37,99
	2
	5,99
	H₀ жоққа шығарылады

	
	Бақылау
	38 / 22
	8 / 32
	9 / 21
	
	
	
	


38-кестеде келтірілген деректерді талдау нәтижелері Эксперимент тобындағы болашақ бастауыш сынып мұғалімдерінің үш тілді білім мазмұнын интеграциялауға даярлығының құрылымдық компоненттері бойынша анықтау және бақылау кезеңдері арасындағы айырмашылықтардың статистикалық мәнді екенін көрсетті. Пирсонның χ² критерийі арқылы жүргізілген есептеулер барысында мотивациялық-бағдарлық, танымдық-коммуникативтік және әрекеттік-рефлексивті компоненттердің әрқайсысы бойынша χ² эмпирикалық мәндері (тиісінше 

= 37,99) еркіндік дәрежесі df = 2 кезінде χ² критерийінің кестелік мәнінен (

 = 5,99; p ≤ 05) едәуір жоғары екені анықталды.

Аталған нәтижелерге сәйкес, нөлдік гипотеза (H₀), яғни «анықтау және бақылау кезеңдеріндегі даярлық деңгейлерінің үлестірімі арасында статистикалық мәнді айырмашылық жоқ» деген болжам барлық компоненттер бойынша толықтай жоққа шығарылды. Өз кезегінде, балама гипотеза (H₁) – эксперимент барысында енгізілген әдістемелік жүйе болашақ бастауыш сынып мұғалімдерінің үш тілді білім мазмұнын интеграциялауға даярлығының деңгейін арттыруға елеулі ықпал ететіні статистикалық тұрғыдан дәлелденді.
Сонымен қатар бақылау кезеңінде барлық компоненттер бойынша жоғары деңгей көрсеткіштерінің айқын артуы және төмен деңгей үлесінің едәуір азаюы әдістемелік жүйенің тиімділігін растайды.
ҚОРЫТЫНДЫ

Ұсынылған болжамды дәлелдеген теориялық талдау мен тәжірибелік-эксперимент жұмысының нәтижелері бірқатар маңызды қорытындылар жасауға мүмкіндік берді. Зерттеу барысында алынған ғылыми-теориялық тұжырымдар мен тәжірибелік деректердің жиынтығы зерттеу мақсаты мен міндеттерінің орындалғанын дәлелдейді. Аталған нәтижелер жүйеленіп, төмендегідей қорытынды жасауға мүмкіндік берді:

Бірінші міндет бойынша «үш тілді білім» және «білім мазмұнын интеграциялау» ұғымдарының педагогикалық ғылымдағы мәні мен мазмұны жан-жақты сипатталды. Теориялық талдау нәтижесінде аталған ұғымдарға авторлық анықтамалар беріліп, зерттеу нысанының мазмұнын нақтылауға негіз болды. Сонымен бірге «үш тілді білім мазмұнын интеграциялау негізінде болашақ бастауыш сынып мұғалімдерін даярлау» түсінігі дербес ғылыми категория ретінде негізделіп, оның мақсаттық-бағдарлық, танымдық-интегративті, әрекеттілік-рефлексивті құрылымдық сипаттамасы анықталды. Бұл болашақ мұғалімнің пәндік, тілдік және кәсіби-әдістемелік даярлығын біртұтас жүйе ретінде қарастыруға ғылыми негіз қалады.

Үш тілді білім мазмұнын интеграциялау негізінде болашақ бастауыш  сынып мұғалімдерін даярлау идеяларының генезисі мен даму кезеңдері жүйеленіп, олардың эволюциясы философиялық ойлардан бастап қазіргі жаһандану жағдайындағы ғылыми тұжырымдамаларға дейінгі сабақтастықта қарастырылды. Нәтижесінде үш тілді білім мазмұнын интеграциялау негізінде болашақ бастауыш сынып мұғалімдерін даярлау идеялары тарихи сабақтастықта қалыптасқан және ғылыми тұрғыдан негізді үдеріс екені дәлелденді.

Сонымен қатар үш тілді білім мазмұнын интеграциялау негізінде болашақ бастауыш сынып мұғалімдерін даярлаудың қазіргі жайы айқындалды: кәсіптік стандарттарда көптілді және мәдениетаралық ортада жұмыс істеуге қатысты талаптар белгіленгенімен, жоғары оқу орындарының білім беру бағдарламаларында осы талаптарды іске асыратын мазмұндық және технологиялық тетіктердің біркелкі жүйеленбегені анықталды. Шетелдік тәжірибе мұғалім даярлауда пәндік, тілдік және практикалық даярлықтың интегративті ұйымдастырылатынын көрсетсе, отандық бағдарламаларды салыстырмалы талдау интеграция деңгейінің жоғары оқу орындары бойынша әркелкі екенін дәлелдеді. Ұлттық талдамалық есеп деректері көптілді білім беру индикаторларының белгілі бір деңгейде қамтылғанымен, олардың жүйелі түрде жүзеге асырылуы жеткіліксіз екенін көрсетіп, біртұтас құрылымдық-мазмұндық модельді ғылыми тұрғыда негіздеу қажеттілігін нақтылады.

Екінші міндет бойынша үш тілді білім мазмұнын интеграциялау негізінде болашақ бастауыш сынып мұғалімдерін даярлаудың әдіснамалық тұғырлары мен педагогикалық ұстанымдары ғылыми тұрғыда негізделді. Даярлау үдерісінің әдіснамалық іргетасы ретінде жүйелік, интегративтік, коммуникативтік және іс-әрекеттік тұғырлардың мәні ашылып, олардың даярлау мазмұнын тұтастандырудағы және кәсіби құзыреттерді қалыптастырудағы рөлі дәлелденді. Сонымен қатар даярлауды кезең-кезеңімен ұйымдастыру мен нәтижеге бағдарлануын қамтамасыз ететін сабақтастық, интеграциялау, көптілділік және рефлексиялылық ұстанымдары жүйеленіп, олардың тұғырлармен өзара байланысы нақтыланды. Бұл тұғырлар мен ұстанымдар жүйесі зерттеудің құрылымдық-мазмұндық модель мен әдістемелік жүйесін құрудың негізіне алынды.

Үшінші міндет бойынша үш тілді білім мазмұнын интеграциялау негізінде болашақ бастауыш сынып мұғалімдерін даярлаудың авторлық құрылымдық-мазмұндық моделі әзірленді. Ұсынылған модель даярлау үдерісін біртұтас логикада ұйымдастыратын үш өзара байланысқан блок арқылы құрылымдалды: мақсаттық-әдіснамалық, мазмұндық-технологиялық және өлшемдік-нәтижелік. Модельдің мақсаттық-әдіснамалық блогында әлеуметтік сұраныс, даярлаудың мақсат-міндеттері, әдіснамалық тұғырлар мен ұстанымдар жүйеленді; мазмұндық-технологиялық блокта мотивациялық-бағдарлық, танымдық-коммуникативтік және әрекеттік-рефлексивті компоненттер, оларды қалыптастырудың әдістері мен құралдары нақтыланды; өлшемдік-нәтижелік блокта даярлық деңгейін анықтау, дамыту және бағалау механизмі айқындалып, деңгейлік сипаттамалары берілді. Нәтижесінде модель тәжірибелік-эксперимент жұмысын ұйымдастыру мен оның тиімділігін тексерудің ғылыми негізін қамтамасыз етті.

Төртінші міндет бойынша үш тілді білім мазмұнын интеграциялау негізінде болашақ бастауыш сынып мұғалімдерін даярлаудың әдістемелік жүйесі әзірленіп, тәжірибелік-эксперимент жолымен тексерілді. Әдістемелік жүйе болашақ мұғалімдердің даярлығын мотивациялық-бағдарлық, танымдық-коммуникативтік және әрекеттік-рефлексивті компоненттер бірлігінде қалыптастыруға бағытталып, оқу үдерісіне арнайы элективті курс, белсенді оқыту әдістері, пәндік және тілдік мазмұнды кіріктіретін интеграциялық, рефлексивтік тапсырмалар арқылы енгізілді. Қалыптастырушы кезең нәтижелері эксперимент тобында даярлық деңгейінің айтарлықтай артқанын көрсетті. Алынған нәтижелер Пирсонның χ² критерийі арқылы өңделіп, айырмашылықтардың статистикалық тұрғыдан мәнді екені (p ≤ 05) дәлелденді. Бұл көрсеткіштер ұсынылған әдістемелік жүйенің тиімділігін растайды.

Зерттеудің алынған нәтижелері ұсынылған ғылыми болжамды растайды және теориялық талдау мен тәжірибелік-эксперимент жұмысының қорытындылары үш тілді білім мазмұнын интеграциялау негізінде болашақ бастауыш сынып мұғалімдерін даярлау үдерісінің нәтижелілігін, оның кәсіби даярлық сапасын арттыруға бағытталған әдістемелік жүйенің тиімділігін дәлелдеуге мүмкіндік береді.

Зерттеу нәтижелеріне сүйене отырып, төмендегідей ұсыныстар жасалады:

- педагогикалық жоғары оқу орындарында болашақ бастауыш сынып мұғалімдерін даярлау мазмұнына үш тілді білім мазмұнын пәндік оқытумен интеграцияны жүзеге асыруға бағытталған элективті курстар мен интеграцияланған тапсырмалар жүйесін енгізу;

- оқу үдерісінде көптілді ортада кәсіби әрекет ету қабілетін қалыптастыру мақсатында белсенді оқыту әдістерін, интеграцияланған тілдік-пәндік тапсырмаларды және жүйелі рефлексивтік практикаларды кеңінен қолдану;

- болашақ мұғалімдердің даярлық сапасын арттыру үшін мотивациялық, танымдық және әрекеттік компоненттерді қамтитын кешенді диагностикалық бағалау жүйесін жетілдіру және оны оқу үдерісінде тұрақты пайдалану.

Жүргізілген зерттеу барысында алынған нәтижелер жоғары педагогикалық оқу орындарында үш тілді білім мазмұнын интеграциялау негізінде бастауыш сынып мұғалімдерін даярлау жүйесін одан әрі жетілдіруге, сондай-ақ осы бағыттағы теориялық және қолданбалы зерттеулерді кеңейтуге әдіснамалық әрі практикалық негіз бола алады.

Зерттеліп отырған мәселенің көпқырлылығы мен күрделілігін ескере отырып, ұсынылған жұмыс оның барлық аспектілерін толық қамтиды деп тұжырымдау мүмкін емес. Келешекте болашақ бастауыш сынып мұғалімдерін көптілді білім беру жағдайында кәсіби қызметке даярлау үдерісін педагогикалық практикамен тығыз байланыста тереңдетіп зерделеу, сондай-ақ бастауыш сыныптағы коммуникативтік дамуды отбасы, мектепке дейінгі ұйымдар және бастауыш мектеп арасындағы сабақтастық жүйесінде қарастыру өзекті ғылыми бағыттардың бірі болып табылады.

ҚОСЫМША А

ҚОСЫМША Ә

Р. Гарднер мен У. Ламберт әзірлеген тілдік мотивацияны диагностикалау әдістемесінің бейімделген нұсқасы

Әдістеменің негіздемесі: AMTB әдістемесі Р. Гарднердің социо-білімдік мотивация теориясына негізделген және тілдік әрекеттегі тұлғаның қызығушылығын, эмоционалдық қатынасын, мотивациялық бағдарын, мәдениетаралық интеграцияға дайындығын өлшеуге арналған.

Зерттеуде қолдану мақсаты: болашақ бастауыш сынып мұғалімдерінің үш тілді білім мазмұнын интеграциялауға қызығушылық таныта білу қабілетінің даму деңгейін диагностикалау.

Бұл әдістеме тіл үйрену мотивациясының төрт негізгі құрылымын қамтиды:

- тілді меңгеруге деген қатынас;

- интегративтік бағдар;

- тілдік әрекеттегі күш-жігер мен тұрақты қызығушылық;

- тілдік мазасыздану және өзін-өзі бағалау.

Үш тілді білім мазмұнын интеграциялау жағдайында болашақ мұғалімдердің көптілді ортаға кәсіби дайындық деңгейін, сондай-ақ тілдер арасындағы интеграцияға қызығушылығын ғылыми тұрғыдан өлшеуге мүмкіндік береді.

Нұсқаулық (респонденттерге арналған)

«Сізге ұсынылатын тұжырымдар тіл үйренуге деген көзқарасыңыз бен қызығушылық деңгейіңізді анықтауға бағытталған. Әр сөйлемді мұқият оқып, өз пікіріңізге барынша сәйкес келетін жауапты белгілеңіз. Сұрақтарға дұрыс немесе бұрыс жауап жоқ. Зерттеу нәтижелері құпия сақталады және тек ғылыми мақсатта қолданылады.»

Респонденттердің жауаптары 5 балдық Лайкерт шкаласы бойынша бағаланды, мұнда 1 балл - мүлдем келіспеймін, 2 балл - келіспеймін, 3 балл - жартылай келісемін, 4 балл - келісемін, ал 5 балл - толық келісемін деп белгіленді.

Әдістеменің диагностикалық блоктарының мазмұны:

1-блок. Тілді үйренуге қызығушылық 

1. Бірнеше тілді меңгеру мен үшін маңызды.

2. Үш тілді білім мазмұнын меңгеру маған қызықты.

3. Тілдік тапсырмалар орындаудан ләззат аламын.

4. Жаңа тіл үйрену маған шабыт береді.

5. Тілді үйрену шығармашылық белсенділігімді арттырады.

2-блок. Тілді үйренуге қатынас 

6. Үш тілде оқытылатын пәндерге көзқарасым жағымды.

7. Тілді меңгеру кәсіби дамуыма ықпал етеді деп санаймын.

8. Тілдік сабақтар менің ой-өрісімді кеңейтеді.

9. Тілді үйрену оқу процесіне деген қызығушылығымды арттырады.

10. Тілге бағытталған тапсырмалар мені жаңа білімге ынталандырады.

3-блок. Интегративтік бағдар 

11. Көптілді орта мәдениетін түсінуге ұмтыламын.

12. Әртүрлі тіл тасымалдаушыларымен қарым-қатынас жасау мен үшін қызықты.

13. Үш тілді меңгеру арқылы мәдениетаралық диалогке қосылғым келеді.

14. Тілді үйрену арқылы басқа халықтардың мәдениетіне жақындай түскім келеді.

15. Көптілді қоғамда еркін әрекет етуге дайын болғым келеді.

4-блок. Мотивацияның қарқындылығы (Motivation Intensity)

16. Тілді меңгеру үшін қосымша уақыт бөлуге дайынмын.

17. Тіл үйренуде кездесетін қиындықтар мені тоқтатпайды.

18. Тілдік дағдыларымды жүйелі түрде жетілдіруге тырысамын.

19. Тілді меңгеру үшін қосымша материалдармен өз бетімше жұмыс істеймін.

20. Тілдік білімімді күнделікті тәжірибеде қолдануға ұмтыламын.

5-блок. Тілдік өз-өзіне сенімділік және мазасыздану
21. Үш тілдің бірінде сөйлегенде өзімді еркін сезінемін.

22. Тілдік қатеден қорықпаймын.

23. Көпшілік алдында үш тілдің бірінде сөйлеу маған қиын емес.

24. Тілдік жағдаяттарда өзімді сенімді ұстай аламын.

25. Өзімнің тілдік мүмкіндіктеріме сеніммен қараймын.

Интерпретация критерийлері:

60-80 балл аралығында нәтиже көрсеткен қатысушыларда үш тілді білім мазмұнын меңгеруге бағытталған тұрақты ішкі мотивация, оң көзқарас және жоғары деңгейдегі танымдық қызығушылық қалыптасқан деп бағаланады. Бұл деңгейде үш тілде білім алуға ұмтылыс пен интегративтік бағдар айқын көрінеді.

40-59 балл аралығы мотивацияның орта деңгейін сипаттайды: қызығушылық байқалғанымен, оның тұрақтылығы төмен, ал оқу әрекеті көбіне сыртқы ынталандырушыларға — оқу талаптары, бағалау жүйесі немесе әлеуметтік қолдауға тәуелді болуы мүмкін. 

Ал 16-39 балл жинаған жағдайда, үш тілді білім мазмұнын меңгеруге деген қызығушылықтың әлсіздігі, пәндік-тілдік интеграцияға бағытталған ішкі уәждің төмендігі және тілдік әрекетке психологиялық дайындықтың жеткіліксіздігі байқалады. Бұл деңгей мотивациялық-бағдарлық компоненттің айқын әлсіреуін көрсетеді.

ҚОСЫМША Б

А.К. Маркованың «Мұғалімнің кәсіби мотивациясын диагностикалау әдістемесінің» көптілді білім беру жағдайына бейімделген сауалнамасы

Мақсаты: Болашақ бастауыш сынып мұғалімдерінің көптілді ортада жұмыс істеуге бағытталған кәсіби талпынысының даму деңгейін диагностикалау.

Әдістеменің негіздемесі: А.К. Маркованың кәсіби мотивация теориясы мұғалімнің кәсіби қызметке деген уәжін, мамандыққа бағытталған талпынысын, өзін-өзі дамытуға дайындық деңгейін анықтауға бағытталған. Әдістеме мұғалімнің кәсіби әрекетке деген ішкі қызығушылығын, таңдаған кәсібіне деген жауапкершілік қатынасын, жаңа кәсіби талаптарға бейімделуін диагностикалауға мүмкіндік береді.

Зерттеу контексінде әдістеме көптілді ортада жұмыс істеу қажеттілігіне байланысты болашақ мұғалімдердің кәсіби талпынысын, бейімделу дайындығын және көптілді білім беруге бағытталған кәсіби қызығушылығын анықтауға бейімделді.

Нұсқаулық: «Сізге ұсынылған тұжырымдар кәсіби мотивацияңыздың деңгейін анықтауға арналған. Әр тұжырымды оқып, өз пікіріңізге сәйкес жауапты таңдаңыз. Сұрақтарға дұрыс немесе бұрыс жауап жоқ. Нәтижелер тек ғылыми мақсатта пайдаланылады.»

Жауаптар 5 балдық Лайкерт шкаласы бойынша белгіленеді:

1 - мүлдем келіспеймін

2 - келіспеймін

3 - жартылай келісемін

4 - келісемін

5 - толық келісемін

Әдістеме сұрақтары (бейімделген нұсқа):

1-блок. Кәсіби талпыныс

1. Өз кәсіби дағдыларымды жетілдіруге тұрақты түрде ұмтыламын.

2. Көптілді білім беру жағдайында жұмыс істеуге дайынмын.

3. Кәсіби жағынан жаңа талаптарды қабылдауға белсендімін.

4. Көптілді орта педагог ретінде өсуіме мүмкіндік береді деп ойлаймын.

5. Өз мамандығымда жоғары нәтижелерге жетуге талпынамын.

2-блок. Көптілді ортаға бейімделу

6. Көптілді оқыту талаптарына бейімделе аламын деп санаймын.

7. Үш тілде жұмыс істеуге кәсіби тұрғыдан дайын болуға күш саламын.

8. Жаңа тілдік-педагогикалық міндеттер мені ынталандырады.

9. Өз жұмысымда бірнеше тілді қолдануға дайынмын.

10. Көптілді ортада жұмыс істеу кәсіби қызығушылығымды арттырады.

3-блок. Кәсіби бағыттылық

11. Көптілді мұғалім болу — менің кәсіби мақсатыммен сәйкес келеді.

12. Көптілді ортадағы кәсіби міндеттерді жауапкершілікпен қабылдаймын.

13. Үш тілде сабақ жүргізуге деген кәсіби қызығушылығым бар.

14. Көптілді білім беру талаптары мені кәсіби тұрғыдан дамытады деп есептеймін.

15. Көптілді оқу ортасында жұмыс істеуді өзім үшін маңызды деп санаймын.

Интерпретация критерийлері:

60-75 балл - кәсіби талпыныстың жоғары деңгейі; көптілді ортада жұмыс істеуге дайын, кәсіби мотивациясы тұрақты.

40-59 балл - кәсіби талпыныстың орта деңгейі; қызығушылық бар, бірақ тұрақты емес.

15-39 балл - кәсіби талпыныстың төмен деңгейі; көптілді ортаға бейімделу қажеттілігіне уәжі жеткіліксіз.

Әдістемені бейімдеудің ғылыми негізі: Бұл әдістеме мұғалімнің кәсіби мотивациялық құрылымын диагностикалауға арналғандықтан, көптілді ортада жұмыс істеуге бағытталған кәсіби талпынысты өлшеуге шынайы мүмкіндік береді. Бейімдеу барысында сұрақтардың мазмұны көптілді білім беру талаптарына сәйкестендіріліп, болашақ мұғалімнің кәсіби бағыттылығы мен талпынысын айқындауға бағдарланды.

ҚОСЫМША В

«Болашақ бастауыш сынып мұғалімдерінің үш тілді оқытуға қатысты кәсіби жауапкершілік пен құндылықтық бағдарын диагностикалау» авторлық сауалнама

Әдістеменің мақсаты: Болашақ бастауыш сынып мұғалімдерінің үш тілді білім беру жағдайында кәсіби жауапкершілікке, педагогикалық құндылықтарға, ұлттық және жалпыадамзаттық бағдарларға саналы қатынасын, сондай-ақ көптілді оқытуды жүзеге асыруға ішкі дайындық деңгейін анықтау.

Әдістеменің ғылыми-әдіснамалық негізі.

Әдістеме келесі теориялық тұғырларға сүйеніп құрастырылды:

- Р. Гарднердің мотивациялық-бағдарлық теориясы;

- Ш. Шварцтың құндылықтар теориясы;

- А. Маслоудың қажеттіліктер иерархиясы;

- кәсіби-педагогикалық жауапкершілік пен рефлексия тұжырымдамалары;

- үш тілді білім беру саясатының құндылықтық негіздері (ұлттық бірегейлік, мәдени ашықтық, кәсіби этика).

Диагностикаланатын көрсеткіш.

Үш тілді оқытуға қатысты кәсіби жауапкершілік пен құндылықтық бағдарлануы, ол төмендегі мазмұндық белгілер арқылы сипатталады:

- үш тілді білім берудің әлеуметтік және кәсіби маңызын түсіну;

- көптілді оқытуда педагогтің рөліне жауапкершілікпен қарау;

- ұлттық тіл мен мәдени құндылықтарды сақтауға бағдарлану;

- кәсіби этика мен педагогикалық парызды сезіну;

- үш тілді оқытуды тұлғалық-кәсіби құндылық ретінде қабылдау.

Әдістеменің құрылымы: сауалнама 15 тұжырымнан тұрады және үш мазмұндық блокты қамтиды:

I блок. Кәсіби жауапкершілік (1-5 сұрақтар)

II блок. Құндылықтық бағдар және ұлттық сана (6-10 сұрақтар)

III блок. Үш тілді оқытуға тұлғалық қатынас және ішкі дайындық (11-15 сұрақтар)

Нұсқаулық: Респондентке әр тұжырыммен келісу деңгейін белгілеу ұсынылады. 

Респонденттердің жауаптары 5 балдық Лайкерт шкаласы бойынша бағаланады: 5 балл - толық келісемін; 4 балл - келісемін; 3 балл - екіұдайы көзқарастамын; 2 балл - келіспеймін; 1 балл - мүлде келіспеймін.

Сауалнама тұжырымдары:

I блок. Кәсіби жауапкершілік

1. Үш тілді оқыту - бастауыш сынып мұғалімінің кәсіби жауапкершілігінің маңызды бөлігі деп санаймын.

2. Көптілді білім беру сапасы мұғалімнің жеке жауапкершілігіне тікелей байланысты.

3. Үш тілді оқытуда кәсіби қателіктерге жол бермеу мен үшін маңызды.

4. Мен үш тілді оқытуда қойылған талаптарды толық орындауға дайынмын.

5. Үш тілді білім беру міндетін орындауды өзімнің кәсіби парызым деп қабылдаймын.

II блок. Құндылықтық бағдар және ұлттық сана

6. Үш тілді оқыту барысында мемлекеттік тілдің мәртебесін сақтауды басты құндылық деп есептеймін.

7. Көптілді білім беру ұлттық мәдениетті әлсіретпей, керісінше дамытады деп ойлаймын.

8. Үш тілді оқытуда оқушының ұлттық болмысын сақтауға мұғалім жауапты.

9. Үш тілді білім беру - жалпыадамзаттық және ұлттық құндылықтарды үйлестірудің тиімді жолы.

10. Көптілді оқытуда педагогикалық этиканы сақтау мен үшін маңызды қағида.

III блок. Тұлғалық қатынас және ішкі дайындық

11. Үш тілді оқыту менің кәсіби өзін-өзі жүзеге асыруыма мүмкіндік береді.

12. Көптілді білім беру маған кәсіби тұрғыда қызықты.

13. Үш тілді оқытуды болашақтағы кәсіби қызметімнің маңызды бағыты ретінде көремін.

14. Үш тілді оқытуда туындайтын қиындықтарға жауапкершілікпен қараймын.

15. Көптілді білім беру менің педагогикалық құндылықтарыммен үйлеседі.

Нәтижелерді өңдеу және интерпретациялау.

Сауалнама бойынша жинақталатын жалпы балл саны 15-75 балл аралығын құрайды. 

Нәтижелерді интерпретациялау келесідей жүзеге асырылады: 

- 56-75 балл аралығындағы көрсеткіш үш тілді оқытуға қатысты жоғары даму деңгейін сипаттайды, яғни респондентте тұрақты кәсіби жауапкершілік, айқын құндылықтық бағдар және саналы мотивация қалыптасқан;

- 36-55 балл аралығы орта деңгейге сәйкес келеді, бұл кәсіби жауапкершілік пен құндылықтық бағдардың жеткілікті болғанымен, олардың тұрақсыздығын және сыртқы факторларға тәуелділігін көрсетеді;

- 15-35 балл аралығындағы нәтиже төмен деңгейді білдіреді, мұнда үш тілді оқытуға немқұрайлы қатынас байқалып, кәсіби жауапкершілік пен құндылықтық бағдардың әлсіз қалыптасқанын аңғартады.

ҚОСЫМША Г

«Үш тілді білім мазмұнын оқу-тәрбие үдерісінде интеграциялау жолдарын диагностикалау» авторлық тапсырмалар.

Мақсаты: Болашақ бастауыш сынып мұғалімдерінің үш тілді білім мазмұнын оқу-тәрбие үдерісінде интеграциялау жолдары туралы түсінігінің қалыптасу деңгейін, интеграция механизмдерін теориялық тұрғыда ұғынуын және оларды педагогикалық жағдаятта ғылыми негізде сипаттай алу қабілетін анықтау. 

Тапсырманың теориялық негізін академиялық тіл және пәндік дискурс теориясы, сондай-ақ коммуникативтік құзыреттілік тұжырымдамасы құрайды, өйткені олар пәндік мазмұнды тіл арқылы мағыналық тұрғыда меңгеру заңдылықтарын түсіндіреді. Сонымен қатар тапсырма көптілді білім беру жағдайындағы пәндік-тілдік интеграция қағидаттарына және функционалдық-қызметтік тілдік тәсілге сүйенеді.

Мазмұны: Диагностикалық жұмыс барысында білім алушыларға үш тілді білім мазмұнын интеграциялау жағдайына негізделген педагогикалық жағдаяттар, сабақ үзінділері, оқу тапсырмалары және әдістемелік фрагменттер ұсынылады. Тапсырмалар мазмұны үш тілде оқытылатын пәндік материалды кіріктіру механизмдерін түсіндіру мен талдауға бағытталған.

Тапсырмалардың мазмұны:

1. Интеграциялық модельді теориялық талдау тапсырмасы.

Берілген сабақ үлгісін немесе оқу фрагментін талдай отырып:

- пәндік және тілдік мақсаттарды анықтау;

- олардың өзара байланысын көрсету;

- қолданылған интеграция тәсілін (CLIL, функционалдық тәсіл, тапсырмаға негізделген тәсіл және т.б.) айқындау;

- интеграцияның тиімділігін ғылыми негіздеу.

Респондент интеграцияны сипаттап қана қоймай, оның педагогикалық механизмін түсіндіруі тиіс.

2. Пәндік және тілдік мазмұнды ықпалдастыру тәсілдерін салыстырмалы-талдамалық тапсырма.

Үш тілде ұйымдастырылған оқу жағдаяты негізінде:

- пәндік мазмұнның берілу логикасын;

- тілдік қолдаудың (scaffolding) қолданылуын;

- терминологиялық сәйкестікті;

- тілдік жүктеменің деңгейін талдау.

Интеграцияда жіберілген ықтимал әдістемелік қателікті анықтап, оны ғылыми негізде түзету жолын ұсыну.

3. Task on Designing an Integrated Lesson Fragment

The respondent is required to design a short integrated lesson fragment in which:

- subject content and language objectives are interconnected;

- three languages are used functionally;

- learning outcomes reflect content-language integration.

The integration must be pedagogically justified and methodologically structured.

4. Task on Justifying Functional Use of Languages.

The respondent explains how Kazakh, Russian and English can be functionally distributed within a lesson in terms of:

- introduction of new content;

- clarification and scaffolding;

- consolidation and reflection.

Provide a brief scientific justification of the proposed language distribution model.

5. Задание на интегративную педагогическую рефлексию.

Студент обосновывает значимость интеграции предметного и языкового содержания в условиях трёхъязычного образования, представляя аналитическое суждение объёмом 5-7 предложений с опорой на педагогические принципы.

Ұсынылған тапсырмалар орындау нәтижелері 0-5 баллдық шкала негізінде бағаланады. Бағалау келесі өзара байланысты өлшемдер бойынша жүзеге асырылады:

- үш тілді білім мазмұнын интеграциялау теориясын түсіну деңгейі;

- пәндік және тілдік мақсаттарды өзара байланыстыра алуы;

- интеграция механизмін ғылыми негіздей алуы;

- педагогикалық жағдаятта интеграцияны орынды қолдана білуі;

- тілдердің функционалдық бөлінісін дәлелдей алуы;

- кәсіби-рефлексивтік талдау жасай алу қабілеті.

Жалпы балл 0-45 балл аралығында анықталады.

Диагностикалық нәтижелерді интерпретациялау.

Жоғары деңгей (31-45 балл). Респондент үш тілді білім мазмұнын интеграциялау жолдарын жүйелі әрі ғылыми негізде түсінеді, пәндік және тілдік мазмұнды кіріктіру механизмдерін дәл анықтайды, интеграцияланған сабақ үлгісін әдістемелік тұрғыда сауатты құрастырады және кәсіби-рефлексивтік талдау жасай алады.

Орта деңгей (16-30 балл). Интеграция туралы жалпы түсінігі бар, алайда теориялық негіздеу мен практикалық қолдануда бірізділік толық сақталмайды. Пәндік және тілдік мақсаттардың байланысын анықтауда кейбір дәлсіздіктер байқалады.

Төмен деңгей (0-15 балл). Үш тілді білім мазмұнын интеграциялау жолдары туралы түсінігі үстірт, теориялық негіздеу жеткіліксіз, педагогикалық жағдаятта интеграцияны қолдануда жүйесіздік байқалады.

ҚОСЫМША Д

«Интеграцияланған тапсырмалар аясында көптілді пәндік-коммуникативтік әрекетті диагностикалау әдістемесі» (TPACK моделі негізінде бейімделген нұсқа)

Әдістемені таңдаудың ғылыми негіздемесі: TPACK моделі (Punya Mishra, Matthew J. Koehler) пәндік білім, педагогикалық білім, технологиялық білім және олардың кірігуін кешенді қарастырады.

Аталған модель көптілді білім беру жағдайына бейімделіп, келесі аспектілерді бағалауға бағытталды:

- пәндік мазмұнды үш тілде түсіндіру қабілеті;

- интеграцияланған тапсырма барысында тілдік және мазмұндық мақсаттардың өзара байланысын қамтамасыз ету;

- әдіс, технология және тіл үштағанын біртұтас коммуникативтік жүйе ретінде қолдану;

- көптілді кәсіби дискурсты жүзеге асыру.

Әдістеме халықаралық ғылыми айналымда кеңінен қолданылатын TPACK құрылымына сүйене отырып, көптілді коммуникативтік әрекетті нақты педагогикалық жағдаятта көрсетуге бағдарланды.

Диагностика үш өзара байланысты блоктан тұрады:

- пәндік-коммуникативтік талдау қабілеті;

- көптілді цифрлық-коммуникативтік әрекет;

- интеграцияланған көптілді сабақ жобалау.

Барлық тапсырмалар интеграцияланған мазмұнда, үш тілде орындалады.

1-блок. Пәндік-коммуникативтік талдау қабілеті 

Тапсырма: Көптілді интеграциялық талдау

Студентке бастауыш сынып тақырыбы ұсынылады (мысалы: «Судың айналымы», «Ондық бөлшектер»).

Талап етіледі: пәндік мазмұнды үш тілде қысқаша сипаттау, пәндік және тілдік мақсаттарды нақтылау, бір пәндік және бір коммуникативтік әдісті таңдап, олардың кірігуін негіздеу. әдістердің оқушының танымдық-коммуникативтік белсенділігіне ықпалын дәлелдеу.

Бағалау барысында: мазмұн мен тілдің сәйкестігі, үш тілдің функционалдық бөлінісі, аргументация логикасы, кәсіби пайымдау деңгейі ескеріледі.

2-блок. Көптілді цифрлық-коммуникативтік әрекет 

Тапсырма: Үштілді цифрлық қолдау моделі

Студент: бір цифрлық құралды (LMS, интерактивті сервис, мультимедиалық ресурс) таңдайды, оны үш тілде пәндік материалды меңгертуге қалай қолданатынын сипаттайды,  тілдік кедергілерді және оларды еңсеру жолдарын көрсетеді, цифрлық құралдың коммуникативтік әлеуетін талдайды.

Бағалау: технологияның мақсатқа сәйкестігі, тілдік қолдаудың ұйымдастырылуы, оқу нәтижесіне ықпалы, кәсіби рефлексия.

3-блок. Интеграцияланған көптілді сабақ фрагментін жобалау 

Тапсырма: Үштілді интеграциялық сабақ моделі

Студент: сабақ фрагментін үш тілде жобалайды, пәндік, тілдік және коммуникативтік мақсаттарды көрсетеді, қолданылатын әдіс пен технологияның өзара байланысын негіздейді, оқушының танымдық-коммуникативтік әрекетін сипаттайды.

Күрделілік элементі: Әдіс, технология және тіл үштағаны біртұтас жүйе ретінде дәлелденуі тиіс.

Бағалау өлшемдері: пәндік мазмұн мен тілдік мақсаттың үйлесімділігі, үш тілдің функционалдық кірігуі, коммуникативтік әрекетті ұйымдастыру сапасы, технологияны мақсатқа сай қолдану, кәсіби-рефлексивтік пайымдау деңгейі

Әр өлшем 0–5 балдық шкала бойынша бағаланады. Жалпы балл: 0–45.

Нәтижелерді интерпретациясы:

Жоғары деңгей (31–45 балл): студент интеграцияланған тапсырмалар негізінде үш тілде еркін әрі жүйелі қарым-қатынас жасайды. Пәндік мазмұн, тілдік мақсат және технология тұтас жүйе ретінде біріктірілген. Үш тіл функционалды қолданылады. Коммуникативтік әрекет мақсатқа бағытталған және рефлексия ғылыми негізделген.

Орта деңгей (16–30 балл): үш тілде қарым-қатынас жасау дағдысы қалыптасқан, бірақ кірігу жүйелілігі жеткіліксіз. Пәндік мазмұн мен тіл арасындағы байланыс ішінара жүзеге асады. Технология қолданылғанымен, оның коммуникативтік әлеуеті толық ашылмайды.

Төмен деңгей (0–15 балл): интеграцияланған тапсырмалар барысында үш тілде жүйелі қарым-қатынас жасай алмайды. Пәндік мазмұн, тіл және технология арасындағы байланыс әлсіз. Коммуникативтік әрекет формалды сипатта.

ҚОСЫМША Е

Үштілді оқытуды жүзеге асырудың әрекеттік-рефлексивтік даярлығын диагностикалауға арналған авторлық әдістеме

Әдістемені таңдаудың ғылыми негіздемесі: CLIL (Content and Language Integrated Learning) тұжырымдамасы тек танымдық немесе әдістемелік білімді емес, оқу үдерісінде нақты әрекет ету мен кәсіби рефлексияны бағалауға бағытталған.

Coyle, Hood және Marsh ұсынған CLIL Lesson Observation құралдары халықаралық педагогикалық зерттеулерде мұғалімнің:

- үш тілді сабақты нақты іске асыру қабілетін;

- пән, тіл, әдіс және оқу әрекетінің өзара кірігуін;

- педагогикалық әрекетке рефлексивті көзқарасын бағалауда кеңінен қолданылады.

Әдістеменің мазмұны: Әдістеме практикалық бақылау + рефлексивтік талдау форматында жүргізіледі және екі өзара байланысты бөліктен тұрады.

1. Үш тілді сабақты бақылау (CLIL Lesson Observation Checklist)

Бақылау барысында келесі әрекеттік өлшемдер бағаланады:

- сабақта үш тілдің мақсатты және функционалды қолданылуы;

- пәндік мазмұн мен тілдік мақсаттардың кірігуі;

- CLIL стратегияларын (scaffolding, visual support, interaction) қолдану;

- оқушылардың танымдық және коммуникативтік белсенділігін ұйымдастыру;

- әдіс пен технологияны нақты оқу жағдаятына сәйкестендіру.

Әр көрсеткіш балдық шкала бойынша белгіленеді.

2. Рефлексивтік педагогикалық талдау (Reflective Practice – D. Schön). 

Сабақтан кейін білім алушы:

- үш тілді оқытуды іске асырудағы өз әрекетіне талдау жасайды;

- қолданылған әдістер мен тілдік шешімдердің тиімділігін бағалайды;

- кездескен қиындықтарды және оларды шешу жолдарын көрсетеді;

- кәсіби жетілдіру бағыттарын анықтайды.

Рефлексия жазбаша аналитикалық есеп немесе құрылымдалған рефлексивтік сауалнама түрінде орындалады.

Бағалау шкаласы:  Диагностика CLIL Lesson Observation Checklist + рефлексивтік талдау негізінде жүргізіледі. Әр өлшем 0–5 балл аралығында бағаланады. Максималды жалпы балл: 30 балл (6 өлшем × 5 балл)

Бағалау өлшемдері:

- Сабақта үш тілдің мақсатты және функционалды қолданылуы;

- Пәндік мазмұн мен тілдік мақсаттардың кірігу деңгейі;

- CLIL стратегияларын (scaffolding, визуализация, өзара әрекет) қолдану;

- Оқушылардың танымдық және коммуникативтік белсенділігін ұйымдастыру;

- Әдістер мен технологияларды нақты оқу жағдаятына сәйкестендіру;

- Педагогикалық әрекетке кәсіби рефлексия жасау қабілеті.

Даму деңгейлерінің интерпретациясы:

Жоғары деңгей (21–30 балл): Респондент үш тілді оқытуды оқу үдерісінде жүйелі және саналы түрде іске асырады. Үш тіл сабақ мақсатына сәйкес функционалды қолданылады, пәндік және тілдік мақсаттар тиімді кіріктіріледі. CLIL стратегиялары орынды пайдаланылады, әдістер мен технологиялар педагогикалық жағдаятқа толық сәйкес келеді. Рефлексия терең, кәсіби тұрғыда негізделген.

Орта деңгей (11–20 балл): Үш тілді оқыту элементтері сабақта қолданылғанымен, олардың жүйелілігі жеткіліксіз. Пәндік мазмұн мен тілдік мақсаттардың кірігуі ішінара жүзеге асады, CLIL стратегиялары фрагментарлы қолданылады. Рефлексия бар, бірақ талдауы үстірт, әдістемелік шешімдер көбіне сыртқы нұсқауларға тәуелді.

Төмен деңгей (0–10 балл): Үш тілді оқытуды іске асыруда айқын қиындықтар байқалады. Үш тілдің қолданылуы мақсатсыз немесе формальды сипатта, пәндік және тілдік компоненттердің кірігуі әлсіз. Әдістер мен технологиялар педагогикалық жағдаятқа сәйкес келмейді, кәсіби рефлексия қалыптаспаған.

ҚОСЫМША Ж

Э. Торранс «Torrance Tests of Creative Thinking» бейімделген нұсқасы
Әдістемені таңдаудың негіздемесі: пәнаралық (интеграцияланған) білімді оқу үдерісінде тиімді қолдану дағдысын, баламалы әрі түпнұсқалық шешімдер ұсына алу мүмкіндігін, сондай-ақ қабылданған шешімдердің тиімділігіне саналы рефлексия жасау қабілетін кешенді түрде бағалауға бағытталған.

Аталған тұжырымдама қазіргі білім беру парадигмаларына, атап айтқанда CLIL, STEM және үштілді білім беру модельдеріне толық сәйкес келеді. Осы тұрғыдан алғанда, CPS негізіндегі диагностикалық әдістеме шығармашылық әрекет пен рефлексивтік ойлаудың өзара бірлігін айқындауға, білім алушылардың жаңа жағдайларда интеграцияланған тапсырмаларды шығармашылықпен шеше алу даярлығын жүйелі түрде өлшеуге мүмкіндік береді.

Әдістеменің мазмұны: Диагностика барысында практикалық шығармашылық тапсырмалар мен рефлексивтік талдаудың кіріктірілген форматы негізінде жүзеге асырылады. Әдістеме білім алушылардың жаңа және белгісіз оқу-педагогикалық жағдайларда пәнаралық және көптілді білімді шығармашылықпен қолдану, қабылданған шешімдердің педагогикалық тиімділігін бағалау және кәсіби-рефлексивтік пайымдау жасау қабілеттерін кешенді түрде айқындауға бағытталған.

1. Интеграцияланған шығармашылық тапсырма (PISA Creative Problem Solving негізінде)

Сізге алдын ала таныс емес, проблемалық сипаттағы педагогикалық жағдаят ұсынылады. Жағдаятта бір мезетте пәндік мазмұн (математика / жаратылыстану / дүниетану), үш тілдік компонент (қазақ, орыс, ағылшын тілдерінде оқу әрекетін ұйымдастыру) және оқыту әдістері мен педагогикалық технологиялар кіріктірілген.

Орындау талаптары: 

1. Ұсынылған жағдаятты жан-жақты талдап, кемінде 2–3 баламалы шешім нұсқасын әзірлеңіз.

2. Дәстүрлі алгоритмдермен шектелмей, стандартты емес, шығармашылық тәсілдерді қолданыңыз.

3. Әр шешімнің педагогикалық мақсаттарға сәйкестігін, дидактикалық негізділігін және күтілетін оқу нәтижесіне ықпалын дәлелдеңіз.

4. Шешімдерді іске асыру барысында пәндік мазмұн, тілдік мақсаттар және технологиялық құралдардың өзара байланысын нақты көрсетіңіз.

Нәтиже форматы: Қысқаша құрылымдалған сипаттама (8–12 сөйлем) немесе кесте/схема (қажет болса).

2. Creativity Indicators (Elements of the Torrance Tests of Creative Thinking)

When completing the creative assignment, demonstrate your creative thinking according to the following Creativity Indicators (based on the Torrance Tests of Creative Thinking):

Flexibility of ideas – propose several different approaches or perspectives for solving the given problem, showing your ability to shift strategies and viewpoints.

Originality – present non-standard, innovative, and unique solutions that go beyond commonly used or routine approaches.

Elaboration – develop and refine your ideas, providing clear details, explanations, and pedagogical justification for each proposed solution.

Task requirement: Your response should include at least two alternative solutions, clearly explained and pedagogically grounded, demonstrating flexibility, originality, and elaboration.

Outcome format: A structured written response (6–10 sentences) or a concise schematic representation, clearly highlighting the three creativity indicators.

3. Рефлексивный анализ (на основе концепции рефлексивной практики D. Schön)

После выполнения творческого задания выполните рефлексивный анализ собственной деятельности. В аналитическом тексте (5–7 предложений) отразите:

- какие виды предметной, языковой и методической интеграции были использованы;

- какие когнитивные, языковые или организационные трудности возникли в процессе решения;

- в чём заключается педагогическая эффективность принятого решения, его преимущества и ограничения;

- какие альтернативные решения возможны и какие направления профессионального совершенствования вы видите.

Диагностикалық тапсырмаларды орындау нәтижелері бойынша жалпы балл 0–15 балл аралығында анықталады. Алынған баллдар негізінде білім алушылардың әрекеттік-рефлексивті компонентінің даму деңгейлері төмендегідей интерпретацияланды:

11–15 балл аралығындағы көрсеткіш жоғары деңгейді сипаттайды, мұнда респондент интеграцияланған тапсырмаларды шығармашылықпен, саналы және рефлексивті түрде шешіп, қабылданған педагогикалық шешімдердің тиімділігін негіздей алады. 

6–10 балл аралығы орта деңгейге сәйкес келеді, бұл жағдайда шығармашылық элементтердің бар екендігі байқалғанымен, тапсырмаларды орындауда жүйеліліктің жеткіліксіздігі мен рефлексивтік талдаудың толық қалыптаспауы көрінеді. 

0–5 балл аралығындағы нәтиже төмен деңгейді білдіреді, мұнда респонденттің шығармашылық әрекеті мен рефлексиясы әлсіз қалыптасқан, интеграцияланған тапсырмаларды шешуде елеулі қиындықтар туындайды.

ҚОСЫМША З

«Үштілді оқыту тәжірибесін кәсіби-рефлексивті талдау» авторлық диагностикалық тапсырма

Тапсырманың мақсаты: Респонденттің үш тілде (қазақ, орыс, ағылшын) ұйымдастырылған оқыту тәжірибесін талдай алу, педагогикалық әрекеттердің тиімділігіне кәсіби рефлексия жасау және болашақта оны жетілдіру жолдарын саналы түрде айқындай алу қабілетінің даму деңгейін анықтау.

Тапсырма: Сізге үштілді оқыту жағдайында өткізілген сабақтың бейнежазбасы ұсынылады. Бейнежазбада пәндік мазмұн, тілдік мақсаттар, сондай-ақ қолданылған оқыту әдістері мен педагогикалық технологиялар көрініс табады.

Тапсырманы орындау үшін төмендегі бағыттар бойынша кәсіби-рефлексивті талдау жүргізіңіз.

Оқыту тәжірибесін сипаттау:

- сабақта қолданылған үш тілдің (қазақ, орыс, ағылшын) функционалдық рөлін анықтаңыз;

- пәндік мазмұн мен тілдік мақсаттардың өзара кірігу деңгейін сипаттаңыз.

Педагогикалық әрекеттерді талдау:

- қолданылған әдістер мен технологиялардың сабақ мақсаттарына сәйкестігін талдаңыз;

- олардың оқушылардың танымдық және коммуникативтік белсенділігіне ықпалын бағалаңыз.

Қиындықтарды айқындау:

- сабақ барысында туындаған тілдік, әдістемелік немесе ұйымдастырушылық қиындықтарды анықтаңыз;

- аталған қиындықтардың пайда болу себептерін түсіндіріңіз.

Кәсіби рефлексия

– қабылданған педагогикалық шешімдердің тиімділігін бағалаңыз;

– үштілді оқытуды жетілдіруге бағытталған баламалы әрекеттер мен ұсыныстар ұсыныңыз.

Орындау форматы: Кәсіби-рефлексивті аналитикалық эссе (көлемі 200–250 сөз). 

Кәсіби-рефлексивті эссені бағалау критерийлері мен баллдық дескрипторлар

	№
	Өлшемдер
	5 балл
	4 балл
	3 балл
	2 балл

	1
	Үштілді оқыту тәжірибесін түсіну
	Үш тілдің функционалдық рөлін толық әрі дәл анықтап, пәндік мазмұнмен байланысын негіздейді
	Тілдердің рөлін дұрыс сипаттайды, бірақ кейбір функциялар толық ашылмаған
	Жалпы сипаттайды, функционалдық талдау үстірт
	Тілдердің рөлін ішінара ғана көрсетеді

	2
	Педагогикалық талдау тереңдігі
	Әдістер мен технологияларды педагогикалық мақсаттармен байланыстыра отырып, терең талдайды
	Талдау бар, бірақ ғылыми негіздеме толық емес
	Сипаттамалық деңгейдегі талдау
	Әдістер аталғанымен, талдау әлсіз

	3
	Қиындықтарды анықтау
	Қиындықтарды нақты анықтап, себеп–салдарлық байланыста талдайды
	Қиындықтар көрсетілген, бірақ себептері толық ашылмаған
	Қиындықтар жалпы түрде аталған
	Қиындықтар ішінара көрсетілген

	4
	Рефлексивтік пайымдау
	Терең кәсіби рефлексия жасап, шешімдерді саналы бағалайды
	Рефлексия бар, бірақ жүйелілігі жеткіліксіз
	Өзіндік ой қорыту фрагментарлы
	Рефлексия формальды

	5
	Жетілдіру ұсыныстары
	Нақты, негізделген және іске асатын ұсыныстар береді
	Ұсыныстар орынды, бірақ толық дәлелденбеген
	Жалпы сипаттағы ұсыныстар
	Нақты емес, шектеулі ұсыныстар


Даму деңгейлерін интерпретациялау.

Жоғары деңгей (18–25 балл): Респондент үштілді оқыту тәжірибесін терең талдайды, кәсіби рефлексиясы жүйелі әрі саналы, педагогикалық шешімдерді жетілдіруге бағытталған нақты ұсыныстар береді.

Орта деңгей (9–17 балл): Оқыту тәжірибесін жалпы сипаттайды, алайда рефлексиясы фрагментарлы, талдау мен ұсыныстар жеткілікті деңгейде негізделмеген.

Төмен деңгей (0–8 балл): Үштілді оқыту тәжірибесін талдау үстірт, кәсіби рефлексия әлсіз немесе формальды сипатта.

ҚОСЫМША И

Бастауыш сыныпта үштілді оқытудың негіздері» оқу-әдістемелік құралдан үзінді

Тақырып 2: «Көптілділік», «тілдік интеграция», «үштілді білім» ұғымдарының ғылыми-педагогикалық мәні 

Тема 2: Научно-педагогическое значение понятий «многоязычие», «языковая интеграция» и «трёхъязычное образование» 

Theme 2: Scientific and Pedagogical Significance of the Concepts «Multilingualism», «Language Integration» and «Trilingual Education»

Жоспар:

1. Үштілді білім беру ұғымының педагогика ғылымындағы орны

2. Үштілді білім берудің халықаралық деңгейде анықталуы

3. Үштілді білім беру және Қазақстанның тіл саясаты

Brainstorming questions 

- Үштілді білім беру саясаты ұлттық мәдениетті сақтауға қалай ықпал ете алады?
- Қазақстан жағдайында үштілді білім беруді енгізуде қандай әлеуметтік факторлар шешуші рөл атқарады?

- Білім беру жүйесінде тіл саясаты мен педагогикалық практика арасында қандай байланыс болуы тиіс деп ойлайсыз?

1. A thematic academic glossary. Unit 2
Educational Model – A structured framework defining how teaching and learning occur within a curriculum.
Pedagogical Approach – The theory or strategy underlying instructional practice.

Methodological Support – Resources, guidelines, and strategies used to facilitate teaching and learning effectively.
Interdisciplinary Integration – Linking knowledge and skills across different subject areas for comprehensive learning.

Didactic Principles – Fundamental rules guiding teaching methods, content selection, and lesson design.
Language in use!

Key Academic Connectors / Phrases

It should be noted that…

Research findings suggest that…

A significant factor is…

Among the key advantages are…

Nevertheless, it should be taken into account that…

Thus, it can be concluded that…

In this regard…

Теориялық негізгі мәлімет. Педагогика ғылымында «үш тілді білім беру» термині кемінде үш тілді – ана тілін, мемлекеттік (немесе аймақтық) тілді және халықаралық тілді – бір мезгілде меңгертуді көздейтін мақсатты ұйымдастырылған білім беру үдерісін білдіреді. Бұл түсінік халықаралық деңгейде де орныққан. Атап айтқанда, ЮНЕСКО-ның 1999 жылғы 12-ші Бас конференциясының арнайы шешімінде көптілді білім беру білім жүйесінде үш тілді қатар оқып-үйрену, яғни ана тілі, аймақтық немесе мемлекеттік тіл және халықаралық тілді меңгеру деп анықталған [69]. Демек, үштілділік – жай тілдердің жиынтығы емес, білім беру мазмұны мен оқыту формалары арқылы іске асатын институционалданған педагогикалық жүйе.

Қазақстандық нормативтік-бағдарламалық кеңістікте де ұғымның мазмұны нақты айқындалған. Қазақстанда әзірленген үштілді білім беруді дамытудың жол картасында: «көптілді білім – үш немесе одан да көп тілдерді параллельді түрде игеру негізінде көптілді тұлғаны қалыптастырудың мақсатты түрде ұйымдастырылған үдерісі» [64] деп көрсетілген. Осы анықтамаға сәйкес, үштілді білім беру – арнайы мақсатқа бағытталған, ұйымдасқан оқыту үдерісі; мұнда жеке тұлға бірнеше тілді бір уақыт ішінде меңгеру арқылы көпмәдениетті, көптілді тұлға ретінде қалыптасады.

Задание на самостоятельное выполнение студента 1. Терминологическая разминка. Завершите предложения  следующими терминами linguistic identity, trilingual education, language policy

1.__________ education aims to integrate three languages into the learning process.

2.__________ refers to the broader social and institutional regulation of language use.
3. An individual’s sense of belonging shaped by language is known as __________.

Задание на самостоятельное выполнение студента 2. 
Составление схемы интеграции использую онлайн приложение  Mentimenter, Padlet, Worldwall. Создайте схему или концептуальную карту, показывающую взаимосвязь: трёхъязычное образование, языковая интеграция, коммуникативная компетенция, когнитивное развитие, межкультурная компетенция.

Задание на самостоятельное выполнение студента 3. 

Групповая работа: «Trilingual Education: Benefits and Challenges. Трёхъязычное образование: преимущества и трудности»
Инструкция. В группе обсудите: 2–3 преимущества; 2–3 трудности; 1–2 способа их решения. Используйте ключевые термины: trilingual education, multilingualism, linguistic competence. Представьте краткий вывод (1–2 предложения).

Пример: Trilingual education develops linguistic and intercultural competences; however, it requires skilled teachers
ҚОСЫМША К
Практикалық сабақтың жоспары
Қазіргі білім беру жүйесі болашақ мұғалімнен тек пәндік білімді ғана емес, көптілді ортада оқытуды ұйымдастыра алу құзыреттілігін талап етеді. Storytelling технологиясы бастауыш сынып оқушыларының тілдік қатынасын дамытуға, сыни ойлауын қалыптастыруға және мәдениетаралық түсінігін кеңейтуге мүмкіндік береді.

CLIL (Content and Language Integrated Learning) тәсілі мазмұн мен тілді кіріктіре оқытуға негізделеді. Үш тілдің (қазақ, орыс, ағылшын) функционалдық бөлінісі:

- қазақ тілі – ұлттық-мәдени мазмұнды жеткізу;

- орыс тілі – түсіндіру және талдау;

- ағылшын тілі – коммуникативтік және интерактивтік әрекет құралы.

2. Сабақтың мақсаты: болашақ мұғалімдердің үштілді білім беру жағдайында storytelling технологиясын қолдану бойынша әдістемелік құзыреттілігін қалыптастыру.
3. Сабақтың міндеттері

Білімдік: storytelling ұғымының педагогикалық мәнін ашу. Ағылшын тілінде терминологиясы мен CLIL тәсілінің негізгі қағидаларын түсіндіру.

Дамытушылық: тілдерді функционалдық тұрғыдан бөлу дағдыларын дамыту және оқу жағдаяттарын жобалау қабілетін қалыптастыру.

Кәсіби: көптілді сыныпта жұмыс жүргізуге дайындық қалыптастырып, оқушылардың когнитивтік жүктемесін ескере отырып сабақ құрастыруға үйрету.

4. Күтілетін нәтижелер: сабақ соңында студент:
- Орыс тілінде: storytelling әдісін білім берудегі маңызын түсіндіреді;

- үш тілді кіріктірудің модельдерін ажыратады;

- үш тілде: бастауыш сыныпқа арналған шағын сабақ фрагментін жобалай алады;

- тілдік ауысуды әдістемелік тұрғыдан негіздейді.

5. Сабақтың құрылымы
I кезең. Қызығушылықты ояту (10 минут) Сұрақ: «Неліктен әңгіме арқылы оқыту тиімді?»
Білім алушылар өз тәжірибелерінен мысалдар келтіреді.

II кезең. Теориялық бөлім (20 минут)

Қарастырылатын мәселелер: Әңгіме құрылымы (басталуы, дамуы, шиеленіс, шешімі); Storytelling технологиясының танымдық негіздері; CLIL тәсілінің 4 компоненті (мазмұн, коммуникация, ойлау, мәдениет); Үш тілдің сабақтағы рөлі.

III кезең. Талдау жұмысы (20 минут): үлгі ретінде берілген шағын әңгіме фрагментін талдау:
- Кіріспе – қазақ тілінде;

- Негізгі түсіндіру – орыс тілінде;

- Қорытынды бөлім – ағылшын тіліндегі диалог элементтері.

Тапсырма:

- Тілдік ауысудың мақсатын анықтау;

- Оқушы жасына сәйкестігін бағалау;

- Қолдау құралдарын (сурет, сызба, қимыл) ұсыну.

IV кезең. Жобалау жұмысы (30 минут)Топтық жұмыс.  Білім алушылар 3–4 сыныпқа арналған storytelling негізіндегі сабақ фрагментін әзірлейді. Құрылымы:
1. Сабақ тақырыбы

2. Оқу мақсаты

3. Тілдердің бөлінісі

4. Қолданылатын әдіс-тәсілдер

5. Күтілетін нәтиже

Шарттары: Үш тіл мағыналық тұрғыдан бөлінуі тиіс; Тікелей аударма болмауы керек; Көрнекілік немесе цифрлық құрал қолданылуы қажет.

V кезең. Рефлексия (10–15 минут) Талқылау сұрақтары:
- Тілдерді кіріктіру қаншалықты орынды жүзеге асты?

- Оқушыларда когнитивтік қиындық туындауы мүмкін бе?

- Сабақта қандай құзыреттер дамиды?

6. Әдістемелік ұсыныстар

1. Бір шағын фрагментте бірнеше тілді шамадан тыс қолданбау.

2. Жас ерекшеліктерін ескеру.

3. Визуалды қолдауды міндетті түрде енгізу.

4. Тілдерді функционалдық мақсатпен пайдалану.

5. Мәдени мазмұнды сақтау.

7. Бағалау критерийлері

- Әдістемелік негізділігі;

- Тілдердің жүйелі бөлінуі;

- Шығармашылық шешім;

- Жас ерекшелігіне сәйкестік;

- Практикалық жүзеге асу мүмкіндігі.

Қорытынды

Storytelling технологиясын үштілді білім беру жағдайында қолдану оқушылардың тілдік қатынасын, ойлау икемділігін және мәдениетаралық түсінігін дамытуға мүмкіндік береді. Болашақ мұғалімдерді даярлау үдерісінде мұндай әдістемелік сабақтар кәсіби құзыреттілікті қалыптастырудың тиімді құралы болып табылады.

Қосымша Қ

Picture it, Say it!

PRACTICAL GUIDE TO TEACHING SPEAKING
WITH VISUALS AIDS FOR YOUNG LEARNERS

Introduction

Oral communication is  foundational skill that primary school

in everyday life At the carly stages of learning English, children often
face challenges in expressing themselves due to limited vocabulary
and confidence. To address this, it is esential o create a supportive
and stimmlating learning environment that encourages students o
spea freely and meaningfully. This et of practical guedes focus on
‘enbancing speaking ablites through the use of visual aids for young
learners of 4th grade according fo short term plan of Foreign
language lessons. Visual materials such as flacheards, pictures,
posters, realia, and digital resources serve as effective tools o
stimulate imagination, support comprehension, and provide contest
for conmunication. Designed specifcally for primary school settngs,
these. aim to mprove stdents’ fluency, ocabulary
acquisition, and willingness to_ partiipate in comversations. By
integrating visual aids into Englih lessons, teachers can foster an
engaging, student-centered atmosphere that makes speaking Englich
both fan and achierable.

Әлеуметтік тапсырыс: Үштілді білім мазмұнын кіріктіре алатын, көптілді ортада кәсіби қызметке дайын болашақ бастауыш сынып мұғалімдерін даярлау қажеттілігі.





Тұжырымдамалық негізі: ЖОО-да білім беру сапасын арттыру











Мақсаты: Болашақ бастауыш сынып мұғалімдерін үштілді білім мазмұнын интеграциялауға кәсіби тұрғыда даярлау.





Әдіснамалық негізі: 


Тұғырлар: жүйелік,  интегративтік; коммуникативтік, іс-әрекеттік


Ұстанымдары: сабақтастық, интеграциялау, көптілділік, рефлексиялық





Теориялық негізі: Көптілді білім беру; білім мазмұнын интеграциялау; мазмұнды тіл арқылы оқыту; құзыреттілік; жүйелік-әрекеттік 











Мазмұндық-технологиялық





Үш тілді білім мазмұнын интеграциялау негізінде болашақ бастауыш  сынып мұғалімдерін даярлаудың зерттеу кезеңдері:





Бақылау:


 анықтау кезеңінде қолданылған диагностикалық әдістемелер қайта алу, нәтижелерді Пирсонның χ² (хи-квадрат) критерийі арқылы тексеру.





Қалыптастыру:


Мотивациялық-бағдарлық: коучинг, консалтинг, пікірталас, 


Танымдық-коммуникативтік: арнайы элективті курс, семинар-практикум, CLIL, интеграцияланған тапсырмалар, АКТ.


Әрекеттік-рефлексивті: тренинг, кейс-стади, шығармашылық жоба, рефлексиялық күнделік, педагогикалық портфолио.





Анықтау: 


Мотивациялық-бағдарлық: Р. Гарднер – У. Ламберт әдістемесі (бейім.), А. К. Маркова әдістемесі (бейім.), авторлық сауалнама.


Танымды№қ-коммуникативтік:№№ Авторлық тест тапсырмалары, CLIL негізіндегі авторлық әдістеме, TPACK моделі (бейім.).


Әрекеттік-рефлексивті: CLIL бақылау парағы, PISA Creative Problem Solving (бейім.), авторлық рефлексивті тапсырма.





Құралдар: 


арнайы элективті курс бағдарламасы, терминологиялық сөздіктер, интеграцияланған тілдік және пәндік тапсырмалар





Әдістер: 


пікірталас, тренинг, кейс-стади, жағдаяттық тапсырмалар, шығармашылық жобалау, рефлексиялық күнделік, педагогикалық портфолио.





Формалар: 


дәріс сабақтары, практикалық сабақтар, коучинг, консалтинг, пікірталас сабағы, шығармашылық жобалар қорғау.











Компоненттер:





Кәсіби-құндылықтық





Көрсеткіштер





Танымдық-коммуникативтік





Әрекеттік-рефлексивті





Өлшемдер:





Технологиялық-рефлексивті





Пәндік-тілдік-коммуникативтік





Мотивациялық-бағдарлық





Өлшемдік-нәтижелік





- үш тілді білім мазмұнын интеграциялаудың әдістері мен технологиялары жөніндегі теориялық білімі;   


- үш тілді білім мазмұнын оқу-тәрбие үдерісінде интеграциялау жолдары туралы түсінігі; 


- интеграцияланған тапсырмалар негізінде үш тілде қарым-қатынас жасай алуы.





- үштілді оқытуды оқу үдерісінде іске асыра білу қабілеті;


- жаңа жағдайларда интеграцияланған тапсырмаларды шығармашылықпен шеше алу дағдысы;


- үш тілде оқыту тәжірибесін талдап, рефлексия жасай алу қабілеті.





- үш тілді білім мазмұнын интеграциялауға қызығушылығы;


- көптілді ортада педагогикалық қызмет атқаруға бағытталған кәсіби ынтасы;


- үш тілді оқытуға қатысты кәсіби жауапкершілік пен құндылықтық бағдарлануы





төмен








орта








жоғары








Деңгейлер:








Нәтиже: Үш тілді білім мазмұнын интеграциялауға даярланған педагог





Сурет 4 - Үш тілді білім мазмұнын интеграциялау негізінде болашақ бастауыш  сынып мұғалімдерін даярлаудың құрылымдық-мазмұндық моделі

